
Forord 


Denne boken er et resultat av at fagmiljøet knyttet til masterstudiet 
i samordning av helse- og velferdstjenester ved Høgskolen i Østfold i 
mange år, og på ulike måter, har vært opptatt av politiske og organisa- 
toriske spørsmål der komplekse og «uregjerlige» problemer blir forsøkt 
håndtert av offentlige myndigheter. Alle forfatterne av kapitlene som er 
tatt med i boken er med i dette fagmiljøet, og samtlige har fagbakgrunn 
innenfor statsvitenskap, arbeids- og velferdsstudier og organisasjonsfag. 
Boken bør derfor kunne leses som et bidrag som har de muligheter, men 
også begrensninger, som disse faglige tilnærmingene representerer. Slik 
vi ser det, er det et behov for at disse perspektivene blir sterkere trukket 
inn i den faglige diskursen om utviklingen av tjenestene på dette feltet. 

Målgruppe for denne boken er alle som er engasjert i problemstillin- 
ger knyttet til organisering av tjenester til mennesker med komplekse og 
sammensatte behov generelt, og ruslidelser og psykisk helse spesielt. Den 
er rettet mot fagmiljøer, studenter og ansatte i lokal forvaltning og utøvere 
som yter tjenester til brukere med sammensatte og komplekse behov. 

Bakgrunnen for boken er å finne i at Norges forskningsråd innenfor 
sitt HelseVEL-program ga støtte til et fireårig forskningsprosjekt ved 
Høgskolen i Østfold - det som har fått betegnelsen ROPIT-prosjektet. 
Alle forfatterne av kapitlene som er med i boken, er en del av fagmil- 
jøet rundt dette prosjektet. Som redaktører av denne boken er vi glade 
for å kunne samle resultater fra forskningen vår, og vi vil takke Norges 
forskningsråd og Høgskolen i Østfold for å ha stilt til rådighet midler og 
forskningstid. Vi takker fagfellen for grundige og verdifulle innspill både 
til den enkelte bidragsyter og til boken som helhet. Takk også til Marte 
Ericsson Ryste, redaksjonssjef i Nordic Open Access Scholarly Publishing 
(NOASP), Cappelen Damm Akademisk, som har fulgt boken med gode 
råd og støtte gjennom prosessen. 


FORORD 


Og sist, men ikke minst, vil vi rette en stor takk til tjenestemottakere, 
ansatte og ledere i de lokale tjenestene i kommunene vi har studert for 
å ha stilt opp på intervjuer, gitt tilgang til offentlige dokumenter og delt 
sine erfaringer og sin tid med oss. 


Kråkerøy, 10.7.2021 
Catharina Bjørkquist 
Helge Ramsdal 


KAPITTEL 1 


Introduksjon 


Catharina Bjørkquist 
Fakultet for helse, velferd og organisasjon, Høgskolen i Østfold 


Helge Ramsdal 
Fakultet for helse, velferd og organisasjon, Høgskolen i Østfold 


Abstract: This chapter provides an introduction to the book National Policies and 
Local Challenges — Organizing Addiction and Mental Health Services. We are 
interested in how and the extent to which national policy regarding services for 
people with complex needs, such as people with addiction and mental health prob- 
lems, is implemented and how these services are organized at the local level. We 
study addiction and mental health in terms of policy, services and work based on 
local development processes and national and regional frameworks. The processes 
observed in our studies can in many ways be said to “mirror” how the modern 
welfare state addresses other complex problems. Decentralization, user participa- 
tion and coordination are three key characteristics of development that have sig- 
nificant implications for the design of the service field and set the framework for 
daily work in local services. The main question underlying our research is: How are 
governmental policies structured and implemented? This chapter also provides an 
overview of related questions that frame the various book chapters, followed by a 
discussion of the book’s structure with a summary of each chapter. 


Keywords: health and social services, mental health and addiction policy, 
organizing community services 


Den norske velferdsstaten har høye ambisjoner og klare mål om å skape 
gode, helhetlige tjenester for mennesker med samtidige rus- og psykiske 
lidelser. Samtidig er det generell enighet om at disse målene ikke er 
nådd. Denne boken handler om organisering av tjenester til mennesker 


Sitering av denne artikkelen: Bjørkquist, C. & Ramsdal, H. (2021). Introduksjon. I C. Bjørkquist & 
H. Ramsdal (Red.), Statlig politikk og lokale utfordringer: Organisering av tjenester innen rus og psykisk 
helse (Kap. 1, s. 9-25). Cappelen Damm Akademisk. https://doi.org/10.23865/noasp.140.ch1 

Lisens: CC-BY 4.0 


KAPITTEL 1 


med komplekse og sammensatte behov, her med eksempler fra politikk 
og tjenester rettet mot mennesker med samtidige ruslidelser og psy- 
kiske lidelser, med særlig vekt på kommunale tjenester. Slik stiller den 
noen av de mest utfordrende og vanskelige spørsmål i den moderne vel- 
ferdsstaten: Hvordan skal en organisere tiltak og tjenester slik at både 
lokale brukere og tjenesteytere opplever tjenestene som mer samordnet 
og integrerte? 

Psykiske plager og lidelser, gjerne sett i sammenheng med ruslidelser, 
er et omfattende samfunnsproblem som må møtes med tiltak på en rekke 
ulike arenaer. Omtrent en fjerdedel av den voksne befolkning i Norge har 
en psykisk lidelse, og slik sett utgjør psykiske helseproblemer en vesent- 
lig folkehelseutfordring (Meld. St. 19 (2014—2015)). Personer med psykiske 
lidelser har høyere forekomst av somatiske sykdommer og lever vesentlig 
kortere enn befolkningen for øvrig. Levealderen er lavest hos dem som 
også har rusproblemer (Nordentoft et al., 2013), og denne gruppen opple- 
ver en forverring på flere levekårsområder (Hustvedt et al., 2019). Mange 
har samtidige rusproblemer og psykiske lidelser (ROP), og blant disse 
er det flere som opplever en forverring av den psykiske helsen. Samtidig 
øker andelen personer med mindre alvorlige lidelser, som angst, depre- 
sjon og ruslidelser (Hustvedt et al., 2019). 

Både rusmiddelproblemer og psykiske lidelser blir oppfattet som kro- 
niske tilstander. Personene det gjelder, har følgelig behov for bistand og 
ytelser fra ulike tjenester og fagfelt over lengre tid. Områdene overlapper 
hverandre, og det er kommunene som sitter med ansvaret for å samordne 
tjenestene. Oppfølging skjer i stor grad av ansatte i kommunale helse- og 
velferdstjenester og av fastlegene. Psykisk helse og rusomsorg er kommu- 
nale tjenestefelt som de senere årene har vært i vekst. 

I tillegg kommer også flere ulike tiltak og tjenester, både i spesialist- 
tjenestene knyttet til helseforetakenes ansvar og fra private aktører som 
utgjør et viktig supplement til de offentlige tjenestene på noen områder. 
Helhetlige, samordnete tjenester dreier seg altså om hvordan samarbeid 
mellom de kommunale tjenestene, spesialisttjenestene og andre aktører 
fungerer — både for enkeltbrukere og pasientgrupper. 

Til tross for at helhetlige og integrerte tjenester for mennesker med 
samtidige ruslidelser og psykiske lidelser har vært et mål i lang tid, 

fremstår tjenestene ofte som oppsplittete, ukoordinerte og varier- 
ende i omfang og kvalitet (Bjorkquist & Hansen, 2018; Drake et al., 
2001; Ramsdal & Hansen, 2016; Ådnanes & Steihaug, 2013). Nasjo- 
nale planer sier likevel lite om hvordan kommunene skal organisere 
sine tjenester for å sikre at tjenestene fremstår som helhetlige og 
integrerte. 

Helhetlige tjenester benyttes her i betydningen av å jobbe på tvers av 
sektorer og organisasjonsgrenser. For at tjenestene skal oppfattes som hel- 
hetlige, må de ses i sammenheng og utfylle hverandre - noe som gjerne 
krever at de er planlagt og tilpasset hverandre (Bjørkquist & Fineide, 
2019; Hudson, 2004). Mennesker med samtidige ruslidelser og psykiske 
lidelser har komplekse, langvarige og uforutsigbare lidelser, og er spesielt 
utsatt når behandlingen og tjenestene er fragmenterte og usammenheng- 
ende. Samtidig er målgruppen mangfoldig, hvor den enkelte har ulike 
behov, problemer og lidelser. Kunnskapsgrunnlaget er usikkert, og det er 
uklart hvordan brukernes behov og utfordringer kan løses og med hvilke 
metoder (Hannigan & Coffey, 2011; Rittel & Weber, 1973). Selv det grunn- 
leggende spørsmålet om hvorvidt behovet og utfordringene lar seg løse på 
en effektiv måte, er usikkert. 

Samhandlingen mellom ulike aktører i tjenestesystemet er med andre 
ord en utfordring. Spørsmålet er blant annet hvordan samordning og 
samhandling mellom spesialisttjenester og kommunale tiltak og tje- 
nester kan bedres, og i hvilken grad og hvordan brukerne selv og deres 
pårørende kan få større innflytelse over behandlingen og tjenestene som 
tilbys. Dette er utfordringer vi diskuterer i denne boken. 

Den norske velferdsstaten er et ambisiøst prosjekt. Tjenestene som 
tilbys på ulike forvaltningsnivåer viser et komplekst, omfattende og 
intensivt bilde - der mennesker med ruslidelser og psykiske lidelser 
(etter hvert) er politisk prioriterte brukergrupper. Dette er ikke minst 
symbolisert ved uttrykket «den gylne regel», som sier at veksten i psy- 
kiske helsetjenester skal være større enn den som skjer for somatiske 
lidelser (Helse- og omsorgsdepartementet, 2014). Samtidig er tjenes- 
tene på feltet i økende grad kommunenes ansvar, og disse tjenestene 
bidrar derfor til ytterligere utfordringer for lokale beslutningstakere og 
tjenesteytere. 

Samtidige rus- og psykiske lidelser - 
det lokale perspektivet 


Samtidige rus- og psykiske lidelser betegnes vanligvis som ROP-lidel- 
ser. I Helsedirektoratets retningslinjer heter det at «mennesker med en 
ROP-lidelse har krav på å møte en helhetlig helsetjeneste som er godt 
samordnet, preget av kontinuitet og med helhetlige pasientforløp som 
ivaretar god behandlingskvalitet, uansett hvem som har ansvar for de 
enkelte deler av tjenesten» (2012, s. 89). Men da Helsetilsynet (2016) 
gjennomførte en risikovurdering av tjenester til personer med samtidig 
rus- og psykiske lidelser, kom det frem at det generelt ikke er et aktivt 
samarbeid mellom spesialisthelsetjenesten og kommunene, og at det er 
svak samhandling internt i kommunene. Kommunene mangler vanligvis 
også dobbeltkompetanse på samtidige rus- og psykiske lidelser. Videre er 
bolig en utfordring. Det er ikke bare mangel på bolig, men det er også en 
utfordring at brukerne ikke får tilpasset bolig. Bolig er viktig med tanke 
på at brukerne mottar mange av tjenestene de har, i egen bolig. I tillegg 
har flere behov for tjenester som bidrar til at de kan mestre bosituasjon. 
Brukerne mangler også et tilpasset aktivitetstilbud. 

Å utvikle tjenester til ROP-brukere er en vanskelig og kompleks 
utfordring i den moderne velferdsstaten - det som er betegnet som et 
eksempel på wicked (uregjerlige) problemer. Disse kjennetegnes av at 
lidelsens karakter kan ha et usikkert kunnskapsgrunnlag, og mange 
ulike behandlingsstrategier blir benyttet. Tjenestesystemet er kom- 
plekst, ofte med relativt få transparente beslutninger, for eksempel om 
ansvarsfordelingen mellom tjenestene for brukere. Sentrale spørsmål 
her er: Hvordan fremstår relasjoner mellom ulike tjenester hvor ansatte i 
førstelinjen må foreta valg med hensyn til hvilke profesjonelle roller de vil 
påta seg under det presset som systemet til sammen pålegger dem? Hvor- 
dan svarer førstelinjen på presset de står i som ledere og tjenesteutøvere? 


Hvorfor denne boken? 


I denne boken tar vi utgangspunkt i lokalbaserte tjenester. Det vil i hoved- 
sak si kommunale tiltak og tjenester, men også enkelte regionale tjenes- 
ter. Vi er opptatt av i hvilken grad og hvordan den statlige politikken 

tilrettelegger for utviklingen av tiltak og tjenester for mennesker med 
komplekse og sammensatte behov, som mennesker med ROP-lidelser, 
og hvordan tjenestene til denne gruppen organiseres lokalt. Basert på 
empiriske studier viser vi hvor mangfoldig utviklingen er - som poli- 
tikkfelt, tjenestefelt og som arbeidsfelt. Samtidig kan de prosessene som 
observeres i våre studier på mange måter sies å «speile» andre komplekse 
og uregjerlige problemer den moderne velferdsstaten møter. Vi vil der- 
for understreke at boken ikke bare retter oppmerksomheten mot rus- og 
psykiske helsetjenester, men også peker på mer generelle utfordringer, 
dilemmaer og løsningsforsøk i den moderne velferdsstaten. Vi har som 
mål å vise hvordan utvikling av tiltak og tjenester for mennesker med 
samtidige rus- og psykiske lidelser organiseres på lokalt nivå, og de 
muligheter og utfordringer med å skape helhetlige tjenester som preger 
denne utviklingen. Komplekse, utfordrende og uregjerlige problemer 
(wicked problems) mer generelt stiller krav til organisering av tjenestene 
som representerer særlige utfordringer for velferdsstaten. Hvordan kan 
en håndtere slike problemer? Hva kan vi lære av måten de lokale tjenes- 
tene forsøker å håndtere organisatoriske utfordringer for å yte tjenester 
til mennesker med ROP-lidelser? Og hvordan kan dette knyttes an til de 
mer generelle utfordringene velferdsstaten står overfor? 

Dette innebærer at vi anser utviklingen av tiltak og tjenester som er 
relevante for mennesker med ROP-lidelser som et politisk, organisato- 
risk og faglig «felt». I siste instans er det et politisk ansvar å sikre gode 
tjenester for pasientgruppen. De organisatoriske rammene for dette feltet 
er skapt gjennom komplekse prosesser der nasjonale politiske myndig- 
heter legger rammene, men der lokale prosesser (i helseforetak, kommu- 
ner, utdanningsinstitusjoner osv.) påvirker organisasjons-, styrings- og 
ledelsesformer - og i siste instans også det faglige arbeidet og de ressurser 
som møter den enkelte bruker i sin hverdag. Vi studerer dette feltet med 
utgangspunkt i lokale utviklingsprosesser og de nasjonale og regionale 
rammer som etableres for denne utviklingen. Følgelig er det forholdet 
mellom politikk, organisering, fagkompetanse og arbeidsformer som er 
vårt hovedanliggende. Vårt perspektiv er forvaltnings- og organisasjons- 
teoretisk, der vi ser på styring og organisering i politikk- og arbeidsfeltet 
rus og psykisk helse. Vi tar utgangspunkt i de politiske, organisatoriske og 

faglige trekk som påvirker og skaper dynamikk i feltet - både muligheter, 
men også hindringer — for å nå mål om bedre tjenester. Vi ser på dyna- 
miske endringsprosesser preget av institusjonaliserte særtrekk (lover, 
regler, vaner og normer) der vekselvirkning mellom ulike oppfatninger 
av hvordan feltet skal utvikles, og mellom de forhold som opprettholder 
eller forsøker å endre feltet, er en kontinuerlig prosess (Van Zanten et al., 
2012). Dette gir grunnlag for en bred, faglig tilnærming til de tema vi er 
opptatt av. Men likevel har våre analyser noen begrensninger, som inne- 
bærer at det er noen problemstillinger og tema vi ikke gir den oppmerk- 
somhet de fortjener: Det gjelder behandlingsformer og medisinsk-faglig 
kunnskapsutvikling, og ikke minst de utviklingsprosessene som en kan 
observere i spesialisttjenestene på feltet. 


Utviklingslinjer i styring og organisering av 
tjenestene til mennesker med ROP-lidelser 


I boken er vi opptatt av generelle utviklingslinjer for utformingen av tje- 
nestefeltet som legger rammene for det daglige arbeid i de lokale tjenes- 
tene. Vi vil peke på tre utviklingstrekk som har fått økende betydning 
de siste par tiårene i denne sammenheng ved å legge premisser for tje- 
nesteutviklingen: desentralisering, brukermedvirkning og samordning. Vi 
er særlig opptatt av hvordan en ønsker å endre tjenestene, samt hvilke 
muligheter og utfordringer en møter i endringsprosesser som skjer med 
utgangspunkt i disse trekkene. Dette vil komme tydeligere frem i de ulike 
kapitlene som omhandler de empiriske delstudiene vi har gjennomført. 
Desentralisering innebærer at lokale forvaltningsorgan - i særlig grad 
kommunene - har fått en større rolle i tjenesteytingen når det gjelder 
mennesker med ROP-lidelser som på mange andre felt. Ansvaret kom- 
munene har hatt for omsorg for mennesker med rus- og psykiske lidelser 
er styrket, og det har skjedd en tilsvarende nedbygging av de klassiske 
psykiatriske institusjoner som har vært fylkeskommunenes og, etter 
2002, helseforetakenes ansvar. Denne utviklingen kommer først og 
fremst til uttrykk gjennom reduksjon i antallet psykiatriske sengeplasser 
- som i dag er ca. en tiendedel av det de var i begynnelsen av 1970-årene 
(Helsedirektoratet, 2015). Deinstitusjonaliseringen er imidlertid ikke en 

enkel og lineær prosess - og den innebærer at kravene til de alterna- 
tivene som tap av senger og behandlingsopplegg innebærer, blir minst 
like sterk. Kravene og presset på lokale tiltak og tjenester blir minst 
tilsvarende sterke. Desentralisering dreier seg imidlertid ikke bare om 
reduksjonen i spesialisttjenestenes sengetall. I vår sammenheng peker 
begrepet også til de endringer i forvaltningspolitikken som innebærer 
at lokalpolitiske organer selv bestemmer hvilke tiltak og tjenester som 
skal utvikles. Begrepet peker også på administrativ desentralisering 
som innebærer at det er administrative og faglige organ på ulike for- 
valtningsnivå som omfordeler ansvar for tjenesteyting til lokale nivåer 
(Kjellberg & Reitan, 1995). 

Utviklingen mot større vektlegging av lokale, i hovedsak kommunale, 
tjenester gjenspeiler også en faglig utvikling av tjenestefeltet - fra en 
psykiatrisk medisinsk modell til en psyko-sosial og sosiologisk modell. 
Derved innebærer desentralisering også en flerfoldig utviklingslinje - 
en forvaltningspolitisk utvikling der kommuneinstitusjoner blir vik- 
tige aktører, og en faglig-vitenskapelig utvikling der de lokale tjenestene 
i økende grad etableres på grunnlag av et mer selvstendig (ikke-medi- 
sinsk) kunnskapsgrunnlag. Til sammen gir dette ikke bare grunnlag for 
å studere hvordan tjenestene utvikles lokalt, men også å forstå de faglige 
begrunnelsene som legitimerer denne utviklingen. 

Brukermedvirkning dekker en rekke ulike fenomen, men generelt inne- 
bærer det at den enkelte pasient/bruker skal ha større innflytelse over 
hvilken behandling, hvilke tiltak og tjenester vedkommende skal motta. 
Men også dette begrepet er mangetydig. Det kan være spørsmål om hvil- 
ken grad av brukermedvirkning en tenker på, men også om i hvilke situa- 
sjoner og i relasjon til hvilke tjenester brukerne skal ha innflytelse over. 
Prinsipielt er brukermedvirkning en utfordring for ekspertkunnskap og 
fagprofesjoners selvstendige rolle i valg av tiltak og tjenester som egner 
seg for den enkelte bruker — noe som selvsagt er særlig utfordrende der 
brukerne kan ha alvorlige psykiske lidelser som reduserer deres kogni- 
tive evner. Samtidig ser vi at det gjennom ulike fagideologiske strategier 
etableres et selvstendig faglig kunnskapsgrunnlag som kan anvendes i 
kontrast — eller i motsetning til - den klassiske (medisinsk-faglige) kunn- 
skapstradisjonen, og/eller som et supplement til denne. I løpet av de siste 

årene har slike fagideologiske kunnskapsgrunnlag blitt presentert som 
normalisering og integrering, empowerment/mestring og recovery. I de 
siste årene har disse perspektivene blitt supplert med et politisk slagord 
om «pasienten først» — symbolisert med spørsmålet: «Hva er viktig for 
deg?» Alle disse kunnskapsgrunnlagene har som mål å heve kvaliteten 
og/eller styrke brukernes innflytelse på tjenestene. Hva de innebærer 
for organisering av tjenestene er derimot mer uklart — for så vidt som 
slike fagideologiske grunnlag primært dreier seg om omsorgsprinsipper 
som forutsetter at en etablerer nye arbeidsformer, endrer tjenesteyteres 
holdninger og stiller samfunnsmessige krav mer generelt, men som på 
ulike måter forventes å tilrettelegge for nye måter å styre og organisere 
tjenestesystemet. Vi diskuterer implikasjonene for organisering av tjenes- 
tene som de ulike fagideologiske perspektiver som er trukket frem her. 
Dette kan oppfattes som en utviklingslinje som kan bidra til å styrke et 
selvstendig kunnskapsgrunnlag for lokalbaserte tjenester. 

Samordning og samarbeid dreier seg om utfordringene med å etablere 
helhetlige og sammenhengende tiltak og tjenester. Økt samordning og 
samarbeid er også en entydig tendens i norsk og internasjonal tjeneste- 
utvikling på feltet. Politisk prioriteres dette ikke bare gjennom ulike 
avgrensede strategier om enkelttiltak og -tjenester, men også gjennom det 
bredt anlagte reformarbeidet som har vært introdusert de siste tiårene. 
Utfordringene med samordning har vært gjenstand for over 50 års opp- 
merksomhet fra sentrale politiske myndigheter, men har stadig blitt gjen- 
tatt som en av helse- og velferdstjenestenes største utfordringer. Det er 
tatt en rekke initiativ til ulike nasjonale tiltak for å bedre samordning 
og samarbeid i tjenestene. Disse dreier seg dels om endringer i lovverk, 
finansierings- og utdanningssystem, dels om bestemte krav og forvent- 
ninger til tjenesteyting til enkeltbrukere. For tjenestene for ROP-brukere 
er det, som vist til foran, et klart mål å utvikle samordning og samarbeid 
i lokale tjenester gjennom organisatorisk integrasjon mellom de tidligere 
adskilte rustjenestene og psykiske helsetjenester. 

Likevel er heller ikke samordningsbegrepet entydig - det dekker en 
rekke ulike tiltak på både system-, organisasjons- og relasjonsnivå. Og 
det omfatter både samhandling og samarbeid, endringer i strukturelle 
rammebetingelser, og organisatoriske løsninger som iverksettes innenfor 

de enkelte tjenestene. Vi vil her benytte samordning og samarbeid som 
grep for å fremme helhetlige tjenester. Samordning er derfor å forstå som 
pågående prosesser som stadig må (re-Jetableres og vedlikeholdes. Inter- 
organisatorisk samordning skjer gjennom prosesser på tvers av organi- 
satoriske grenser, ulike tjeneste- og forvaltningsnivåer, og mellom ulike 
fag- og profesjonsgrupper. Samarbeid viser til situasjoner der koordine- 
ring skjer med utgangspunkt i frivillig innsats (Axelsson & Axelsson, 
2014). Samarbeid kan være formalisert i ulik grad, men det er forutsatt 
at arbeid skjer parallelt, og innenfor rammen av felles mål. Hvorvidt og 
hvordan samordning og samarbeid kommer til uttrykk i de endringspro- 
sessene vi studerer, er derfor vesentlige spørsmål i våre analyser (Bjørk- 
quist & Fineide, 2019). 


Problemstillinger 


Utgangspunktet for boken er todelt: behovet for å utvikle tilnærminger 
til tjenestene som legger vekt på å forbedre livskvaliteten for mennes- 
ker med ROP-lidesler, og behovet for å utvikle en omfattende, integrert 
tjenestetilnærming for å håndtere brukernes behov. Brukerne har behov 
for en rekke tjenester og omfattende støtte med tanke på å håndtere et 
fragmentert og ukoordinert tjenestetilbud (Donald et al., 2005; Drake & 
Mueser, 2000; Kedote & Champagne, 2008; Mueser & Gingerich, 2013; 
St.meld. nr. 47 (2008-2009)). 

Vårt prosjekt dreier seg derfor om å analysere hvordan nasjonal poli- 
tikk for integrerte tjenester og lokale tjenester kan organiseres for å 
fremme integrerte tjenester til mennesker med samtidige ruslidelser og 
psykiske lidelser, samt hvilke faktorer som fremmer eller hindrer slik 
integrering. På denne bakgrunn er den overordnete problemstillingen 
som har fungert som en ramme for forskingsarbeidet: Hvordan er regje- 
ringens politikk strukturert og gjennomført? 

Følgende delspørsmål har styrt arbeidet: 


1. Hvilke tjenester anses å være relevante for gjennomføring av poli- 
tikken? Hvordan er de regulert, finansiert og hvor er de lokalisert? 
2. Hvordan er tjenestene organisert? 

3. I hvilken grad og hvorfor er tjenestene organisert i samsvar med 
mål om å skape integrerte tiltak og tjenester for brukerne? 
4. Hvordan er samarbeidet mellom ulike tjenester? 


Disse spørsmålene danner også rammen for disponering av bokens ulike 
bidrag. 


Nærmere om bokens struktur 


Boken er delt i tre deler, samt to introduksjonskapitler og et oppsumme- 
rende kapittel der resultatene av de ulike delstudiene boken refererer til, 
blir drøftet på et overordnet nivå. Hvert av kapitlene er selvstendige arbei- 
der. Her inngår teoretiske perspektiver og analytiske begreper sammen 
med konkrete eksempler og mer deskriptive sammenfatninger av utfor- 
dringer og løsninger i de kommunale tjenestene. I kapittel 2 gir Bjørkquist 
og Ramsdal først en oversikt over ROPIT-prosjektet som mange av bok- 
kapitlene har sin faglige forankring i. Det inkluderer en presentasjon av 
det innsamlede datamateriale i prosjektet som også bokens bidragsytere 
benytter på ulike måter i sine analyser. Videre redegjøres det for metodisk 
grunnlag og teoretisk forankring, da særlig institusjonelle organisasjons- 
teorier. Dette inkluderer en drøfting av hvordan slike teoretiske inntak kan 
belyse endringsprosesser på det politikk- og tjenestefeltet som ROP-bru- 
kerne møter. Med utgangspunkt i disse perspektivene beskriver vi noen 
grunntrekk ved de endringsprosessene som er skissert innledningsvis, 
som desentralisering og fremveksten av lokalbaserte tjenester, fagutvik- 
ling med vekt på brukerperspektiv, og utfordringene som møter tjenestene 
i forhold til mål om samordnete og helhetlige tjenester. Et viktig poeng er 
at utviklingsprosessene har relativt klare implikasjoner når det gjelder hva 
en ikke ønsker skal kjennetegne tjenestetilbudet, men i praksis åpner opp 
for en langt mer utydelig ramme for hvordan tjenestene skal struktureres. 
Dette blir videre diskutert i henholdsvis kapittel 4 og 5. 


Del 1 Nasjonal politikk og tjenesteutvikling 
Denne delen omhandler overordnet nasjonal politikk for rus og psykisk 
helse. Vi retter søkelyset mot hvilke utfordringer og dilemmaer denne 

politikken representerer — i skjæringspunktet mellom politiske, organisa- 
toriske og faglige hensyn. Vi spør hva som kjennetegner denne utviklin- 
gen, hvilke underliggende forutsetninger den bygger på og hva som kan 
forklare utviklingen. 

I kapittel 3 tar Løken for seg de mer spesifikke utfordringene det inne- 
bærer når en skal sikre deltakelse av brukere, her betegnet som tjeneste- 
mottakere, og pårørende i forskningsprosjekter som det foreliggende. 
Norges forskningsråd og sentrale norske forskningsinstitusjoner stiller 
krav til brukerinvolvering i forskningsprosjekter. Dette kravet må ses 
som en del av den generelle tendensen til at brukerperspektiver skal 
ivaretas også i tjenestene, men innebærer noen utfordringer knyttet til 
brukernes livssituasjon. Kapittelet gjennomgår kunnskapsstatus knyttet 
til deltakelse av tjenestemottakere og pårørende i ROP-feltet. Deretter 
gjennomgår forfatteren egne erfaringer fra forskningsprosjektet, da sær- 
lig prosessene for å rekruttere brukere og pårørende. Basert på erfarin- 
ger med utfordringer og løsninger diskuterer forfatteren mer prinsipielt 
hvilke grep som kan sikre identifisering, utvelgelse og gjennomføring av 
datainnsamling i prosjekter som innbefatter brukerdeltakelse. Forfatte- 
ren benytter autoetnografisk analyse. Metoden trekker frem betydningen 
av respekt for deltakernes autonomi og integritet samt forskerens reflek- 
sive holdning i gjennomføringen av datainnsamlingen. 

Kapittel 4 tar for seg de statlige reformene som i særlig grad påvirker psy- 
kisk helse- og rusfeltet i dag. Ramsdal tar for seg utformingen av noen av de 
opptrappingsplanene som har vært lansert på feltet de siste tiårene knyttet 
til studiet av det vi betegner som «reformdesign». Reformdesign omfatter 
kombinasjonen av styringsinstrumenter som forutsettes å endre feltet lokalt. 
Dette danner grunnlag for å besvare deler av den overordnede problemstil- 
lingen i prosjektet, om hvordan politikken er strukturert. Da velferdsstaten 
var under oppbygging, strukturerte politikerne statlige reformer på en radi- 
kalt annerledes måte enn i de siste tiårene. Her er overgangen fra «govern- 
ment»-styring til «governance»-styring sentralt. Basert på dokumentstudier 
knyttet til de statlige rus- og psykisk helsereformene er påstanden at en slik 
overgang i styringsformene har funnet sted, særlig når det gjelder bruken av 
økonomiske og organisatoriske virkemidler. Dette innebærer at mens statlige 
mål og ambisjoner er store på brukernes vegne, er lokale beslutningsorgan i 

stor grad overlatt til seg selv for å finne hensiktsmessige løsninger i skjærings- 
punktet mellom statlige forventninger og økonomiske og faglige rammer. 
Hver kommune er «på leting» etter lokale løsninger - og disse løsningene 
fremstår totalt sett som et konglomerat av tiltak og tjenester - med tilhø- 
rende utfordringer for samordning og helhetlig styring. 

Kapittel 5 tar for seg brukerperspektivets betydning for organisering av 
tjenestene. Samtidig som det er et klart mål, er implikasjonene for organi- 
sering av tjenestene lite fokusert. Ramsdal og Bjørkquist gjennomgår først 
de siste tiårenes «omsorgsideologiske» perspektiver, som legger vekt på 
styrking av brukernes interesser: «normaliseringsparadigmet», «empower- 
ment-/mestrings-perspektiv», og «recovery»-perspektivet. I tillegg disku- 
teres det rådende perspektivet for norsk helsepolitikk — «pasienten først». 
Disse perspektivene overlapper til en viss grad, men har ulike konsekven- 
ser for styring og organisering av tjenestetilbudet. Kapittelet diskuterer 
hvordan organisatoriske og strukturelle problemstillinger er erstattet (eller 
supplert) med et mer individualistisk perspektiv på enkeltbrukernes behov, 
men med uklare og til dels kontroversielle implikasjoner for tjenestefeltet 
som helhet. Spørsmål som diskuteres er hvordan tjenestene og andre lokale 
beslutningstakere ivaretar styringspolitiske hensyn, og i hvilken grad og 
hvordan brukerne er tjent med denne utviklingen. 

I kapittel 6 er temaet et tiltak innenfor rammen av statlig styring med 
tjenestene basert på brukerperspektiv: helse- og omsorgslovens bestem- 
melser om retten til individuell plan og koordinatorfunksjonen knyttet 
til denne. Hansen problematiserer hensiktsmessigheten av slike lovpå- 
lagte krav om planer når individuelle planer i liten grad blir benyttet for 
ROP-brukere (og andre brukergrupper) lokalt, og stiller spørsmål om 
ikke det primært er ved å gi brukere tilgang på en tjenesteyter som ivare- 
tar koordinering av tiltak og tjenester at en kan komme nærmere mål om 
at brukerne kan påvirke de tjenestene som tilbys. 


Del 2 Lokale endringsprosesser i tjenestene 
til ROP-brukere 


Del 2 tar for seg endringsprosesser innen organisasjons- og ledelsesfor- 
mer i de kommunene som har deltatt i prosjektet. Utgangspunktet her 

er nettopp den frihet i organisering som kommunene besitter, samtidig 
som overordnete politiske mål og faglige idealer skal realiseres lokalt. 
Rus og psykisk helsefeltet er i kontinuerlig bevegelse, og alle kommunene 
vi har studert har det til felles at de møter krav om å utvikle helhetlige 
og samordnete tjenester, men på ulike måter slik vi illustrerer i del 2. Vi 
stiller i denne delen spørsmål om omfanget av de endringene som skjer, 
og kartlegger særtrekk ved de lokale prosessene i de tre kommunene vi 
har fulgt. I kapittel 7 gir Helgesen et oversiktsbilde over utviklingen i 
tjenestefeltet, basert på en studie av hvilke effekter opptrappingsplanen 
for psykisk helse (St.prp. nr. 63 (1997-98) hadde på lokal organisering av 
tjenestene over en periode på 12 år. Det er spørsmål hvorvidt organise- 
ringen av tjenestene, ledelsesoppgavene og lederrollen endret seg, og i 
tilfelle hvordan. Dette analyseres ved hjelp av styringsvirkemidler innen- 
for hierarki, marked og nettverk. Forfatteren finner at kommunen fulgte 
oppfordringen fra nasjonalt nivå om å organisere den nye psykiske helse- 
tjenesten sammen med kommunenes hjemmetjeneste for eldre samtidig 
med at man innførte en organisering i tråd med NPM. Oppfatningen var 
at dette ville sikre samarbeid mellom tjenestene. Det oppsto derimot en 
rekke konflikter og manglende samarbeid, hvilket førte til at man bygget 
en ny organisasjon for psykisk helsearbeid. 

I kapittel 8 tar Hansen for seg særpreg ved organisasjons- og arbeids- 
former i rus- og psykisk helsefeltet i en liten kommune. Arbeidet er preget 
av nærhet mellom tjenesteytere og tjenestemottakere, og en fleksibel og 
pragmatisk tilnærming både innad i tjenestene og i relasjonen til kom- 
munens øvrige tjenester. Samtidig har geografisk avstand betydning, 
og noen spesialisttjenester fremstår i praksis som relativt utilgjengelige 
for brukerne, noe som blant annet innebærer at kommunen har truk- 
ket seg fra deltakelse i ACT-teamet i regionen. I kapittel 9 tar Fineide, 
Løken og Haug for seg en mellomstor bykommune, der historisk nedfelte 
skiller mellom rus- og psykiske helsetjenester fremdeles preger arbeidet 
til tross for strukturelle tiltak, blant annet sammenslåing av tjenesteom- 
rådene. Forfatterne undersøker hvordan det tilrettelegges for både for- 
mell og uformell samordning internt i psykisk helse- og rustjenester og 
mot de andre virksomheter i kommunen. Kapittelet peker på hvordan 
profesjonenes koordinatorfunksjoner og felles drift av et aktivitetssenter 

bidrar til å kompensere for manglende formelle samordningsstrukturer. 
Forfatterne løfter frem betydningen av og begrensningene med «dag- 
ligdagse» uformelle samordningsgrep for å sikre integrerte tjenester for 
mennesker med ROP-lidelser. I kapittel 10 studerer Røste og Bjørkquist 
endringsprosesser i en bydel i en storby ut fra et innovasjonsperspektiv. 
Endringsprosessene her preges av å skulle finne organisatoriske løsninger 
på egen hand - som et resultat av en «dobbelt autonomi» der kommune- 
delen er relativt autonom med hensyn til organisering av tjenestestruk- 
turen fra kommunen, mye som en parallell til kommuneinstitusjonenes 
relative autonomi fra statlige myndigheter. Søkingen etter lokale løsnin- 
ger kan derfor studeres i et innovasjonsperspektiv, men med preg av tunge 
og langvarige, mer som sirkulære enn lineære, beslutningsprosesser. De 
fire kommunekapitlene illustrerer derved hvordan nasjonalstatlige ram- 
mebetingelser må fortolkes innenfor ulike kommunale kontekster - og 
at dette i sin tur kan forklare store ulikheter nasjonalt i de tjenestene 
som tilbys. 


Del 3 Tjenestenivå - praksis i tjenesteyting 


De tre neste kapitlene omhandler noen av de tjenestene som er aktuelle 
for ROP-brukere. Dette er særlig tilfelle for spørsmål om å finne hensikts- 
messig bolig og arbeid, men for mange er også kriminalomsorgen et viktig 
tilbud i skjæringsflaten mellom soning og tilbakevending til lokalsamfun- 
net. I kapittel 11 tar Hansen for seg boligspørsmålet, der studier av den 
statlige politikken for boligsosialt arbeid gjennomgås, før strategier for 
å ivareta denne politikken på lokalt nivå studeres i et prosessperspektiv: 
hvordan en definerer boligbehov, tildelingsprosesser og kopling til andre 
relevante tjenester. Et hovedpoeng er at disse prosessene — som en refleks 
av særtrekk ved de kommunene som er studert — er svært ulike. Men sam- 
tidig har utfordringene knyttet til brukernes boligtilbud mange likhets- 
trekk. Tildeling av tilrettelagt bolig er en særlig utfordring, blant annet 
fordi mange brukere ikke klarer å fungere adekvat i de boligene de dispo- 
nerer. Det er også begrenset samarbeid mellom de tjenestene som yter tje- 
nester til brukerne. En løsning er derfor å organisere en tjeneste som har 
et helhetlig ansvar for både tildeling og tjenesteyting til disse brukerne. 

I kapittel 12 tar Fugletveit for seg hvilken betydning arbeid og aktivi- 
tet har for å skape en meningsfull hverdag for ROP-brukere, med særlig 
vekt på rusfeltet. Kapittelet er i sin helhet basert på intervju med brukere. 
Studien er inspirert av analysetradisjonen symbolsk interaksjonisme, 
der fortolking av mening er sentralt. En av konklusjonene er at å benytte 
arbeid som del av et behandlingsopplegg er utfordrende, blant annet fordi 
arbeidet ofte ikke er tilpasset brukerens situasjon og at det er utfordringer 
med hensyn til at brukere skal integreres på lik linje med øvrige ansatte 
på arbeidsplassen. 

Kapittel 13 tar for seg oppfølging av ROP-brukere under og etter soning i 
fengsel. Her dreier det seg særlig om tilrettelegging av innholdet i sonings- 
perioden for å ivareta mål om at domfelte etter soning skal være bedre i 
stand til å leve et liv uten kriminalitet — i tråd med intensjonene for den 
statlige kriminalitetspolitikken. I kapittelet gjennomgår Hansen ulike stra- 
tegier som benyttes for å skape et helhetlig tilbud til ROP-brukere i fengsel, 
og samhandling med kommunale tjenesteytere. Oppmerksomheten ret- 
tes mot kriminalomsorgens og kommunale tjenesteyteres synspunkter på 
utfordringene med samarbeidet, og konkluderer med at tiltak i kriminali- 
tetsomsorgen fremstår som oppdelte, og at verken kriminalitetsomsorgen 
eller helse- og velferdstjenestene legger opp til samarbeidslæring - noe som 
gjør samarbeid mellom de ulike profesjonsgruppene vanskelig. 

I det siste kapittelet, kapittel 14, gir redaktørene en sammenfattende 
analyse. Med utgangspunkt i de spørsmålene som forskningsprosjek- 
tet ROPIT stiller, settes de utfordringene som er identifisert i kapitlene 
foran i sammenheng med de analytiske perspektiver som er presentert i 
kapittel 2. Her er det viktigste poenget at det — til tross for politisk og fag- 
lig vilje, og mange organisatoriske grep som peker i riktig retning — frem- 
deles er store utfordringer med å etablere integrerte, helhetlige tjenester 
for mennesker med rus- og psykiske lidelser. 

Abstract: This chapter provides an overview of the ROPIT project on which many 
of the book’s chapters rely. Firstly, we give a brief account of the theoretical perspec- 
tives behind the common basis of the chapters, especially institutional theory. We 
discuss how these perspectives may shed light on the processes for change within 
the policy and service field that people with addiction and mental health issues 
encounter. We then describe some characteristics of these transformative processes 
outlined in the first chapter, such as decentralization and the emergence of locally 
based services, professional development with an emphasis on user perspectives, 
and the challenges facing the services in relation to goals for coordinated and inte- 
grated services. An important point is that the development processes have rela- 
tively clear implications with regard to what one does not want to characterize the 
services, and in practice open up a far more unclear framework for how to structure 
the services. Secondly, the ROPIT project is described in greater detail. Finally, the 
method and data material of the ROPIT project, which the book’s contributors also 
use in their analyses, are presented. 


Keywords: interviews, institutional theory, integrated services, local services, methods 


Innledning 


Som nevnt i kapittel 1 i denne antologien, er det en utfordring a skape 
helhetlige tjenester for mennesker med samtidige rus- og psykiske lidel- 
ser. Dette kan skyldes flere forhold, for eksempel at kunnskapsgrunnlag 

og faglige perspektiver på hvordan en mest effektivt bør organisere 
tjenestesystemet er usikkert og omstridt (Einstein, 2007). Men det kan 
også skyldes at de forvaltnings- og organisasjonsprinsipper som lokale 
tjenester skal forholde seg til, ikke egner seg til fleksibel og tilpasset tje- 
nesteyting til den enkelte bruker. Vi vil også peke på de ulike utgangs- 
punktene rus- og psykiske helsetjenester har hatt i forvaltningssystemet 
som en viktig forklaring på utfordringene med å skape helhetlige og 
integrerte tjenester. 

Disse mulige forklaringene på de utfordringene denne brukergruppen 
står overfor, peker på usikkerhet knyttet til hvordan en skaper gode tje- 
nester gjennom organisering. Når en tenker på at en i våre dager er sær- 
deles opptatt av å etablere sikre, evidensbaserte kunnskaper om hvordan 
helse- og velferdssektoren skal organiseres, er det påfallende at en ikke 
har lyktes i å finne organisasjonsløsninger som kan anbefales på generelt 
grunnlag om organisering av disse tjenestene. 

I 2012 ble Nasjonalt kunnskapssenter for helsetjenesten bedt om å gi en 
oversikt over effektene av lokale tiltak for å organisere tjenester for men- 
nesker med psykiske lidelser (Forsetlund et al., 2012). I rapporten ble det 
identifisert over 4000 forskningsarbeid som omhandlet temaet på global 
basis, men kun 17 ble ansett å ha en kvalitet som kunne gi vitenskapelig 
evidens for at bestemte organisasjonsløsninger på feltet kunne anbefales. 
Og gjennomgåelsen av disse ble oppsummert ved at det «er et mangelfullt 
vitenskapelig grunnlag for beslutninger om den videre organiseringen av 
psykisk helsevern» (Forsetlund et al., 2012, s. 2). 

Fra vårt synspunkt er denne konklusjonen ikke overraskende. Den 
viktigste grunnen er at det dreier seg om tjenester som er innbakt i his- 
toriske og kontekstuelle sammenhenger særegne for det enkelte land, og 
som derfor krever at organisasjonsløsningene må tilpasses kjennetegn 
både ved brukerne og det forvaltningssystemet disse løsningene skal 
virke innenfor. 

Til tross for et usikkert kunnskapsgrunnlag for organisering av tje- 
nestene, har det blitt tatt en rekke politiske initiativ for å styrke tjeneste- 
tilbudet og endre organisasjons- og styringsformer i feltet. Dette må 
ses i sammenheng med at psykiske plager og lidelser, gjerne sett i sam- 
menheng med ruslidelser, er et omfattende samfunnsproblem som må 

møtes med tiltak på en rekke ulike arenaer. Rus- og psykiske lidelser har 
fått stadig større oppmerksomhet de senere årene. Nylige politiske initia- 
tiv viser at utviklingen på feltet er et prioritert område. Ikke minst har 
reforminitiativ på dette feltet blitt møtt med stor oppmerksomhet i all- 
menheten. Disse har utløst sterk debatt - både i politiske sammenhenger 
og i fagmiljøene. 

Likevel er rus- og psykiske lidelser som tjenestefelt ansett som «under- 
forsket» (Norges forskningsråd, 2017). Dette kan ha flere grunner: for 
det første er det klart større forskningsressurser fordelt til somatiske 
enn til rus- og psykiske lidelser. For det andre er forskningen i hoved- 
sak fokusert på sykdoms- og behandlingsformer, mens analyser av 
organisatoriske særtrekk ved tjenestefeltet ofte fremstår som biprodukt 
av studier på tilgrensede tema og problemstillinger. Og kanskje er også 
feltet så oppsplittet at også forskningen følger i fotsporene til enkelt- 
tjenester og enkeltdiagnoser og bekrefter, og kanskje til og med for- 
sterker, den fragmenterte kunnskapen om tjenestesystemet (Ramsdal, 
2014). 

Behovet for helhetlige analyser, forankret i forvaltnings- og organisa- 
sjonsteoretiske perspektiver, vil kunne bidra til å bøte på disse utford- 
ringene. Flere forskere knyttet til fagmiljøet ved mastergradutdanning 
i samordning av helse- og velferdstjenester ved Høgskolen i Østfold har 
over lengre tid studert reformer og tjenester innenfor rus- og psykisk hel- 
sefeltet. Dette har dreid seg om analyser av endringsstrategier i regionale 
tjenestesystem, om relasjoner mellom kunnskap og politikk på rus- og 
psykisk helsefeltet, evalueringer av nasjonale reformer og utprøving av 
nye organisasjons- og arbeidsformer. Disse analysene danner utgangs- 
punktet for det prosjektet som er grunnlaget for denne boken: det såkalte 
ROPIT-prosjektet («Integrerte tjenester for mennesker med samtidige 
rus- og psykiske lidelser»). I de påfølgende kapitler er de kunnskapene 
som er tilegnet gjennom tidligere studier av feltet sett i sammenheng med 
dette prosjektet. Noen av kapitlene, særlig kapittel 6, 7, 11 og 13, trekker 
på data fra noen av de studiene som ligger utenfor ROPIT-prosjektets 
ramme. Men hovedsaken er likevel kunnskap vi har fått gjennom arbei- 
det i ROPIT-prosjektet, som alle forfatterne som har skrevet kapitler her, 
har vært tilknyttet. 

Systemiske og organisasjonsteoretiske 
perspektiver på rus- og psykiske helsetjenester 


Systemiske perspektiver på rus- og psykiske 
helsetjenester 

Det fagmiljøet som denne boken springer ut av, har noen felles grunnlag: 
For det første er vi opptatt av å ivareta og utvikle kunnskap om feltet 
basert på en helhetlig forståelse. Dette betegner vi som et systemisk per- 
spektiv på tjenestene, og målet er å først vise hvordan systemiske perspek- 
tiver på rus- og psykisk helsepolitikk og -tjenester kan bidra til å forklare 
særtrekk ved feltet, og hvordan endringer i feltet finner sted. McCubbin 
& Cohen (1996) argumenterer for at for å lykkes med reformer innenfor 
rus- og psykisk helsefeltet er det nødvendig å nærme seg feltet som et sys- 
tem preget av høy kompleksitet og dynamiske endringsprosesser. Dersom 
en ikke legger tilstrekkelig vekt på politiske, økonomiske og kulturelle 
særtrekk, vil det være vanskelig å gjennomføre reformer av mer dyptgri- 
pende karakter. 

For det andre er våre analyser forankret i moderne organisasjonsteo- 
rier — først og fremst såkalte institusjonelle teorier som legger en ramme 
for de kommende kapitler. Vi vil først kort presentere det systemiske 
perspektivet, og deretter vise hvordan institusjonell organisasjonsteori 
kan bidra til analyser av endringsprosesser i feltet, med vekt på hvordan 
institusjonelle organisasjonsteorier kan fungere innenfor en systemisk 
ramme. 

Et aspekt ved å presentere disse perspektivene og organisasjonsteore- 
tiske rammene er at også forskningen om hvordan en skal organisere 
slike tjenester er hevdet å være like fragmentert som tjenestene selv. 
Mange studier tar for seg enkelttiltak, behandlingsformer og terapier, og 
i den grad en er opptatt av organisering, dreier det seg som oftest om 
avgrensete tema. Den klassiske RCT-baserte forskningen går i retning de 
temaene som er nevnt her. Samspillet (eller manglende samspill) mellom 
politiske rammebetingelser og reformer, de forvaltningspolitiske ram- 
mene tjenestene arbeider innenfor, og de organisatoriske kjennetegn ved 
ulike tjenester sett i sammenheng, er sjelden gjenstand for forskning. Det 
gjelder innenfor kommuner, spesialisttjenester/helseforetak, og mellom 

de sentrale aktørene i feltet. Internasjonalt er dette bildet minst like påfal- 
lende som i Norge. 

Å skape et «helhetlig» bilde av tjenestesystemet er ikke enkelt. I et slikt 
perspektiv vil verdier, mål, virkemidler for drift og endring i tjenestene 
oppfattes som maktfordeling mellom politiske myndigheter, faglig-profe- 
sjonelle aktører, forvaltningsnivåer, brukere og andre interessenter. Sam- 
tidig kan en se at betydningen av systemiske perspektiver har endret seg 
noe, i hvert fall i formell forstand på et overordnet nivå, slik ideen om å 
studere «helsesystemet» i et land, som er et initiativ fra Verdens helse- 
organisasjon, kan være et eksempel på. 

I innledningskapittelet foran viste vi til at rus- og psykiske helsetjenester 
kjennetegnes av tre utviklingstrekk: desentralisering, brukermedvirkning 
og samordning. Dette er kjennetegn som kan gjenfinnes i den internasjo- 
nale utviklingen av tjenestefeltet, etter anbefalinger fra blant andre Verdens 
helseorganisasjon (2001). Når disse endringene skjer, må de ses i sammen- 
heng med at utgangspunktet har vært en dominans av store institusjoner, 
som særlig på psykiatrifeltet har dominert politiske og faglige perspektiver 
på tjenestene i lang tid. Brukernes stemme ble i all hovedsak ignorert, og 
utfordringene med samordning ble preget av at de ulike tjenestesteder fikk 
anledning til å arbeide på egen hånd - ut fra tenkningen om at «hvis vi (på 
vår institusjon) får gjøre som vi vil, kan dere gjøre som dere vil». Dette ble 
betegnet som «negativ samordning» (Mintzberg, 1978; Ramsdal, 1996). De 
tre utviklingsprosessene som er nevnt her, må derfor ses i sammenheng og 
som tre sider av samme sak: de representerer en omfattende reorganisering 
av helsesystemet hvor rus- og psykiske tjenester inngår, både for å endre 
organisasjonsformer, kunnskapsgrunnlag og arbeidsformer. De endrings- 
prosessene vi taler om, innebærer derfor også en, i et historisk perspektiv, 
omfattende maktforskyvning i feltet. 

Når kommunene får et stadig større ansvar for flere brukergrupper, og 
for brukere som har komplekse og langvarige behov, får det store kon- 
sekvenser for kommunene hvilke utfordringer spesialisthelsetjenestene 
står i og hvordan de løser sine oppgaver. Hvordan kommunene møter og 
erfarer disse risikopunktene blir diskutert i denne boken. Samordning og 
samarbeid i tjenestene krever integrasjon på to dimensjoner: på den ver- 
tikale aksen mellom spesialisttjenester og kommunale tjenester, i tillegg 

til samarbeid med private helseaktører. På den horisontale aksen mellom 
rustjenestene, som har sin historiske forankring i lokale tiltak og tjenes- 
ter, og spesialisttjenestene - som forventes å bli mer kompakte, kunn- 
skapsintensive og med behandlingsfokuserte arbeidsformer forankret i 
helseforetakene. 

Det konkrete utgangspunktet for kapittelet er den omfattende littera- 
turen om «mental health reforms» som i hovedsak har konkludert med 
at psykiske helsereformer er stadig mer nødvendige, men ikke har endret 
praksis i nevneverdig grad, stort sett basert på studier i USA, Canada, 
Storbritannia og enkelte andre europeiske land. Denne litteraturen er 
opptatt av at finanspolitiske hensyn, det vil si innsparinger, har spilt en 
viktig rolle for reformarbeidet ved å kunne samvirke med de-institusjo- 
naliseringsprosesser. 


Institusjonelle organisasjonsteorier som ramme 
for konkrete analyser 


I sin klassiske tilnærming har institusjonelle organisasjonsteorier lagt 
vekt på at etablerte rutiner, vaner og verdier er bygget inn i eksisterende 
organisasjoner, og derved gir organisasjoner et relativt stabilt preg. Etter 
hvert har institusjonell organisasjonsteori blitt mer opptatt av dynamik- 
ken mellom stabilitet og endring - om hvordan endringer skjer innen- 
for relativt stabile rammer, og hvordan stabile trekk kan gjenkjennes 
der det tilsynelatende skjer endringer (Brunsson & Olsen, 1993; Meyer & 
Rowan, 1977). I moderne organisasjonsteori er en også opptatt av det en 
betegner som «historisk institusjonalisme» — der ulike organisasjons- og 
tjenestefelt påvirkes av aktører som ønsker endring, men også av krefter 
som ønsker å bevare eksisterende ordninger. Analyser av dette skjer ofte 
ved at en knytter an til begrepet «felt», som blir benyttet for blant annet 
å vise hvordan ulike hensyn, perspektiver, verdier blir representert på et 
bestemt organisasjons- og arbeidsfelt (Thelen & Steinmo, 1992). Innen- 
for denne tradisjonen er endring potensielt knyttet til tre prosesser: For 
det første små, såkalt inkrementelle (skrittvise) endringer som ikke inne- 
bærer for store provokasjoner for eksisterende strukturer og maktsen- 
tra, og for det andre: «transformative» endringer, der en faktisk endrer 

etablerte mønstre og ordninger relativt grunnleggende, men gjennom 
en utvikling som skjer gradvis, over lengre tid. Her vil oppmerksomhet 
kunne knyttes til om de enkelte endringsforslag som presenteres, kan sies 
å bidra til langsiktige endringsprosesser. Og for det tredje at en opplever 
endringer på kritiske avgjørelsespunkter (critical junctures) der en foretar 
beslutninger som innebærer avgjørende veivalg og skaper radikal end- 
ring (Capoccia & Keleman, 2007; Thelen & Steinmo, 1992). 

Vi har innledningsvis benyttet begrepet «rus- og psykisk helsefeltet» 
som en fellesbetegnelse på de tjenestene vi studerer. Feltbegrepet er imid- 
lertid ikke selvforklarende. Innenfor institusjonelle organisasjonsteorier 
dreier det seg om at aktører på et område deler noen grunnleggende ideer 
om organisasjons- og arbeidsformer, men for øvrig kan ha ulik forstå- 
else og motstridende interesser knyttet til sitt engasjement i feltet. Vi er 
opptatt av de endringsprosesser som påvirker lokal tjenesteutvikling for 
ROP-brukere. Det innebærer at vi ser på organisasjons- og styringsfor- 
mer i et dynamisk perspektiv, og som de ulike kapitlene vil vise, er feltet 
i stadig utvikling. Dette skjer dels gjennom nasjonale statlige reformer 
og beslutninger om enkelttiltak, og dels ved lokale omorganiserings- 
prosesser. 

Vi oppfatter disse teoretiske inntakene knyttet til systemiske perspek- 
tiver og institusjonelle organisasjonsteorier som fruktbare grunnlag for 
de analysene vi foretar i boken. Rus- og psykisk helsefeltet har ulike histo- 
riske grunnlag. Feltet har vært delt av organisatoriske, faglige og politiske 
skillelinjer som har etablert ulike fagtradisjoner og rekrutteringsgrunn- 
lag og vært opptatt av sine respektive særpreg. De endringsprosessene vi 
studerer, finner sted i skjæringspunktet mellom tradisjon og fornyelse. 
De nasjonale mål om integrering og samordning i lokale tjenester er kre- 
vende å gjennomføre, nettopp fordi institusjonaliserte normer, verdier og 
tradisjoner er segmentert i ulike organisasjoner — blant annet gjenspei- 
let i at brukerne har vært kanalisert gjennom to ulike systemer. Vi vet 
at de endringsprosessene som initieres, må gjennomføres ved at lokale 
aktører tolker nasjonale krav og forventninger og har rom for ulike stra- 
tegier i iverksettingen av disse kravene og forventningene. Slik vi ser det 
er det derfor viktig å vise hvordan nasjonale politiske mål og strategier, 
for eksempel manifestert i reformer og opptrappingsplaner, møter lokale 

særtrekk der en må finne konkrete løsninger for å oppnå bedre samord- 
ning og samarbeid overfor brukerne. I kapittel 4 og 5 tar vi for oss de 
strategier statlige myndigheter har anvendt i dette arbeidet, før vi kon- 
sentrerer oss om kommunale endringsprosesser og utvikling på noen 
utvalgte tjenestefelt. 


Om ROPIT-prosjektet 


Forskningsprosjektet ROPIT, som boken bygger på, er finansiert av Nor- 
ges forskningsråd. Det startet opp i januar 2018 og avsluttes desember 
2021. Prosjektet har som mål å gi bedre forståelse av utfordringene og 
mulige organisatoriske innovasjoner for å forbedre tjenestetilbudet for 
mennesker med sammensatte og komplekse behov, her eksemplifisert 
med mennesker med samtidige ruslidelser og psykiske lidelser. Det inne- 
bærer at prosjektet tar utgangspunkt i organisasjonsteoretiske perspek- 
tiver for å analysere hvordan ulike former for samordning skjer, og om 
endringer i tjenestene bidrar til fragmentering eller integrering av tje- 
nester til mennesker med sammensatte og komplekse behov. Formålet 
med studien er å utvikle kunnskap som forskningsfeltet kan bygge videre 
på og som ledere, tjenesteytere og studenter kan anvende og overføre til 
egen praksis, og som også kan bidra til utvikling av tjenestene og helse- 
og velferdssektoren mer generelt. Det innebærer en vektlegging av for- 
holdet mellom nye organisasjonsformer, organisering av arbeid, ansattes 
arbeidsbetingelser og kvalitet i tjenestene. 

De overordnete målene for disse tjenestene kan syntetiseres slik: Det 
dreier seg om å skape likeverdige tjenester for brukerne, at det skal bli 
bedre samhandling mellom de ulike deler av tjenesteapparatet, at bru- 
kerperspektiver skal ha større innflytelse på utformingen av tjenestene, 
at tjenestene skal bli mer lokalbaserte, og at de skal bli basert på dagens 
kunnskaper om effektive tjenester, tiltak og behandlingsformer (Riks- 
revisjonen, 2021). 

I prosjektet har vi tatt utgangspunkt i de mål og krav til økt samhand- 
ling som er formulert i ulike nasjonale styringsdokumenter, planer og 
veiledere. Vi har særlig undersøkt hvordan kommunene ivaretar anbe- 
falinger om samhandling i den nasjonale faglige retningslinjen IS-1948 

(Helsedirektoratet, 2012). Her nevnes en rekke spesifikke forventninger 
til tjenestene til mennesker med ROP-lidelser. Det må være et samarbeid 
mellom spesialisttjenestene og de kommunale tjenestene. I samarbeids- 
avtalene bør rutiner for utskriving, faglig og økonomisk samarbeid være 
avklart. For den enkelte bruker er det individuell plan som avklarer sam- 
arbeidet. Det er kommunen og NAV som i fellesskap har ansvar for at alle 
mennesker med ROP-lidelser får et samordnet og integrert tilbud i kom- 
munen. Flere av disse forventningene blir diskutert i ulike sammenhen- 
ger i bokens kapitler, og i avslutningskapittelet gis en samlet vurdering av 
de faktorer som fremmer og hemmer utviklingen av tjenestene i forhold 
til disse målene. 

Den nasjonale politikken på feltet har i stor grad dreid seg om å sikre at 
ulike aktører i ulike forvaltningsnivå iverksetter lokale tiltak som ivaretar 
disse målene. Det er grunn til å peke på at det har vært og er stor grad av 
politisk enighet om de nasjonale mål og ambisjoner om bedre samhand- 
ling i tjenestesystemet. Det er også stor grad av enighet om virkemidlene 
som bør benyttes, men det er erkjent at det er mange utfordringer når 
det gjelder å realisere disse målene. Så hvorfor representerer da likevel 
koordinering og samarbeid så store utfordringer for ROP-brukere når det 
kommer til den praktiske virkelighet? 

Helsetilsynet (2016, s. 13) har gjennomført en risikovurdering av tje- 
nester til mennesker med samtidige rus- og psykiske lidelser. Vurderin- 
gen gjelder både spesialisthelsetjenestene og de kommunale tjenestene. 
Rapporten skisserer flere risikopunkter hvor tjenestene svikter overfor 
denne brukergruppen. I denne sammenhengen er følgende særlig rele- 
vant: brukermedvirkning på individnivå er mangelfull, bruker får ikke 
tilpasset bolig, tilpasset aktivitetstilbud mangler, dobbeltkompetanse 
mangler i kommunene, samhandling i kommunene er svak og samarbeid 
mellom spesialisthelsetjenesten og kommunene er ikke aktivt. 

Fragmenterte tjenester fortsetter å være en utfordring både på kom- 
munalt nivå og i spesialisthelsetjenesten, og ikke minst i grenseflatene 
mellom disse tjenestene. Man kan spørre seg om det ikke prioriteres, 
verken i systemet eller av tjenesteyterne. Eller prioriteres det av noen 
tjenesteytere; noe som krever en viss autonomi og kompetanse hos tje- 
nesteutøverne? 

Studien som de fleste kapitlene i boken bygger på, omfatter ulike ana- 
lysenivåer innenfor rus- og psykisk helsefeltet. Det inkluderer hvordan 
den overordnete nasjonale politikken på feltet er utformet, hvordan 
tjenestene er strukturert, samt brukernes erfaringer med tjenestene. På 
lokalt nivå studerer vi tjenestetilbudet for målgruppen i tre kommuner 
og deres erfaringer med spesialisttjenestene. Vi har kartlagt hvordan 
tjenestetilbudet utvikles, problemene målgruppen står overfor i møtet 
med tjenestene, hvilke organisatoriske løsninger som er etablert og hvilke 
innovative løsninger som er under utvikling. 


Metode 


Vi har benyttet flere metodiske tilnærminger i ROPIT-prosjektet som har 
frembrakt det empiriske materialet de fleste av kapittelforfatterne benyt- 
ter i sine respektive analyser. Dette inkluderer et felles utgangspunkt i 
forskningsdesign som beskrives nedenfor, etterfulgt av en beskrivelse av 
kommunene som inngår i prosjektet, utvelging informanter, gjennom- 
føring av et seminar med gruppeintervjuer, intervjuer med brukere og 
ansatte og møter med ansatte og ledere i kommunene. I tillegg har vi 
gjennomgått en rekke dokumenter om rus- og psykiske helsetjenester — 
både nasjonalt, regionalt og i de aktuelle kommunene. 


Forskningsdesign 


De utviklingstrekkene vi har presentert foran, innebærer at våre analyser 
har tatt utgangspunkt i lokale prosesser for å endre tjenestene og de ram- 
mebetingelsene som statlige myndigheter og spesialisttjenestene legger 
for de lokale endringsprosessene. Når kommunene får et stadig større 
ansvar for flere brukergrupper, og for brukere som har komplekse og 
langvarige behov, får det store konsekvenser for kommunene, men også 
for hvilke utfordringer spesialisthelsetjenestene står i og hvordan de løser 
sine oppgaver. Hvordan kommunene møter og erfarer disse utfordringene 
blir diskutert i denne boken. Det forskningsdesignet vi har benyttet, tar 
utgangspunkt i at samordning og samarbeid i tjenestene krever integra- 
sjon på to dimensjoner: på den vertikale aksen mellom spesialisttjenester 

og kommunale tjenester, i tillegg til samarbeid med private helseaktører. 
På den horisontale aksen mellom rustjenestene, som har sin historiske 
forankring i lokale tiltak og tjenester, og spesialisttjenestene, som for- 
ventes å bli mer kompakte, kunnskapsintensive og behandlingsfokuserte 
arbeidsformer forankret i helseforetakene. 

Bokkapitlene er i stor grad basert på forskning i de tre kommunene 
som alle var med som samarbeidspartnere i ROPIT-prosjektet. Kom- 
munene varierer i størrelse, organisering av tjenester og tjenestekom- 
pleksitet. Storbykommunen (ca. 50 000 innbyggere) og den mellomstore 
kommunen (31 200 innbyggere) representerer komplekse servicesystemer 
i urbane områder, mens den lille kommunen (3600 innbyggere) repre- 
senterer et mindre komplekst servicesystem i et mindre sentralt område. 
I den lille kommunen er tjenestene til målgruppen organisert i ett team. 
Den mellomstore kommunen har en enhet som inkluderer både psykisk 
helse- og rustjenester. Tjenestene er imidlertid delt inn i to seksjoner, 
hver med egen mellomledelse og budsjett. Da prosjektet startet, hadde 
den store kommunen organisert psykisk helse- og rustjenester hver for 
seg som forskjellige enheter med egne budsjetter. Tjenestene ble slått 
sammen omtrent midtveis i prosjektperioden. Storbykommunen har en 
relativt høy andel mennesker med samtidig rus- og psykiske lidelser. 

Data er samlet inn ved intervjuer, dokumenter og møtedeltakelse. 
Nedenfor følger en redegjørelse for dette felles datasettet. 

Forskere og deltakere fra de tre kommunene møttes først gang i en 
oppstartkonferanse våren 2018 hvor prosjektet og prosjektdeltakerne 
ble presentert. Hovedhensikten var å gi kommunene mulighet til å gi 
en oversikt over hva de så på som viktige forhold til knyttet til tjenester 
til mennesker med samtidige rus- og psykiske lidelser. Det bidro med 
bakgrunnskunnskap som grunnlag for forståelse av de ulike kontekstene 
som ansatte og ledere tjenestene befinner seg i. 


Datakilder 


Høsten 2018 arrangerte vi et heldagsseminar med deltakere fra alle tre 
kommunene. Hensikten var å samle ansatte og ledere fra de tre kom- 
munene slik at de kunne dele erfaringer samtidig som vi gjennomførte 

gruppeintervjuer som datainnsamling i prosjektet. I alt syv gruppein- 
tervjuer ble gjennomført under seminaret, som var delt inn i to økter. 
Vi valgte å bruke gruppeintervjuer i begge øktene, men med forskjellige 
komposisjoner, som beskrevet mer detaljert nedenfor. Gruppene besto av 
tre til fem deltakere. 

Ledere fra de tre kommunene utgjorde én gruppe og deltok i semina- 
rets første halvdel, inkludert uformelle samtaler under lunsj. Målet med 
å intervjue lederne i en gruppe for seg, var å diskutere noen overordnede 
spørsmål på tvers av de tre fellestjenestene. Temaene var: utfordringer 
og suksesshistorier, samarbeid med spesialisthelsetjenestene, faglige per- 
spektiver som styrer tjenestene og hvordan det jobbes med å iverksette 
dem i praksis, og til slutt hvordan de arbeidet med å iverksette statlige 
føringer lokalt. 

Gruppene med tjenesteytere ble organisert med forskjellige gruppe- 
sammensetninger for de to øktene på seminaret. I den første økten ble 
alle deltakerne (sykepleiere, sosialarbeidere og fagarbeidere) delt inn i 
tre grupper ut fra hvilken kommunene de jobbet i. Målet var å få kunn- 
skap om hvordan tjenesteyterne i hver kommune opplever tjenestene de 
tilbyr til mennesker med samtidige rus- og psykiske lidelser. Gruppene 
ville således være forskjellige fra hverandre, men medlemmene i grup- 
pen hadde en felles arbeidskontekst som gjorde det mulig for oss å sam- 
menligne på tvers av gruppene (kommunene) (Brandt, 1996). Noen av 
temaene i intervjuguiden falt sammen med temaene som ble brukt da 
vi intervjuet lederne. Mer spesifikt var temaene utfordringer og suksess- 
historier, faglige perspektiver som styrer praksis, involvering av brukere 
og pårørende, integrering av rus- og psykiske helsetjenester og i hvilken 
grad interne prosedyrer brukes, og hvordan ansatte jobber med andre 
tjenester som bolig, arbeid/skole/aktivitet og inntekt. 

I den andre økten ble deltakerne igjen delt inn i tre grupper, men denne 
gangen var gruppene satt sammen av en til to deltakere fra hver av kom- 
munene. Denne sammensetningen gjorde det mulig for de ulike aktørene 
å utveksle synspunkter på tvers av kommuner og organisasjoner, og der- 
med skape en noe annen gruppedynamikk fra den første intervjurun- 
den (Andvig, 2014). Temaene var hvordan de opplevde samarbeidet med 
blant annet spesialisthelsetjenesten, både somatikk, rus og psykisk helse, 

kriminalomsorg, bolig og NAV. I tillegg var vi interessert i om deltakerne 
kunne diskutere hva opplevde som felles tilnærminger til måten å jobbe 
på og de viktigste forskjellene, deriblant faglige ressurser og holdninger 
til statlige føringer. 

Videre har vi gjennomført møter og gruppeintervjuer i alle kommu- 
nene med deltakere fra både psykiske helsetjenester og tjenester for rus- 
oppfølging. I tillegg har vi møtt ledere og teamledere som er ansvarlige 
for tjenester til mennesker med samtidig avhengighet og psykiske proble- 
mer i alle tre kommunene. Her har vi diskutert organiseringen av rele- 
vante tjenester, inkludering og avgrensning av målgruppen, omfang og 
utfordringer. Sammen med dokumenter som strategi og handlingsplaner 
og ulike oversikter over målgruppen, utgjør informasjon fra disse møtene 
bakgrunnsinformasjon. Der hvor de inngår som en del av analysen, er det 
diskutert spesielt i det enkelte kapittel. 

Ledere i de ulike kommunene har valgt ut hvem som skulle delta på 
seminaret og i møter. Fra vår side var det et kriterium at ansatte samlet 
sett, teamledere og ansatte i førstelinjen, skulle ha tilknytning til både de 
psykiske helsetjenestene og tjenestene til mennesker med rusproblemer. 
Samtidig skulle deltakerne ha ulik profesjonsbakgrunn med tanke på at 
ulike perspektiver ble ivaretatt. De som ble rekruttert til seminaret, ble 
samtidig rekruttert til å delta i gruppeintervjuene. 

Videre har vi intervjuet til sammen 13 brukere i de tre kommunene, 
fem i henholdsvis den minste og mellomstore kommunen og tre i stor- 
bykommunen. Brukerne ble rekruttert gjennom ledere og ansatte i tje- 
nestene. Tema for intervjuene var hvilke tjenester de mottok, hvordan 
tjenestene har fungert med hensyn til tilgjengelighet og tilnærming til 
samtidig rus- og psykisk lidelse, koordinator eller kontaktperson, indivi- 
duell plan og bolig. 

I tillegg er en rekke nasjonale policy-dokumenter, veiledere og ret- 
ningslinjer benyttet som bakgrunnsmateriale. Kommunale strategi- og 
handlingsplaner, budsjett og årsmeldinger utgjør også bakgrunnsmate- 
riale for forståelsen av lokale utforming. Der hvor dokumentene utgjør 
en del av analysen, er analysestrategien redegjort for i de ulike kapitlene. 

Ved siden av datamateriale fra ROPIT-prosjektet er antologien supplert 
med bidrag som bygger på annen forskning forfatterne har gjennomført 

tidligere eller parallelt med prosjektet. Det gjelder blant annet kapittel 7, 
om kommunal organisering, som er basert på en tidligere kvalitativ case- 
studie som bygger på intervjuer med ledere og medarbeidere i hjemme- 
tjeneste og psykisk helsetjeneste. 

Det ble foretatt noen metodiske endringer underveis i prosjektet. Pro- 
sjektsøknaden la opp til at brukere og ansatte skulle involveres i deler av 
datainnsamlingen og analysen. Involveringen skulle sikres gjennom bruk 
av concept mapping som metode for å strukturere dialogarenaer mellom 
tjenesteytere, brukere, pårørende og forskerne for å kartlegge tjenestene. 
Stipendiaten i ROPIT-prosjektet var tillagt et særlig ansvar for å anvende 
og dokumentere concept mapping. Metoden er egnet til å utforske hva 
berørte parter mener er viktig knyttet til et bestemt tema eller utsagn og 
gir verktøy for å strukturere og konseptualisere komplekse ideer. Arbei- 
det var godt i gang, og stipendiaten hadde gjort en rekke avtaler tidlig i 
mars 2020. Covid-19 og den påfølgende nedstengingen gjorde at tilgangen 
til og muligheten for å samle en gruppe mennesker, slik concept mapping 
legger opp til, gjorde det vanskelig å gå frem som planlagt. Prosjektet og 
stipendiaten hadde gjort noen erfaringer med metoden generelt og invol- 
vering av brukere og pårørende i forskning spesielt som vi mener det er 
verdt å diskutere. Dette er å finne i bokens kapittel 3. 

Rekruttering og deltakelse 

i kvalitativ forskning: 
Tjenestemottakere og pårørende 
som deltakere 


Therese Dwyer Løken 
Fakultet for helse, velferd og organisasjon, Høgskolen i Østfold 


Abstract: The theme of this chapter is how to encourage service recipients and 
family caregivers to participate in research within the substance abuse and mental 
health field. The aim is to highlight the challenges in recruitment and participa- 
tion in a qualitative social science study and to reflect on how these challenges can 
be addressed. This is done through autoethnographic methods. The data consists 
of own notes after meetings, telephone conversations and focus group interviews, 
in addition to email correspondence with relevant persons. The empirical material 
culminates in three main findings: “Traditional recruitment strategy’, “Recruitment 
via service recipients” and “Performing focus groups: Need for and willingness to 
adapt”. The challenges within the main themes are discussed using a reflective per- 
spective. The challenges in the recruitment process were in contrast to the inter- 
est, motivation and goodwill shown by the participants during the data collection, 
hence the discussion is also critically oriented towards resource allocation and con- 
ditions for maintaining quality in the recruitment process. 


Keywords: autoethnography, family caregivers, recruitment, reflexivity, research 
participation, service recipients 

Innledning 


Temaet for dette kapittelet er hvordan man sikrer forskningsdeltakelse 
av tjenestemottakere og pårørende innenfor grupper som er vanskelige å 
nå. I dette kapittelet befinner deltakerne seg i rus- og psykisk helsefeltet, 
og forskningen det skal rekrutteres til er en kvalitativ samfunnsviten- 
skapelig ph.d.-studie. Målet med kapittelet er å belyse hvordan vi kan 
rekruttere og sikre deltakelse i forskning og samtidig ivareta hensikten 
og målet for forskningen. Jeg stiller spørsmålet: Hva består utfordringer 
knyttet til rekruttering og deltakelse av tjenestemottakere og pårørende av, 
og hvordan kan de håndteres? Dette utforsker jeg gjennom autoetnogra- 
fisk metode. 

Brukerinvolvering skal sikre at det forskes på relevante temaer for tje- 
nestemottakerne, og at nye og innovative løsninger er i tråd med deres 
behov. Dette gjenspeiles i forskningspolitiske krav til brukerinvolve- 
ring (Meld. St. 16 (2010-2011) og helseforskningsprogrammene i Norges 
forskningsråd, som har mal om å gjøre tjenestene bedre og mer effektive 
(Norges forskningsråd, 2015). Kravet om brukerinvolvering i forskning 
handler om at tjenestemottakere og pårørende skal ha stemmer inn 
i forskning som har betydning for deres livssituasjon. Målet er å øke 
forskningens anvendbarhet og nytteverdi, uttrykt som bedre folkehelse, 
bedre behandling og bedre og mer effektive tjenester (Østensjø & Ask- 
heim, 2019). Brukerinvolvering i forskning legger også vekt på styrking 
av menneskers egen makt, motivasjon og handlingskompetanse, og av 
mange anses det som en demokratisk rett å delta i utviklingen av et felt 
som angår en selv (Borg et al., 2015). Samtidig skriver Norges forsknings- 
råd at det er behov for mer kunnskap og kompetanse om hvordan brukere 
bør involveres for å sikre etisk forsvarlige prosesser (Norges forsknings- 
råd, 2020). 

De fleste vil være enige i at man må lytte til de som «kjenner hvor 
skoen trykker» når målet er å forske på og utvikle helse- og velferds- 
tjenester. Samtidig har tidligere forskning funnet faktorer som både 
muliggjør og hindrer en slik involvering (van der Ham et al., 2014). Med 
mindre de praktiske og etiske hindringene for å utføre forskning blir 
belyst, vil målene til helseforskningsprogrammene med tilhørende res- 
surser verken gi kvalitativt bedre studier eller forbedrede tjenester for 

tjenestemottakerne (Pinfold et al., 2019). Gjennomføring av forskning 
er avhengig av at man får tak i de personene som best kan gi oss svar 
på forskningsspørsmålene. Målet med dette kapittelet er derfor å drøfte 
praktiske og etiske utfordringer knyttet til rekrutteringsprosessen og 
gjennomføringen av datainnsamlingen. 

Videre følger en presentasjon av kunnskapsstatus knyttet til rekrutte- 
ring av tjenestemottakere og pårørende og gjennomføring av fokusgrup- 
per. Deretter følger beskrivelse av metoden for kapittelet, presentasjon av 
studien som erfaringene er hentet fra, et empirisk narrativ og en disku- 
sjon av det jeg identifiserer som utfordringene og hvordan man kan til- 
nærme seg disse. 


Kunnskapsstatus 


Forskningsmengden innenfor rus- og/eller psykiske helsetjenester er stor, 
men det finnes færre artikler om hvordan tjenestemottakere og pårø- 
rende fungerer som deltakere i forskningen. Av det som finnes handler 
det meste om rekruttering til randomiserte kontrollerte studier og kli- 
niske studier, og mindre om rekruttering og deltakelse innenfor kvalita- 
tiv samfunnsforskning og fokusgrupper (Dyas et al., 2009; Webb, 2002). 

Det er avdekket hindringer når det gjelder rekruttering av mennes- 
ker med rusavhengighet og psykiske utfordringer. Hindringene dreier 
seg om praktiske faktorer som transport til og fra møtestedet, mangel 
på belønning, språklige utfordringer, og/eller mer komplekse faktorer 
som opplevelse av stigma, mistillit til forskere, bekymringer knyttet til 
anonymisering/personvern og frykt for å oppleve forverring av sykdom 
(Draus et al, 2005; Woodall et al., 2010). Det finnes også studier som viser 
at pårørende kan være utfordrende å rekruttere. Mange er yrkesaktive i 
tillegg til at de har omsorgsoppgaver knyttet til tjenestemottakeren. Dette 
kan resultere i lite tid til forskningsdeltakelse (Leslie et al., 2019). 

En måte å forsøke å sikre etisk forsvarlige forskningsprosesser, er å eta- 
blere samarbeid om rekruttering og deltakelse med ansatte og ledere i 
helse- og velferdsfeltet som har en opparbeidet troverdighet og tillit hos 
deltakerne (Emmel et al., 2007). Disse nøkkelpersonene har mulighe- 
tene til å bygge en fysisk og sosial bro mellom forskeren og deltakeren 

(Clark, 2011). Samtidig har annen forskning avdekket utfordringer ved 
denne strategien, da nøkkelpersonene kan agere som portvakter snarere 
enn nøkkelpersoner i forskningen (Dyas et al., 2009). Alternative rekrut- 
teringsstrategier kan derfor være å rekruttere via interesseorganisasjo- 
ner (Ngune et al., 2012), eller å henvende seg til tjenestemottakerne selv 
(Elliott et al., 2002). 

Fokusgrupper med tjenestemottakere som deltakere har vist seg vel- 
egnet når tjenester innenfor rus og psykisk helse skal studeres (Conners 
& Franklin, 2000). I gruppeintervjuer reduseres følelsen av at man sit- 
ter i en terapeutisk samtale, slik individuelle intervjuer kan gi følelsen 
av. I tillegg gir det rom for flere kommunikasjonslinjer og dermed økt 
trygghet til å uttrykke tanker og erfaringer (Schulze & Angermeyer, 
2003). Fokusgrupper legger også til rette for en grad av fleksibilitet og 
sensitivitet som kreves, og som er vanskelig å oppnå via andre metoder 
(Aldridge, 2014). 

Fleksibilitet og sensitivitet er viktige elementer i en refleksiv holdning 
hos forskeren, noe som bør etterstrebes i alle ledd av forskningsprosessen 
(Titchen et al., 2017). Refleksivitet er nødvendig ettersom det kan oppstå 
utfordringer relatert til deltakernes kommunikative- og sosiale ferdig- 
heter, i tillegg til mangel på erfaring med å dele tanker og erfaringer i 
gruppesamtaler. Derfor er det også nødvendig at moderatoren har til- 
strekkelig med erfaring innenfor fokusgruppeintervjuer til å håndtere 
dette. Alternativt kan man forskeren ha med seg en mer erfaren forsker 


som støtte i denne håndteringen (Owen, 2001). 


Metode 


For å besvare spørsmålet i dette kapittelet anvendes autoetnografi, som 
ifølge Baarts (2015) er når forskeren anvender egne tanker, følelser, erfa- 
ringer og reaksjoner til å forstå et spesifikt aspekt av egne erfaringer. 
Dette gir leseren tilgang til selve erfaringene. I dette kapittelet er erfa- 
ringene knyttet til rekruttering av tjenestemottakere og pårørende og 
gjennomføringen av fokusgrupper med disse deltakerne. Jeg anvender 
analytisk autoetnografi, som forbinder levd erfaring og bredere sosiale 
og kulturelle prosesser. Den analytiske orienteringen viser forbindelsen 


46 


REKRUTTERING OG DELTAKELSE I KVALITATIV FORSKNING 


mellom forskerens levde kontekst og selve erfaringen (Anderson, 2006). 
Et av målene i autoetnografi er å belyse aspekter som har negative effekter 
for personer innenfor den situasjonen som studeres (Klevan et al., 2019). 
Metoden gir derfor muligheter til å være refleksiv rundt egen praksis i 
møte med forskningsdeltakerne og de man samarbeider med, og hvilke 
valg man gjør underveis for å imøtekomme utfordringene og eventuelle 
negative effekter for deltakerne. 

Erfaringsnotatene jeg har skrevet gjennom rekrutteringsprosessen 
og gjennomføringen av datainnsamlingen til ph.d.-studien bidrar som 
datamateriale i dette kapittelet. Utdrag fra dette presenteres som et empi- 
risk narrativ bestående av egne notater etter møter, telefonsamtaler og 
fokusgrupper i tillegg til e-postkorrespondanse med aktuelle perso- 
ner. Relevans for problemstillingen styrte utvalget av erfaringsnotater 
og rekkefølgen på disse. I tillegg er utdragene de som best illustrerer 
rekrutteringsprosessens og datainnsamlingsprosessens utfordringer. Det 
empiriske materialet munner ut i tre hovedfunn: «Tradisjonell rekrutte- 
ringsstrategi», «Rekruttering via tjenestemottakere» og «Gjennomføring 
av fokusgrupper: behov for og villighet til tilpasninger». Erfaringsnota- 
tene presenteres i kronologisk rekkefølge innenfor hvert hovedfunn. 


Bakgrunn 


Studien som erfaringene er hentet fra, er del av en ph.d.-studie hvor for- 
målet var å studere kompetanse i kommunale helse- og velferdstjenester. 
Dette var en eksplorativ studie hvor det empiriske domenet befant seg i 
kommunale tjenester til mennesker med samtidig rusavhengighet og psy- 
kiske utfordringer. Det skulle rekrutteres tjenestemottakere og pårørende 
i tre norske kommuner. Inklusjonskriterieriene var at de på det davæ- 
rende tidspunktet eller tidligere i livet hadde samtidig rusavhengighet 
og psykiske utfordringer, eller var pårørende, og at de hadde omfattende 
erfaring med de relevante tjenestene. De aktuelle gruppene av deltakere 
var godkjente i prosjektsøknaden til Norsk senter for forskningsdata 
(NSD), og det var innvilget dispensasjon fra taushetsplikten hos Regio- 
nale komiteer for medisinsk og helsefaglig forskningsetikk (REK). Jeg 
hadde også utformet skriftlige informerte samtykkeskjemaer. 

Datainnsamlingsmetoden var fokusgrupper, med en semistrukturert 
intervjuguide. Som startskudd i fokusgruppeintervjuene var det plan- 
lagt at deltakerne skulle fullføre et ufullstendig utsagn. Dette skulle være 
en slags idemyldring som var enkel å forholde seg til, samtidig som det 
kunne generere mange relevante ideer for studien. Intervjuguiden for 
øvrig besto av ulike momenter innenfor kompetanse og tjenestelevering. 
Fokusgruppene skulle gjennomføres i deltakernes nærmiljø, for å elimi- 
nere ekstra kostnader i forbindelse med reising til og fra. De skulle vare 
fra 1-1,5 time totalt, og deltakerne fikk et gavekort på 300 kr som kompen- 
sasjon for deltakelsen. 


Empirisk narrativ 
Tradisjonell rekrutteringsstrategi 


April 2019: Jeg gjennomfører for tiden informasjonsmøter med de lederne 
i kommunene som fungerer som nøkkelpersoner i prosjektet. Et ledd i 
informasjonen er hvordan vi som forskningsgruppe belønner deltakelsen 
til tjenestemottakerne og pårørende, samt hvordan vi kompenserer for 
tiden ansatte og ledere hjelper oss med rekruttering og tilrettelegging. 
Et annet ledd er å beskrive inklusjonskriterier for deltakelse, fokus for 
studien og hva deltakelsen konkret innebærer. Den største kommunen 
deltar allerede i flere andre forskningsprosjekter. Til tross for et hektisk 
klima i tjenestene virker alle lederne positive til forespørselen, noe jeg er 
glad for. 

Oktober 2019: I den minste kommunen involvert i studien går rekrut- 
teringen lett og effektivt. Lederen uttrykker at de har et nært forhold til 
tjenestemottakerne og pårørende, og avtaler blir gjort uten at jeg må sende 
påminnelser underveis. Vi får bruke en time med en etablert samtale- 
gruppe, og i forkant av det har jeg avtalt fokusgruppen med pårørende. I 
de to større kommunene går rekrutteringen av tjenestemottakere og pårø- 
rende sakte, og det er utfordrende. På grunn av geografisk avstand foregår 
kommunikasjonen på mail og telefon. Tiden går uten at jeg får respons på 
forespørslene, men etter noen måneder skjer det noe interessant. 

Januar 2020: Rekrutteringen går sakte i den mellomstore kommu- 
nen! Jeg vurderer andre muligheter for tilgang til deltakere når jeg blir 

oppringt av rusavdelingens nye leder. Han har arvet funksjonen som nøk- 
kelperson for dette prosjektet fra den tidligere lederen. Han vil presentere 
seg og vite mer om sine ansvarsoppgaver. Jeg forteller ham at det er lenge 
siden vi startet rekrutteringsprosessen og at jeg har sendt påminnelse 
til de aktuelle lederne tidligere. Vi blir enige om at jeg sender han den 
informasjonen som har blitt sendt ut tidligere, samt et enkelt informa- 
sjonsskriv jeg har utarbeidet, slik at han kan lese seg opp på dette og dele 
med mulige deltakere. 17 dager senere (7. februar 2020) kommer denne 
e-posten: 


Hei T, 

Legger ved en liste av de vi har fått samlet sammen så langt. Har møtt vanskelig- 
heter med å få noen pårørende interessert, til dags dato har vi bare en. I forhold 
til intervju med ansatte, tenker jeg vi bare finner en dato noen uker frem, så 
finner jeg ansatte til dette. 


Tjenestemottakere som er interessert: 5, pårørende: 1. 


Jeg takker for jobben han har gjort og tar kontakt med de foreslåtte per- 
sonene. Endelig er det fremgang i rekrutteringen. 


Rekruttering via tjenestemottakere 

November 2019: Prosjektlederen i ROPIT har fått kontakt med ei kvinne 
som vil delta. Kvinnen fortalte at kontaktpersonene hennes i kommunen 
hadde vurdert henne som for syk til å delta i forskningen. Dette var hun 
ikke enig i, og tok kontakt med prosjektleder selv. Jeg bestemmer meg for 
å sende henne en mail. 


Utdrag fra mail 21. november 2019: 

N: — Så bra, jeg stiller:) Jeg kan høre med andre men kan du sende meg en kort 
og enkel tekst om hva det gjelder så kan jeg sende den ut til bekjente som 
kan være aktuelle? Ikke bruk for komplisert/faglig språk bare — da mister 
jeg de med en gang;) 

Meg: Så flott! Jeg har et dokument her som jeg har revidert. Hva syns du om 
det? Er den enkel nok eller er det noe språkmessig som burde endres? Og 
tusen takk! 

N: Ser VELDIG bra ut! Skal jeg bare sende ut? 


49 


KAPITTEL 3 


Meg: Ja, veldig gjerne O Tusen hjertelig takk!! 

N: Bare hyggelig! Hvor mange trenger du? 

Meg: Deg og fire til. Den kan også deles ut til pårørende hvis du/dere har mu- 
lighet til det. Trenger en gruppe med fem pårørende også. 

N: Skal se om jeg nå kan skaffe fire på rappen. Jobber på en arbeidsplass med 
bare tidligere rusavhengige som ansatte. Skal sjekke med alle:) 

Meg: Det høres helt supert ut! 
Mandag 25. november: 

N: Da skal du ha fått minst to meldinger fra to her fra jobben om det stem- 
mer? Trenger du fortsatt to til? Om vi får alle fra min jobb kan vi nok låne 


møterom her evt. 


Nå har snøballen for alvor begynt å rulle. For en ressurs N er! Jeg kunne 
ikke klart dette uten henne. Hun får et ekstra gavekort som belønning 
for innsatsen. Jeg har fått øynene opp for rekruttering via tjenestemot- 
takere. 

22. april 2020: På grunn av pandemi har jeg måttet finne andre måter å 
innhente data på. De resterende fokusgruppene med tjenestemottakere og 
pårørende gjennomføres derfor som individuelle telefonintervjuer. Det er 
med blandede følelser og forventninger jeg avgjorde dette. I dag har jeg 
gjennomført det siste telefonintervjuet. Det er en mannlig pårørende som 
deler mye kunnskap og erfaring. Siden nøkkelpersonene i denne kom- 
munen ikke fikk tak i noen pårørende, har jeg måttet få tak i disse selv. 
Snøballmetoden har vært min venn igjen! Hver gang jeg har intervjuet 
en tjenestemottaker har jeg erfart at de snakker mye om sine pårørende. 
Jeg har derfor grepet muligheten og spurt om ikke denne pårørende ville 
vært interessert i å delta i intervju, og samtlige har sagt ja. Jeg er overras- 
ket over hvordan personer som aldri har sett meg og som ikke kjenner 
meg er villige til å dele så mye. Mannen i det siste intervjuet uttrykte rik- 
tignok flere ganger at han syns at problemstillingen er viktig å besvare, og 
at når noen inviterer han til å dele sine erfaringer, så gjør han gjerne det. 
Jeg undrer meg over kontrastene i den krevende rekrutteringsprosessen 
og engasjementet og interessen både tjenestemottakerne og de pårørende 
viser i intervjuene. 

Gjennomføring av fokusgruppeintervjuer: behov 

for og villighet til tilpasninger 

Desember 2019: For at jeg skal få erfaring med fokusgruppeprosessen og 
intervjuguiden har kollegaene mine i ROPIT velvillig stilt opp som delta- 
kere til pilottesting. Utsagnet som skal fullføres som idemyldring i starten 
av intervjuene er formulert lettfattet og åpent, slik at det gir muligheter 
for stor variasjon i svar. Utsagnet er: «For å skape helhetlige tjenester må 
de som yter tjenestene være i stand til ...» Kollegaene mine forsker på 
organisering av tjenester, så jeg hadde en forventning om hva de kom 
til å svare. Forventningene innfridde ikke. De inntok roller som tjenes- 
temottakere og pårørende, og svarene de ga handlet i stor grad om at de 
ansatte måtte ha tid til dem, vise respekt, være imøtekommende, gi håp 
osv. Underveis var jeg usikker på svarenes relevans for problemstillingen. 
Som moderator i gruppa kunne jeg styre deltakerne inn mot ulike former 
for kompetanse (for eksempel ferdigheter og kunnskap). Dette gjorde jeg, 
og fikk etter hvert svar som handlet om samarbeid og kommunikasjon. 
Tanker i etterkant er at jeg muligens kan ha overstyrt dem. Svarte de 
det jeg ville høre, eller det de faktisk var opptatt av? Dette er virkelig en 
balansekunst! Selv om dette var en pilottest, ga kollegaene mine uttrykk 
for at de syntes det var vanskelig å forholde seg til utsagnet som skulle 
fullføres. De hadde mer på hjertet enn det som kunne rommes i et kort 
utsagn og fikk ikke forklart hva de mente. Dette er nyttige erfaringer. Jeg 
vil absolutt ikke at deltakerne skal føle seg begrensede eller gi dem dårlige 
opplevelser. Dette må jeg planlegge for! 

Januar 2020: Jeg har endelig avtalt fokusgrupper i to av kommunene. 
Jeg er glad for at jeg har gjennomført en test med ROPIT på forhånd, for 
i dag opplevde vi mye av det samme som i testingen. Det som er posi- 
tivt er at de fem tjenestemottakerne uttrykker engasjement og har masse 
erfaringer og kunnskap som de vil dele. Flott! Men så var det dette med 
idemyldringen, da. Det skjærer seg i løpet av første runde rundt bordet. 
Det er få som sier noe, og de virker bundet av metoden. Jeg tyr til plan B: 
rett på åpen dialog. Da løsner det heldigvis, og min kollega får en travel 
oppgave med å notere alle innspill. Jeg gjør de samme erfaringene i fokus- 
gruppen for pårørende. Denne gruppa består av tre pårørende, da det har 

vært et frafall. To av deltakerne er eldre med nedsatt hørsel. Jeg forsø- 
ker å beskrive hvordan prosessen skal foregå, men de signaliserer at de 
ikke forstår budskapet. Så for å imøtekomme dette beslutter jeg meg for å 
droppe idemyldringen også i denne gruppa. Når deltakerne fikk uttrykke 
seg fritt ble det en mer dynamisk samtale i gruppa hvor de kunne bygge 
på hverandres ytringer underveis. Jeg modererte etter beste evne for å få 


alle med i samtalen. 


Drøfting 


Forskning støttes gjerne av offentlige midler, og mengden økonomiske 
midler og tid er sjelden forenelig med at det prioriteres mye tid på 
rekruttering. Mine erfaringer knyttet til effektivisering i denne fasen er 
ikke unike (Pinfold et al., 2019). I tråd med tradisjonell tjenestevei for 
tilgang til mulige deltakere søkte jeg hjelp hos lederne i de kommunale 
tjenestene til informasjonsdeling, utvelgelse og forespørsel (Macfarlane 
& Maidment, 2020). Forskningssamarbeidet startet med forberedende 
møter med lederne, for å etablere tillit og dele informasjon (Patel et al., 
2003). Til tross for at lederne bekreftet at de kunne samarbeide var det en 
utfordrende rekrutteringsprosess, og jeg måtte gjøre nye valg for å sikre 
deltakelse og gjennomføring. Utfordringene sto i sterk kontrast til den 
interessen, motivasjonen og velviljen deltakerne viste underveis i rekrut- 


teringen og datainnsamlingen. 


Fra instrumentelt til refleksivt fokus på 
nøkkelpersonene i forskningssamarbeidet 

Erfaringene i det empiriske narrativet viser utfordringer knyttet til en 
relativt tradisjonell og etablert rekrutteringsstrategi, nemlig rekruttering 
via nøkkelpersoner i tjenestene. I forskningslitteraturen har ofte disse 
en instrumentell rolle som døråpner eller portvakt samtidig som det er 
behov for mer oppmerksomhet på kompleksiteten og dynamikken i de 
ulike måtene nøkkelpersonene kan påvirke forskningsprosessen (Crow- 
hurst & Kennedy-Macfoy, 2013). Siden forskere som regel er utenforstå- 
ende i det feltet de skal studere, er rekruttering via nøkkelpersoner ofte 

førstevalget. Dette er fordi man er avhengig av at noen som allerede har 
opparbeidet seg tillit hos personene man vil nå, går god for at vi er trover- 
dige og pålitelige (Emmel et al., 2007). Samtidig sikrer ikke denne stra- 
tegien nødvendigvis forskningsdeltakelse av personer innenfor grupper 
som karakteriseres som stigmatiserte og vanskelige å nå (Draus et al., 
2005). Mine erfaringer peker på tre hovedårsaker til dette, nemlig «gate- 
keeper-fatigue», nøkkelpersonenes syn på tjenestemottakernes helse og 
kapasitet til å delta og misforståelser knyttet til informasjon om inklu- 
sjonskriterier og krav til deltakelse. 

Tid er en verdifull valuta for ansatte og ledere i kommunale tjenester. 
Selv om nøkkelpersonene er villige til å gi tilgang til potensielle deltakere, 
kan tidsforpliktelsen til forskning variere basert på arbeidsmengde eller 
opplevd fordel for tjenestemottakerne (Namageyo-Funa et al., 2014). Dette 
er kjente utfordringer i rekrutteringssammenheng, noe det var planlagt 
for ved å tilby økonomisk refusjon for anvendt tid til slike oppgaver. Selv 
om jeg antok at interessen for forskningstemaet og denne økonomiske 
løsningen skulle være tilstrekkelig motivasjon til å oppveie utfordringer 
i en travel arbeidshverdag (Dyas et al., 2009), viser lang responstid på 
e-post, mangel på rekrutterte deltakere og ineffektive prosesser likevel at 
det ikke ga tilstrekkelig effekt i rekrutteringsprosessen. Disse observasjo- 
nene kan også være uttrykk for det Sheikh et al. (2009) kaller for «gate- 
keeper-fatigue», et fenomen som oppstår når de samme menneskene 
gjentatte ganger skal bidra i forskningsaktiviteter i tillegg til de ordinære 
tjenesteaktivitetene. Erfaringen med hvordan avdelingslederskiftet i den 
mellomstore kommunen førte til økt effektivitet i rekrutteringen, kan i 
denne sammenhengen forstås som et uttrykk på det motsatte. Altså, at 
en nyansatt leder hadde høyere motivasjon til å gjennomføre oppgavene 
knyttet til forskningssamarbeidet. 

Erfaringene i narrativet viser også utfordringer med å identifisere 
egnede deltakere (Macfarlane & Maidment, 2020), noe som uttrykkes i 
vurderingen om at den kvinnelige tjenestemottakeren var for syk til å 
delta. Det er ikke uvanlig at nøkkelpersonene ønsker å beskytte mulige 
deltakere mot potensielle stressende situasjoner som kan utløse forverring 
i deres helsesituasjon (Sutton et al., 2003; Williams, 2020). Parallelt med 
dette kan nøkkelpersonenes vurderinger også bero på misoppfatninger 

knyttet til inklusjonskriterier og til forskningens krav til deltakerne 
(Woodall et al., 2010). Tidligere forskning har også avdekket at nøkkel- 
personer i rekrutteringsprosessen ofte agerer som portvakter, og inviterer 
deltakere som de selv anser som passende i stedet for å følge inklusjons- 
kriteriene og informasjonen fra forskerne (Dyas et al., 2009). Det er viktig 
å merke seg at samtidig som at nøkkelpersonene har en viktig funksjon i å 
beskytte de potensielle deltakerne for mulige belastninger i forskningen, 
så er tjenestemottakerne og pårørende de siste som får rede på at de er 
ønsket som forskningsdeltakere (Coyne, 2010). Dette betyr at ved rekrut- 
tering via nøkkelpersoner i tjenestene har de ofte ikke reell medbestem- 
melsesrett over forskningsdeltakelse eller ikke. 

Å sette refleksivitet i sentrum kan være en måte å tilnærme seg disse 
utfordringene. Dette innebærer mer oppmerksomhet på møtene mel- 
lom forskere og nøkkelpersoner, og mindre på den instrumentelle rollen 
nøkkelpersonene til nå har fått (Crowhurst & Kennedy-Macfoy, 2013). Da 
må man også ta rede på hva nøkkelpersonene anser som utfordrende og 
forsøke å løse dette. Praktiske løsninger kan være at forskeren er mer til 
stede og gir førstehåndsinformasjon direkte til mulige deltakere, både for 
å sørge for at riktig informasjon blir gitt men også for å unngå å beslag- 
legge tiden til lederne. Dette krever i sin tur at forskeren har tilgang til fel- 
tet og kan befinne seg der hvor deltakerne er, samt tilgang på nødvendig 
mengde tid (Emmel et al., 2007). Det er også grunnlag for å være kritisk 
til hvordan dette er gjennomførbart i konteksten av begrensede økono- 
miske ressurser og tid i forskningsprosjekter (Pinfold et al., 2019). 

Utfordringene som er diskutert ovenfor står i kontrast til den effek- 
tive rekrutteringsprosessen i den minste kommunen. I mine analyser av 
prosessen ser jeg at forholdene i denne kommunen lå bedre til rette for 
rekruttering, og det var spesielt tre årsaker til dette. For det første var 
det nær kontakt mellom ansatte og tjenestemottakere og pårørende, i en 
kommune med få innbyggere med samtidig rusavhengighet og psykiske 
utfordringer. Dette ga oversiktlighet, noe som gjorde utvelgelsesproses- 
sen enklere (Emmel et al., 2007). For det andre fikk vi innpass i en alle- 
rede eksisterende samtalegruppe for tjenestemottakere, hvor deltakerne 
var vant til å samtale sammen. Rekruttering kan bli mer utfordrende når 
man søker etter deltakere som ikke nødvendigvis bruker å møtes (Dyas 

et al., 2009; Owen, 2001). Den tredje årsaken er at denne kommunen 
hadde vært involvert i lite forskning, noe som kan antyde at de var moti- 
verte og interesserte, og ikke preget av «gatekeeper-fatigue» (Sheikh et al., 
2009). 


Fra «sårbar» til ressursperson 


Forskningsetiske retningslinjer for samfunnsvitenskap, humaniora, juss 
og teologi ber forskere om å reflektere over egne etiske oppfatninger og 
holdninger, og vi må utøve et spesielt hensyn overfor såkalte sårbare 
personer og grupper. Hensynet til disse personene er ofte rasjonale for 
å velge rekruttering via ansatte og ledere. Samtidig skal forskningsdelta- 
kernes autonomi, integritet, frihet og medbestemmelse respekteres (De 
nasjonale forskningsetiske komiteene, 2006). Etiske utfordringer oppstår 
imidlertid når nøkkelpersoner i tjenestene kontrollerer tilgangen på disse 
personene, noe som i lys av mine funn svekker medbestemmelsesretten. 
Selv om nøkkelpersonene agerer som tjenestemottakerne og pårøren- 
des advokater ut fra en genuin interesse for deres velferd, kan risikoen 
med dette være at de hindrer og undertrykker disse personenes rett til å 
delta og bli lyttet til i forskning som angår deres liv (Sutton et al., 2003). 
Begrepet sårbar kan være problematisk i denne sammenheng, da det ofte 
relateres til mennesker med begrensede ressurser og økt risiko for dår- 
lig helse og høyere dødelighet (Flaskerud & Winslow, 1998). Slike syn og 
definisjoner kan gi et inntrykk av at det å være sårbar handler om å være 
ressurssvak og svak i samfunnet (Lind, 2012). I et slikt perspektiv stem- 
ples sårbarhet på mennesker uten at de har valgt det selv, noe som kan 
gi ansatte og ledere et behov for å beskytte mulige deltakere. Dette beror 
muligens på en mangel på konseptuell klarhet rundt oppfatningen av 
hva sårbarhet er hos gitte personer eller grupper, noe som vanskeliggjør 
definering av hvilke normative forpliktelser og praktiske retninger dette 
medfører (Lajoie et al., 2020). 

I datamaterialet vises tjenestemottakerne som brobyggere mellom 
meg som forsker og mulige deltakere, og som direkte bidragsytere i 
rekrutteringen. Å spille mer på deltakerne har vist seg lovende når man 
skal rekruttere tjenestemottakere og pårørende som er stigmatiserte og 

vanskelige å få tak i (Draus et al., 2005). Snøballmetoden er en anerkjent 
rekrutteringsstrategi (Creswell & Poth, 2018), og det kan være mange som 
får snøballen til å rulle. Tilgang til forskningsdeltakere forstås både som 
fysisk og sosial, der den sosiale referer til det å vinne sosialt aksept hos 
deltakerne (Clark, 2011). Posisjonen til forskeren er som en utenforstå- 
ende i forhold til deltakerne, og det å opparbeide seg tillit til disse kan 
være krevende og ta lang tid (Emmel et al., 2007). Interesserte personer 
innenfor gruppen av deltakere man vil ha tak i blir viktige ressursperso- 
ner, da disse kan ha muligheter og evner til å introdusere og gå god for 
utenforstående forskere på grunn av den tilliten de allerede har hos andre 
egnede deltakere (Elliott et al., 2002). 


Datainnsamling og refleksivitet 


Sentral forskning understreker viktigheten av refleksivitet i møte med 
forskningsdeltakerne. Dette dreier seg om en holdning som anvendes 
systematisk innenfor konteksten av felles kunnskapsdannelse i alle deler 
av forskningsprosessen (Titchen et al., 2017). Å være en refleksiv forsker 
vil si at man evner å gi uttrykk for og reflektere rundt egne verdier, forstå- 
elser og ønsker og, med dette som bakteppe, handle ut fra den moralske 
intensjonen om å «gjøre godt». Pilottestingen ble et viktig bidrag i denne 
sammenhengen, da det satte meg i stand til å reflektere rundt dynamik- 
ker og hendelser som oppsto underveis i intervjuene (Owen, 2001). Med 
dette som styrende holdninger og erfaringer, besluttet jeg å forlate planen 
om fullførelse av et ufullstendig utsagn, både i fokusgruppene og i de 
individuelle telefonintervjuene. Det er via forskerens fasilitering og inter- 
aksjon at samtaleklimaet blir skapt (Pezalla et al., 2012), og selv om ide- 
myldringen virket som en kreativ og givende datainnsamlingsaktivitet, 
var det viktigere at deltakerne opplevde et godt samtaleklima. 

En av styrkene i fokusgruppesamtaler, er at tjenestemottakerne kan 
diskutere sine erfaringer i fellesskap med andre som også har liknende 
erfaringer (Windsor, 2013). I slike settinger har deltakerne ofte mulighet 
til å være mer kritiske og har større frihet til å uttrykke seg om deres 
bekymringer knyttet til alle aspektene innenfor tjenestene, på en måte 
som ikke er mulig i andre mer styrte datainnsamlingsmetoder (Conners 

& Franklin, 2000). Dette tillater en interaksjon mellom deltakerne i 
gruppa som stimulerer til tenkning og det å huske og dra frem erfarin- 
ger. En åpen dialog mellom deltakere er en forutsetning for å nå målet 
om å samskape kunnskap (Sutherland & Katz, 2005), noe som samsvarer 
med mine funn. Når deltakerne ikke fikk uttrykt seg fullt ut, risikerte jeg 
at deltakernes erfaringer og historiene de ville fortelle ikke ble verdsatt 
og respektert. Refleksivitet rundt situasjonen (Klevan et al., 2019), hvor 
gruppemedlemmene følte seg bundet av strukturen i gruppeintervjuet, 
gjorde at idemyldringen ble droppet til fordel for en åpen dialog. Når 
deltakernes verdier, meninger og trygghet ble satt i sentrum på denne 
måten, muliggjorde det deling av informasjon (Rodriguez et al., 2011), 
noe som resulterte i et rikt datamateriale. 

At idemyldringen fungerte dårlig kan også bero på tjenestemotta- 
kernes og pårørendes forventninger til hva de skulle delta i. Dette kan 
knyttes til innholdet i informasjonen som ble gitt ut på forhånd, hvor de 
ble forespeilet deltakelse i henholdsvis en gruppesamtale eller individuelt 
intervju. Jeg valgte på oppfordring fra den første rekrutterte deltakeren å 
formulere et lettfattet skriv som deltakerne fikk før møtet, siden slikt ofte 
er omfattende, detaljert og vanskelig å forstå (Biggs & Marchesi, 2015). 
Dette var et grep for å ivareta de etiske prinsippene knyttet til tydelig 
informasjon i rekruttering og deltakelse (Ferreira & Serpa, 2018). Det kan 
imidlertid se ut til at informasjonen ble forenklet i for høy grad, og at 
viktig informasjon dermed gikk tapt. 


Avslutning 


Tjenestemottakere og pårørende som kvalifiserer som forskningsdelta- 
kere bør få vite om muligheten til, og bestemme seg for, å delta, uten 
forskeres, lederes og ansattes forutinntatthet om deres helse- og sosial- 
relaterte utfordringer. Dette kapittelet viser at ansatte og ledere har et 
ønske om å beskytte mulige deltakere fra potensielle belastninger knyttet 
til deltakelsen, men at dette bør balanseres med en respekt for deres auto- 
nomi, integritet, frihet og medbestemmelse. Dette foreslås gjort via en 
refleksiv holdning hos forskeren i alle ledd av forskningsprosessen, med 
vekt på samarbeidsprosesser, for å sette nøkkelpersonene i stand til å delta 

i forskningssamarbeid. I praksis betyr dette å ha en kontinuerlig dialog 
mellom forskeren og nøkkelpersonene underveis. Her kan forskeren 
bidra ved å identifisere hvilke utfordringer samarbeidet har for nøkkel- 
personene, tjenestemottakerne og pårørende, for deretter å foreslå løs- 
ninger. Refleksivitet kan også bidra til en grundigere vurdering av hvilke 
rekrutteringsstrategier som er best egnet i forhold til forskningsspørsmål, 
grupper av deltakere og valg av metode. En større oppmerksomhet på 
deltakerne selv som ressurs innenfor rekruttering er et godt eksempel på 
dette. Avslutningsvis kan en refleksiv holdning være avgjørende for å iva- 
reta deltakernes behov underveis i datainnsamlingen, uten at det rammer 
hensikten med den aktuelle forskningsstudien. Gjennomføring av pilot- 
test er eksempel på en forskningsaktivitet som setter forskeren i stand til 
å reflektere bedre over dynamikken som oppstår underveis i intervjuene. 
På disse måtene kan man styrke tjenestemottakerne og pårørendes egen 
makt, motivasjon og handlingskompetanse, og den demokratiske retten 
til å delta i utviklingen av et felt som angår dem. Samtidig krever alt dette 
ressurser som overgår de man ser i dagens situasjon. Dette gir grunnlag 
for å være kritisk til tildeling av forskningsmidler opp mot den tidkre- 
vende prosessen det er å sikre forskningsdeltakelse fra tjenestemottakere 
og pårørende. Hvis kravet om brukerinvolvering skal innfris, må økono- 
miske forskningsmidler stå i samsvar med tiden som behøves i forhold til 
rekruttering. 

Abstract: This chapter discusses how reforms of services for people with mental 
health and addiction problems are designed, asking to what extent the steering 
instruments advanced can adequately ensure implementation in accordance with 
goals of integrated services at local levels of government. The theoretical approach 
relies on conceptualizations of “hard” and “soft” instruments and how the idea of 
a “new paradigm” to strengthen local service provision for these recipient groups 
is designed to make this happen. The conclusion is that while the instruments 
are compatible with the goals of the reforms, the funding system in particular is 
not precise enough to ensure forceful implementation processes at local levels of 
government. 


Keywords: governance, government, reform design, national escalation plans 


Innledning 


I den internasjonale litteraturen om utviklingen av rus- og psykiske hel- 
setjenester er det vanlig å beskrive et «paradigmeskifte» i kunnskaps- 
grunnlag og politiske tilnærminger til feltet (Freeman et al., 2012). Dette 
skiftet dreier seg om endringer fra et dominerende medisinsk-faglig 
perspektiv, der sykehus og institusjoner er det viktigste organisatoriske 
uttrykk, til vektlegging av et pasientsentrert og tverrfaglig perspektiv, 

der lokalbaserte tjenester er den viktigste organisatoriske ramme (Levin 
et al., 2010). I Norge - som i mange andre land - er de lokalbaserte tje- 
nestene forventet å være ryggraden i tilbudet (Almvik, 2006; Biong & 
Ytrehus, 2018). 

Dette kapittelet dreier seg om møtet mellom de generelt formulerte 
mål og intensjoner om å realisere dette «paradigmeskiftet» og de virke- 
midlene nasjonale politiske myndigheter benytter i den forbindelse. En 
nasjonal statlig strategi for å realisere målet om lokalbaserte tjenester 
møter en rekke utfordringer. Viktigst er kanskje at statlige myndigheter 
skal påvirke lokale forvaltningsnivåer - i første rekke til å pata seg rollen 
som en «ryggrad» for de tjenestene som tilbys. Problemstillingen i dette 
kapittelet er knyttet til spørsmålet: Hvordan bidrar de statlige styringsin- 
strumenter som blir anvendt til at mål om endringer i tjenestene blir iverk- 
satt lokalt? 

I dette kapittelet rettes søkelyset på utformingen av de statlige refor- 
mene. Jeg skal her gjennomgå trekk ved noen initiativ som betegnes 
som «opptrappingsplaner», og som er sentrale i dagens utvikling av 
rus- og psykiske helsetjenester i tråd med det paradigmeskiftet som er 
presentert foran. Dette dreier seg om opptrappingsplanen for psykisk 
helse (1998-2009) og to opptrappingsplaner for rustjenestene som ble 
vedtatt i 2007 og 2016. Disse initiativene er derved lansert i ulike tids- 
perioder. Opptrappingsplanen for psykisk helse er imidlertid fremde- 
les premissgivende for utviklingen av psykiske helsetjenester i Norge 
i dag. Opptrappingsplanen for rusfeltet fra 2016 er på sin side nylig i 
sluttfasen, og inngår en i en kontinuerlig reformprosess for å endre 
rusfeltet. For formålet med dette kapittelet er det primært valgene av 
opptrappingsplanenes styringsinstrumenter som er interessante. Ana- 
lysen tar utgangspunkt i reformenes «design», det vil si summen av de 
statlige virkemidler som formelt sett er benyttet. Jeg drøfter med andre 
ord ikke hvordan disse virkemidlene fungerer i praksis, i møtet mellom 
statlige styringsintensjoner og lokale tilpasninger — dette vil vi komme 
nærmere tilbake til i de påfølgende kapitler. I stedet foretar jeg en sam- 
menligning av styringsinstrumenter i de tre opptrappingene, og spør 
hvorvidt det har skjedd endringer i reformdesign i løpet av de nevnte 
reformprosessene. 

Teoretiske perspektiver: reformdesign og 
styringsinstrumenter 


Reformbegrepet er mangetydig, og til dels uklart. Det synes 4 vere enig- 
het om at reformarbeid tar sikte pa a «forbedre» et politikkfelt. Brunsson 
og Olsen (1993) legger vekt pa at det dreier seg om «bevisste forandringer 
i organisasjoners former, strukturer og arbeidsmater», mens Sandvin 
(1996) stiller krav om at for at organisasjonsendringer skal fa betegnel- 
sen «reform» ma en ogsa forutsette endringer i den grunnleggende (fag- 
lige) ideologi endringene er tuftet pa. Sandvins papekning om dette kan, 
slik jeg oppfatter det, anses som en kravspesifikasjon som har betyd- 
ning for endringer innenfor arbeidsfelt som er særlig forankret i faglig- 
profesjonelle perspektiver - slik rus- og psykiske helsetjenester er 
(Ramsdal & Ludvigsen, 1998). I mange tilfeller vil reformer på slike felt ha 
som hensikt å regulere, styrke eller nedtone bestemte faglige forståelses- 
og arbeidsmåter, ofte uten at dette er eksplisitt formulert. Ideen om «det 
nye paradigmet» på rus- og psykiske helsetjenester, med satsingene på 
lokalbaserte tjenester, kan være eksempel på dette. 

For å kunne studere hvordan ulike drivkrefter bak reformer manifeste- 
rer seg, kan en ta utgangspunkt i hvilke valg av virkemidler som benyttes 
av de politiske myndigheter (Eliadis et al., 2005). Jeg skal her konsen- 
trere meg om reformdesign, det vil si hvordan reformers formelle struk- 
tur organiseres gjennom bruk av ulike styringsinstrument (Brunsson & 
Olsen, 1993). Reformdesign er derved å forstå som de virkemidler som 
samlet sett anvendes i reformstrategien — det som betegnes som reform 
assemblage i den internasjonale litteraturen (Lascoumes & LeGales, 2007; 
Simons & Voss, 2018). 

Interessen for styringsinstrumenter i studier av offentlig politikk har 
lange tradisjoner. Simons og Voss (2018) peker på ulike forståelser av 
instrument-begrepet: viktigst for våre formål her er skillet mellom rasjo- 
nelle valg av virkemidler for problemløsning, og institusjonelt forankrede 
instrumenter som påvirker faktiske politiske prosesser - «der problemer 
søker løsninger og løsninger søker problemer» (March & Olsen, 1976). Det 
siste innebærer at en er mer opptatt av de underliggende prosesser der tek- 
nisk-vitenskapelige problemdefinisjoner gjennom sosiale prosesser legger 
premisser for det reformdesign som utformes (Simons & Voss, 2018, s. 16). 

Klassiske studier av reformdesign var forankret i den rasjonelle tilnær- 
mingen til valg av styringsinstrumenter. I tråd med Rothstein (1986) for- 
står en her den struktur reformen får som resultat av valg av virkemidler 
innenfor de kognitive rammer reformkonstruktørene arbeider. Det fin- 
nes selvsagt andre måter å fortolke design på, for eksempel som symbolsk 
aktivitet, der en primært oppfatter reformarbeidet som legitimitetsska- 
pende virksomhet (Brunsson & Olsen, 1993). 

Parallelt med antakelser om at rasjonelle valg preger reformdesign har 
en også ment at reformer rent empirisk organiseres på nye måter i den 
moderne velferdsstaten. Med utgangspunkt i litteraturen om valg av sty- 
ringsinstrumenter er det mulig å skille mellom det som betegnes som 
«konvensjonelle» instrumenter som preget reformdesign i velferdsstatens 
oppbyggingsfase, og de som blir ansett som kjennetegn ved våre dagers 
statlige reformer (Freeman et al., 2012; Hood & Margetts 2007; Salomon 
2002). I den profilerte, «klassiske» reformperioden etter andre verdens- 
krig, ble det etablert et omfattende reformregime, ikke minst i de nor- 
diske land. Det grunnleggende spørsmålet som da ble stilt - og som også 
i dag er essensielt - var hvilken kraft som ble lagt inn i iverksettingen av 
reformer. Styrken i reformdesignet ble sterkest manifestert ved å utvikle 
en ovenfra-ned-strategi. Her søker en på ulike måter - gjennom tvang 
og/eller incentiver — å sikre at lokale iverksettere endrer tiltak og tjenester 
i tråd med konkrete mål med reformen. I norsk sammenheng har kom- 
muneinstitusjonens rolle som lokalt iverksettingsorgan for en statlig styrt 
politikk vært fremhevet som eksempel (Baldersheim & Rose, 2014; Kjell- 
berg, 1991). I den andre enden av skalaen vil en reform kunne ta lokale 
forhold som gitte, og søke primært å skape grunnlag for lokalt genererte 
læringsprosesser. Slik tenker en seg at mål og intensjoner langsomt, men 
sikkert manifesterer seg på feltet — i tråd med institusjonelle teorier om 
organisasjonsendring (Røvik, 2007; Vabø, 2014). Her er informasjon, 
kunnskapsutvikling og faglig-ideologisk påvirkning eksempler. Når jeg 
i dette kapittelet diskuterer anvendelsen av ulike styringsinstrumenter, 
vil jeg derfor ta utgangspunkt i et skille mellom to idealtyper - «konven- 
sjonelle-hierarkiske» og «governance-dialogiske» styringsinstrumenter. 
Dette blir i noen sammenhenger knyttet til anvendelse av det som beteg- 
nes som henholdsvis «harde» og «myke» instrumenter (Salomon, 2002). 

Klassiske reformdesign - «government» 


Hvilke parametre er det som inngår i de klassiske reformdesign? Stu- 
dier av reformer i de skandinaviske land (Jacobsen, 1976; Ramsdal, 
2013, Rothstein, 1986) kan sammenstilles som følgende elementer: En 
klart avgrenset målgruppe for reformen, klare og operasjonelle mål, 
strukturen på de økonomiske overføringer gjennom øremerkede over- 
føringer, et entydig og sikkert kunnskapsgrunnlag, (eventuelt nye) fag- 
profesjoner som kan representere dette kunnskapsgrunnlaget, og at det 
etableres egne iverksettingsorgan som ivaretar intensjonene i reformen 
lokalt. Jacobsen (1976) har i tillegg hevdet at effektiv anvendelse av 
klassiske reformdesign forutsetter en legitimering av reformen ved at 
det eksisterer en «krisedefinisjon» som gjør nasjonal politisk handling 
nødvendig. 

Det som avgjør reformens gjennomslagskraft vil ut fra denne tilnær- 
mingen dels være graden av integrasjon mellom de ulike styringsin- 
strumentene, dels operasjonaliseringen av de enkelte instrumenter. Et 
reformdesign preget av tette koplinger innebærer at reformen er eksplisitt 
formulert og konsistent i valg av virkemidler, og at det er politisk styrke 
bak virkemidlene. At hvert instrument er operasjonalisert, innebærer på 
sin side at mål om omfang og kvalitet på tiltak og tjenester er klart for- 
mulert, at reformen er forankret i lovverk, at finansieringen er målrettet 
og at det er bestemte fagprofesjoner som blir definert som faglige bærere 
av reformarbeidet, sammen med lokale politisk-administrative organisa- 
sjoner (Ramsdal, 2013; Slagstad, 1996). 


Dialogiske reformdesign - «governance» 

Den «klassiske» tilnærmingen blir satt i relieff til det en hevder er de 
moderne velferdsstaters anvendelse av nye styringsformer, der en forut- 
setter mindre hierarkiske reformdesign. I Norge er dette assosiert med 
endringene i kommuneloven i 1992, der stat-kommune-relasjoner skal 
utformes som partnerskap, og der kommunene skal evalueres gjennom 
en mål-resultat-modell forankret i ideen om «den nye kommunen» 
(Kjellberg, 1991). Her er det dialog mellom de nasjonalstatlige reform- 
instanser og lokale iverksettere som vektlegges - det som altså betegnes 

som en overgang fra «government» til «governance» (Salomon, 2002; 
Vabø, 2014). Statlige myndigheters rolle skal være å legge til rette for 
lokale løsninger (Vabø, 2014). Denne endringen hevder en å kunne obser- 
vere i dagens utforming av helsepolitikken på europeisk nivå, i strate- 
gier for å forbedre og effektivisere helse- og velferdssektoren gjennom 
økt samhandling og samarbeid mellom ulike aktører på feltet (Anvik et 
al., 2020; Helderman et al., 2012). Det legges vekt på at det er lokale iverk- 
setteres egne valg av tiltak, knyttet til egenevalueringer gjennom rappor- 
teringssystemene som er prioritert (Lascoumes & LeGales, 2007). I vår 
sammenheng innebærer det at informasjons- og kommunikasjonsformer 
som nasjonale veiledere, anvendelse av utviklingsprosjekter og statlig til- 
rettelegging for lokal nettverksorganisering for bedre samhandling er 
nevnt som instrumenter innenfor det som betegnes som soft governance 
(Salamon, 2002). 


Metode 


Ved siden av de data og metoder som er redegjort for i kapittel 2, er sær- 
lig offentlige dokumenter og evalueringer av opptrappingene benyttet i 
analysen. Disse er gjennomgått for å identifisere de virkemidler som er 
benyttet, og begrunnelser som er gitt for disse. Evalueringsrapportene 
fra de to første opptrappingsplanene er også gjennomgått. Gjennom flere 
forskningsprosjekter om endringer i politiske initiativ og tjenesteutvik- 
ling har opptrappingsplanen for psykisk helse i perioden fra 1998 til 2016 
vært benyttet til nye analyser av de aktuelle opptrappingene. Å isolere 
diskusjonen til noen få — i prinsippet klart avgrensede — reforminitiativ, 
har noen fordeler med hensyn til å gjennomføre en relativt detaljert ana- 
lyse. Men det er likevel nødvendig å sette de to reforminitiativene inn i 
en større ramme, knyttet til det som tradisjonelt har vært oppfattet som 
to ulike politikkfelt: rustjenester og psykiske helsetjenester. Det er derfor 
også noen koplinger mellom data om de aktuelle reformene og parallelle 
reforminitiativ på helse- og velferdssektoren mer generelt — for eksempel 
sykehusreformen 2002 og samhandlingsreformen 2012, og det som ofte 
betegnes som våre dagers beste eksempel på soft concepts: «pasientens 
helsetjeneste» (se kapittel 5). 

Psykiske helsetjenester: fra den «tause 
reformen» til politisk prioritert reformsatsing 


Psykiatrien har vært i kontinuerlig endring siden den ble etablert som 
en egen medisinsk virksomhet på 1800-tallet. Etter en lang periode med 
utbygging av psykiatriske sykehus og institusjoner snudde pendelen, og 
i perioden etter ca. 1970 skjedde det en kontinuerlig nedbygging av disse 
tilbudene. Denne prosessen ble betegnet som «den tause reformen», etter- 
som endringene skjedde uten en samlet nasjonal plan. Det var en generell, 
global kritikk av store institusjoner koplet sammen med lokale beslut- 
ninger som i disse årene gradvis reduserte tilbudet. Men i begynnelsen 
av 1990-årene førte den omfattende nedbyggingen av sengeinstitusjo- 
nene til en motreaksjon, med en økende kritikk av tilbudet psykiatriske 
pasienter fikk. Utgangspunktet var at institusjonsnedbyggingen ikke var 
blitt erstattet av et tilbud i lokalsamfunnet/kommunene. I midten av 
1990-årene tok Jagland-regjeringen initiativ til en gjennomgang av det 
psykiatriske tjenestetilbudet i landet, både med hensyn til omfang og 
organisering, og la derved til rette for en storstilt opptrapping av tjeneste- 
tilbudet gjennom Meld. St. 25 Åpenhet og helhet (1996-97), som siden ble 
konkretisert av Bondevik-regjeringen i opptrappingsplan for psykiatrien 
1999-2006. Det var tverrpolitisk enighet om diagnosen av norsk psykia- 
tri, og om hovedlinjene i planen. Hoveddiagnosen var at nedbyggingen 
av institusjonspsykiatrien hadde skapt en knapphet på tjenestetilbudet 
som måtte avstedkomme en sterk opprustning av psykiske helsetjenester. 
Mange av problemene var av organisatorisk art; hjelpeapparatet var for 
oppsplittet. Samordning og samarbeid mellom ulike deler av hjelpe- 
apparatet, særlig mellom spesialisttjenestene og kommunene, fungerte 
ofte dårlig. Pasientene ble den skadelidende part. Beskrivelsen ble i Meld. 
St. 25 (1996-97) formulert som «svikt i alle ledd» — en krisedefinisjon som 
legitimerte en sterk opprustning av tjenestene på feltet. 


Opptrappingsplanen i et reformperspektiv 

Målene for opptrappingen ble formulert som å «styrke alle ledd i til- 
takskjeden. Målet er å skape et helhetlig og sammenhengende behand- 
lingsnettverk, der brukerperspektivet hele tiden skal stå i fokus» (St.prp. 

nr. 63 (1997-98), s. 6). Satsingen konkretiserte dette i tre punkter: (1) Å øke 
det totale tilbudet av tiltak og tjenester til mennesker med psykiske lidel- 
ser i spesialisttjenestene og kommunene. (2) Å sikre at brukernes syns- 
punkter og interesser ble ivaretatt (brukerperspektivet). (3) A utforme 
tiltak og tjenester slik at de fremsto som en helhetlig behandlingskjede. 

Det viktigste, på mange mater grunnleggende, spørsmålet her, er hvil- 
ken målgruppe psykiatrisatsingen i kommunene omfattet. Her var stat- 
lige helsemyndigheter noe uklare (Ramsdal, 2013). To ytterpunkter kan 
skisseres når det gjelder målgruppe: den første var en «snever» defini- 
sjon, der mennesker med alvorlige psykiske lidelser skulle omfattes av 
reformarbeidet. Dette dreide seg om ca. 1 prosent av befolkningen. Denne 
avgrensningen var knyttet til beregninger i St.meld. nr. 25, og hadde vik- 
tige implikasjoner for kommunene: Det innebar at det var personer som 
allerede har fått en diagnose som alvorlig sinnslidende (primært gjennom 
kontakt med de da fylkeskommunale spesialisttjenestene), og som kunne 
registreres og avgrenses på en relativt entydig måte, som skulle legges til 
grunn for satsingen. Lokalt ville denne målgruppen i de fleste tilfelle ha et 
naturlig forankringspunkt i den kommunale pleie- og omsorgstjenesten. 
Psykiatriske sykepleiere hadde i de fleste kommunene et faglig ansvar for 
denne gruppen (Robberstad, 2002). Men en vid definisjon av målgruppen 
syntes like rimelig. Analyser viste ifølge den samme meldingen at ca. 20 
prosent av befolkningen ville ha behov for profesjonell hjelp til psykiske 
lidelser og livskriser i løpet av sitt liv. Her var det vektleggingen av arbeid 
for barn og unge, generelt forebyggende og helsefremmende arbeid og 
tiltak og tjenester til mennesker med «lettere» psykiske plager, som angst- 
lidelser, som definerte målgruppen. Levekår fikk en fremtredende plass 
i satsingen, mens diagnoser og behandlingsmetoder ble nedtonet. Dette 
indikerte at reformen «ikke primært er en helsereform», som det het, men 
at den hadde et sterkere sosialpsykologisk og sosiologisk faglig grunn- 
lag (Ramsdal, 2013). Den statlige styringen med lokal gjennomføring av 
psykiatrireformen tok utgangspunkt i dette, som et ledd i det vi betegner 
som «paradigmeskiftet». 

I tråd med dette ble svært mye av gjennomføringen av opptrappingen 
knyttet til kommunenivået. Det blei tillegg vektlagt at spesialisttjenestene 
skulle bli mer konsentrert og spesialisert. Det var derfor en omfattende 

satsing på den delen av spesialisttjenestene som dreide seg om utbygging 
av distriktspsykiatriske sentra (DPS) som innebar en omfattede end- 
ring av tjenestetilbudet innenfor psykiske spesialisttjenester. Det var den 
kommunale satsingen, sammen med utbyggingen av de DPS-ene, som 
var det nye reformen brakte med seg. 

Den statlige styringen med reformarbeidet i kommunene kom til 
uttrykk gjennom fire grep: den økonomiske overføringsordningen, kra- 
vene til lokale planer, rådgivningsordningen ved fylkeslegeembetene og 
kompetansekrav / krav til lokale tiltak og tjenesters utforming. 

De økonomiske overføringene til kommunene skjedde i form av øre- 
merkede tilskudd basert på objektive kriterier. Vilkårene for utbetaling 
av tilskuddet for 1998 var at kommunen hadde utarbeidet en hand- 
lingsplan for tjenester til mennesker med psykiske lidelser. (St.prp. 
nr. 63 (1997-98), s. 8). Etter at opptrappingsplanen ble avsluttet i 2009 
ble de øremerkede tilskuddene omgjort til støtte via rammetilskuddet 
til kommunene. 

St.meld. nr. 25 og opptrappingsplanen la vekt på to forhold ved utbyg- 
gingen av de kommunale tiltak og tjenester: for det første at det ikke 
skulle utvikles en egen særomsorg for målgruppen, og heller at en skulle 
integrere tiltak og tjenester i den ordinære kommunale virksomheten. 
For det andre ble det lagt opp til at en skulle bygge et stort antall nye 
omsorgsboliger, hjemmetjenesten skulle styrkes, dagsentervirksomheten 
skulle økes betydelig, støttekontaktordningen skulle trappes betydelig 
opp, kultur- og fritidstilbud skulle bygges «gradvis ut», og tilrettelagt 
behandling i kommunene skulle også styrkes. Videre skulle kommunale 
tjenester for barn og ungdom økes betydelig, blant annet skulle beman- 
ningen på helsestasjonene økes i løpet av planperioden. 

Mens opplistingen indikerer hvilke prioriteringer av tiltak og tjenester 
det ble lagt opp til fra statlig hold, sa den som nevnt foran lite om hvilke 
konkrete tiltak og tjenester den enkelte kommune skulle utvikle. I Rund- 
skriv 1-14/98 ble det imidlertid gitt et «indirekte» uttrykk for statens for- 
ventninger, i og med at rapporteringsskjemaet inneholdt en registering av 
tiltak og tjenester på «prioriterte områder», blant annet opprettelse av nye 
stillinger, opprustning av kompetansen i tjenestene, og bedre samarbeid 
med andre tjenester, som NAV (Sosial- og helsedepartementet, 1998). Et 

mål var også å bidra til å gi bo-, aktivitets-, pleie- og omsorgstilbud til 
pasienter med psykiske lidelser som er ferdigbehandlet i spesialisthelse- 
tjenesten, og en styrking av samarbeidet md fylkeskommunen/spesialist- 
tjenestene nevnt spesielt. Til sammen ble dette en lang liste over tiltak 
kommunene var forventet å gjennomføre. 

Evalueringene som ble foretatt av opptrappingsplanen for psykisk 
helse konkluderte med at planen i all hovedsak ble iverksatt når det gjaldt 
de kvantitative målene — på enkelte områder ble den til og med overopp- 
fylt. Opptrappingen ble på mange hold ansett som en suksess. Samtidig 
ble det imidlertid pekt på at de mer generelt formulerte kvalitative mål 
om bedre samhandling og helhetlige tjenester ikke på tilsvarende vis var 
oppnådd (Norges forskningsråd, 2009). 


Rusreformen i 2004 og opptrappingsplaner 
for rusfeltet 


I motsetning til i reformarbeidet i psykisk helsearbeid, som gjerne kan 
knyttes til en bestemt satsing de siste tiårene (Opptrappingsplanen for 
psykisk helse 1998-2009), er utviklingen i rustjenestene mer preget av en 
gradvis utvikling, der statlige reforminitiativ har fulgt etter hverandre. 
Grunnlaget er dels forvaltningsmessige endringer i rammebetingelsene 
knyttet til den såkalte Rusreformen fra 2004, dels to opptrappingsplaner 
fra 2007 til 2010, og 2017-2020. 

Utgangspunkt for det man (inntil 2020) betegner som «rusreformen», 
er statsovertakelsen av russpesialisttjenestene i 2004, i forlengelsen av 
sykehusreformen i 2002. «Rusreformen» i forbindelse med statsoverta- 
kelsen skjedde etter en plan for styrking av tjenestene både med hen- 
syn til omfang og kvalitet. I tiden etter statsovertakelsen ble det også 
bevilget betydelige beløp for å styrke spesialisttjenestene (TSB), sam- 
tidig som en var klar over at disse hadde vært delvis neglisjert, at det 
var manglende kunnskaper om effekten av ulike behandlingsmetoder, 
og at det var store variasjoner mellom tjenestene i ulike deler av landet. 
Det er viktig å merke seg at dette ikke var en helhetlig reform, i den 
forstand at de kommunale/lokale tjenestene ikke var fokusert (Hansen 
et al., 2018a). 

Opptrappingsplan for rusfeltet 2007-2010 
Den opptrappingsplanen for rusfeltet som ble vedtatt i 2007 under den 
rød-grønne regjeringen, hadde derimot fokus på de kommunale tjenes- 
tene. Den var resultatet av en omfattende prosess der innspill fra en rekke 
samfunnsinstitusjoner, forskere, frivillige organisasjoner, helseforetak 
m.m. ble lagt inn i planen. Dette kan ha være av betydning for det brede, 
eklektiske perspektivet planen bar preg av. Det grunnleggende utgangs- 
punktet er at rustjenestene hadde vært neglisjert, at det var behov for et 
kvantitativt og kvalitativt løft, og at det var kommunene som er nøkke- 
len for en vellykket reform. Som det het i helse- og omsorgsministerens 
forord til planen: «Et velfungerende lokaldemokrati er avgjørende for å 
sikre gode velferdstilbud» (Helse- og omsorgsdepartementet, 2007). Det 
ble lagt vekt på et forebyggende og helhetlig faglig perspektiv. Målet ble 
formulert i fem punkter: et tydelig folkehelseperspektiv, bedre kvalitet 
og kompetanse, mer tilgjengelige tjenester og sosial inkludering, forplik- 
tende samhandling og økt brukerinnflytelse. Det pekes på at rusreformen 
(fra 2004) var en viktig «systemreform», men at det nå var behov for å gi 
tjenestene et innhold «som fungerer på en god måte for brukerne» (s. 8). 
Det ble vist til at helseforetakene hadde økt bevilgningene til TSB med 
nærmere en milliard kr i tiden mellom statsovertakelsen og beslutningen 
om opptrappingsplanen, og at «den gylne regel» om at rus- og psykiske 
helsetjenester i helseforetakene skulle ha større vekst enn somatikken var 
blitt lagt til grunn for denne økningen. Det het likevel at det var store 
mangler ved det totale tjenestetilbudet, blant annet at samhandlingen 
mellom kommunale, frivillige aktører og spesialisttjenester var for dårlig, 
og at kommunene manglet mange av de tiltak og tjenester som er en for- 
utsetning for å bedre tilbudet (Helse- og omsorgsdepartementet, 2007). 
Tre momenter skal nevnes om denne planen: den har et eksplisitt 
formulert «psyko-sosialt» faglig grunnlag — det dreier seg om normali- 
sering, integrering, brukerperspektiv, samordning og samarbeid. «For- 
bedringsarbeidet skal ha et tverrfaglig og psykososialt perspektiv. Særlig 
viktig er at kommunene i større grad ser sammenhengen mellom rus- 
middelproblemer og psykiske lidelser, og mellom rusproblematikk og 
sosial mestring og inkludering» (Helse- og omsorgsdepartementet, 2007, 
S. 29). 

Dette ga planen et bredt nedslagsfelt, og i tråd med dette ble det ble 
identifisert en rekke departementer og direktorater som ansvarlige for 
iverksettingen av planen. Under hvert av de fem hovedmålene ble det for- 
mulert fem delmål (unntatt økt brukerinnflytelse, der det kun er nevnt 
tre), og til sammen var det 154 «tiltak» spredt ut i en vifte av ansvarlige 
for de ulike deler av planen. Planen omfattet både tiltak i TSB, kommu- 
nene, private/frivillige organisasjoner og fag- og forskningsmiljøer. I til- 
legg var det stor vekt på å forbedre samordning og samarbeid mellom 
ulike instanser på feltet, ikke minst i forhold til ROP-pasienter. Planen 
ble dessuten koplet til andre reformer og planer for helse- og velferdssek- 
toren, blant annet opptrappingsplanen for psykisk helse (som jo da var 
i sluttfasen), NAV-reformen og den kommende samhandlingsreformen. 
Totalt sett gir dette grunnlag for å hevde at reformarbeidet knyttet til 
denne første rusopptrappingsplanen var omfattende, og med store lik- 
hetspunktet i tilnærming til feltet som en finner i opptrappingsplanen 
for psykisk helse. Det dreier seg særlig om de faglige utgangspunktene, 
knyttet til integrering, mestring og et generelt brukerperspektiv, og med 
vektlegging av samordning av kommunale tiltak og tjenester som grunn- 
muren i tjenestesystemet. Dette må også ses på bakgrunn av at diagnosen 
innbefattet en oppfatning om at en siden statsovertakelsen hadde sett en 
relativt sterk økning i TSB, blant annet at antallet sengeplasser hadde økt 
med 25 prosent i løpet av treårsperioden etter statsovertakelsen (Helse- 
og omsorgsdepartementet, 2007, S$. 11). 

Blant de tiltakene som ble nevnt, hadde flere betydning for hvilket 
reformdesign en kan identifisere som av betydning for iverksettingen: 

Den svært brede tilnærmingen innebar at planen omfattet en rekke 
grunnleggende spørsmål om alkohol- og narkotikapolitikken, gjennom 
primært informasjonsarbeid og kunnskapsutvikling. Men det er flere 
likhetspunkter med organiseringen av iverksettingen med opptrappings- 
planen for psykisk helse, blant annet at en etablerte rusrådgivere i hvert 
fylkesmannsembete (nå: statsforvalterne), at en ønsket å gjøre forsøk 
med lokale koordinatorer, samt styrke arbeidet med individuelle paner 
for målgruppen. 

Men de økonomiske virkemidlene var på sett og vis avgjørende: det 
skulle i løpet av planperioden overføres ca. 800 mill. kr til styrking av de 

kommunale rustjenestene. Dette skulle imidlertid (og i motsetning til i 
opptrappingsplanen for psykisk helse) gis i form av rammeoverforinger — 
det vil si inngå i den generelle rammen som overføres til kommunene. 
Dette ble begrunnet med at kommunene er svært ulike, har varierende 
behov og at midlene må ses i sammenheng med øvrige satsinger i kom- 
munene. Denne forvaltningspolitiske begrunnelsen må også ses i lys av 
at det var forventet en generell økning i kommunenes innsats — basert på 
statlige overføringer gjennom rammetilskuddet — til omsorgstjenestene 
og andre velferdstjenester mer generelt. Det het om dette at «(H)oved- 
tyngden av tjenester til personer med rusmiddelproblemer inngår i ordi- 
nære kommunale tjenester og finansieres over rammen til kommunene» 
(Helse- og omsorgsdepartementet, 2007, S$. 45). 

Styrkingen av arbeidet med rustjenester måtte derfor ses i sammen- 
heng med en generell styrking av kommuneøkonomien. I tillegg ville 
det skje overføringer gjennom rammetilskuddet ved at planen la opp til 
øremerkede overføringer (via fylkesmannen) til utviklingsprosjekter, for 
eksempel innen LAR og lavterskel helsetiltak. Det ble også gitt støtte til 
etablering av ACT/FACT-team. Her ville kommunene (i samarbeid med 
spesialisttjenestene) kunne søke om egne midler til noen - fra statlig 
hold - prioriterte organisasjonsløsninger, men det forutsatte at kommu- 
nene etter prosjektperioden ville videreføre finansieringen selv. Dette var 
begrunnet med at disse tiltakene var «evidensbaserte» (Ramsdal & Han- 
sen, 2016). Ordningen med at kommunene måtte vedta en forpliktende 
ruspolitisk handlingsplan ble videreført. Et moment er at det ble vektlagt 
at en ville forbedre statistikk- og øvrig kunnskapsgrunnlag for å kunne 
evaluere fremdriften i det lokale rusarbeidet, inkludert bruken av mid- 
lene som kommunene vil bli tilført. 


Opptrappingsplan for rusfeltet 2016-2020 

Evalueringen av opptrappingsplanen 2007-2010 etter at den var avsluttet 
viste at det fremdeles var mange og store problemer med tiltak og tje- 
nester for mennesker med rusproblemer i kommunene, både med hen- 
syn til kvantitative og kvalitative trekk ved tjenestene (Hansen et al., 
2018a, 2018b). Opptrappingsplanen 2016-2020 ble lagt frem for Stortinget 

i november 2015 i Prop. 15 S (2015-2016), og ble behandlet i april 2016. 
Det var Helsedirektoratet som fikk i oppdrag å forberede og gjennomføre 
planen - inkludert å etablere et evaluerings- og overvåkings-/observa- 
sjonsopplegg (Hansen et al., 2018a, s. 11). Grunnlaget for den nye opp- 
trappingsplanen var blant annet at både Helsetilsynet og Riksrevisjonen 
pekte på utfordringene med samhandling og samordning mellom kom- 
munene og spesialisttjenestene på feltet. Samtidig viste studier at det 
var en rekke utfordringer knyttet til å realisere mål om tidlig innsats og 
forebyggende arbeid, alkoholkonsum, overdosetall, tilgjengelighet til tje- 
nester og behandling, bosituasjonen til mennesker med rusproblem og 
tilgang til arbeid og tilrettelagte aktiviteter (Prop. 15 S (2015-2016), kap. 1). 
Et hovedproblem som blant andre Riksrevisjonen (2016) pekte på, var at 
tilbudet i kommunene ikke var styrket i takt med nedbyggingen av døgn- 
plasser i spesialisttjenestene i TSB. Det ble pekt på at bevilgningene til 
de sistnevnte tjenestene hadde stagnert de siste årene etter rusreformen i 
2004. Siden ble disse synspunktene ytterligere dokumentert av Helsetil- 
synet — der blant annet utfordringene med å forbedre samhandling mel- 
lom rus- og psykiske helsetjenester horisontalt og vertikalt ble vektlagt 
spesielt (Riksrevisjonen, 2016). 

En av konklusjonene som lå til grunn for opptrappingsplanen i 2016 
var et bilde av at det var behov for både kapasitets- og kompetanseopp- 
bygging i kommunene. Opptrappingen tok derfor utgangspunkt i mange 
av de samme utfordringene, mål og tiltak som hadde vært lagt til grunn 
for rusopptrappingen 2007-2010. 

Det ble formulert tre innsatsomrader og fem hovedmal. Innsatsomra- 
dene var: tidlig innsats, styrking av behandlingstilbudet med hensyn til 
kapasitet og kvalitet, og styring av ettervernet/oppfolgingstjenester med 
prioritering av bolig, arbeid og aktivitet. De fem hovedmalene omhandlet 
okt brukerinnflytelse, tidlig hjelp, aktiviteter, en meningsfull tilværelse, 
alternative straffereaksjoner og straffegjennomføringsformer, samt et 
«tilgjengelig, variert og helhetlig tjenesteapparat» (Prop. 15 S (2015—2016)). 

Tre forhold preger det reformdesignet opptrappingen kjennetegnes 
ved: For det første er det, som den forrige opptrappingsplanen på rusfel- 
tet, en tverrsektoriell plan. Dette innebar at de ulike tiltakene som skulle 
iverksettes ble knyttet til seks departementers og sju direktoraters ansvar. 

Det dreier seg nå om til sammen 77 punkter regjeringen har definert som 
tiltak innenfor planen - betegnet som «regjeringen vil»-punkter. Hvert 
av disse punktene er så fordelt på de ulike departementer/direktorater, 
med identifisering av ansvaret for implementering for hvert punkt. Hel- 
sedirektoratet har det overordnete iverksettingsansvaret, blant annet ved 
å koordinere innsatsen fra de øvrige statlige aktørene. 

Som det påpekes i FAFOs første evalueringsrapport (Hansen et al., 
2018a), er de 77 tiltakene svært ulike i form - i likhet med den første rus- 
opptrappingsplanen. Noen er relativt generelt formulerte, mens andre er 
meget spesifikke og konkrete. Noen av de målene som er formulert er 
knyttet til konkrete (forventede) bevilgninger. Det het for eksempel at 
flere rusavhengige skulle få et egnet sted å bo, og at det skulle utvikles / 
bli en økning i bruk av alternative straffereaksjoner. Det ble videre nevnt 
flere spesifikke tiltak, for eksempel behandlingsteam (etter modell av 
ACT/FACT), lavterskel substitusjonsbehandling etter modell av LASSO, 
og lavterskeltilbud etter modell av Gatehospitalet. Det foreslås også å øke 
kompetansen om rus- og avhengighetsproblematikk i alle sektorer. Det 
sies også at regjeringen vil trappe opp bevilgningene til rusfeltet i tråd 
med langsiktige mål og tiltak som følger av planen. 

Også her ser vi at målgruppen i planen er vid, og «ikke begrenset 
til spesifikke grupper eller bestemte typer rusmidler». Dette koples til 
det overordnete målet om å skape «pasientenes og brukernes helse- og 
omsorgstjeneste, der disse står i sentrum» (Prop. 15 S (2015-2016), s. 6). 

Totalt heter det i proposisjonen at regjeringen vil øke bevilgningene til 
rusfeltet med til sammen 2,4 milliarder kr i planperioden 2016-2020. Det 
heter at planen er basert på at gjennomføring av mål og tiltak rettet mot 
kommunene som hovedregel skal finansieres gjennom kommunenes frie 
inntekter — det vil si som del av rammetilskuddet. Som tidligere, kunne 
kommunene søke om prosjektmidler til utprøving av nye tiltak og tjenes- 
ter. Det ble videre forutsatt at det skulle skje en videreføring av prinsippet 
om «den gylne regel» (at veksten i psykisk helsevern og TSB skulle være 
sterkere enn i somatikken), men at dette skulle skje innenfor det øko- 
nomiske opplegget for helseforetakene — det vil si rammeoverforingen. 
Derved ble den videre utviklingen av spesialisttjenestene på feltet prisgitt 
helseforetakenes prioriteringer i de årlige budsjettforhandlinger. 

Om begrunnelsen for å legge russatsingens bevilgninger til kommu- 
nens frie ramme heter det at dette bidrar til «forenkling og forutsigbarhet 
for kommunene, og stimulerer til effektiv ressursutnyttelse i tråd med 
lokale behov, slik at kommunen kan se sine velferdsoppgaver i sammen- 
heng» (Prop. 15 S (2015-2016), s. 7). Det ble også sagt at staten ønsker et 
stort mangfold av tjenester. Det heter også, i tråd med det eklektiske 
grunnlag disse tjenestene skal utvikles på, at tilbudene baserer seg på 
ulike behandlingsfilosofier og metodikker. Dette, heter det, representerer 
en politisk ønsket utvikling med stort mangfold i behandlingstilbudet. 
Det sies likevel at dette mangfoldet gjør det også krevende å måle kvali- 
teten og effekten av tilbudene, og kan gjøre det vanskelig for brukerne å 
orientere seg og velge tilbud. 

I vår sammenheng er begrunnelsene for valg av styringsinstrumenter 
i tråd med forutsetningene om stat-kommunerelasjoner knyttet til ideen 
om «den nye kommunen». Av denne følger at staten ikke vil legge seg 
bort i hvordan kommunene organiserer sine helse- og omsorgstjenester — 
eller andre velferdstjenester. De mest spesifikke retningsangivelsene til 
utvikling av kommunenes organisasjons- og arbeidsformer på rusfeltet er 
knyttet til kommunenes muligheter til å søke prosjektmidler til nasjonalt 
standardiserte organisasjonsmodeller (særlig ACT/FACT/LASSO) eller 
utprøving av lokale varianter. Dette innebærer en utfordring i kommu- 
nene ved at de øvrige ordinære tjenester og tiltak ikke er gitt en tilsva- 
rende presis beskrivelse. Også den eksterne evalueringen viser til at dette 
er en utfordring (Hansen et al., 2018b). For å kunne måle utviklingen 
på feltet ville regjeringen derfor satse på etablerte rapporteringsordnin- 
ger, blant annet brukerplan, for å følge kommunenes ressursinnsats. Det 
heter også at: «Dersom resultatrapporteringen viser manglende oppføl- 
ging i kommunene vil regjeringen vurdere å ta i bruk sterkere virkemid- 
ler» (Prop. 15 S (2015-2016), s. 8). 

I sin andre rapport fra evalueringen av rusopptrappingsplanen 
2016-2020 konkluderer FAFO-forskerne med at det skjer en opptrapping 
av innsatsen pa rusfeltet, men at det er langt til malet om 2,4 milliarder 
okning i innsatsen (Hansen et al., 2018b). Rapporten viser til utviklingen 
i seks kommuner, og her ser økningen i ressurser til rusfeltet også ut til å 
føre til en styrking av bemanningen både når det gjelder antall ansatte og 

kompetansesammensetning. Men det har vært en marginal økning i de 
samlede kostnadene til TSB i perioden 2016-2017, og «den gylne regel» er 
ikke fulgt opp i 2017. For vår analyse er det først og fremst påpekningen 
om at det til tross for økte ambisjoner er store variasjoner i det kom- 
munale tjenestetilbudet, der noen utvikler tiltak og tjenester i tråd med 
de politiske og faglige mål, mens andre ikke på samme måte gjør dette 
(Hansen et al., 2018b). 


Drøfting 


De reforminitiativene på rus- og psykisk helsefeltet som er skissert foran, 
dreier seg alle om å styrke lokalbaserte tjenester i tråd med det paradigme- 
skiftet som er presentert. Målet er at lokale tiltak og tjenester skal styrkes, 
og at brukerperspektiver skal legges til grunn. Noen grunnleggende lik- 
hetspunkter er viktige her: for det første er det, både i forhold til psykisk 
helse- og rusopptrappingene, klare ambisjoner om å forankre tiltak og 
tjenester på det kommunale nivået, og at spesialisttjenestenes rolle skulle 
være mindre viktig for de fleste brukere av tjenester på feltet. Begrepet 
«lokalbaserte tjenester» ble etter hvert vanlig i de statlige styringsdoku- 
mentene. Dette innbefattet flere offentlige og private aktører, og særlig vekt 
på kommunale tiltak og tjenester. Det er verdt å merke seg at begrepet også 
inkluderte DPS-ene, som jo er spesialisttjenester (Helsedirektoratet, 2014). 


Styringsinstrumenter i de tre opptrappingene 


Flere trekk ved opptrappingsplanene vi har studert er likeartede: Defi- 
nisjonen av målgruppen var vid. Grunnprinsippet for tjenestene er at de 
skal være universelle, det vil si være tilgjengelige for alle grupper, og at 
det ikke skal utvikles en særomsorg. Samtidig skal tilbudet være differen- 
siert, ved at en ser for seg at ulike grader av alvorlighet i de problemer og 
lidelser målgruppen har skal møtes med økende spesialisering av kompe- 
tanse og tiltak (Ytrehus, 2018). Utformingen av lokale tiltak og tjenester 
innebærer derfor at kommunene må avklare hvilke målgrupper en skal 
prioritere innenfor de finansielle og kompetansemessige rammer en har 
til disposisjon. 

Et annet likhetspunkt er at det understrekes et usikkert kunnskaps- 
grunnlag, men opptrappingsplanen for psykisk helse er mindre ekspli- 
sitt om dette enn de to rusopptrappingsplanene. I opptrappingsplanen 
for psykisk helse kan det gis inntrykk av at planen er mer opptatt av å 
legitimere det psykososiale og sosiologiske kunnskapsgrunnlaget mot en 
dominerende medisinsk forståelse enn tilfellet er i de to rusplanene. En 
antakelse kan være at de mål og faglige perspektiver som ble beskrevet i 
opptrappingsplanen for psykisk helse - om integrering, normalisering, 
mestring - ved lanseringen av de to senere rusopptrappingsplanene er 
mer anerkjente og etablerte begreper. For eksempel er «psykisk helsear- 
beid» nå anerkjent som et eget utdannings- og kunnskapsfelt (Ekeland, 
2012; Nasjonalt kompetansesenter for psykisk helsearbeid, 2018). Hoved- 
saken er at det ikke legges skjul på at rus- og psykiske helseproblemer 
er komplekse og mangfoldige, og at det derfor er nødvendig å anvende 
ulike kunnskapsgrunnlag på feltet. Og i de lokalbaserte tjenestene er det 
en klar overvekt av psykososiale perspektiver, og det som er betegnet 
som et «sosiologisk paradigme» (Berg, 1982). Et aspekt ved dette er at det 
ikke stilles krav til bestemte fagprofesjoner som skal ha forrang i tjenes- 
tene i kommunene. Dette reflekterer både den relative autonomi i lokal 
organisering målstyringsmodellen i kommuneloven forutsetter, og den 
«avviklingen av profesjonsprotokollen» som ble vedtatt i forbindelse med 
endringer i helse- og omsorgsloven i 2012 - da samhandlingsreformen 
kom. (I 2018 har en gjort et unntak fra dette prinsippet, ved at det er ved- 
tatt at kommunene skal tilsette psykologer i tjenestene). 

Et tredje fellestrekk ved de tre opptrappingene er knyttet til grad 
av klare og operasjonelle mål. Alle planene opererer med både generelt 
formulerte, faglig-ideologiske mål og kvantitative mål om utvikling av 
bestemte tiltak og tjenester. Alle opptrappingsplanene formulerer veksten 
på et overordnet nasjonalt nivå. Ulikhetene er her knyttet til de forvalt- 
ningspolitiske rammebetingelser for iverksettingen — det vil primært si 
koplingen mellom en forståelse av kommunalt selvstyre på den ene side 
og finansieringsformen. Opptrappingsplanen for psykisk helse var basert 
på øremerkede tilskudd, mens de to rusopptrappingene har en paradok- 
sal hybridform: På den ene siden er det angitt kvantitative mål og bevilg- 
ninger til bestemte tiltak på nasjonalt nivå, på den annen side er midler 

overført til kommunene som del av rammetilskuddet. Det er da opp til 
den enkelte kommune å prioritere i tråd med de overordnete målene - og 
i praksis vil utviklingen av lokalbaserte rus- og psykiske helsetjenester 
derved måtte konkurrere med andre gode tiltak i kommunene. Dette 
må også ses i sammenheng med at det riktignok etableres omfattende og 
detaljerte rapporteringssystemer for tjenesteutviklingen, men at statlige 
myndigheter har svake sanksjonsmuligheter i forhold til manglende sat- 
sing på feltet i kommunene. 


Paradigmeskifte og styringsinstrumenter - 
er det samsvar mellom mål og midler? 


De dimensjonene ved styringsinstrumenter som er gjennomgått foran, 
må ses i sammenheng med den overordnete problemstillingen om 
grad av samsvar mellom målet om den paradigmatiske endringen mot 
lokalbaserte rus- og psykiske tjenester og de styringsinstrumenter som 
anvendes. I hvilken grad kan en gjenfinne overgang til mer «dialogiske» 
iverksettingsformer? Det «nye paradigmet», som innebærer endringer i 
tjenestesystemet med vektlegging av lokalbaserte tjenester, er sterkt til 
stede i alle de tre opptrappingene som er studert. Det er likevel noen 
ulikheter i de styringsinstrumentene som er anvendt mellom opptrap- 
pingsplanen for psykisk helse og de to rusopptrappingsplanene: I psykisk 
helse-opptrappingen var det relativt «tette koplinger» mellom styringsin- 
strumenter både horisontalt og vertikalt. Horisontalt var det noen få stat- 
lige organ som var tett sammenvevd. På den vertikale aksen dreide det 
seg om en linje fra Helse- og omsorgsdepartementet via Helsedirekto- 
ratet til fylkeslegens/fylkesmannens psykiatrirådgivere, og deretter ut til 
kommunene. Helsedirektoratet hadde ansvaret for iverksettingen på det 
overordnete nasjonale nivå. Andre departementer og direktorater spilte 
en marginal rolle. 

Rusopptrappingene på sine side preges av en fragmentert og uover- 
siktlig autoritetsstruktur både horisontalt og vertikalt, selv om Helse- 
direktoratet har det overordnete ansvar for iverksettingen. På nasjonalt 
nivå er de mange ulike enkelttiltak fordelt mellom en rekke aktører. 
Fordeling av ansvaret for iverksettingen fremstår - særlig i den siste 

rusopptrappingen - i en «vifteform» mellom departementer og direkto- 
rater. Det er i stor grad de lokale fortolkninger av hvordan overordnete 
faglige og politiske mål om for eksempel «integrerte tjenester» på feltet 
skal koples til prioriteringer av ulike anbefalte tiltak som er nøkkelen til 
utvikling av tjenestetilbudet opptrappingene utløste. I alle de tre opp- 
trappingene er derfor de kommunale iverksettingsprosesser, basert på 
finansieringsordningene som er valgt, avgjørende for om målene nås. Det 
som synes å være mest avgjørende for vellykket iverksetting, er koplingen 
mellom nasjonale mål for ulike tiltak og tjenester - som altså er relativt 
konkrete og kvantifiserte, og den måten finansieringen av disse tiltakene 
struktureres på. Her er ulikheten mellom opptrappingsplanen for psy- 
kisk helse og de to rusopptrappingslanene påfallende. 

De styringsinstrumenter som er valgt - og de som er valgt bort - kan 
ikke forstås uten at en ser de tre opptrappingene på rus- og psykisk hel- 
sefeltet i en bredere kontekst. Viktig i vår sammenheng er de overordnete 
forvaltningspolitiske prinsipper - som er skissert foran, knyttet til strate- 
gier om effektivisering av offentlige tjenester basert på NPM - og særlig 
den partnerskapsrelasjonen som en forventer skal etableres mellom stat- 
lige og lokale myndigheter (Kjellberg, 1991; Vabø, 2014). Denne omfatter 
også rus- og psykiske reformstrategier. Likevel var opptrappingsplanen 
for psykisk helse nærmest fri for koplinger til den overordnete forvalt- 
ningspolitikken — og for eksempel er det ingen referanser som peker frem 
mot den kommende helseforetaksreformen i 2002. Partnerskapsrelasjo- 
nen uttrykkes først og fremst gjennom at de to rusopptrappingene, og 
bekreftes også i samhandlingsreformen. Men i denne reformen heter det 
også at spesialisttjenestene skulle bli «mer spesialiserte», mer kompakte, 
ha raskere omløpstid på pasienter og legge vekt på utnyttelse av spesia- 
listkompetanse. Samhandlingsreformen innebar derved at kommunene 
i denne tidsperioden fikk incitamenter - gjennom opptrappingene pa 
rus- og psykisk helsefeltet — til å påta seg en utvidet rolle, men at de også 
ble tvunget til å påta seg en slik rolle (Anvik et al., 2020). Presset på de 
kommunale tjenestene har økt, og spørsmålet vi har stilt innlednings- 
vis, må derfor forstås som at opptrappingene innebar både en dialogisk 
og, særlig gjennom krav knyttet til samhandlingsreformen, hierarkisk 
påvirkning. 

Avslutning 


De styringsinstrumenter som er kommet til anvendelse er etter hvert, 
og særlig i de to russatsingene, kjennetegnet ved en frakopling mellom 
spesifikke krav til lokale tiltak og tjenester og de mål og ambisjoner om 
å styrke disse tjenestene i tråd med det paradigmeskiftet en kan obser- 
vere. Til tross for de spesifikke mål og tilhørende bevilgninger statlige 
myndigheter vedtar, vil iverksettingen være prisgitt at det lokalt priorite- 
res rus- og psykiske helsetjenester i konkurranse med en rekke andre gode 
formål. En særegen utfordring er derfor at mens det kan synes å være høy 
grad av samsvar mellom ideen om lokalbaserte tjenester og de virkemid- 
ler staten anvender i satsingene, er det fare for at det ikke skjer en styrking 
av tjenestene for brukerne. Dette synes å være tilfellet der soft instruments 
ikke har vært koplet med mer tradisjonelle styringsinstrumenter, som de 
finansieringsordningene representerer (Nicaise et al., 2014). 

Dette kan tyde på at de «dialogiske» styringsinstrumenter ikke kan 
erstatte de mer tradisjonelle. Som tilfellet er for andre viktige samfunns- 
områder, synes det som om en (kompleks) anvendelse av «harde» sty- 
ringsinstrumenter i kombinasjon med «myke» dialogiske relasjoner som 
ivaretar lokalt skjønn vil gi de mest holdbare resultater. Et aspekt ved 
dette er at anvendelse av ideologiske virkemidler, som informasjons- og 
kunnskapsutvikling, vil kunne ivareta noen av de formål som hierarkiske 
«harde» styringsinstrumenter tidligere kunne. Måten en strukturerer 
kunnskaps- og informasjonstiltakene er blitt stadig viktigere - kanskje 
avgjørende — for at det paradigmeskiftet i rus- og psykisk helsefeltet som 
en nå legger opp til faktisk vil skje. Dette blir tatt opp i neste kapittel. 

Spørsmålet som ble stilt innledningsvis i dette kapittelet dreier seg 
om hvorvidt de reformdesign, forstått som kombinasjonen av ulike sty- 
ringsinstrumenter, som er valgt, kan sikre at de politiske mål om å endre 
tjenestene er tilstrekkelige. I analysen foran er det vektlagt at forvaltnings- 
politiske prinsipper innebærer at den påvirkning statlige myndigheter har 
over de lokale beslutningsprosessene er preget av det vi kan betegne som 
«dialogiske» virkemidler, og at dette er blitt tydeligere i de to siste opp- 
trappingsplanene. Dette har noen viktige implikasjoner for de analysene 
av lokale endringsprosesser på feltet som blir tatt opp i senere kapitler i 
boken (del 2). For det første er målene om styrking av tjenestetilbudet og 

vektleggingen av psykososiale og sosiologiske perspektiver, samt de øko- 
nomiske overføringer som kjennetegner opptrappingene, et uttrykk for 
at ansvaret for å nå de statlige mål i praksis blir overlatt til kommunene. 
Her vil lokale særtrekk få stor betydning for både kraften i satsingene og 
strukturen på de tjenestene på feltet som innbyggerne tilbys. Derved vil 
kommunale aktører selv måtte avklare hva som menes med «lokalbaserte 
tiltak og tjenester» i lokale sammenhenger - det som begrunner behovet 
for å studere endringsprosesser på feltet «nedenfra». Det er nettopp lokale 
beslutningsprosesser om omfang og struktur på tjenestene til mennesker 
med ROP-lidelser som er i søkelyset i denne boken. 


Referanser 


Almvik, A. (2006). Kommunalt psykisk helsearbeid. I A. Almvik & L. Borge (Red.), 
Psykisk helsearbeid i nye sko. Fagbokforlaget. 

Anvik, C. H., Sandvin, J., Breimo, J. P. & Henriksen, Ø. (2020). Velferdstjenestenes 
vilkår. Nasjonal politikk og lokale erfaringer. Universitetsforlaget. 

Baldersheim, H. & Rose, L. E. (Red.). (2014). Det kommunale laboratorium. 
Fagbokforlaget. 

Berg, O. (1987). Medisinens logikk. Studier i medisinens sosiologi og politikk. 
Universitetsforlaget 

Biong, S. & Ytrehus, S. (Red.). (2018). Helsehjelp til personer med rusproblemer (2. 
utg.). Cappelen Damm Akademisk 

Brunsson, N. & Olsen, J. P. (1993). The Reforming Organization. Routeledge. 

Ekeland, T.-J. (2011). Ny kunnskap — ny praksis. Et nytt psykisk helsevern. Nasjonalt 
senter for erfaringskompetanse innen psykisk helse. 

Eliadis, P., Hill, M. M. & Howlett, M. (Red.). (2005). Designing government. From 
instruments to governance. McGill-Queen's University Press. 

Freeman, R., Smith-Merry, J. & Sturdy, S. (2012). Rhizomic regulation: Mobilising 
knowledge for mental health in Europe. I J. Barroso & L. M. Carvalho (Red.), 
Knowledge and regulatory processes in health and education policies. EDUCA 
Universidad de Lisboa. 

Hansen, I. L. S., Tofteng, M., Flatval, V. S., Andersson, S., Holst, L. S. & Bråthen, K. 
(2018a). Evaluering av opptrappingsplanen for rusfeltet (Fafo-rapport 2018:08). 
https://www.fafo.no/images/pub/2018/20657.pdf 

Hansen, I. L. S., Tofteng, Holst, L. S., Flatval, V. S. & Bråthen, K. (2018b). Evaluering 
av opptrappingsplanen for rusfeltet (Fafo-rapport 2018:44). https://www.fafo.no/ 


84 


STATLIGE REFORMER PÅ RUS- OG PSYKISK HELSEFELTET 


zoo-publikasjoner/fafo-rapporter/item/evaluering-av-opptrappingsplanen-for- 
rusfeltet-4 

Helderman, J.-K., Bevan, G. & France, G. (2012). The rise of the regulatory state in 
health care: A comparative analysis of the Netherlands, England and Italy. Health 
Economics Policy and Law, 7(1), 103-124. https://doi.org10.1017/S1744133111000326 

Helse- og omsorgsdepartementet. (2007). Opptrappingsplan for rusfeltet (2007-2010). 
https://www.regjeringen.no/globalassets/upload/hod/dokumenter-fha/opptr. 
plan.pdf 

Helse- og omsorgsdepartementet. (u.å.). Rusmidler og psykisk helse [Tema]. https:// 
www.regjeringen.no/no/tema/helse-og-omsorg/psykisk-helse/id11695/ 

Helsedirektoratet. (2009). Opptrappingsplanen for rusfeltet. Statusrapport for 2008. 
https://www.regjeringen.no/globalassets/upload/hod/dokumenter-fha/san/is- 
1660-opptrappingsplan_web-4.pdf 

Helsedirektoratet. (2012). Samtidig ruslidelse og psykisk lidelse (ROP-lidelser) 
[Nasjonal faglig retningslinje]. https://www.helsedirektoratet.no/retningslinjer/ 
samtidig-ruslidelse-og-psykisk-lidelse-rop-lidelser 

Helsedirektoratet. (2014). Sammen om mestring — lokalt psykisk helsearbeid og rusarbeid 
for voksne [Nasjonal veileder]. https://www.helsedirektoratet.no/veiledere/sammen- 
om-mestring-lokalt-psykisk-helsearbeid-og-rusarbeid-for-voksne 

Helsetilsynet. (2019). Sammenfatning av funn fra to landsomfattende tilsyn i 2017-2018 
med tjenester til personer med psykiske lidelser og samtidig rusmiddelproblem - eller 
mulig samtidig ruslidelse (Rapport 7/2019). https://www.helsetilsynet.no/ 

Hood, C. C. & Margetts, H. Z. (2007). The tools of government in the digital age. 
Palgrave Macmillan. 

Innst. S. nr. 222 (1997-98). Innstilling fra sosialkomiteen om opptrappingsplan for 
psykisk helse 1999-2006. https://www.stortinget.no/ 

Jacobsen, K. D. (1976). Institusjonelle betingelser for regional planlegging. 
Universitetet i Bergen. 

Kjellberg, F. (1991). Kommunalt selvstyre og nasjonal styring. Mot nye roller for 
kommunene? Norsk statsvitenskapelig tidsskrift, 7(1), 45—63. 

Kommuneloven. (1992). Lov om kommuner og fylkeskommuner (LOV-1992-09- 
25-107). Lovdata. https://lovdata.no/lov/1992-09-25-107 

Lascoumes, P. & Le Gales, P. (2007). Understanding public policy through its 
instruments: From the nature of instruments to the sociology of public policy 
instrumentation. Governance, 20(1), 1-21. https://doi.org/10.1111/j.1468-0491. 
2007.00342.X 

Levin, B. L., Hennessy, K. D. & Petrila, J. (Red.). (2010). Mental health services. 
A public health perspective (s. 511-512). Oxford University Press. 

March, J. & Olsen, J. P. (Red.). (1976). Ambiguity and choice in organizations. 
Universitetsforlaget. 


85 


KAPITTEL 4 


Meld. St. 25 (1996-97). Åpenhet og helhet - om psykiske lidelser og tjenestetilbudene. 
Sosial- og helsedepartementet. https://www.regjeringen.no/no/dokumenter/ 
st-meld-nr-25 1996-97/id191086/ 

Nasjonalt kompetansesenter for psykisk helsearbeid. (2018). God hjelp når det 
trengs. Lavterskeltilbud i kommunene til voksne med lettere psykisk helse- og 
rusutfordringer (Rapport nr. 2/2018). https://www.napha.no/lavterskel 

Nicaise, P., Dubois, V. & Lorant, V. (2014). Mental health care delivery system reform 
in Belgium: The challenge of achieving deinstitutionalisation whilst addressing 
fragmentation of care at the same time. Health Policy, 115(2-3), 120-127. 
https://doi.org/10.1016/j.healthpol.2014.02.007 

Norges forskningsråd. (2009). Evaluering av Opptrappingsplanen for psykisk helse. 
https://www.forskningsradet.no 

Prop. 15 S (2015-2016). Opptrappingsplanen for rusfeltet (2016-2020). Helse- og 
omsorgsdepartementet. https://www.regjeringen.no/no/dokumenter/prop.- 
15-8$-20152016/id2460953/ 

Ramsdal, H. (2013). Styring og organisering av tjenestene. I R. Norvoll (Red.), 
Samfunn og psykisk helse (s. 214-242). Gyldendal Akademisk. 

Ramsdal, H. & Hansen, G. V. (2016). The organisation of local mental health services 
in Norway. Evidence, uncertaincy and policy. Evidence & Policy, 13(4), 605-622. 
https://doi.org/10.1332/174426416X14715382995623 

Ramsdal, H. & Ludvigsen, K. (1998), Kompetanseutvikling og 
profesjonsorganisering i psykiatrien. I A. J. Andersen & B. Karlsson (Red.), 
Psykiatri i endring — forståelse og perspektiv på klinisk arbeid. AdNotam 
Gyldendal. 

Riksrevisjonen. (2016). Riksrevisjonens undersøkelse av ressursutnyttelse og kvalitet 
i helsetjenesten etter innføringen av samhandlingsreformen [Dokument 3:5 
(2015-2016). https://www.riksrevisjonen.no/globalassets/rapporter/no-2015-2016/ 
samhandlingsreformen.pdf 

Robberstad, H. (2002). Kommunepsykiatri. Pionerar, vekst og utvikling. 
Fagbokforlaget. 

Rothstein, B. (1986). Den socialdemokratiska staten. Reformer och forvaltning inom 
svensk arbetsmarknads- og skolpolitik. Arkiv. 

Røvik, K. A (2007). Trender og translasjoner. Ideer som former det 21. århundrets 
organisasjon. Universitetsforlaget. 

Salomon, L. M. (Red.). (2002). The tools of government. A guide to the new 
governance. Oxford University Press. 

Sandvin, J. T. (1996). Velferdsstatens vendepunkt. En analyse av reformen for 
mennesker med psykisk utviklingshemming som uttrykk for brytninger i 
velferdsstaten. Nordlandsforskning. 


86 


STATLIGE REFORMER PÅ RUS- OG PSYKISK HELSEFELTET 


Simons, A. & Voss, J.-P. (2018). The concept of instrument constituencies: 
Accounting for dynamics and practices of knowing governance. Policy and 
Society, 37(1), 14-35. https://doi.org/10.1080/14494035.2017.1375248 

Slagstad, R. (1998). De nasjonale strateger. Universitetsforlaget. 

Sosial- og helsedepartementet. (1997). Rundskriv 1-44/97: Forslag til statsbudsjett 
1998: Øremerket tilskudd til styrking av tilbudet til mennesker med alvorlige 
psykiske lidelser — foreløpig orientering. 

Sosial- og helsedepartementet. (1998). Rundskriv 1-14-98: Statsbudsjettet 1998: 
Styrking av tilbudet i kommunene til mennesker med alvorlig psykiske lidelser og til 
forebyggende psykososiale problemer blant barn og unge. 

Sosial- og helsedepartementet. (1999). Rundskriv 1-4/99: Opptrappingsplan for 
psykisk helse - utbygging av kommunale tiltak. Øremerket tilskudd til kommunene 
1999. 

St.prp. nr. 63 (1997-98). Om opptrappingsplan for psykisk helse 1999-2006. Sosial- 
og helsedepartementet. https://www.regjeringen.no/no/dokumenter/stprp- 
nr-63-1997-98-/id201915/ 

Vabø. M. (2014). Reformtrender og endringsparadokser. I M. Vabø & S. I. Vabo 
(Red.), Velferdens organisering (s. 62—78). Universitetsforlaget. 

Ytrehus, S. (2018). Kommunalt rusarbeid. I S. Biong & S. Ytrehus (Red.), Helsehjelp 
til personer med rusproblemer (2. utg., s. 243-265). Cappelen Damm Akademisk. 


87 


KAPITTEL 5 


Nasjonale veiledere - 
«soft governance» og «nudging»? 


Helge Ramsdal 
Fakultet for helse, velferd og organisasjon, Høgskolen i Østfold 


Catharina Bjørkquist 
Fakultet for helse, velferd og organisasjon, Høgskolen i Østfold 


Abstract: This chapter examines how addiction and mental health policy can be 
designed to meet the objective of the new paradigm of community-based services 
applying soft governance tools while maintaining the balance between hierarchical 
governance and local autonomy. Nudging is a specific tool within the framework 
of soft governance. Furthermore, such instruments leave great latitude for local 
authorities. We explore how we can understand the development towards today’s 
dominant ideological perspectives, i.e. normalization, empowerment, towards 
recovery and “the patient first”, as a development process where soft governance 
is the overriding concept, increasingly providing room for development of more 
specific strategies characterized by nudging. Finally, we discuss some implications 
of using such instruments in practice. 


Keywords: health and social services, ideological perspectives, nudging, organizing 
services, soft governance 


Innledning 


De reformene og satsingene som er gjennomgått i kapittel 4 (Ramsdal) 
i denne antologien viser til måten statlige myndigheter søker å påvirke 
utviklingen av lokalbaserte tjenester gjennom ulike «dialogiske» sty- 
ringsinstrumenter. Disse instrumentene kan oppfattes som konkrete 

uttrykk for dagens forvaltningspolitikk. Statlige myndigheter kan drive 
indirekte påvirkning gjennom informasjon og kunnskapspåvirkning, 
og formidling av gode eksempler på tiltak lokale aktører kan igangsette. 
Spørsmålet er da hvordan en nasjonal politikk på feltet kan utformes for 
å ivareta de ambisiøse mål og intensjoner for utvikling av tjenestene uten 
å bryte for sterkt med den dialogiske påvirkning ideen om «det nye para- 
digmet» forutsetter. Dette er et styringsdilemma, og innebærer at stat- 
lige myndigheter må finne balansen mellom hierarkisk styring, som må 
nedtones, og lokal frihet i organisering av tjenestene - som må legges til 
rette for. I norsk helse- og velferdspolitikk er det stor oppslutning om 
disse grunnleggende betingelsene for utviklingen av tjenestesystemet på 
feltet. Vår problemstilling i dette kapittelet er hvordan statlige myndig- 
heter påvirker lokale tjenester for å ivareta nasjonale mål og ambisjoner 
samtidig som balansegangen mellom hierarkisk styring og lokal frihet 
ivaretas. 

Slik vi ser det, blir det i økende grad anvendt fagideologiske virke- 
midler og perspektiver for å utvikle lokale tjenester. Disse perspektivene 
kan betegnes som fagideologiske prinsipper (Askheim, 2003, 2017). Slike 
virkemidler dreier seg om måten omsorg og behandling, hjelp og støtte 
til enkeltbrukere eller pasientgrupper kan organiseres. Et fellestrekk her 
er forankringen i det som betegnes som et brukerperspektiv (Hansen, 
2019). Slike virkemidler endres over tid. Dette ser vi gjennom at ulike 
«konsepter» og «teorier» presenteres på feltet, og at noen av disse spiller 
en sentral rolle i tjenesteutviklingen gjennom å oppnå en prioritert sta- 
tus som offentlig politikk. Men hvordan noen slike fagideologiske virke- 
midler oppnår denne statusen, og den dynamiske utviklingen av dem, er 
ofte mindre påaktet i forskningslitteraturen hvor evalueringer og kunn- 
skapsutvikling ofte har fokus på enkelttiltak (Killaspy et al., 2006; Stuen 
et al., 2015) og derved mer «håndterbare» forskningsoppgaver. I en stats- 
vitenskapelig og organisasjonsteoretisk mer helhetlig tilnærming, kan en 
se disse konseptene og teoriene som grunnlag for politikkutforming på 
feltet, og som eksempler på komplekse og dynamiske relasjoner mellom 
kunnskap og politikk mer generelt (Cairnay, 2016; Freeman, 2012). Et 
grunnresonnement i disse studiene er at slike prosesser ikke er lineære, 
men snarere må forstås som et gjensidig forhold der kunnskap påvirker 

politikken og politikken påvirker kunnskapen (Ellul, 1967; van Zanten 
et al., 2012). Fagideologiske perspektiver blir derved sentrale for utfor- 
mingen av helse- og velferdspolitikken, ikke minst på rus- og psykisk 
helsefeltet. 

Hvordan slike fagideologiske perspektiver påvirker tjenestene og det 
faglige arbeidet innenfor disse, skal vi her diskutere ut fra en hypotese om 
at de i økende grad innebærer en indirekte påvirkning av arbeidsformer 
og tjenestetilbud. En hypotese er også at den utvikling i fagideologiske 
tilnærminger som har fått politisk gjennomslag de siste årene, kjenne- 
tegnes av en tiltakende individualisering av brukernes behandlings- og 
bedringsprosesser. 

Som vist i forrige kapittel, er de opptrappingsplanene som er initiert 
innenfor rus- og psykisk helsefeltet de siste årene basert på det vi beteg- 
ner som soft governance. Gjennom et stort antall anbefalte tiltak søker 
statlige myndigheter å stimulere til realiseringen av de endringene som 
«det store paradigmeskiftet» innebærer. Men hvordan tiltak og tjenester 
skal organiseres lokalt for at dette skal føre til kvalitativt bedre tjenester, 
forutsetter mer enn disse anbefalingene. Introduksjon av fagideologiske 
perspektiver som bekrefter og utdyper grunnlaget for hvordan tjenes- 
tene skal utformes, er en ytterligere påvirkning. Et aspekt ved denne 
påvirkningen er det som i økende grad er blitt en særegen, omfattende og 
kontroversiell styringsstrategi: såkalt nudging. I norsk kontekst er nud- 
ging mindre benyttet som betegnelse på politiske strategier, og vi anser 
det primært som et inntak til å forstå de påvirkningsformer som vi er 
opptatt av. Nudging dreier seg enkelt sagt om å «dulte» ulike aktører — 
både lokalpolitiske organer, tjenesteytere og enkeltpasienter/-brukere av 
tjenestene - til å velge «riktige» løsninger for å bedre brukernes helse- og 
livssituasjon. 

Først i dette kapittelet viser vi kopling mellom soft governance og nud- 
ging. Deretter gjennomgår vi de fagideologiske perspektivene som har 
vært dominante som premissleverandører for tjenestene på feltet de siste 
tiårene. Her fremhever vi fire sentrale begreper som tilsynelatende følger 
etter hverandre i tid, men som ved nærmere ettersyn overlapper både i 
tid og rom: normaliseringsperspektivet, mestringsperspektivet (empo- 
werment), recovery, og det helsepolitisk prioriterte målet om «pasienten 

først». Vi diskuterer hvilken status og rolle kunnskapsgrunnlaget som 
disse begrepene hviler på har, hvordan de uttrykkes i offentlig politikk, 
og sammenhengen mellom dem. Til sist diskuterer vi hvordan en kan for- 
stå utviklingen mot dagens dominante perspektiver («mestring»/empo- 
werment, recovery og «pasienten først») som en utviklingsprosess der soft 
governance er det overordnete perspektivet, men at det gis stadig sterkere 
rom for utvikling av mer spesifikke strategier som kjennetegnes av nud- 
ging. Vi hevder at dette grunnlaget i økende grad kan gjenfinnes i den 
nasjonale politikken i dag, og vi diskuterer noen implikasjoner når denne 
politikken gjennomføres i praksis. 


Teoretiske perspektiver 


«Det nye paradigmet» og «soft governance» 

Det «paradigmeskiftet» som er beskrevet i kapittel 4, danner som nevnt 
en overordnet ramme for de endringer vi er opptatt av. Disse endringene 
skjer i hovedsak gjennom anvendelsen av «myke» instrumenter som 
kunnskapsformidling, informasjons- og rådgivning. Vår påstand er at 
de styringsinstrumentene som statlige myndigheter benytter, etterlater 
et stort rom for lokale valg - mellom de mange, og relativt konkrete, mål 
og ambisjoner nasjonale myndigheter formulerer, og lokale prosesser der 
disse skal realiseres. Hvilke kunnskapsgrunnlag som får forrang når disse 
rommene skal fylles, er derfor vårt fokus her. Dette skjer på to nivå: For 
det første som generelle faglig funderte omsorgs- og behandlingsprinsip- 
per som statlige myndigheter forventer skal legges til grunn for helse- og 
velferdstjenestene. Disse prinsippene er generiske, men innbefatter også 
tiltak og tjenester til mennesker med rus- og psykiske lidelser, for eksem- 
pel knyttet til lovkrav om ivaretakelse av brukerperspektiver. For det 
andre er det de mer spesifikke anbefalinger om hvordan denne bruker- 
gruppen skal tilbys tjenester i kommunene. Disse anbefalingene kommer 
primært til uttrykk gjennom utforming av ulike normative dokumenter, 
blant annet nasjonale faglige veiledere (se senere i kapittelet). Slik fag- 
lig normsetting, som i Norge er et hovedansvar for Helsedirektoratet og 
andre faglige helsemyndigheter, produseres på stadig nye felt og med sta- 
dig hyppigere utgivelser og revisjoner. Her finner en de forventninger og 

anbefalinger til strukturering og organisering av tjenestene på feltet som 
statlige myndigheter har formulert. 

Her skal vi se nærmere på noen av de ideologiske og kunnskapsbaserte 
statlige styringsinstrumenter som er introdusert de siste par tiårene. Det 
hevdes at den kunnskap som blir lagt til grunn for at noen begreper får en 
overordnet rolle for politikken som gjennomføres, i stadig sterkere grad 
vektlegger vitenskapelig kunnskap, og ikke minst at denne kunnskapen 
skal være evidensbasert (Ekeland, 2011; Ramsdal & Hansen, 2016). Det er 
likevel påvist at forholdet mellom kunnskap og politikk er dynamisk og 
sirkulært - med andre ord er det på ingen måte gitt at politiske myndig- 
heter tar til seg vitenskapelig, evidensbasert kunnskap (Cairney, 2020). 
Vårt utgangspunkt er derfor at koplingene mellom kunnskapsgrunnlag 
og politikk på dette - som andre - felt må avklares empirisk. Dette vil 
kunne vise hvordan forholdet mellom kunnskap og politikk faktisk resul- 
terer i koplinger - eller de-koplinger - i utviklingen av omsorgsbegreper 
og -teorier på den ene siden og statlige styringsinitiativ på den annen side. 


«Nudging» 
Informasjon, symboler, normer og skjulte trusler er eksempler på soft 
governance (myke styringsinstrumenter) (Røiseland & Vabo, 2016). Noen 
slike myke styringsinstrumenter er også omtalt som nudging. I tråd med 
Schneider & Ingram (1997) vil vi her bruke dette begrepet som analytisk 
tilnærming. Teorier om anvendelse av nudging kan slik vi ser det, benyt- 
tes for å utforske bruken av myke styringsinstrumenter overfor kommu- 
nene som har ansvaret for brukere med komplekse behov, behov som 
primært skal løses på lokalt nivå. Nudging kan være et relevant inntak 
dels til å forstå relasjonen mellom stat og kommuner - der det styrings- 
dilemmaet som er presentert foran potensielt kan overkommes, dels som 
tjenestenes bidrag til å levere det en faglig sett mener er «gode og riktige» 
tjenester samtidig som den enkelte tjenestemottaker i teorien gis styrket 
brukerinnflytelse over valg som skal foretas. 

Nudging-begrepet er knyttet til Thaler og Sunsteins bok Nudge: 
Improving Decisions About Health, Wealth and Happiness (2008), der 
de søker å finne en mellomvei mellom de klassiske, såkalt paternalistisk 

hierarkiske strategiene som tradisjonelt er brukt i offentlig styring (hard 
governance), og den frihet den enkelte har i et liberalt samfunn. Det siste 
betegnes som libertarianisme. Denne mellomveien betegner de som 
«libertariansk paternalisme». Libertariansk paternalisme er en tilnær- 
ming som vektlegger at folk skal veiledes til å ta valg som er i deres egen 
interesse, men at man likevel skal ha friheten til å handle på en annen måte 
(Goodwin, 2012). Den enkeltes frihet til selv å velge står følgelig sentralt. 

Nøkkelbegrepet for å forstå nudging som en måte å lede enkeltmennes- 
ker til «riktige» avgjørelser er å etablere en valg-arkitektur (choice archi- 
tecture); det vil si å sette rammene for de valgmulighetene den enkelte 
har (Thaler & Sunstein, 2008). I praksis fremstår valgarkitekturen som 
skjulte premisser for den enkeltes frie valg. Valg må med andre ord fore- 
tas mellom et utvalg alternativer mens andre alternativ utelukkes i de 
prosesser der valg foretas. Slik fremmer nudging valg uten at pasientene/ 
brukerne vurderer disse bevisst. Valg skjer gjennom etablering av stan- 
dardvalg, bruk av sosiale normer og andre tiltak for å endre pasiente- 
nes/brukernes og lokale tjenesteyteres, atferd. Dette gir selvsagt de som 
utformer valg-arkitekturen stor innflytelse gjennom å regulere frihet den 
enkelte besitter når vedkommende skal foreta valg. Nudging er følgelig 
ikke intervensjoner basert på eksplisitt formulert, åpen overtalelse, som 
informasjon (Bekker et al., 2014). En måte å skille nudging fra andre myke 
styringsinstrumenter, er at nudging gjerne utformes slik at de fremmer 
den enkeltes evne til å handle slik de selv vil, eller på måter som de ikke 
ville være uenige i, samtidig som kostnadene ved fravalg er lave (Mills, 
2013, 8. 29). 

Et aspekt ved dette er at kunnskapsgrunnlaget valg-arkitekturen utfor- 
mes på, må være faglig troverdig — i vår sammenheng innebærer det van- 
ligvis evidensbasert kunnskap. Basert på RCT-studier kan en få kunnskap 
om hvilke tiltak en kan initiere for at de valg som gjøres av den enkelte, 
fremstår som de riktige uten at vedkommende kjenner til de kunnskaper 
som er benyttet for å lede valg i «riktig» retning (gjennom valg-arkitek- 
turen). I relasjon til offentlig politikk, er nudging beskrevet som inter- 
vensjoner som søker å endre, lede og oppmuntre til atferdsendring ved å 
benytte informasjon og kommunikasjonssystemer som de viktigste kom- 
ponenter i design av valg-arkitekturen (Esmark, 2019, s. 142). 


94 


NASJONALE VEILEDERE = «SOFT GOVERNANCE» OG KNUDGING» ? 


Nudging fremstår derved som et mer spesifikt redskap innenfor 
rammene av de virkemidler som benyttes i soft governance. Sett i dette 
perspektivet er de sentrale helsemyndigheters rolle å fungere som 
valg-arkitekter ved å utvikle retningslinjer som skal lede og informere 
både lokale myndigheter i sin iverksetting av politikken, og tilrettelegge 
for valg som fremstår som de mest relevante og riktige for den enkelte 
pasient/bruker. Selv om nudging-teorier, som er tuftet på atferdspsy- 
kologiske og atferds-økonomiske perspektiver, er ment å påvirke indi- 
viduelle valg, er implikasjonene for offentlige styringsformer relativt 
åpenbare, slik Esmark (2019) og Bekker et al. (2015) peker på. Nudging 
er da et instrument for å forme ikke bare individuell atferd, men også 
offentlig politikk, og setter rammer for arbeidsformer og råd rettet mot 
tjenesteutøverenes arbeid i førstelinjen (Esmark, 2019). Oppsummert 
omfatter nudging både styringsrelasjoner mellom stat og lokalstyre, 
og arbeidsformer som tilrettelegger for brukernes valg som tjeneste- 
mottakere. 


Metode 


Dette kapittelet baserer seg på en gjennomgang av det vi etter å ha studert 
offentlige dokumenter, stortingsmeldinger og nasjonale faglige veiledere, 
identifiserer som noen av de viktigste fagideologiske begrepene som er 
lansert for å påvirke utviklingen av tjenestene lokalt. Et fellestrekk ved 
disse begrepene er at samtlige, men på ulike måter, er forankret i mål om 
å styrke brukernes interesser på feltet. Vi tar utgangspunkt i det begrepet 
som ble lansert i offentlig politikk i Norge allerede i 1960-årene: norma- 
lisering. Videre har vi gjennomgått en omfattende litteratur om bak- 
grunnen for, kjennetegn ved og endringsdynamikk i anvendelsen av de 
ulike begreper knyttet til empowerment, recovery og konseptet «pasienten 
først» / «hva er viktig for deg». Sistnevnte er dagens mest fremtredende 
politiske slagord og perspektiv på tjenestene. Grunnlaget for utvelgelsen 
av disse begrepene er at det har vært en dynamisk utvikling der nøkkel- 
begrep er erstattet eller supplert med et annet, og at denne utviklingen 
medfører et komplekst forhold mellom begrepene som er lansert på ulike 
tidspunkt de siste tiårene. 

Hensikten med gjennomgåelsen av disse fagideologiske begrepene er 
primært å legge grunnlaget for en diskusjon av implikasjonene disse har 
hatt og har for utformingen av tjenestene i rus- og psykisk helsearbeid. 
Vi vil ikke kunne gi en omfattende og detaljert fremstilling av hver av 
dem her. Hensikten er med andre ord å «gå bak begrepene», og vise at til 
tross for at de tilsynelatende er knyttet til overordnete prinsipper som det 
praktiske arbeidet skal innrettes etter, gir de få konkrete anvisninger for 
organiseringen av dette arbeidet. 

Vi spør hvordan en kan forklare dynamikken mellom overordnete 
prinsipper - hvordan sentrale begreper og teorier har fått status som 
offentlig politikk, og hvordan disse i neste omgang har mistet eller fått 
redusert denne statusen, for eksempel ved å ha blitt absorbert av nye 
begreper og teorier. Eksempler på dette er der en har ønsket å styrke «det 
nye paradigmet» om lokalbaserte tjenester på feltet med stikkord som 
«normalisering», mestring/ empowerment, recovery og til sist «pasienten 
først» / «hva er viktig for deg». Vi ser her nærmere på dynamikken der 
disse begrepene er blitt sentrale i rus- og psykisk helsearbeid. 


«Soft governance» på rus- og psykisk helsefeltet 


Som vist i kapittel 4, fremstår de statlige styringsinstrumentene knyttet 
til opptrappingsplanene på feltet som svake med hensyn til påvirkning av 
organisering av de lokalebaserte tjenestene. Kommunene prioriterer og 
organiserer selv i stor grad sine tiltak og tjenester på relativt fritt grunn- 
lag. Til tross for dette har de lokalbaserte tjenestene utviklet seg i tråd 
med relativt ensartete kunnskaper, ferdigheter og holdninger. Det kan 
forstås slik at statlige helsepolitiske myndigheter har oppfatninger om i 
hvilken retning tiltakene skal utvikles, eller om hvilke faglige premisser 
som bør legges til grunn for tjenesteytingen. Når de fagideologiske prin- 
sippene blir til offentlig politikk, skjer dette primært gjennom utarbeidel- 
sen av det som kalles «normerende produkter»; det vil si nasjonale faglige 
retningslinjer, veiledere, råd, rundskriv og — for blant annet rus- og psy- 
kisk helsefeltets vedkommende - normer for pakkeforløp. 

I motsetning til helsefaglig standardiserte retningslinjer for hvordan 
(medisinskfaglig) behandling skal foregå, også i forhold til psykiske 

lidelser og ruslidelser, er Helsedirektoratets veiledere med relevans for 
lokalbaserte tjenester i hovedsak mer generelt formulerte prinsipper som 
lokale aktører forventes å kjenne til og følge opp. Det vi betegner som «vei- 
ledere» består imidlertid av ulike retningsangivelser for tjenesteyting — 
betegnet som faglige retningslinjer, veiledere, råd og pakkeforløp. 

Antallet veiledere har økt fra år til år. Innenfor rus- og psykisk helse- 
feltet er det i dag til sammen ca. 70 retningslinjer, veiledere, rapporter 
og beskrivelser av pakkeforløp som er relevante for tjenestene. Mange av 
disse overlapper med hensyn til overordnete prinsipper, men det skjer 
kontinuerlige revideringer, og det krever både ressurser og interesse for 
å kunne ha oversikt over disse normeringsdokumentene. Veilederne, 
som er der en finner de viktigste beskrivelsene av hvordan tjenesteyting 
lokalt bør foregå, gir stor frihet til kommunene om i hvilken grad, og 
hvordan, de skal anvendes i praksis. Retningslinjene er pålegg som det 
kan medføre sanksjoner å bryte. Men iverksetting av de tiltak og tje- 
nester veilederne for øvrig omhandler, er ikke juridisk bindende, og i 
utgangspunktet følger det ikke sanksjoner med å la være å følge dem. 
I stedet forutsettes det at veilederne blir benyttet som et grunnlag for 
utviklingen av tiltak, tjenester og arbeidsformer, og i neste instans kan 
evalueringer og tilsyn benytte disse som kriteriesett i forhold til vurde- 
ring av kvaliteten på de tjenestene som tilbys. Faglige veiledere fremstår 
derfor som et viktig, indirekte virkemiddel for å stimulere til endringer 
på feltet. Vi tar derfor utgangspunkt i to premisser for den videre dis- 
kusjonen i kapittelet: at retningslinjer og veiledere på feltet er uttrykk 
for en offisiell politikk, og at det i disse dokumentene kan identifise- 
res en underliggende fagideologisk forståelse som forutsettes å påvirke 
utformingen av lokalbaserte tiltak og tjenester. Vi er derfor opptatt av 
hvilke fagideologiske perspektiver som har blitt anbefalt de siste tiårene, 
og hvilke implikasjoner disse har hatt - og har - for den overordnete 
statlige påvirkning av tjenestefeltet. 


Om fagideologiske perspektiver 


Vi skal her ta for oss de fagideologiske perspektiver og begreper som er 
mest aktuelle i dagens forventninger til arbeidsformer og tjenester. Et 

felles utgangspunkt er at disse er knyttet til målet om å styrke brukernes 
rolle i disse tjenestene. 


Normalisering 


Grunnlaget for dagens mest dominerende fagideologiske perspektiver, 
mestring, recovery og «pasienten først», kan vise tilbake til «normaliserings- 
paradigmet». Begrepet «normalisering» kan føres tilbake til relativt klart 
definert utgangspunkt: Bank-Mikkelsen og Nirje, som var aktive som ledere 
av pårørendeorganisasjonene for psykisk utviklingshemmede i henholdsvis 
Danmark og Sverige på 1970-tallet. De to utarbeidet hver for seg og sammen 
10 prinsipper for en «normalisert» tilværelse for denne gruppen, og etter 
hvert sammenstilte de prinsipper knyttet til krav om at materielle og sosiale 
forhold (bosted, økonomi, levekår (som fritid, sosialt liv, osv.). Brukernes 
valgfrihet skulle være mest mulig normaliserte, det vil si i tråd med det som 
var statistisk normale kjennetegn på disse dimensjonene. Denne tilnærmin- 
gen til normaliseringsparadigmet ble betegnet som en «skandinavisk» nor- 
maliseringsdiskurs som primært hadde en sosialpolitisk ramme hvor retten 
til likhet i levekår og livsmønster sto sentralt (Askheim, 2003; Kristjansen, 
1993). Stikkord var selvbestemmelse, valg og individuelle rettigheter, self- 
advocacy og politiske initiativ - det som Askheim (2003, s. 21) betegner 
som en «utvidelse av velferdsstaten til å gjelde funksjonshemmede». Et fel- 
lestrekk ved de tre etterfølgende fagideologiske perspektivene er nettopp at 
disse forutsetter brukernes aktive deltakelse i utformingen av tjenestene. 


«Empowerment»/mestring 

Empowerment vektlegger mobilisering og myndiggjøring for å endre 
folks atferd ved å sette den enkelte i stand til å ta vare på egen helse. Et 
gjennomgående trekk er at informasjon om riktige valg og gode løsninger 
skal føre til at brukere får kompetanse til å mestre det å ta ansvar for egen 
livssituasjon. Utgangspunktet er at mobiliseringsprosesser vil styrke indi- 
viduell og kollektiv kompetanse. Mobilisering på individnivå innebærer 
at enkeltindivider gjennom bevisstgjøring og læring får økt kompetanse 
og styrket egne ressurser. Gjennom økte ressurser og kompetanse (i form 

av kunnskap, ferdigheter og holdninger) som grunnlag for valg, vil den 
enkelte bli satt i stand til å ta valg slik at bruker kan ta kontroll, få innfly- 
telse over og styrke egen livssituasjon (Adams, 1996). Brukerinvolvering 
innenfor rammene av empowerment innebærer at de profesjonelle aktivt 
kan jobbe for en profesjonsutøvelse som gir rom for brukernes selvbe- 
stemmelse gjennom overføring av kunnskap og å ta hensyn til den enkel- 
tes ønsker (Andreassen, 2018). Sammenhengen mellom det individuelle 
og det strukturelle er et vesentlig poeng ved empowerment (Askheim, 
2003). På den ene siden er målet å styrke enkeltindividet gjennom kom- 
petanse, og på den andre siden er det «et virkemiddel i en politikk som 
har frigjøring som mål» (Askheim, 2003, s. 105). Et slikt demokratiori- 
entert perspektiv vektlegger den enkeltes «rett til innflytelse over eget 
liv i kraft av å være fullverdig samfunnsborger» (Askheim, 2017, s. 136). 
Slik sett er det en grunn til at empowerment skjer omtrent samtidig med 
avinstitusjonalisering og desentralisering (Askheim, 2003). 


«Recovery» 


Recovery, eller bedringsprosesser som det kalles på norsk, er et begrep 
som blir brukt på ulike måter. Det beskrives som en tilnærming, en 
modell, et erfaringsbasert kunnskapsfelt, en filosofi, et paradigme, en 
bevegelse, en visjon og blant skeptikerne en myte eller et slagord (Karlsson 
& Borg, 2013). De senere års utvikling av psykiske helsetjenester har også 
bidratt til økt oppmerksomhet på recovery-begrepet. Fremveksten av 
lokalbaserte tilbud, nedbygging av institusjonene, de terapeutiske sam- 
funn, antipsykiatriske bevegelser, sosialpsykiatrisk utvikling og prak- 
siser, Lov 180 av 1978 / Basaglia-loven og den demokratiske psykiske 
helsetjeneste i Italia, har på ulike vis inspirert til nye praksiser og kunn- 
skaper (Davidson et al., 2005; Jacobson & Curtis, 2000; Slade et al., 2012). 
Recovery-begrepet, forstått som en beskrivelse av mål og praksis knyttet 
til bedrings-prosesser, er i dag det viktigste fagideologiske perspektivet i 
rus- og psykiske helsetjenester. Begrepet er beskrevet slik: 


Recovery er en dypt personlig, unik prosess som innebærer endring av ens hold- 
ninger, verdier, følelser, mål, ferdigheter og/eller roller. Det er en måte å leve et 


liv på som gir håp, trivsel og mulighet til å bidra, på tross av begrensningene 

som de psykiske problemene representerer. Recovery innebærer ny mening og 
nye mål for livet, og muligheter til å vokse og utvikle seg. (Anthony, 1993, s. 17, 


vår oversettelse) 


Senere, særlig gjennom britisk og nordisk forskning, men også deler av 
den amerikanske, er kontekstuelle forhold og rettighetsperspektiver etter 
hvert blitt mer sentrale. Grunnene til at begrepet har fått en viktig rolle 
også i norsk sammenheng, kan være flere. Det gir et alternativt eller sup- 
plerende perspektiv til psykiatriske, medisinskfaglige tradisjoner, at det 
innebærer et «realistisk» perspektiv på de endringer i brukernes helse- 
tilstand og sosioøkonomiske situasjon, og ikke minst at det innebærer 
en styrking av brukernes påvirkning på alle nivåer i bedringsprosessene 
(inkludert som likemenn i tjenestene, og som medforskere). Et trekk ved 
dette er også at begrepet er så omfattende, og samtidig såpass vagt, at 
mange ulike praksiser kan falle inn under begrepet. 


Pasienten først: «Hva er viktig for deg?» 


«Hva er viktig for deg» er et ledd i arbeidet med helhetlige pasientforløp 
i hjemmet (HPH) og omtales som en retningsendring (Folkehelseinsti- 
tuttet, 2019). Dreiningspunktet, hevdes det, ligger i at brukerperspekti- 
ver på pasientforløp trekkes frem samtidig med kartlegging av brukeres 
livskvalitet. Folkehelseinstituttet har vært en sentral pådriver i sammen- 
heng med implementering av delt beslutningstaking. Formålet var å øke 
tjenesteyternes bevissthet om viktige utfordringer i brukernes liv som 
kunne bidra mer tilpassede tjenester. Det blir også sett på som en måte 
å iverksette personsentrert omsorg (Olsen et al., 2020). Dette fremstår 
som en tilnærming hvor brukermedvirkning ses om en måte å bidra 
til mestring og motivasjon. Det skal skje ved at tiltak som iverksettes, 
bygger på at bruker setter egne mål sammen med faglig personell, som 
dermed må endre sine arbeidsrutiner. Dette representerer også endring 
i relasjonen og kommunikasjonen mellom bruker og ansatt, blant annet 
gjennom vektlegging av å utforske, forstå, avdekke og forbedre (Little 
et al., 2001; Oksavik, et al., 2020). Andreassen (2018) viser til at når mål- 
gruppen er enkeltindivider og man har som formål å styrke posisjonen 
til den enkelte, vil en rekke av tiltakene som tas i bruk, være av typen 

«konsument» og strategiske «valg». Vektleggingen av enkeltindividet og 
betydningen av brukerens kunnskap om egne behov og evne til å velge 
hvilke tjenester vedkommende trenger er tydelig forankret i et markeds- 
perspektiv (Askheim, 2017). 

For ansatte vil en slik tilnærming innebære en endret samarbeidsrelasjon 
med bruker. Ansatte skal både å motivere bruker til å sette seg mål, samt 
sette mål på vegne av, forhandle om eller gjerne nedjustere og til slutt spesi- 
fisere mål bruker allerede har (Oksavik et al., 2020). På den ene siden legger 
«hva er viktig for deg»-tilnærmingen opp til at tjenesteutøverne kan gjøre 
vesentlig bruk av faglig skjønn med hensyn til hva bruker trenger hjelp til 
og hva vedkommende kan gjøre selv. På den annen side legger lokale orga- 
nisatoriske og økonomiske rammer sterke føringer på hvilke oppgaver tje- 
nesteyterne velger å løse og hvordan. Gapet mellom tilgjengelige ressurser 
og omfanget av uløste oppgaver på lokalt nivå utgjør slik sett et av velferds- 
statens dilemmaer, som også gjør seg gjeldende her (Vike, 2017). 


Fagideologiske perspektiver som grunnlag for 
politikk: koplingen til nasjonale retningslinjer 
og veiledere 


I relasjon til rus- og psykiske lidelser er mestrings-/empowerment- 
perspektivet og etter hvert også recovery i dag dominerende omsorgs- 
politiske perspektiver for å ivareta de verdier og holdninger som ble 
introdusert og videreført ved overgangen til 2000-tallet. Her er Helse- 
direktoratets (2014) veileder «Sammen om mestring» sentral, og er i dag 
kanskje den mest kjente og anvendte statlige føringen for utviklingen av 
arbeidsformer, tiltak og tjenester på feltet. Her legges det særlig vekt på 
at tjenestene organiseres og utformes i et «bruker- og mestringsperspek- 
tiv», at tjenestene samarbeider for å sikre helhetlige og koordinerte tje- 
nester, og at «psykisk helse og rus ses i sammenheng» (Helsedirektoratet, 
2014). Det som er viktig her, er at veilederen er opptatt av organisering 
av tjenestene, og at «brukerfokusert organisering» blir vektlagt. Veilede- 
ren legger vekt på arbeidsformer og tjenesteutvikling, både med hensyn 
til levekår og helsefremmende tjenester, omsorg og behandling. Målet er 
god tilgjengelighet til tjenestene, å styrke brukerens rolle og å bidra til 

bedre samhandling i tjenestesystemet, og et krav om å skape likeverdige 
lokalbaserte tjenester. Dette «krever tilpasninger av tjenestene til lokale 
behov og forutsetninger basert på kunnskap om lokale problemer og res- 
surser» (Helsedirektoratet, 2014, s. 113). Bredden i tilnærmingen reflek- 
teres også i den fagkompetanse en mener lokalt psykisk helsearbeid og 
rusarbeid bygger på: «sosialfaglig, helsefaglig, medisinsk, psykiatrisk, 
psykologisk, pedagogisk og omsorgsfaglig kompetanse og tilnærming» 
(Helsedirektoratet, 2014, s. 112). Både mestring/empowerment- og reco- 
very-perspektiver blir her presentert som sentrale forståelsesrammer for 
utvikling av tjenestene, for eksempel i relasjon til å styrke brukernes rolle, 
og som grunnlag for tjenesteyternes etiske kompetanse, holdninger og 
kunnskaper. Som en bro til perspektiver og begreper som senere blir lan- 
sert som nasjonal helse- og velferdspolitikk, er «pasienten først» / «hva 
er viktig for deg» klargjøring av hvordan en skal tilrettelegge for styr- 
king av brukerens rolle i tjenesteyting. Dette er formulert som at bruke- 
ren må anses som «ekspert på seg selv» og «at relasjonen mellom bruker 
og tjenesteutøver må preges av likeverdighet, åpenhet, ærlighet og tillit» 
(Helsedirektoratet, 2014, s. 32). 

Veilederen innleder med å avklare «brukeren som viktigste aktør» og 
hva som menes med «brukerfokusert organisering» av tjenestene. Her 
heter det at brukerfokuset innebærer at «tjenestene bør utformes og til- 
rettelegges slik at det foreligger ulike tilbud og reelle valgmuligheter for 
brukeren» (Helsedirektoratet, 2014, s. 20). Videre har veilederen mange, 
til sammen ca. 60, eksplisitt formulerte anbefalinger, men få (lov-)pålagte 
tiltak. Det anbefales for eksempel at «psykiske helseproblemer, rusmid- 
delproblemer og traumeforståelse ses i sammenheng» (Helsedirektoratet, 
2014, S. 34), uten at en direkte knytter dette til den konkrete organisering 
av disse tjenestene i kommunene. Det er likevel rimelig å hevde at en inte- 
grasjon av rus- og psykiske helsetjenester forventes å skje på grunnlag av 
disse anbefalingene. 

Det lanseres et prinsipp for organisering av tjenestene basert på hvor- 
dan en skal arbeide med den enkelte bruker basert på en kategorisering 
av alvorlighet i brukernes utfordringer og lidelser. Dette kan skje i tre 
hovedforløp: (1) milde og kortvarige problemer, (2) kortvarige problemer/ 
lidelser og langvarige milde problemer/lidelser, og (3) alvorlige langvarige 

problemer/lidelser. For hvert av disse forløpene blir det gitt beskrivel- 
ser av hvordan forebygging, kartlegging og utredning, behandling og 
oppfølging bør foregå. «Sammen om mestring» representerer slik vi ser 
det (fremdeles) det viktigste utgangspunktet for å utvikle lokalbaserte 
tjenester. 

Organisering av de kommunale tjenestene er på sett og vis implisitt 
i de mål og prinsipper for tjenesteyting som er formulert i veilederen. 
Veilederen gir likevel en retningsangivelse, ved å presentere en «tilrette- 
legging av tjenestene» basert på de tre hovedløpene. Denne inndelingen 
av brukergruppen har potensiale til å strukturere tjenestene i tre for- 
løp, noe som har vært benyttet i noen større kommuner (se antologiens 
kapittel 10). 

Likevel, som vist i sitatet om likeverdighet over, stilles det ingen kon- 
krete krav til organisering av tjenestesystemet lokalt; det er fleksibilitet 
og lokale løsninger og reelle valgmuligheter som fremheves. Veilederen 
har derved et stort antall anbefalinger og beskrivelser av en rekke tiltak 
og tjenesteformer som en lokalt kan benytte seg av. De fagideologiske 
perspektiver basert på empowerment og recovery fremstår som viktige 
inntak til å styrke brukernes rolle i valg om hvilke tiltak og tjenester som 
vil være hensiktsmessige. 


Drøfting 


Vårt utgangspunkt i dette kapittelet var hvordan nasjonal politikk på 
rus- og psykisk helsefeltet kan utformes for å ivareta de mål og intensjo- 
ner for det nye paradigmet om lokalbaserte tjenester. Vi pekte på dette 
som et styringsdilemma som innebærer at statlige myndigheter må finne 
balansen mellom hierarkisk styring, som må nedtones, og lokal frihet i 
organisering av tjenestene, som må legges til rette for. Vår problemstil- 
ling her er hvordan statlige myndigheter har utviklet en politikk for å 
ivareta nasjonale mål og ambisjoner, samtidig som denne balansegan- 
gen skal ivaretas. Vi har identifisert noen av de fagideologiske perspekti- 
ver som nasjonale myndigheter har sluttet seg til de siste tiårene og som 
fremstår som de viktigste faglige grunnlag for arbeidsformer i tjenestene. 
Å identifisere bestemte faglige perspektiver som har oppnådd status som 

offentlig politikk, og derved fått en forrang som forståelsesgrunnlag for 
de mål og tiltak som helsemyndighetene anbefaler, er imidlertid ikke 
uten videre enkelt. 

De fagideologiske perspektivene som er presentert foran - normalise- 
ring, mestring/empowerment, recovery, pasienten først / «hva er viktig for 
deg» - er alle mangetydige, og i mange sammenhenger kontroversielle 
både fra teoretiske og praktiske utgangspunkt. Prinsippene har hatt en 
tendens til å bli modifisert eller splittet opp i ulike retninger, med tilhø- 
rende fagmiljøer. Eksempler på dette er normaliseringsparadigmet, men 
også recovery-perspektivet har vært gjenstand for ulike tilnærminger, for 
eksempel der en skiller mellom bedringsprosesser basert på brukernes 
subjektive opplevelser (recovery som prosess) og en mer behandlingsori- 
entert tilnærming, der fokus er objektive målinger av bedring i pasien- 
tens helsetilstand (recovery som resultat) (Mengshoel & Feiring, 2020). Et 
annet trekk er at de generelle beskrivelser som danner utgangspunkt for 
perspektivene, kan fremstå som idealistiske og lite konkrete. Dette har 
medført arbeid med å operasjonalisere de overordnete begrepene som 
ofte innebærer en teknologisering og instrumentering for å skape bedre 
muligheter til iverksetting (og evaluering) av endringsprosesser (Free- 
man & Sturdy, 2011; Mengshoel & Feiring, 2020; Smith-Merry et al., 1987). 

Disse overordnete fagideologiske perspektivene krever uansett en kon- 
tekstualisering av prinsippene for at de kan være operative i lokale sam- 
menhenger. Det innebærer at lokale aktører - både forstått som lokale 
beslutningsorgan og de enkelte tjenesteytere — står overfor valgsitua- 
sjoner. Reformstrategiene som er beskrevet i kapittel 4, kombinert med 
nudging-perspektivet vi har tatt for oss i her, innebærer at utviklingen av 
tiltak og tjenester preges av en dobbel autonomi: Den enkelte kommune 
må velge innenfor et bredt spekter av organisatoriske løsninger, hvor de 
selv må finne ut hvordan de skal prioritere og strukturere tjenestene. Det 
dreier seg om hvordan planer, strukturer og styringsformer skal kople 
mellom forvaltningspolitiske prinsipper, lokale ressurser og egne mål 
og ambisjoner. For de enkelte tjenesteutøvere dreier det seg om hvordan 
rollen som profesjonsutdannet skal forholde seg til brukernes egne syns- 
punkter og vurderinger. Den enkelte tjenesteyter må finne en rolle der 
faglige standarder og faglig-profesjonell kunnskap blir ivaretatt samtidig 

som brukernes valg av hva vedkommende «vil» skal tilfredsstilles så godt 
det lar seg gjøre (Mills, 2013; Vike, 2017). Vi kan derfor forvente at kommu- 
nene er på leting etter gode organisasjons- og styringsmodeller for disse 
tjenestene, og at den enkelte tjenesteyter må finne en profesjonell identitet 
som ivaretar dilemmaene slike valgsituasjoner har i det daglige arbeidet. 

Statlige myndigheter ønsker å sikre at bestemte fagideologiske per- 
spektiver ivaretas lokalt, både med hensyn til organisasjons- og sty- 
ringsmodeller og i tjenesteytingen. Vår påstand er at dette skjer gjennom 
påvirkninger vi har beskrevet foran og som fremstår som det som nudging- 
litteraturen betegner som den valg-arkitektur myndighetene har designet 
i mangel på mer direkte påvirkninger gjennom hierarkisk styring (Thaler 
& Sunstein, 2008). Denne måten å utvikle tjenestene på feltet på er ikke 
ukontroversiell — til tross for de mange gode intensjonene. 

De fagideologiske perspektivene viser en tiltakende styrking av bru- 
kerperspektiv, men med ulike implikasjoner avhengig av hvilke perspek- 
tiv som kommer til anvendelse. Normaliseringsparadigmet innebar både 
organisatoriske prinsipper og «objektive» faglige kriterier for hva som 
skapte normaliserte situasjoner for den enkelte bruker, det som i nudging- 
litteraturen vil være et eksempel på paternalisme. Dette står i kontrast 
til dagens vektlegging av empowerment og recovery-tilnærminger, som 
innebærer langt sterkere vekt på den enkelte brukers egne valg, et eksem- 
pel på libertarianisme (Mills, 2013). Denne tendensen er enda klarere for- 
mulert gjennom det politiske slagordet om «pasienten først» og «hva er 
viktig for deg?», som ikke bare reflekterer en tiltakende individualisering 
av tiltak og tjenester, men også at subjektivt definerte ønsker og behov 
nærmest skal ha forrang i tjenestene. Kombinasjonen av de reformdesign 
som preger reformene, og denne utviklingen mot individualisering og 
subjektivering, har derved et skjult budskap som kan belyses gjennom 
nudging-perspektivet vi har skissert foran - og som kan koples til det 
idealet som innebærer libertariansk paternalisme. 

Det er reist spørsmål om hvorvidt nudging er egnet til å håndtere de 
store samfunnsproblemene, som utfordringer innen helse- og velferds- 
politikken (Goodwin, 2012). Dette knytter an til hvorvidt denne typen 
virkemidler kan bidra til empowerment, recovery og «pasienten først / hva 
er viktig for deg», samt å skape endring. Dermed er det også et spørsmål 

om hvilken type makt som ligger i friheten til å velge. Det er ulike opp- 
fatninger om hvilken betydning frihet som konsept har for nudging, og 
hvordan det påvirker muligheten for økt mestring (Goodwin, 2012; Mills, 
2013). På den ene siden blir det knyttet an til negativ frihet hvor viktig- 
heten av kunne gjøre et valg er mer sentralt enn kvaliteten ved de val- 
gene som blir tatt. Mills (2013) hevder at Thaler og Sunstein (2008) ikke 
nødvendigvis kun var opptatt av negativ frihet. Følgelig er det ikke bare 
viktig å gi lokale tjenesteytere i førstelinjen og brukerne valg mellom flere 
alternativer (kvantitet), men at innholdet i disse valgene (kvalitet) har 
også betydning. Forfatteren hevder videre at nudging skal gjøre det mulig 
å komme over bias, feilgrep og fristelser - forhold som er nær knyttet opp 
til oppfatninger om positiv frihet. 

Vi vil likevel peke på noen utfordringer med de styringsformene vi 
har knyttet til nudging som styringsinstrument. Fra et individperspektiv 
kan slagord om «pasienten først» og «hva er viktig for deg» gi et falskt 
inntrykk av at brukeren kan velge mellom alternativer på øverste hylle og 
som vedkommende mener er de beste, men som ikke eksisterer i praksis. 
For tjenesteytere innebærer prinsipper som dette at yrkesrollen utfordres. 
Her kan den profesjonelle kunnskapen om hva som tjener brukeren best 
(under de rådende rammebetingelser) utfordres, og måtte modifiseres 
og tilpasses de forventninger brukeren selv formulerer. I forlengelsen av 
dette kan en se for seg at yrkesrollen blir mer preget av å være en veileder 
og oppmuntrer — en såkalt coach — like mye som at spesifikke profesjons- 
kunnskaper kan anvendes. 

Fra et forvaltningspolitisk perspektiv er det imidlertid en utfordring 
med soft governance og nudging-strategier — fordi de er svake styringsin- 
strumenter, vil de vanskelig kunne bidra til vesentlige, konkrete endringer. 
Her hevder sentrale forskere at nudging-perspektiver er utilstrekkelige 
for å bidra til å etablere nye sosiale normer eller endre de eksisterende i 
vesentlig grad (Esmark, 2019; Kuehnhanss, 2019; Mills, 2013). 


Avslutning 


De utviklingslinjer som vektlegger utviklingen av lokalbaserte tjenester 
på rus- og psykisk helsefeltet, slik disse er skissert foran, kan forstås som 

en retningsangivelse og paradigmatisk formingsprosess. Koplingen mellom 
statlige satsinger og reformer på den ene side, og fagideologiske perspek- 
tiver som preger feltet på den andre, legger grunnlaget for denne retnin- 
gen, som kan oppfattes som en måte å definere mål og ambisjoner for 
de lokalbaserte tjenestene. Denne retningsangivelsen krever imidlertid at 
lokale aktører tolker statlig politikk både med hensyn til tjenesteutvik- 
ling og arbeidsformer. Disse fortolkningsprosessene kommer til uttrykk 
i endringsprosesser for tjenestene i den enkelte kommune - der lokale 
forhold spiller en viktig rolle. Dette er utgangspunktet for del 2 i boken. 

Trenger ROP-brukere en 
individuell plan? 


Gunnar Vold Hansen 
Fakultet for helse, velferd og organisasjon, Høgskolen i Østfold 


Abstract: In this chapter, we take a closer look at experiences using individual plans 
and the role of the coordinator responsible for those participating in such plans. The 
starting point is that only a small number of service recipients with dual diagnoses 
have individual plans, while more than half of them have an appointed coordinator. 
This raises several questions. One is whether individual plans are a tool for service 
recipients or for service providers; another question is how coordinators can best 
assist service recipients with their daily challenges. The chapter concludes that the 
best help for service recipients with dual diagnoses is to have a coordinator who 
works as a “boundary spanner”. 


Keywords: boundary spanning, coordinator, individual plan 


Innledning 


De nye helselovene som kom i 2001 hadde blant annet det til felles at de 
innforte en rett for pasientene til a fa utarbeidet en individuell plan og 4 
fa oppnevnt en koordinator som skulle ha ansvar for a utforme planen. 
En individuell plan skal vere et middel til 4 sikre helhetlige og samord- 
nete tjenester. Dette skulle tilsi at mange ROP-brukere fikk en slik plan. 
Slik er det ikke i praksis. I 2018 — nesten 20 år etter at ordningen med 
individuelle planer ble innført - hadde bare et sted mellom 10 og 15 pro- 
sent av ROP-brukerne en individuell plan (Brukerplan, 2019). Et av kra- 
vene ved utformingen av en individuell plan er at det skal oppnevnes en 


Sitering av denne artikkelen: Hansen, G. V. (2021). Trenger ROP-brukere en individuell plan? I C. Bjørkquist 
& H. Ramsdal (Red.), Statlig politikk og lokale utfordringer: Organisering av tjenester innen rus og psykisk 
helse (Kap. 6, s. 111-129). Cappelen Damm Akademisk. https://doi.org/10.23865/noasp.140.ch6 

koordinator som skal ha hovedansvaret for å oppfølgingen av planen. I 
2012 ble regelverket endret slik at kommunene fikk ansvar for å oppnevne 
en koordinator, også i de tilfellene der brukerne ikke selv ønsket en indi- 
viduell plan. Denne plikten som kommunen ble pålagt i 2012, blir opp- 
fylt for om lag 60 prosent av ROP-brukerne (Brukerplan, 2019). En mulig 
forklaring på dette er at brukerne selv ikke ønsker en slik plan. Det reiser 
spørsmålet om ROP-brukere trenger individuelle planer. 

I den nasjonale veilederen «Rehabilitering, habilitering, individuell 
plan og koordinator» sies det at formålet med individuell plan og koor- 
dinator er å 


e «sikre at pasient og bruker får et helhetlig, koordinert og individu- 
elt tilpasset tjenestetilbud 

e sikre pasient og brukers medvirkning og innflytelse 

e styrke samhandlingen mellom tjenesteyter og pasient og bruker og 
eventuelt pårørende 

e styrke samhandlingen mellom tjenesteyterne på tvers av fag, nivåer 
og sektorer» (Helsedirektoratet, 2015, s. 103) 


Det understrekes også at: «Formålet med koordinator er det samme som 
for individuell plan. Forskjellen er at det ikke er krav til å utarbeide et 
plandokument. Som koordinator yter man helsehjelp, og arbeidet må 
derfor likevel dokumenteres på linje med øvrig tjenesteyting» (Helse- 
direktoratet, 2015, s. 107). Dette beskriver en klar målsetting både med 
individuelle planer og koordinatorer, og gir grunnlag for å vurdere om 
målsettingen faktisk blir fulgt opp i praksis. 


Erfaringer med individuell plan og koordinator 


Erfaringene med bruk av individuell plan innenfor psykisk helse og rus- 
feltet er blandet. Det er gjennomført flere kvalitative undersøkelser som 
tyder på at det er klare utfordringer knyttet til å innføre individuelle pla- 
ner for mennesker med rus- og psykiske lidelser. 

En del av brukerne synes at en individuell plan gir god oversikt over 
hvilke tjenester som er inkludert i tjenestetilbudet og hvem som er 

kontaktpersoner (Breimo, 2016; Humerfelt, 2012). Også tjenesteytere 
trekker dette frem som et positivt resultat av individuelle planer (Hansen, 
2007). Selvom brukerne i begynnelsen ser fordeler med individuelle planer, 
synes det likevel som om planene først og fremst ivaretar tjenesteyternes 
behov for å ha en samlet oversikt både over bakgrunnsopplysninger og 
deltakere. For enkelte av brukerne blir da en stor utfordring at den indi- 
viduelle planen inneholder svært omfattende og detaljerte opplysninger 
om brukerens situasjon (Breimo, 2016). Humerfelt (2012) viser for eksem- 
pel til at en del av brukerne i hennes undersøkelse opplevde at fortrolige 
opplysninger som var tatt med i den individuelle planen ble desavuert 
av tjenesteytere som ikke fulgte opp den individuelle planen. Det fin- 
nes også verktøy for nettbaserte individuelle planer. Også evalueringen 
av disse viser at slike digitale individuelle planer også kan føre til for- 
bedringer i form av bedre oversikt for brukere og tjenesteytere, lettere å 
opprettholde kontakt med hverandre, og lettere å samarbeide (Michalsen 
et al., 2011). 

Flere undersøkelser peker på at brukernes holdning til individuelle 
planer er nært koblet til hva slags relasjon de har til koordinatoren (se 
f.eks. Humerfelt, 2012). Bjerkan, Vatne & Hollingen (2014) deler både bru- 
kere og tjenesteytere/koordinatorer inn i engasjerte og uengasjerte del- 
takere. De viser at det bare er de engasjerte deltakerne som ser fordelene 
med den individuelle planen. Selv om noen engasjerte brukere klarer å 
overta ansvaret for å lede samordningen av tjenestene selv, er hovedinn- 
trykket likevel at det er når både koordinator og bruker er engasjerte at 
man får positive til individuelle planer. Manglende engasjement hos tje- 
nesteyterne kan også ha en sammenheng med at kunnskapen om hva en 
individuell plan er og hvordan den skal brukes ikke er særlig god blant 
tjenesteyterne (Humerfelt, 2012). 

Ansvarsgrupper er et sentralt hjelpemiddel i arbeidet med individuelle 
planer, og slike benyttes også i stor grad uten at det utarbeides en indi- 
viduell plan. I 2018 hadde nesten halvparten av alle registrerte ROP-bru- 
kere en ansvarsgruppe (Brukerplan, 2019). Selv om ansvarsgrupper ikke 
er regulert i lovgivingen, er det åpenbart at mange ser slike grupper som 
et viktig hjelpemiddel for å skape helhetlige og samordnete tjenestetil- 
bud. Likevel er det en del svakheter med denne ordningen også. Det er 

blant annet et problem at ansvarsgruppemøtene bare i begrenset grad 
blir brukt til å utforme en strategi og beslutte hvilke tjenester brukeren 
skal ha. I en observasjonsundersøkelse av 13 ansvarsgruppemøter peker 
Hansen (2007) på at det kan skyldes at de tjenesteyterne som deltok, ofte 
var mest opptatt av å rapportere om det som hadde skjedd. En annen 
forklaring er at mange ansvarsgrupper møter sjelden. Godt samarbeid 
er ofte avhengig av at man har etablert gode relasjoner over tid (Hudson, 
2004). Det er da også et problem når noen opplever at sentrale deltakere 
i ansvarsgruppen ikke møter (Humerfelt, 2012). I de tilfellene der man 
etablerer faste team som møtes regelmessig flere ganger i måneden ser det 
ut som disse langt på vei klarer å løse en del av de problemene man ellers 
ser med ansvarsgrupper (Hansen & Ramsdal, 2014). 

Et av kravene ved utformingen av en individuell plan er at det skal 
oppnevnes en koordinator som skal ha hovedansvaret for å oppfølgingen 
av planen. Som allerede nevnt ble regelverket endret i 2012, slik at kom- 
munene fikk ansvar for å oppnevne en koordinator, også i de tilfellene 
der brukerne ikke selv ønsket en individuell plan. Dette synes å være en 
fornuftig utvikling, og flere undersøkelser har vist at selv om både bru- 
kere og tjenesteytere er kritiske til resultatene av individuelle planer, så 
peker mange på at koordinatorer kan ha en viktig rolle i å samordne tje- 
nestetilbudet (Hansen, 2007; Holum & Toverud, 2013; Humerfelt; 2012). 
Konsekvensen av dette er at nå har om lag 60 prosent av alle ROP-brukere 
fått oppnevnt en koordinator (Brukerplan, 2019). 

Også i andre sammenhenger er det utformet koordinatorstillinger 
med særlig ansvar for å følge opp brukere og tilrettelegge for samordnete 
og helhetlige tjenester. NAV har for eksempel etablert en ordning med 
veilednings- og oppfølgingsloser som skulle samordne NAVs tiltak med 
blant annet arbeidsgivere og kommunal helsetjeneste. Evalueringen av 
disse konkluderte med at både brukere og andre tjenesteytere hadde stort 
utbytte av disse losene (Proba samfunnsanalyse, 2012). Tilsvarende erfa- 
ringer gjorde man også med det såkalte tillitspersonsforsøket, der man 
opprettet særskilte stillinger (tillitspersoner) som fikk ansvar for koor- 
dinering av psykososialt arbeid for personer med rusrelaterte problemer. 
De positive resultatene med dette forsøket ble blant annet knyttet til at 
tillitspersonene kunne være oppsøkende både overfor brukere og andre 

tjenesteytere (Aspelund et al., 2011). Erfaringene med ulike former for 
koordinatorfunksjoner synes derfor å være gode. 

Som pekt på foran har Helsedirektoratet (2015) lagt til grunn at for- 
målet med en koordinator er det samme som med en individuell plan. 
Det gir grunnlag for å reise spørsmålet om en koordinator kan ivareta 
brukerens interesser fullt ut uten at det utarbeides en individuell plan. 
I så fall er det viktig å se på hvordan en koordinator bør utforme rollen 
sin og løse arbeidsoppgavene. I den forbindelse kan teorien om boundary 
spanning være relevant. 

Williams (2002) hevder at brukergrupper som kjennetegnes av 
wicked problems, trenger en tjenesteyter som kan tilrettelegge et indivi- 
duelt tjenestetilbud til hver enkelt bruker - en koordinator. Koordina- 
torrollen kan utføres på ulike måter. Det ene ytterpunktet er en passiv 
rolle der man først og fremst holder oversikt over hva de enkelte aktørene 
bidrar med uten å påvirke innholdet i de ulike aktørers tilbud. Det andre 
ytterpunktet er en aktiv rolle der man sørger for at de ulike aktørene i 
fellesskap skaper et helhetlig tjenestetilbud. En koordinator som tar en 
slik aktiv rolle kalles en boundary spanner. Boundary spanning består 
av fire sentrale oppgaver. Den første oppgaven er å etablere et nettverk 
av ulike tjenesteytere som kan bidra til å samarbeide om å yte et hel- 
hetlig tjenestetilbud. Den andre oppgaven handler om å sikre god kom- 
munikasjon slik at brukeren og de ulike tjenestene har felles forståelse 
og kan kommunisere seg imellom uten at det oppstår misforståelser. En 
tredje oppgave er å se hvilke muligheter som foreligger, og gjerne velge 
utradisjonelle løsninger dersom det er grunn til å tro at dette kan være i 
brukerens interesse. Den siste oppgaven knyttes til planlegging og admi- 
nistrering av et helhetlig tjenestetilbud slik at tjenestene gir maksimal 
positiv effekt for brukeren (Williams, 2011). Dette kapitlet vil belyse nær- 
mere om boundary spanning kan ivareta brukernes behov for helhetlige 
og samordnete tjenester på samme måte som en individuell plan. 


Metode 


Dette kapitlet bygger på de dataene som er beskrevet i kapittel 2 i denne 
antologien. Det vil si intervjuer med ansatte på et seminar og individuelle 

intervjuer med 13 brukere. Alle intervjuene ble skrevet ut etter at det var 
blitt tatt opp med en digital opptaker. Bare de delene som omhandlet 
organisering av helhetlige tjenestetilbud, individuelle planer og koordi- 
natorer, samt relasjoner mellom bruker og tjenesteyter, er blitt brukt i 
dette kapitlet. Intervjuene er analysert i en form for innholdsanalyse der 
det hele tiden utvikles teorier og hypoteser som testes mot data (Ruona, 
2005). For å kunne koble teorien om boundary spanning til data, ble data 
organisert i tråd med de fire hovedoppgavene som teorien beskriver: nett- 
verk, kommunikasjon, se muligheter og administrasjon. I tillegg ble det 
også inkludert et tema med brukernes synspunkter. Hvert tema ble så 
analysert, delvis med sikte på om dette var oppgaver som informantene 
la vekt på og delvis for å avklare om dette var relevante oppgaver for en 
koordinator slik målsettingen med individuelle planer koordinatorer er 
beskrevet i rundskrivet fra Helsedirektoratet. Til slutt ble all tekst fra 
intervjuene lest igjennom på nytt for å finne ut om det fortsatt var rele- 
vante poenger som ikke var fanget opp gjennom analysen. 


Resultater 
Brukernes synspunkter 


Det er 3 av de 13 brukerne som sier de har en individuell plan, men ingen 
av dem vet hva som står i den. Den individuelle planen synes derfor å 
være av liten betydning for brukerne. En av brukerne ønsker seg en indi- 
viduell plan fordi vedkommende mener at det kan få frem hvilke behov 
vedkommende har. I praksis synes det som om denne brukeren først og 
fremst er opptatt av å få utvidet tjenestetilbudet. Det er derfor lite i tilba- 
kemeldingene fra brukerne som tyder på at de ser individuelle planer som 
et redskap for å ivareta det omfattende formålet knyttet til samordning 
og brukermedvirkning som er beskrevet i Helsedirektoratets veileder. 
Det som er mest påfallende, er at så få av brukerne kjenner til begrepet 
individuell plan, eller vet hva den skal være. Tjenesteyterne begrunner 
få individuelle planer med at «brukerne ønsker seg ikke noen plan». Det 
inntrykket som tilbakemeldingene fra brukerne gir, er at de i liten grad 
har visst hva de i så fall sa nei til. Om det faktisk er slik at brukerne ikke 
ønsker seg en individuell plan, eller om det bare er at de ikke har fått 

tilstrekkelig informasjon om hva en slik plan er og hvilke muligheter den 
gir, gir data i denne undersøkelsen ikke grunnlag for å si noe om. 

Det som likevel er helt åpenbart i brukernes tilbakemeldinger, er at de 
ønsker å forholde seg til en eller to sentrale personer. Det er få som benev- 
ner denne personen som en koordinator, stort sett bruker de fornavnet på 
vedkommende. Utsagn av typen «Jeg har en person å forholde meg til» er 
gjennomgående i brukerintervjuene. Det er derfor ikke overraskende at 
en av brukerne konkluderte med: «Det er hun som styrer alt rundt meg.» 
Mange brukere må forholde seg til NAV for å få penger, men ellers er det 
mange som beskriver hvordan kontakt med andre tjenester går gjennom 
den sentrale primærkontakten. For en av brukerne var ordningen helt 
klar: «Jeg vet hvem jeg skal prate med. Jeg har et telefonnummer jeg kan 
ringe. Jeg føler trygghet.» Det er også interessant å registrere at brukeren 
fremhever at forholdet til koordinatoren fører til at vedkommende føler 
trygghet. Denne tryggheten, som både vedkommende og andre beskri- 
ver, handler særlig om to forhold. For det første er det tydelig at det i stor 
grad handler om at de har etablert en relasjon til minst en person som 
de stoler på, og som de oppfatter at lytter til dem og tar dem på alvor ved 
å prøve å løse problemene deres. I tillegg ser det ut som om mange opp- 
fatter denne sentrale personen som en talsmann overfor andre tjenester. 
Dette vil bli belyst mer siden. 


Nettverk 


Det synes som om det er nokså stor enighet blant de ansatte om at ulike 
former for møter er det viktigste bidraget til å få på plass samordning. 
Den mest brukte samarbeidsarenaen er åpenbart ansvarsgruppemøter. 
Mange av de ansatte mener at ansvarsgrupper i stor grad kan gi samme 
gevinst som en individuell plan. En av de ansatte beskrev det slik: 


Jeg tenker det viktigste er jo at de områdene som de tenker er viktig blir tatt opp. 
Og jeg ser at ofte det varierer veldig hva de har behov for og. Da er det bedre 
å ha en ansvarsgruppe. For det er stadig nye ting. Det er noe jeg har opplevd, i 
alle fall. Og da er det lettere å variere i en ansvarsgruppe, synes jeg, enn å skrive 
en IP, da. Vi skriver jo referat og hva vi gjør og hva ... Til neste gang. Så det blir 


jo mye på det samme. 

Her trekker vedkommende frem flere poenger. For det første oppleves 
ansvarsmøter som en fleksibel arena der man kan tilpasse seg forholdsvis 
raskt til endringer i brukerens behov og ønsker. Samtidig kan man endre 
tjenestetilbud etter hvert som man ser hva som fungerer og hva som ikke 
fungerer. Det er dessuten viktig å legge merke til understrekningen av 
at tjenestetilbudet og arbeidsdeling blir dokumentert skriftlig gjennom 
referater fra møtene. Dette blir nærmere belyst senere. 

Likevel er det ikke alltid at ansvarsgrupper oppleves som den riktige 
nettverksarenaen for å bygge opp et helhetlig og samordnet tjeneste- 
tilbud. Mange av brukerne har problemer med å forholde seg til større 
grupper, og flere ansatte anbefaler derfor at man bygger opp relasjoner og 
samarbeid over tid: «Det er viktig å vite når det er hensiktsmessig å koble 
på andre tjenester — brukerne ønsker å få tjenester fra få personer.» Dette 
utsagnet bekrefter det som er pekt på foran - mange brukere ønsker å ha 
én person å forholde seg til, og overlater til vedkommende å bygge opp 
et mer omfattende tjenestetilbud. Det setter nokså klare krav til disse tje- 
nesteyterne. Det å ha god kjennskap til andre relevante tjenester, slik at 
brukeren får ivaretatt sine behov, anses derfor som en svært viktig kom- 
petanse hos de ansatte. Mange av informantene understreker dessuten 
at det er ikke er nok å kjenne til andre tjenester, man må også etablere 
relasjoner med de andre tjenestene og på den måten skape gode nettverk. 
En understreket det på følgende måte: «Det er viktig å ha arenaer der man 
kan få kontakt med andre — møteplasser.» 

Brukerne hadde ulik erfaring med ansvarsgruppemøter. Noen syntes 
det var greit, mens andre kunne fortelle at de var redde for å spørre når de 
ikke klarte å følge med i diskusjonen. Andre hadde historier der de ikke 
hadde klart å bli sittende i møtet fordi belastningen ble for stor. En del av 
kontakten med de ulike tjenestetilbudene foregikk derfor i utgangspunk- 
tet en til en, men heller ikke dette var uproblematisk. 


Kommunikasjon 

Flere utsagn foran peker på at brukerne ønsker å forholde seg til en per- 
son som de har tillit til. Det kan være gode grunner til det. En av grun- 
nene kan være at det oppleves svært belastende å kommunisere med 

tjenesteytere man ikke kjenner og som man ikke har tillit til. Den løsnin- 
gen som mange trekker frem, er å ta med seg koordinatoren i møter med 
andre tjenesteytere. En av brukerne fortalte: «Det er mange av de som 
jobber i NAV som ikke kan så mye om rus, psykisk helse og tilfriskning 
og sånt. Det er begrenset hva de kan [...] da tar jeg med NN som kan for- 
klare den psykiske biten.» 

Denne uttalelsen tyder på at brukeren opplever at andre — i dette til- 
fellet NAV - ikke forstår vedkommendes situasjon og sykdom. Brukeren 
generaliserer manglende kompetanse i NAV, men det er større grunn til å 
tro at dette også handler om spesifikk innsikt den enkelte brukers situa- 
sjon. Det kan derfor være grunn til å tro at dette egentlig handler om at 
mange brukere generelt sett trenger en talsmann som kan beskrive og 
formidle brukerens behov på et faglig fundert grunnlag. Dette kan også 
handle om at mange opplever at å møte ukjente for å be om hjelp som 
svært belastende. En av brukerne illustrerte dette med følgende historie: 


Jeg har jo bare hørt dritt om NAV. Så første gang jeg var der satt jeg bare og gråt 
foran saksbehandleren i 20 minutter først, ikke sant. Men da var XX med meg. 
Så når jeg gråt og ikke klarte å få frem ordene, så hjalp XX meg med å si: ja hun 
er jo litt nervøs da. Hvis XX ikke hadde vært der, så er det ikke sikkert at jeg 
hadde fått frem et ord. 


Selv om de fleste historiene brukerne forteller ikke er like dramatiske, 
er den likevel representativ for mange brukeres opplevelse av hvordan 
det er å møte opp på et kontor og be om ulike tjenester. Usikkerheten 
som beskrives i denne historien må ses i sammenheng med den tilliten til 
koordinatoren som brukerne har beskrevet foran. Det synes derfor klart 
at situasjonen for brukerne blir vesentlig bedre dersom de i slike situasjo- 
ner har støtte fra en koordinator som kjenner dem og som de har tillit til. 


Se muligheter 

En av de ansatte peker på at det er viktig at ansatte «har kjennskap til 
andre kommunale tjenester og vet når det er hensiktsmessig å koble til 
andre tjenester». Brukerne har normalt begrenset innsikt i hvilke tjenes- 
tetilbud som finnes, og hvilke som kan dekke de ulike behovene best. For 

brukerne er det derfor en fordel både om koordinatoren kan informere 
om ulike tjenester og om koordinator og bruker kan vurdere i fellesskap 
hvilke tjenestetilbud som er ønskelige. Dette er en tilnærming som også 
ivaretar ønsket om å gjøre tilbudet til den enkelte mest mulig individuelt 
tilpasset. 

I mange tilfeller er det også behov for å finne løsninger som ikke er helt 
åpenbare. Valg av hva som er den mest hensiktsmessige løsningen, bygger 
gjerne på en diskusjon der ulike løsningsalternativer vurderes. I mange 
tilfeller må derfor en koordinator være noe mer enn bare en talsmann for 
brukeren. Noen ganger er det behov for en som kan være opptatt av å finne 
utradisjonelle løsninger. En av de ansatte beskrev det på denne måten: 


Dersom man bare sender en søknad så svarer for eksempel NAV bare på det 
man søker om. Av erfaring vet vi at det finnes løsninger. Hvis vi får til et møte 


der vi og brukerne deltar, så tyder erfaring på at det er lettere å finne en løsning. 


Denne uttalelsen tyder på at det i noen tilfeller kan være nødvendig å få 
til en prosess der man leter etter løsninger ut over det som er skissert for 
eksempel i en søknad. Selv om det foran er pekt på at en koordinator bør 
ha en god innsikt i tjenestetilbudet, kan man ikke forvente detaljkunn- 
skap om de ulike tiltakene. Det er derfor viktig at en koordinator kan 
være aktiv og diskutere seg frem til løsninger med de ulike tjenestetil- 
byderne. 

Noen ganger kan det være enkelt å finne frem til alternative løsninger, 
slik en av fastlegene gjorde ved å henvise brukere til privatpraktiserende 
psykolog for å unngå lang ventetid i det offentlige tilbudet. Poenget er at 
for brukerne er det viktig å ha en person som hjelper med å finne løsnin- 
ger, og som ikke lar seg stoppe av at tradisjonelle løsninger er stengt eller 
ikke fungerer. 


Administrasjon 

I et av utsagnene foran pekes det på at man skriver referater fra ansvars- 
gruppemøter, og at dette i mange tilfeller erstatter en individuell plan. 
Dette er et poeng som flere trekker frem. En annen ansatt har en tilsva- 
rende uttalelse: 

Ikke alle har IP, men mange har ansvarsgruppe. Og vi jobber, vil jeg si, på sam- 
me måte som de gjør i IP. De kommer jo opp i de problemområdene de ønsker 
å jobbe med. Og så skriver vi jo referater på det. Så jeg vil jo si det blir på litt av 


den samme måten. 


Det er flere ansatte som på denne måten fremhever at slike referater er en 
like god dokumentasjon på planlegging og ansvarsdeling som en indi- 
viduell plan. Disse uttalelsene må ses i sammenheng med formuleringer 
som at «koordinatorer må styre og ta ansvar for ansvarsgruppemøter», 
som også går igjen hos flere av de ansatte. Dette fremstår som en anbe- 
faling om at koordinatoren både må ta ansvar for at ansvarsmøter blir 
gjennomført, at det blir skrevet referat og at vedtak som er gjort blir 
fulgt opp. 

Det ser derfor ut som om det er stor enighet om at en koordinator har 
en sentral oppgave med å administrere et samordnet tjenestetilbud. Det 
er foran sitert flere beskrivelser der det fremheves at koordinatorene må 
ha kjennskap til de ulike tjenestene, at de må ta stilling til når andre skal 
kobles på tjenestetilbudet og at de må ha samarbeidsarenaer. Dette tyder 
på at tjenesteyterne forventer at en koordinator skal ha en aktiv rolle med 
å bygge opp et helhetlig tjenestetilbud også der det ikke er etablert en 
ansvarsgruppe. 

Samlet gir dette en beskrivelse av koordinatorer som har viktige funk- 
sjoner i å etablere et nettverk, bistå brukeren i kommunikasjon med 
andre tjenester, være løsningsorientert og ta ansvar for å administrere et 
samordnet tjenestetilbud. Data tyder derfor på at sentrale oppgaver for en 
koordinator kan beskrives som boundary spanning. 

Disse intervjuene gir et tydelig bilde av at både brukere og tjenesteytere 
er opptatt av å skape en god relasjon dem imellom. Både brukerne og 
tjenesteyterne beskriver tjenestetilbudet som uoversiktlig. For brukerne 
er det da en lettelse å ha en koordinator/primærkontakt å forholde seg 
til. Har brukerne en god relasjon til sin koordinator/primærkontakt, så 
overlater de i stor grad ansvaret for å bygge opp et helhetlig og koordinert 
tjenestetilbud til vedkommende. For brukeren er det åpenbart viktigst 
å få et godt tilbud. Oppbygging og organisering av tilbudet overlater de 
gjerne til en de stoler på. 

Drøfting 


Brukernes synspunkter 


Tilbakemeldingene fra brukerne er tydelige på at de ikke har noe aktivt 
forhold til individuelle planer. Selv om noen få av dem hadde en indivi- 
duell plan, er det ingen eksempler på at planen brukes aktivt av brukeren 
for å oppnå mer brukermedvirkning og samordning. Brukerne er der- 
imot nokså samstemte i at de trenger en bestemt person å forholde seg 
til; en person de kan stole på og som de kan overlate ansvaret for å få på 
plass et mer omfattende tjenestetilbud til. Flere undersøkelser viser at det 
er svært viktig for mange av brukerne å ha en slik person å forholde seg 
til (se f.eks. Borg et al., 2013; Redko et al., 2007). Hvorvidt den personen 
brukerne beskriver som sentral i denne undersøkelsen er formelt opp- 
nevnt som koordinator i henhold til regelverket, er uklart og kan tyde 
på at hvem brukerne knytter seg til er mer et resultat av hvem de har 
tillit til, enn hvem som gis en formell rolle som koordinator. God kontakt 
og åpne diskusjoner mellom bruker og koordinator anses som et godt 
grunnlag for å ivareta brukermedvirkning og bidra til individuell tilpas- 
ning av tjenestetilbudet (Hansen, 2019). Det er derfor ikke overraskende 
at brukerne fremhever behovet for en person som kan hjelpe dem til å 
få den bistanden de har behov for. Hvorvidt personen selv yter denne 
bistanden eller samarbeider med andre ser brukerne ut til å være mindre 
opptatt av. Denne personen blir dermed sentral i et arbeid for å etablere et 
helhetlig og samordnet tjenestetilbud. Tilbakemeldingene som brukerne 
har gitt her, tyder på at det er av stor viktighet at det er den personen som 
brukerne har gode relasjoner til og som de stoler på som får oppgaven 
som koordinator. 


Nettverk 


De ansatte er nokså klare på at samordning av flere tjenester kan handle 
om flere strategier. For det første synes det som de er enige om at det kan 
være nødvendig å bygge opp et nettverk litt over tid. Stor grad av spesia- 
lisering og arbeidsdeling mellom ulike offentlige tjenester gjør at det blir 
behov for samordning både mellom tjenester og bruker, og mellom de 

ulike tjenestene, slik målsettingen med individuelle planer er beskrevet. 
En slik samordning krever ofte en form for nettverk (Ferlie et al., 2011). 
Nettverk oppstår ikke av seg selv. Det er derfor behov for en person som 
kan ta ansvar for å bygge opp et nettverk (Hudson, 2004). Slik flere av 
informantene peker på, blir dette en sentral oppgave for en koordinator. 
Et fruktbart samarbeid bygger ofte på gjensidig tillit mellom dem som 
skal samarbeide (Head & Alford, 2015). Informantene legger også vekt 
på at en koordinator skal ha bred innsikt i tjenestetilbudet, og at de selv 
har et nettverk med ansatte som de kan samarbeide med i andre tjenes- 
ter. Det bekrefter at tillit er viktig, og underbygger påstanden om at man 
samarbeider best med dem man kjenner og har positive samarbeidserfa- 
ringer med (Hudson, 2004). I praksis innebærer dette at organisatoriske 
nettverk ofte er forankret i personlige nettverk (Peters, 2018). 

Når det er etablert et samarbeidsnettverk tyder beskrivelsene fra de 
ansatte på at den foretrukne samarbeidsformen er ansvarsgruppemøter. I 
andre sammenhenger er det rapportert om begrensete positive erfaringer 
med slike møter (se f.eks. Hansen, 2007). Møter kan likevel være gode 
arenaer for et fruktbart samarbeid. Viktige elementer for å sikre et slikt 
resultat er at det er en felles forståelse for hva som er problemet og enighet 
om mål (Head & Alford, 2015). Informantenes beskrivelser av arbeidet i 
ansvarsgruppene tyder på at brukerne i stor grad er med på å definere 
problemer og mål. Utsagn som «det viktigste er jo at de områdene som 
de tenker er viktig blir tatt opp», underbygger en slik forståelse. Samtidig 
understrekes det at problemer og mål varierer. Det er et argument for 
at mål og problemformuleringer i en individuell plan ikke ivaretar det 
behovet for fleksibilitet som wicked problems krever (Hannigan & Coffey, 
2011). Ansvarsgruppemøter kan dermed være en mer fleksibel arena for 
utforming av et helhetlig og samordnet tjenestetilbud enn en individuell 
plan. For mange er det likevel det som skjer etter et ansvarsgruppemøte 
som er viktigst. En fordel med en individuell plan er at den gir en over- 
sikt over tjenester og kontaktpersoner (Breimo, 2016; Humerfelt, 2012). 
Informantene understreker at det skrives referater etter ansvarsgruppe- 
møtene. Dersom disse referatene er utfyllende, bør de også kunne gi en 
oversikt over tjenester og kontaktpersoner. Den største utfordringen er 
likevel å sørge for at det som er avtalt, blir gjennomført. Erfaringer fra 

andre sammenhenger viser at det er avgjørende for oppfølging av det som 
er bestemt på en samarbeidsarena, er at noen tar ansvar for å påse at det 
gjøres (Hudson, 2004; Øvretveit, 1996). Informantene sier ikke noe om 
hvordan dette gjøres, men det bør være en sentral oppgave for en koor- 
dinator. 


Kommunikasjon 


En del av brukerne forteller historier om hvor vanskelig de synes det er 
å ta kontakt med enkelte virksomheter og be om en eller flere tjenester. 
Det er ikke overraskende. Ulike tjenester og profesjoner har ulike måter 
å formulere seg på. Hvis ikke brukerne kjenner den aktuelle fagtermi- 
nologien, kan dette skape uklarheter i kommunikasjonen (Gloubermann 
& Mintzberg, 2001). Et grunnleggende krav til gode kommunikasjons- 
prosesser er at sender og mottaker har en forankring i et felles begreps- 
apparat (Clark & Brennan, 1991). Brukerne sier at de opplever at de ikke 
blir forstått. De trenger derfor en som kan tolke og forklare argumen- 
tasjonen deres, slik at alle tjenestene har forståelse for hva som er bud- 
skapet deres. En slik oversettelse er også viktig fordi felles forståelse er 
et grunnleggende element i nettverkssamarbeid (Head & Alford, 2015). 
Våre data tyder på at for en del av brukerne har koordinatorens evne til 
å formidle deres synspunkter overfor andre vært viktig. Både for bruke- 
rens muligheter til å fremme sin argumentasjon og for tjenesteyternes 
muligheter til å skape et effektivt samarbeid, synes oppgaven som tolk å 
være viktig. Dette er en koordinatoroppgave som sjelden kan erstattes av 
en individuell plan. Beskrivelsene tyder også på at rollen som talsperson 
bidrar til å styrke brukermedvirkningen (Bjørkquist & Hansen, 2018b; 
Hansen, 2019). Hvordan en talsmann kan bidra til å redusere maktulik- 
het og styrke brukermedvirkningen beskrives mer utfyllende i kapittel 11 
(Hansen) i denne antologien. 


Se muligheter 


Det at tjenester er standardiserte og/eller regelstyrte, kan være et pro- 
blem for ROP-brukere. Både faglig tilnærming til wicked problems og 

målsettingen med individuelle planer legger vekt på at tjenestene skal 
være individuelt tilpasset. Informantene er opptatt av at de ansatte skal 
ha god oversikt over det kommunale tilbudet. Vanligvis er det slik at man 
velger den beste løsningen blant de man kjenner (March, 1994). Jo bedre 
koordinatoren kjenner det kommunale tilbudet, jo flere løsningsalter- 
nativer finner man. Ved å formidle og diskutere disse med brukerne, er 
mulighetene større for å finne et individuelt tjenestetilbud tilpasset den 
bestemte brukeren. En koordinator som kjenner det kommunale tilbudet 
og som er opptatt av å se muligheter kan derfor være viktig for å sikre 
brukermedvirkning ved å tilby flere valgmuligheter (Hansen, 2019). 

Valg av tjenester, handler delvis om valg mellom ulike tilbydere og del- 
vis om valg innenfor det tiltakspanoramaet den enkelte tjeneste tilbyr. 
Informantene er også opptatt av koordinatorens rolle i denne sammen- 
hengen og fremhever viktighetene av at en koordinator kan støtte bru- 
keren ved å finne frem til andre muligheter enn det som var skissert på 
forhånd, for eksempel i en søknad. Dette underbygger igjen hvor viktig 
funksjonen som talsmann for brukerne, er i arbeidet for å få til et indivi- 
duelt tilpasset tjenestetilbud (Bjørkquist & Hansen, 2018b) 


Administrasjon 


Informantenes uttalelser tyder på at mange ser gode referater fra ansvars- 
gruppemøtene kan erstatte en individuell plan fordi de beskriver både 
oppgaver og ansvar. Det er flere interessante perspektiver ved en slik 
holdning. For det første underbygger det den erfaringen andre har gjort — 
at en individuell plan oppfattes som de ansattes plan (Humerfelt, 2012). 
Samtidig innebærer dette at det er oppgave- og ansvarsdeling som er vik- 
tig. Dette tyder på at målformuleringer og behovsbeskrivelser i en indi- 
viduell plan ikke er særlig styrende for innholdet i tjenestetilbudet. De 
ansatte begrunner dette med «det varierer veldig hva de har behov for 
og». Dette tyder på at individuelle planer ikke ivaretar den fleksibilite- 
ten som vektlegges i utformingen av tjenester til ROP-brukere (Head & 
Alford, 2015). 

De ansatte understreker også behovet for at koordinatoren må ta 
ansvar og lede arbeidet i ansvarsgruppene. Forskning på ulike former for 

team og samarbeidsgrupper viser klart at for at disse skal fungere i tråd 
med ambisjonene, er det avgjørende at de har en leder som tar ansvar for 
fremdriften i gruppen (se f.eks. Hudson, 2004; Øvretveit, 1996). Mintz- 
berg (2000) hevder at i de tilfellene der en slik prosess styres av en person 
som tar en tydelig lederrolle, så kan dette skape et bedre grunnlag for 
engasjement hos de som skal delta enn hvis prosessen styres av et formelt 
plandokument. Dette viser hvor viktig det er at koordinatoren tar ansvar 
for å administrere og lede samordningen av tjenestetilbudet. 

Det er i utgangspunktet forutsatt at brukeren har en sentral rolle i 
utforming av den individuelle planen (Hansen, 2007), men tilbakemel- 
dingene fra brukerne tyder på at de først og fremst er opptatt av å få 
tjenester. Hvem som yter dem og hvordan tjenestene samarbeider er de 
tilsynelatende bare interessert i dersom tjenestetilbudet svikter. Mang- 
lende samordning er et organisatorisk problem og bør derfor løses av 
organisasjonen (Head & Alford, 2015; Peters, 2018). Det kan derfor stilles 
spørsmål om koordinatoren burde hatt en mer tydelig rolle som leder 
av et samordnet tjenestetilbud enn det de formelt har i dag. De beskri- 
velsene som gis, tyder uansett på at tjenesteyterne klart ser behovet for 
at koordinatoren har en aktiv rolle som administrator av et samordnet 
tjenestetilbud. 


Avslutning 


En individuell plan skal sikre brukermedvirkning og samarbeid mellom 
bruker og tjenesteytere og tjenesteytere imellom, slik at tjenestetilbudet 
blir helhetlig, koordinert og individuelt tilpasset. Dette kapitlet viser at 
brukermedvirkningen kan styrkes ved at brukeren har en person som 
vedkommende har tillit til, og som kan fungere som brukerens talsmann 
overfor andre tjenester. Det har også vist at koordinatorene tilretteleg- 
ger et nettverk for å få på plass et helhetlig tjenestetilbud. Informantene 
fremhever også behovet for at koordinatorene tar en lederrolle i et slikt 
nettverk. Slik sett ser det ut som om koordinatorene i stor grad ivaretar 
målsettingen med individuell plan og koordinator, uten å utarbeide en 
individuell plan. Det er derfor ikke overraskende at dette kapitlet viser 
at verken brukere eller tjenesteytere synes å se fordeler med å utarbeide 

individuelle planer. Erfaringene fra denne undersøkelsen tyder derfor på 
at svaret på spørsmålet «trenger ROP-brukere en individuell plan?», er 
nei. For brukerne er det viktigst at de har en person/koordinator som de 
har god kontakt med og som de kan ha tillit til. Hvis denne koordinato- 
ren utformer rollen sin som en boundary spanner, slik beskrivelsene her 
viser, tyder det på at det er en god løsning for ROP-brukere. 

og endring: En casestudie av 
implementering av psykiske 
helsetjenester i en norsk kommune"! 


Marit Kristine Helgesen 
Fakultet for helse, velferd og organisasjon, Høgskolen i Østfold 


Abstract: The chapter studies one municipality in the process of implementing 
the Mental Health Action Plan over a 12-year period. The research questions are 
whether implementation compelled the municipality to change its service delivery 
organisation, whether management and management roles changed, and if so, how? 
The data is 21 individual interviews with managers and professionals in the munici- 
pality. The chapter shows how the municipality established a mental health service 
integrated into the unit for home care services for elderly people, yet management at 
different levels did not include tasks aimed at enabling the services to cooperate, and 
this created conflict in the relations between them. Implementation of NPM made 
the conflict worse. More management positions were established in order to facili- 
tate more tasks. The new positions, however, focussed on internal organisational 
processes, and the conflict was not resolved until the mental health unit was sepa- 
rated from the home care service unit, thus creating two independent organisations 
that could cooperate in a quasi-market — the operative tool being money. 


Keywords: management, mental health action plan, reorganisation 


1 Deler av datainnsamlingen er gjort i regi av NFR-prosjekt nr. 196427, som forfatteren gjennom- 
forte i sin periode som ansatt ved By- og regionforskningsinstituttet. 

Innledning 


I 1997 iverksatte Sosial- og helsedepartementet «Opptrappingsplanen for 
psykisk helsearbeid», som rettet oppmerksomheten mot å styrke psy- 
kisk helsearbeid på kommunalt nivå (Meld. St. 25 (1996-97); St.prp. nr. 63 
(1997-98)). Når staten gjennomfører reformer, må kommuner som regel 
forholde seg til en rekke styringsvirkemidler som kan ha ulik styrings- 
autoritet, det vil si den makten staten er villig til å ta i bruk for å sikre at kom- 
munene handler i overensstemmelse med reformens intensjon (Helgesen 
& Hansen, 2014; Ramsdal, 2013). Kommunene står likevel fritt til å eta- 
blere en administrativ organisasjon for produksjon og fordeling av tjenes- 
ter på den måten kommunen selv anser som effektiv for å nå målsettingen 
(Baldersheim & Ståhlberg, 2002), og valgt organisasjonsform legger 
betingelser for utøvelse av lederskap i kommunale tjenester (Mintzberg, 
1979). Dette kapittelet diskuterer endringer i de psykiske helsetjenestene 
i én kommune fra oppstarten av opptrappingsplanen for psykisk helse- 
arbeid. Kapittelet knytter an til bokens overordnede tema om organisering 
av tjenester på kommunalt nivå og hvordan dette er et resultat av desentra- 
lisering og styrking av ansvaret for psykisk helsetjenester i kommunene. 
Kapittelet diskuterer dette i en kontekst av statlig styring. 

Basert i relevant litteratur og teorier om samordning og ledelse ana- 
lyseres intervjuer med ledere og medarbeidere i psykiske helsetjenester 
og hjemmetjenester i én kommune over en tidsperiode på 12 år, fra 2000 
til 2012. Selv om reformen ble implementert for en del år tilbake, la den 
grunnlaget for kommunalt psykisk helsearbeid slik det framstår i dag. 
Følgende forskningsspørsmål stilles: 


Endret kommuner i sin tjenesteytende organisasjon som respons på opptrappings- 
planen? 

Endret ledelsesoppgavene seg? 

Endret lederrollene seg, og i så fall - hvorfor og på hvilken måte? 


Kommunalt nivå hadde på tidspunktet fått ansvaret for mange helse- og 
omsorgstjenester. HVPU-reformen var blant annet gjennomført, samt 
at forløperen til «Omsorgsplan 2015» satte i gang prosesser for å styrke 
kommunale tjenester til eldre. Opptrappingsplanen for psykisk helsear- 
beid kom derfor i tillegg til andre reformer. Den hadde ulike virkemidler 

for å styre utviklingen av arbeidet i kommunene, og fire hovedstrategier 
var sentrale. For det første øremerkede økonomiske tilskudd til hver 
kommune i henhold til antall innbyggere. Dernest en målsetting om at 
kommunene skulle bruke tilskuddet til å blant annet ansette 3500 nye 
medarbeidere med sosial- og helsefaglig bachelorutdanning, og videreut- 
danne allerede ansatt personell. For det tredje ble kommunene tilrådd å 
etablere et integrert tjenestetilbud gjennom å samorganisere de psykiske 
helsetjenestene med hjemmetjenestene for eldre. Til slutt ble det satt et 
vilkår for å motta finansiering ved at kommunene måtte utarbeide en 
plan for hvordan den psykiske helsetjenesten skulle utvikles og det fram- 
tidige behovet for faglært personell dekkes. Planen skulle forankres på 
politisk nivå. Styringsautoriteten i disse virkemidlene er ulik, men de tre 
første kan sies å være hierarkiske og styrer innhold i tjenestene, mens det 
siste også er et virkemiddel som kan sette i gang prosesser lokalt. Kom- 
munal tilslutning til handlingsplaner er frivillig, men de øremerkede 
økonomiske tilskuddene i planen førte til at de fleste kommunene valgte 
å delta (Myrvold, 2006). 

Utgangspunktet var altså at planen, basert i kommunehelsetjeneste- 
loven, senere helse- og omsorgstjenesteloven (2011), skulle endre kommu- 
nal hjemmetjeneste til å også omfatte tjenester til personer med psykiske 
lidelser. Det er det som ligger i en integrert modell (Myrvold & Helgesen, 
2009). Det er en oppfordring fra statlig nivå om at kommunene burde ta 
i bruk en bestemt organisasjonsform, og kan tolkes på flere måter: for det 
første at hierarkiske virkemidler ble ansett som sentrale for å styre kom- 
munenes styrking av psykiske helsetjenester. Dernest at psykisk helsetje- 
nester skulle være en forlenging av kommunale hjemmetjenester, gjøre 
dem mer målrettet, samt forsvarlige og med tilfredsstillende kvalitet. For 
det tredje kan det ses som en forventning om at tjenesteyting til begge 
gruppene skulle foregå i et tett samarbeid mellom tjenestene og mellom 
de to profesjonsgruppene som utførte tjenestene. Disse er sykepleiere og 
medarbeidere med en treårig helse- og velferdsutdanning og videreut- 
danning i psykisk helsearbeid (Hanssen & Helgesen, 2011). Fokuset på 
lokalt samarbeid kan redusere transaksjonskostnader og tar hensyn 
til at personer med psykiske lidelser krever samordnet innsats fra flere 
tjenester. Dette inkluderer ikke bare hjemmetjenester, men også bolig, 

sysselsetting, sosialomsorg, utdanning og helsetjenester, og kommunene 
fikk et handlingsrom til å tolke og tilpasse nasjonale målsettinger til 
sine lokale tjenesteytende organisasjoner (Helsedirektoratet, 2005; Meld. 
St. 25 (1996-97). 

Kommunene og deres hjemmetjenester er altså konteksten planen 
skal implementeres i. Fra sentralt hold ble målene i planen oppfattet som 
tydelige og klare. Det ble forutsatt at den vertikale samordningen mel- 
lom nasjonal politikk og lokal gjennomføring var enkel og problemfri, 
at lokale hjemmetjenester var stabile og homogene, og det ble ikke stilt 
spørsmål ved hvordan organisasjon og ledelse ble drevet på kommunalt 
nivå. Iverksettingen av planen ville imidlertid endre de lokale organisa- 
toriske kontekstene for både psykiske helsetjenester og hjemmetjenester 
fordi en etablert tjeneste skulle omdannes til å innbefatte nye funksjoner 
eller en ny tjeneste skulle opprettes. Oppgavene for kommunal ledelse, 
ev. ledere for kommunal helse- og omsorgstjeneste, var å velge og fatte 
beslutning om organisasjonsmodell, planlegge tjenestetilbudet, dimen- 
sjonere det i relasjonen mellom hjemmetjenesten og psykisk helsearbeid, 
bestemme hvilke brukere det skulle ytes tjenester til, samt regulere res- 
sursforbruket og forholdet mellom profesjonsgruppene. 


Teori 


Samordning mellom nasjonalt og lokalt nivå, og på lokalt nivå, skjer gjen- 
nom hierarki, marked og nettverk (Peters, 2015). Disse blir idealtypisk 
sett som å følge på hverandre i tid, og varierer langs en rekke faktorer — 
som blant annet verdigrunnlag, fordelingsmekanismer og organisering 
av tjenester (Osborne, 2010). I hierarkiet er den weberianske byråkrati- 
modellen framtredende: innholdet i tjenestene skal styres politisk ved 
formelle regler og rutiner, og profesjonell kunnskap er viktig. Maktre- 
lasjonene forutsettes å være klare, og det lokale lederskapet støtter de 
nasjonale politiske målsetningene, verdiene og normene, samt forvalter 
ved å utføre pålagte byråkratiske og sektorbaserte oppgaver (Christensen 
et al., 2015; Osborne, 200). Modellen fremmer profesjonell kunnskap og 
skjønnsutøvelse som sentrale elementer i tjenesteytingen, og innebærer 
at det er tillit til at profesjonelle utøver tjenestene som forventet - som 

helhetlige, forsvarlige og horisontalt og vertikalt samordnet til brukernes 
beste. Ledelse fortolkes som forvaltning. 

Kritikken New Public Management-tilhengere førte mot denne model- 
len, og mot offentlig forvaltning i Norge, toppet seg i perioden opptrap- 
pingsplanen ble iverksatt. Argumentene var at det byråkratiske systemet 
var for stort, ineffektivt og forbundet med kostbare tjenester (Christensen 
& Lægreid, 2001). Videre at profesjonelle har interesse i og stor påvirk- 
ningskraft når det gjelder beslutninger om å utvikle og yte tjenester 
innenfor den weberianske modellen, samt at det finnes mer effektive 
måter å distribuere ressurser enn å gjøre det via det offentlige byråkra- 
tiet (Ramsdal & Skorstad, 2004). Marked medfører dermed at offentlige 
organisasjoner låner styringsteknikker fra privat sektor. Eksempler på 
det er kostnadskontroll, resultatstyring, oppsplitting av tjenesteytende 
organisasjoner i en-saksenheter, etablering av bestillerenheter og kon- 
traktsstyring (Osborne, 2010). Ledelse av individuelle aktiviteter får en 
sentral posisjon. 

I nettverk, eller samstyring, anerkjennes det at flere aktører har interes- 
seri implementeringen av og kunnskap angående den aktuelle politikken, 
og kommunene ses i større grad som statens partnere i iverksettingsspørs- 
mål (Hanssen & Helgesen, 2011). Nettverk og kontraktsbaserte avtaler er 
fordelingsmekanismene, og det gjennomføres forhandlinger om verdier, 
mening og relasjoner. Ledelse vil si å legge til rette for å komme fram til 
felles forståelse av disse (Osborne, 2010; Peters, 2015; Røiseland & Vabo, 
2016). I dette perspektivet blir kommunen en mer sentral aktør ved imple- 
mentering av reformer som opptrappingsplanen. Hjemmetjenestene og 
psykisk helsetjeneste aksepteres som ulike kommunale aktører, og også 
flere aktører på kommunalt nivå kan inngå, for eksempel en bestiller- 
enhet, brukere, individuelt eller som gruppe, eller private og frivillige 
tjenestetilbydere. Når større mangfoldighet i lokal kontekst anerkjennes, 
blir ledelse mer utfordrende. 

Ledelsesoppgaver defineres som planlegging, beslutninger, beman- 
ning, samordning, kontroll og evaluering for å kunne iverksette poli- 
tiske målsetninger (Christensen et al., 2015). Ledelse kan utføres ved å 
endre strukturer, prosesser og deltakelse (Huxham & Vangen, 2005), 
og ledelsesformen følger den etablerte oppfatningen av organiserte 


135 


KAPITTEL 7 


omgivelser og er kontekstavhengig (Ansell & Gash, 2008; Røiseland, 
2013). I lys av den weberianske modellen, der hierarkisk og regelori- 
entert styring er framtredende, er ledere forvaltere og administrerer 
endringene som skjer. I lys av NMP skal de lede sine medarbeidere 
gjennom endringsprosesser. I tillegg til fragmenteringen av tjenes- 
tene, kan det forventes blant annet en aktiv og praktisk orientert faglig 
ledelse, etablering av tydelige standarder og resultatmål, større fokus 
på resultatkontroll, samt vektlegging av nøysomhet og budsjettdisiplin 
(Hood, 1991, s. 4-5). 

I nettverket skal ledere ta initiativ til og lede samarbeid med andre 
aktører for om mulig å komme fram til konsensus. Det er to hovedtyper 
samarbeidsledelse som kan identifiseres: tilretteleggeren, som vektleg- 
ger ledernes nøytralitet og profesjonalitet, og som forhandler og megler 
mellom samarbeidende aktører. Den andre typen er lederne som utgår 
fra deltakerfellesskapet, og som har både kontekstspesifikk kunnskap og 
aktuell faglig ekspertise, samt autoritet og sosial kapital som kan inves- 
teres i organisasjonen. At ledere utgår fra deltakerfellesskapet kan ha en 
styrke i de tilfellene det er maktulikhet mellom aktørene (Ansell & Gash, 
2008). Tilretteleggeren etablerer en inkluderende, åpen og nøytral tilnær- 
ming, administrerer og legger til rette for samarbeid. Nøkkelen ligger i 
å gjøre det mulig for alle å delta, også dem med mindre makt, og å søke 
konsensus i utformingen av agendaen og det videre arbeidet (Huxham & 
Vangen, 2005). Ledere må også sikre at prosessen med å bygge konsensus 
utstråler integritet, og samarbeidspartnerne må ha myndighet til å ta tro- 
verdige og overbevisende beslutninger som er akseptable for alle (Ansell 
& Gash, 2008). Vedkommende må også ta rollen som megler og legge 
til rette for meningsutvekslinger, fremme positiv interaksjon og bygge 
tillit. Dette samsvarer med det kulturelle lederskapet som identifiseres 
av Kolind og Sørensen (2011), som primært legger vekt på å danne en 
samarbeidskultur. Kultur viser her til verdier og det å skape eierskap til 
prosessen, særlig med hensyn til å få profesjonelle til å anerkjenne kunn- 
skapene og ferdighetene andre profesjonsgrupper besitter. Senere identi- 
fiserte Ansell og Gash (2012) også katalysatoren. Katalysatoren engasjerer 
seg i systemtenkning, kontekstualiserer og rekontekstualiserer problemer 
og skaper koblinger mellom samarbeid og innovasjon for å identifisere 

situasjoner og hendelser som kan skape verdi. Når konteksten, de organi- 
serte omgivelsene, endres og nye strategiske beslutninger og tiltak kreves, 
kan ledere endre sine oppgaver og roller, eller de kan oppleve endringene 
som hindre for stabilitet og tolke dem som kritiske situasjoner. 

I løpet av de 12 årene kommunen følges har det vært endringer i orga- 
nisasjonsparadigmene, fra offentlig forvaltning via NPM til samsty- 
ringsorienterte organisasjons- og ledelsesformer. Dermed endres den 
kommunale organisasjonen, og trolig ledelsesformene. Kapittelet disku- 
terer om kommunens iverksetting av opptrappingsplanen ble påvirket av 
endringene, eller medvirket til dem. 


Metode 


Det er gjennomført en kvalitativ casestudie som bygger på 21semistruktu- 
rerte, personlige intervjuer med ledere og medarbeidere i hjemmetjeneste 
og psykisk helsetjeneste i fokuskommunen. Intervjuene ble gjennomført 
i 2003 (4), 2006 (7), 2008 (4) og 2012 (7). Intervjupersonene ble strategisk 
valgt for å inkludere ledere, ansatte med lang arbeidserfaring og leder av 
bestillerenheten i 2012. Det ble gjennomført fire intervjuer med ledere fra 
tjenesteenhet for psykisk helsearbeid og hjemmetjenesten, der hver leder 
ble intervjuet på to forskjellige tidspunkter, ett intervju med enhetsleder 
for bestillerenheten og tre intervjuer med overordnede ledere (2006, 2008 
og 2012). Det ble gjennomført åtte intervjuer med fagpersonell. En av disse 
ble intervjuet i alle fire intervjurundene, og en annen i tre. Medarbeiderne 
ble valgt for å danne et panel som kunne gi utfyllende informasjon om 
hvordan de kommunale psykiske helsetjenestene og ledere responderte 
på opptrappingsplanen. På denne måten ble det mulig å følge utviklingen 
i tjenesteenhetene også etter at opptrappingsplanen var avsluttet i 2008. 
Alle deltakerne ble intervjuet ansikt til ansikt. Intervjuguiden hadde rom 
for oppfølgingsspørsmål, og intervjuene varte mellom 60 og 90 minutter. 
Alle intervjuene ble transkribert og analysert systematisk. Det er benyttet 
tematisk analyse der data ble kodet og kategorisert i henhold til teoretiske 
temaer, og det ble gjennomført innholdsanalyse som identifiserte sam- 
menhenger mellom temaer og innhold, samt at betydninger ble tolket 
(Braun & Clarke, 2007). 

Kommunen som undersøkes inngår ikke i datagrunnlaget for ROPIT- 
prosjektet, men er lokalisert på en annen kant av Norge og har om 
lag 30 000 innbyggere. I dette kapittelet presenteres data som belyser 
rollen ledelse på flere nivåer og de ansatte spiller i implementeringen 
av opptrappingsplanen i én kommune som i utgangspunktet valgte 
en integrert modell for sine psykiske helsetjenester. For om mulig å 
kunne gjennomføre analytisk generalisering diskuteres observasjo- 
nene i fokuskommunen i sammenheng med offentlige dokumenter og 
forskningsresultater. Dette styrker intervjudataenes pålitelighet. Ved 
å ha fokus på erfaringene hos ledelsen og profesjonelle, er ikke reak- 
sjonene og motivene politiske aktører eller tjenestenes brukere har på 
endringene belyst. 


Resultater 


I dette avsnittet presenteres studiens resultater. Avsnittet er delt inn i 
underavsnittene «Innledende fase», «Omorganisering» og «I kjølvannet 


av omorganiseringen». 


Innledende fase 


Den integrerte modellen ble anbefalt for å styrke samarbeidet og fagmil- 
jøet mellom de ulike profesjonsgruppene og involverte tjenesteenheter 
(Meld. St. 25. (1996-97)). Dette gjaldt også for kommunen det fokuseres 
på her. På landsbasis viste det seg at den integrerte modellen ble valgt av 
flertallet av kommunene, og 68 prosent hadde organisert seg slik i 2002 
(Myrvold & Helgesen, 2009). Da var også den første statlige styrkingen av 
kommunale omsorgstjenester til eldre iverksatt, samt at det var påbegynt 
en struktur av såkalte undervisningssykehjem for å styrke kompetansen 
i de kommunale tjenestene (Helgesen et al., 2016). 

I fokuskommunen var hjemmetjenestene områdeorganisert i fire 
enheter som hver dekket et bestemt geografisk område. Hver av dem 
hadde en stab på 8-12 sykepleiere, der én hadde rollen som deltidsleder 
som «den første blant likemenn» (primus inter pares) - de utgikk altså 
fra deltakerfellesskapet. Det var etablert månedlige koordineringsmøter 

mellom de fire lederne og den overordnede lederen for hjemmetjenestene. 
Denne administrerte, hadde oversyn med budsjettene og arbeidsdelingen 
mellom de fire tjenesteenhetene, men det ble ikke etablert en arena for 
samarbeid. Ledelsesoppgaver som planlegging, bemanning og samord- 
ning ble delegert til tjenesteenhetene, men trolig ikke samarbeidet om 
ettersom områdebasert organisering medførte at det ikke var behov for 
det. Psykisk helsearbeid ble lokalisert til en av de områdebaserte hjem- 
metjenestene og underlagt den samme overordnede ledelsen (Myrvold & 
Helgesen, 2006). På grunn av økende behov for psykiske helsetjenester, 
og fordi det var gitt øremerkede midler til feltet, vokste de psykiske helse- 
tjenestene raskt. Erfarne sykepleiere eller andre treårige bachelorer med 
videreutdanning enten innenfor psykiatri eller psykisk helsearbeid ble 
rekruttert fra sykehus, hjemmetjenesten og nabokommuner. I 2003, da 
de første intervjuene ble gjennomført, hadde den integrerte psykisk hel- 
setjenesten seks ansatte og en leder på deltid. 

Den manglende tilretteleggingen for samordning medførte at det 
bygget seg opp konflikter der personalet i hjemmetjenesten blant annet 
beskyldte psykisk helsearbeid for å tilrettelegge arbeidet annerledes 
enn hva de gjorde selv. Dette inkluderte at psykisk helsearbeid ikke tok 
bakvakter og helgevakter, og det ble hevdet at brukere i hjemmetjenesten 
ikke mottok tjenester for behandling av alderdomsrelaterte psykiske 
lidelser. Lederen i psykisk helsearbeid kritiserte på sin side holdningen 
som lå til grunn for denne kritikken: «Hjemmetjenester ytes til eldre. Det 
er en interesse for å flytte psykiske helsetjenester ut av det fokuset» (R.1). 
Organisatorisk betydde det at et skifte var ønsket fra en tjeneste der et 
geografisk område ble dekket til en tjeneste der kjennetegn ved brukerne 
var det organisatoriske prinsippet. 

Normer og rutiner for gjennomføring av hjemmetjenestenes arbeids- 
oppgaver var utviklet ut fra den institusjonelle tilhørigheten tjenesten 
hadde som en områdebasert organisasjon som ble koordinert hierar- 
kisk. De hadde dermed forventninger til at den valgte integrerte model- 
len skulle medføre at psykisk helsetjeneste skulle styrke tjenestene de 
ytte til sine eldre brukere. De ønsket at den psykiske helsetjenesten 
skulle følge hjemmetjenestens normer og rutiner for tjenesteyting. 
Denne forventningen stemte ikke med de forventningene til utvikling 


139 


KAPITTEL 7 


av profesjonell kunnskap og rutiner personalet i de psykiske helsetje- 
nestene hadde. De ønsket på sin side å reorientere tjenestene mot en ny 
brukergruppe definert med distinkte behov for psykiske helsetjenester 
og ønsket å involvere hjemmetjenesten i tjenesteyting til denne bruker- 
gruppen. Hvem som var definert som brukergruppen til de psykiske 
helsetjenestene var uavklart (Ramsdal, 2013), og utgjorde ikke et grunn- 
lag kommunene kunne navigere etter i sitt arbeid med iverksetting av 
planen. Etableringen av psykisk helsearbeid endret fokuskommunens 
organisasjon og skapte en maktforskyvning kun i kraft av at tjenesten 
ble bygget opp. Forskyvningen ble ikke håndtert av lederne. Da hjemme- 
tjenestenes forventninger til utøvelsen av psykisk helsetjenester ikke ble 
innfridd, ble endringen i makt mellom profesjonsgruppene tydeligere. 
Hjemmetjenesten opplevde dette som en trussel mot ressurstilgangen 
og noe som ville ramme deres brukere negativt. De psykiske helse- 
tjenestene fikk innfridd sine forventninger og hadde både sin sterke 
vekst og opptrappingsplanens øremerkede midler som basis — tjenesten 
ble satset på og oppbyggingen styrt av krefter utenfor den kommunale 
organisasjonen. 

Det kan være utfordrende å involvere profesjonelt personell i samar- 
beidsprosesser. Det kan raskt oppstå konflikt om faglig kompetanse og 
om hvilken profesjon som tilbyr de beste og mest helhetlige tjenestene, og 
profesjonsgrupper kan gjøre forsøk på å ekskludere andre (Mangan et al., 
2015). Faglige identiteter, normer og verdier samt konflikter om faglige 
grunnlag (epistemologi) og prosesser der faglig kunnskap ikke deles, vil 
være til hinder for samarbeid (Sehested & Leonardsen, 2011, s. 223). Det 
var akkurat dette som skjedde i fokuskommunen. Fordi opptrappings- 
planen ble implementert i en hierarkisk struktur, ble det ikke gjort noen 
anstrengelser for å skape en kultur for samarbeid. Det ble forventet at 
medarbeidere forholdt seg til regler, og nye rutiner og prosedyrer ble ikke 
utarbeidet. Implementeringen var ikke forankret hverken hos medarbei- 
derne eller i ledelsen av hjemmetjenesten. Det ble heller ikke etablert en 
fungerende arena for samarbeid der det kunne skapes enighet og konsen- 
sus om hvordan og til hvem tjenestene skulle ytes. Ingen av lederne på de 
ulike nivåene engasjerte seg i systemtenkning ved å forholde seg til at det 
var to tjenester og til konfliktene som oppstod. 

Den hierarkiske iverksettingen av psykisk helsetjeneste utsatte den kom- 
munale organisasjonen for betydelige utfordringer av både organisatorisk, 
ledelsesmessig og faglig karakter, men organisasjonen ble ikke bevisst 
endret som del av iverksettingen. Den overordnede lederen tok ikke på 
seg nye oppgaver og opptrådte hverken som tilrettelegger for samarbeid 
eller megler knyttet til arbeidsdelingen mellom tjenestene. Det ble heller 
ikke lagt til rette for tillitsbygging; dette ble overlatt lederne primus inter 
pares. De var i en posisjon til å bruke sin kontekstspesifikke kunnskap om 
egen tjeneste og sin faglige autoritet til å forhandle om arbeidsoppgaver og 
arbeidsdeling, men den hierarkiske organisasjonen hadde ikke etablert en 
møteplass, eller forhandlingsarena, der det kunne gjennomføres. Dermed 
ble det heller ikke på dette nivået lagt til rette for tillitsbygging, og lederne 
handlet ikke for å fremme en samarbeidskultur. Hjemmetjenesten klamret 
seg til den makten de hadde knyttet til sine ressurser og brukere. 


Omorganisering 


I 2004 gjennomgikk fokuskommunen en større, politisk vedtatt NPM- 
inspirert omorganisering. Dette innebar at den hierarkiske og antatt 
integrerte organisasjonen ble endret til spesialiserte en-saksenheter. Mel- 
lomlederne ble fjernet, hjemmetjenestene fikk én leder, og den tidligere 
lederen primus inter pares for psykisk helsetjeneste gikkinni heltidsstilling 
og fikk mer myndighet. Andre deler av myndigheten ble delvis sentralisert 
til en nyetablert bestillerenhet for helse og omsorg, og noe ble sentralisert 
hos rådmannen. Bestillerenheten diagnostiserte brukere, vurderte indivi- 
duelle behov, bestemte hvilken tjenesteenhet som skulle yte tjenestene til 
enkeltbrukere, samt evaluerte tjenestene. Den fikk ansvaret for å delegere 
oppgaver og ble dermed den instansen som definerte målgruppen og fattet 
beslutninger om arbeidsdelingen mellom enhetene. Denne omorganise- 
ringen medvirket til at fokuskommunen ble en av de 33 prosentene av nor- 
ske kommuner som faktisk organiserte omsorgstjenestene i henhold til en 
bestiller—utforermodell i 2004 (Monkerud et al., 2016). 

I den kaotiske omorganiseringsperioden overførte hjemmetjenesten 
alle brukere som ble ansett å ha behov for psykiske helsetjenester til 
denne tjenesten. Den nye lederen for de psykiske helsetjenestene uttalte 

i 2006: «Etter tre måneder [var mellomlederne borte] vi fikk en to-nivå- 
organisasjon og psykisk helsetjeneste ble en selvstendig tjenesteenhet» 
(R.6). Det ble opplevd som overveldende, ettersom nye rutiner og pro- 
sedyrer måtte utarbeides for langt de fleste aspektene ved å drive en tje- 
nesteenhet, ikke minst knyttet til organisering, planlegging av tjenester, 
etablering av tjenestetilbud og budsjettering: «Det vi kan si helt sikkert 
er at omorganiseringen ga oss arbeid. Vi har etablert helt nye enheter. 
Tidligere var vi en del av et hele [...] Vi måtte slåss» (R.6). Lederen i psy- 
kisk helsetjeneste kom ikke i en posisjon der det ble mulig å forhandle 
med hjemmetjenesten om hvilke brukere de skulle yte tjenester til. Nye 
tjenester — boliger, dagsenter og støttekontakter — måtte etableres, i tillegg 
måtte det lages nye rutiner for å fatte vedtak om å yte tjenester til indivi- 
duelle brukere. 

Et medlem av overordnet ledelse observerte samtidig at reorganise- 
ringen etablerte «demarkasjonslinjer mellom tjenesteenheter [...] og 
nå er det konflikter om profesjonelle jurisdiksjoner. Hjemmetjenestene 
kastet fra seg brukere og etablerte en '"hjemmetjenestesilo» (R.s). 
Omorganiseringen gjorde omgivelsene kompliserte for den nye psykisk 
helse-enheten. Fragmenteringen som fulgte av konflikten mellom hjem- 
metjenesten og psykisk helsearbeid ble institusjonalisert, og den over- 
ordnede ledelsen var fortsatt orientert mot administrasjon og la ikke 
til rette for at samarbeid kunne foregå hverken som meningsutveks- 
ling, interaksjon eller tillitsbygging. Heller ikke lederne i tjenesteenhe- 
tene viste interesse for å finne løsninger for å sikre et samarbeidsbasert 
tjenestetilbud til brukerne. Den NPM-orienterte endringen la til rette 
for at ledere skulle fokusere strategisk på forvaltning av ressurser som 
økonomi, personell og kunnskap, samt resultatkontroll og motivering 
av ansatte til å nå etablerte mål. Dette skjedde ikke. Implementering 
av NPM forutsetter ansattes selv-styring knyttet til eksterne faktorer. 
Dette kan ikke sammenlignes med faglig autonomi, som er basert i 
kunnskapen den enkelte besitter, men skaper interne organisatoriske 
prosesser som legger press på tilgjengelige ressurser både blant ledere 
og medarbeidere (Kolind & Sørensen, 2011). Fragmenteringen av psy- 
kisk helsetjeneste og etableringen av nye enheter med egne ledere er i 
tråd med en slik utvikling. 

Medarbeiderne i psykisk helsetjeneste opplevde heller ikke at de fikk 
støtte fra egen ledelse med hensyn til samarbeidstiltak: «Vi har ikke et 
forum for samarbeid. Vi har spurt om det, men har ikke lykkes» (R.7). 
Hjemmetjenesten isolerte sin virksomhet og fortsatte i sitt spor, mens 
psykiske helsetjenester måtte etablere ny organisasjon. Ansvaret for å til- 
rettelegge for samarbeid om fordeling av brukere eller arbeidsoppgaver 
ble ikke tatt av respektive ledere - de handlet i trad med det som ble 
vist til som teoretiske forventninger, og vendte oppmerksomheten mot 
interne prosesser. Samarbeidsaspektet ved tjenesten ble neglisjert, og 
initiativet til samarbeid måtte tas av andre aktører og på andre arenaer. 
Medarbeiderne i psykisk helsetjeneste handlet i samsvar med dette. 

Som et svar på hjemmetjenestens opplevelse av å stå overfor en trus- 
sel, rekrutterte den overordnede ledelsen medarbeidere til den nyoppret- 
tede bestillerenheten utelukkende fra hjemmetjenesten. Dette medførte 
at enheten ikke ble oppfattet som en nøytral arena, og bidro til at med- 
arbeiderne i psykisk helsetjeneste utviklet mistillit til bestillerenheten. 
Det ble ikke oppfattet at enheten fattet gode vedtak om hvilke tjenester 
som skulle ytes til hvilke brukere. Derfor sørget medarbeiderne selv for 
å komme i posisjon til å forhandle om vedtak: «De [bestillerenheten] har 
ikke kompetanse om psykisk helsearbeid [...] De vurderer ting veldig 
ulikt fra oss [...] Vi vet hvordan vedtak fattes. Vi skriver utkast til dem, 
men bestillerenheten fatter de endelige vedtakene» (R.7). Prosessen med 
å fatte vedtak ble samarbeidsorientert som følge av at medarbeiderne i 
psykisk helsearbeid tok initiativet til å etablere en dialogisk praksis: «Vårt 
samarbeid er ikke dårlig. Vi har gode møter der vi går gjennom beslut- 
ningene som skal fattes» (R.8). Dette initiativet medførte at bestillerenhe- 
ten ble arenaen for forhandling og samarbeid, men uten at det ble lagt til 
rette for det og uten involvering fra ledelsen. 


I kjølvannet av omorganiseringen 

I arbeidet med å tilpasse kommunal organisasjon til NPM-løsningene ble 
kommunene sterkt oppfordret til å formalisere arbeidsrutiner i tråd med 
forvaltningsloven og dokumentere hvilke tjenester de ytte (Indseth et al., 
2012). I fokuskommunen ble det blant annet etablert nye prosedyrer for å 

sikre at vedtak var i samsvar med forvaltningsloven (1967, $ 2a), som fast- 
slår at beslutninger skal fattes gjennom søknadsbaserte offentlige vedtak 
og at vedtakene definerer rettigheter og plikter overfor privatpersoner. 
Vedtakene er av kontraktsmessig art; de definerer forholdet mellom tjenes- 
teenheten og brukerne og legger fast hovedtrekkene i tjenestene som skal 
ytes. Kommunale bestillerenheter profesjonaliserte vedtaksprosessene. 
Denne endringen medførte at fokuskommunen kontraktsfestet tjenester 
uten at det var avklart hvilket innhold de skulle ha og til hvilke brukere 
de skulle ytes. Samtidig begynte kommunen å arbeide mer detaljert med 
kostnadskontroll ved å definere noen ikke-vedtakspliktige tjenester. Disse 
kunne ytes til brukere som selv oppsøkte de psykiske helsetjenestene, og 
som oppfølging av brukeres pårørende. Å fatte slike vedtak ble delegert 
til psykisk helses medarbeidere. Formelle vedtak ble etter dette kun krevd 
for tjenester som skulle ytes i brukernes hjem. Overordnet leder beskrev 
det slik: «Om det lages vedtak avhenger [...] Noen tjenester kan ytes uten 
vedtak. Ansatte er profesjonelle, de kan utføre profesjonelle oppgaver. De 
må kunne arbeide uten vedtak» (R.9). 

Lederen ønsket å ta i bruk en ressurs vedkommende oppfattet at eksis- 
terte, og som var «ubundet» (R.9). Strategien for å gjøre dette bestod i å 
delegere myndighet til medarbeidere og dermed kreve mer kostnadskon- 
troll gjennom profesjonelles egenstyring av tjenesteytingen. Ettersom kun 
vedtaksbaserte tjenester ble registrert som resultatoppnåelse, ble ikke de 
tjenestene som medarbeiderne selv fattet beslutning om formelt gjort til 
en del av grunnlaget for finansiering av tjenestene. Medarbeiderne argu- 
menterte for at også slike vedtak burde registreres som resultat og inngå i 
beslutningsgrunnlaget. Formalisering av vedtak ble gjort uten at det var 
etablert enighet om hvordan og til hvilke brukere tjenestene skulle ytes. 
Det skapte konflikt om normer for tjenesteyting, registrering av ressur- 
ser brukt internt i psykisk helsearbeid og dermed om hvilke rutiner som 
skulle gjelde. Medarbeidere opplevde dermed kostnadskontrollen som 
en innskrenkning av eget handlingsrom og en reduksjon av tjenestenes 
kvalitet: «Hvis tjenester bare skal være faglig tilstrekkelige blir de snart 
for dårlige. Vi trenger en buffer, en buffer som beskytter god praksis.» 
(R.8). Vedkommende er oppmerksom på at det å innrette seg etter slike 
rutiner og prosedyrer for vedtak kunne få dem til å tenke på måtene 

Lipsky (1980) beskriver: «justering av arbeidsvaner og holdninger som 
gjenspeiler lavere forventninger til seg selv, sine klienter og potensialet i 
den offentlige politikken» (Lipsky, 1980, s. xii, min oversettelse). Delege- 
ring av beslutningsansvar til medarbeidere tydeliggjorde NPM-fokuset 
på kostnadskontroll og økonomiske insentiver, og viste også til mangel 
på tillit til at medarbeiderne brukte ressursene godt. 

Konfliktene om kostnader og finansiering, samt rutiner og normer for 
tjenesteyting, var lenge barrierer for at tjenestene skulle finne sin form. 
Dette falt i tid sammen med at «Omsorgsplan 2015» ble iverksatt, den 
pekte på at også de kommunale hjemmetjenestene skulle styrkes. Bestil- 
lerenhetens faglige slagside mot hjemmetjenestene og mangelen på for- 
melt samarbeid anerkjente ikke at det var flere aktører med kunnskap og 
interesser i bildet, eller at forhandling kunne gjennomføres for å komme 
til enighet. Mistilliten medarbeiderne i psykisk helsetjeneste hadde til 
systemet ble forsterket. Arbeidspresset ble også høyere. I 2008 begynte 
opptrappingsplanen å gå mot slutten, mens «Omsorgsplan 2015» var et 
par år ute i sin iverksetting, samt at Samhandlingsreformen var lansert 
(Meld. St. 47 (2007-2008)). Dette forsterket trolig slagsiden mot hjemme- 
tjenestene. Psykisk helsearbeid hadde fått flere brukere, og en ansatt i 
psykisk helsetjeneste uttalte følgende: «Vi arbeider mye. Det er mange 
søknader om tjenester som kommer til oss. Vi må avgrense hvem vi kan 
yte tjenester til og hvilke tjenester individuelle søkere skal få tilgang til.» 
(R.13). Videre, for å løse utfordringene knyttet til den horisontale koor- 
dineringen med hjemmetjenesten, kommenterte enhetslederen følgende: 
«Vi må ha avtaler. Slik det er nå, blir vi lurt. Vi vet ikke hva vi skal spørre 
om når pasienter blir utskrevet [fra sykehuset]» (R.12). Når sykehusene 
skrev ut pasienter til den kommunale omsorgstjenesten, var det til bestil- 
lerenheten i helse og omsorg. Psykisk helsetjeneste var avhengig av denne 
enheten; den fattet vedtakene og fordelte arbeid mellom enhetene, men 
opplevde ikke at det var tilrettelagt for forhandling slik at konsensus 
kunne utvikles om brukere og innhold i tjenestene. Psykisk helsearbeid 
kontrollerte dermed ikke eget arbeid og situasjonen ble beskrevet som: 
«Vi bruker mye energi for å finne ut hvor brukerne hører hjemme. Mange 
brukere er i grenseland; det er ingen klare skiller. Når brukere har vært 
mentalt syke en lang stund får de somatiske lidelser, og skal vi da, i disse 

sakene, starte behandling, eller skal de overføres til hjemmetjenesten?» 
(R.20). 

2008 var for tidlig til å etablere avtaler for å styre den vertikale sam- 
ordningen mellom kommunenes psykiske helsearbeid og sykehus, og 
enhetslederne i fokuskommunen arbeidet fortsatt med de ulike konflik- 
tene de var viklet inn i. Ledelsen i psykiske helsetjenester var opptatt av å 
sikre at ressurser ble brukt til å yte tjenester kun til egne brukere, og ikke 
til hjemmetjenestenes brukere, på samme måte som de opplevde at hjem- 
metjenesten agerte. De psykiske helsetjenestene skapte dermed en egen 
silo, og helse og omsorg engasjerte seg i det som må kalles «ikke-verdiska- 
pende virksomhet» (Radnor et al., 2012), ettersom begge tjenesteenhetene 
måtte tilby brukerne ordinære tjenester innen eldreomsorg og psykisk 
helsearbeid respektive når behovet oppstod. Da psykisk helsetjeneste eta- 
blerte en egen bestillerenhet i 2010, ble den organisatoriske fragmente- 
ringen institusjonalisert. Dette grepet løste det fastlåste spørsmålet om 
ressursbruk, men fjernet arenaen for samarbeid mellom tjenestene. 

Da det ble fattet et politisk vedtak om at psykisk helsetjeneste i fokus- 
kommunen skulle endre institusjonell tilhørighet fra helse- og omsorgs- 
avdelingen til de kommunale bolig- og sosialtjenestene, falt dette i god 
jord både hos ansatte og ledelsen: «Vi har øket avstanden til hjemmetje- 
nestene med hensyn til både budsjett og hvilken overordnet avdeling vi 
sokner til» (R.19). Ved at fragmenteringen av den kommunale omsorgs- 
sektoren ble fullført, ble ikke sykehusenes utskriving av pasienter, res- 
sursbruk og tjenestetilbudet til brukerne i psykisk helsetjeneste lenger et 
stridstema. 

Med denne reorganiseringen ble kommunen en del av de 50 prosent 
av kommunene som i 2012 hadde organisert sine psykiske helsetjenester 
som en separat tjeneste (Tjerbo et al., 2012). I stedet for å forhandle mel- 
lom de ulike profesjonsgruppene og forsøke å stabilisere arbeidsdelingen 
mellom dem og bygge tillit, avsluttet overordnet ledelse konflikten ved 
å fullføre den organisatoriske fragmenteringen. Først når NPM-refor- 
men var organisatorisk gjennomført og tjenesteenhetene ikke lenger var 
underlagt samme overordnede avdeling og budsjett, kunne den ønskede 
og nødvendige samordningen mellom dem etableres. Samordningsare- 
naen ble formalisert til å være relasjonen mellom bestillerenhetene. For å 

inngå i denne samordningen vedtok hjemmetjenesten en modell med et 
oppgavebasert tjenestetilbud som delte opp omsorgsfunksjonene i enkelt- 
oppgaver som ble målt i minutter (Hanssen & Helgesen, 2011). Dette dan- 
net grunnlaget for fordelingen av økonomiske midler, og banet veien for 
at bestillerenheten for psykiske helsetjenester kunne bestille og betale for 
enkeltoppgaver som hjemmetjenesten kunne yte for deres brukere. 

Løsningen på den 15 år lange konflikten bestod altså i å etablere et 
NPM-basert kvasi-marked der de to enhetene kunne opptre som like- 
verdige parter, og samordningsverktøyet ble penger; et antatt nøytralt 
virkemiddel. Behovet for ledelse ble dermed sterkt redusert. Samstyring, 
eller nettverksorientering der begge aktørenes interesser ble anerkjent, 
ble dermed ikke en realitet i den perioden psykisk helsetjeneste var orga- 
nisert sammen med hjemmetjenesten. Heller er det mulig å si at mange 
av NPM-trekkene psykisk helsearbeid fikk i perioden ble videreført i den 
nye organisasjonen. 

Den oppgavebaserte modellen for tjenesteyting var et sentralt tema i 
psykisk helsearbeid da intervjuene ble gjennomført i 2012. Den ble ansett 
som håpløs og ineffektiv i en psykisk helsearbeid-kontekst. Psykiske hel- 
setjenester ble i stedet beskrevet som noe som krevde løpende tilpasning 
til brukere, til behov som oppstår og som ikke kan forutses, og til den 
enkelte brukers sosiale kontekst. De psykiske helsetjenestene ble dermed 
anerkjent som en tjeneste som hadde et særskilt kulturgrunnlag med 
utgangspunkt i enkeltbrukere og deres spesifikke lidelser. Som følge av 
dette hevdet både ledelsen og de ansatte at tjenestetilbudet ikke skulle 
dekontekstualiseres, noe som er en forutsetning for et standardisert, opp- 
gavebasert system. Som enhetslederen i psykisk helsearbeid formulerte 
det: «Jeg håper vi ikke innfører det. I hjemmetjenestene gir [de] medi- 
sinsk behandling. De har en spesiell måte å gjøre ting på, mens i vårt 
tilfelle er brukere mentalt syke. En dag sier du ikke et ord til dem [...] den 
neste bruker du hele dagen på terapeutiske samtaler. Det er den typen 
utfordringer vi har» (R.20). Leder av bestillerenheten beskrev psykisk 
helse som noe som «ikke [var] så konkret som hjemmetjenester», og at 
man måtte «se ting i en større sammenheng» (R.19). 

Ledelsen og medarbeiderne i psykisk helsearbeid erkjente imidlertid 
at den oppgavebaserte modellen hadde en standardiserende effekt for 

vedtaksfatting og rutiner for tjenesteyting, og at den var nyttig fordi det 
ble laget tydelige beskrivelser av de aktuelle tjenestene som ytes. Dermed 
kunne også arbeidsmengde forutsies, noe som var en utfordring. Samta- 
lene om slike faktorer førte til at psykisk helsearbeid, overordnet ledelse 
og de utskilte tjenesteenhetene, samt bestillerenheten, etablerte et pro- 
sjekt for å standardisere tjenestetilbudet. Lederen uttrykte det slik: «Vi 
har startet et prosjekt. Målsettingen er at vi skal utvikle normer angående 
hvem vi skal yte tjenester til og hvilke tjenester vi skal yte [...] Og jeg 
tror dette har å gjøre med det faktum at vi skal utvikle likere tjenester, at 
kommunen skal prøve å yte mer likeverdige tjenester [...] vi kan fortelle 
brukere: dette får du hjelp for» (R.20). Den oppgaveorienterte modellen 
bygger videre på kontraktstankegangen som ligger i begrunnelsen for 
å lage formelle vedtak. De ansatte støttet argumentene fra ledelsen, og 
stilte selv spørsmål ved tjenestenes omfang og varierende innhold. De 
argumenterte videre for at standardiserte tjenester av høy kvalitet kunne 
garantere for at de kunne levere universelle og likeverdige tjenester (R.18). 


Drøfting 


Det ble stilt tre forskningsspørsmål innledningsvis. Knyttet til det første 
så vi at alle kommuner på en eller annen måte endret sin organisasjon 
som respons på opptrappingsplanen. Fokuskommunens respons var at 
den etablerte en integrert modell. Det ble antatt at den hierarkiske orga- 
nisasjonsstrukturen skulle sørge for at reformen ble gjennomført. Etter 
hvert endret den organisasjonen sin i tråd med NPM, og en utstrakt frag- 
mentering av organisasjonen fant sted. Fra å være en helhetlig tjeneste ble 
det etablert en utøverorganisasjon, et dagsenter og en bolig, etter hvert 
også en bestillerenhet. Dette var et grep som så ut til å fungere godt knyt- 
tet til de organiserte omgivelsene psykisk helsearbeid fungerte innenfor. 

Svaret på det andre spørsmålet som ble stilt, om ledelsesoppgavene 
endret seg, er at trolig gjorde de ikke det. Det var planlegging, beslutnin- 
ger om bemanning og ressurstilgang, samt tilrettelegging for samordning 
som under hele prosessen framstår som de viktigste lederoppgavene og 
de ble gjennom hele perioden gjennomført hierarkisk. Men det ble flere 
lederoppgaver, og i tillegg til at reformen skulle forvaltes og administreres 

etter gitte regler, ble det forventet at ledere skulle inngå i forhandlinger 
og megle mellom tjenesteenheter og profesjonsgrupper. Både beman- 
ning, ressurstilgang og typer tjenester som skulle ytes, og i tillegg hvil- 
ken brukergruppe de skulle ytes til, var faktorer det kunne forhandles 
om. Men, da det var aktuelt, skiftet ikke fokuskommunen sin oppmerk- 
somhet fra weberiansk forvaltning til NPM- eller forhandlingsledelse på 
overordnet nivå. På dette nivået skapte noen av hendelsene knyttet til 
organisasjonsendringen i stedet overraskelse over at det ble stilt spørsmål 
om profesjonelle jurisdiksjoner og at det ble etablert tjenestesiloer. Lenger 
nede i organisasjonen medførte NPM at det ble etablert heltidsstillinger 
for ledere; disse ble knyttet til de ulike enhetene fragmenteringen skapte 
innenfor rammene av psykisk helsearbeid. Dermed ble det flere lederopp- 
gaver, men for et nytt sett av ledere, nemlig på enhetsnivå. Oppgavene 
disse lederne fikk var rettet mot organisasjonsinterne prosesser, i tråd 
med teorien, og medførte at psykisk helsetjenestes fokus på samarbeid 
ble neglisjert. Analysen tyder på at innføring av nye organisasjonspara- 
digmer ikke medførte at trekk ved tidligere organisasjons- og ledelsesfor- 
mer ble skiftet ut, men ble beholdt og videreført i den nye organisasjonen. 

Dette peker mot to punkter der kommunen innledningsvis i iverkset- 
tingsprosessen kunne ha handlet annerledes. Det første var at den eksis- 
terende hjemmetjenesten kunne blitt forberedt på at psykisk helsearbeid 
skulle ha egne ressurser og egen bemanning, og at det ville bli arbeidet for 
å etablere en gruppe brukere som var i behov av en distinkt psykisk helse- 
tjeneste, det vil si at hjemmetjenestens posisjon og makt ville endre seg. Det 
andre var at det også kunne blitt tilrettelagt for samarbeid eller forhand- 
ling om disse aspektene ved den nye tjenesten. Disse to punktene leder 
til svaret på det siste spørsmålet, om lederrollene endret seg og eventuelt 
hvorfor og på hvilken måte. De nye oppgavene iverksettingen av opptrap- 
pingsplanen kunne medført, ble innledningsvis ignorert av ledere på alle 
nivåer. Som det er vist til over resulterte dette i en altoverskyggende og 
langvarig konflikt mellom hjemmetjenestene og psykisk helsearbeid som 
ledet til duplisering av arbeidsoppgaver. Årsaken til manglende endring i 
lederrollene er trolig at den integrerte modellen ikke satte spørsmålstegn 
ved ledelse, men forventet forvaltning. Det ble antatt at psykisk helse- 
arbeid skulle være villig til å innordne seg hjemmetjenestens normer og 

rutiner for tjenesteyting, og da det ikke skjedde, var det ingen overordnet 
leder til stede som tok ansvar for å tilrettelegge for forhandling om ver- 
dier og mening, blant annet samordning. Det var månedlige koordine- 
ringsmøter mellom disse ledelsesnivåene, men det framkommer ikke av 
datamaterialet at disse ble brukt til å diskutere spørsmålene om beman- 
ning og arbeidsdeling, eksemplifisert som helge- og bakvakter eller res- 
sursfordeling. 

Hjemmetjenesten fikk ikke sine forventninger innfridd, og det resul- 
terte i at de kom i en forsvarsposisjon som hindret dem i, også på senere 
tidspunkter, å inngå samarbeid med psykisk helsetjeneste. Omorganise- 
ringen med utgangspunkt i NPM medførte at eksisterende organisasjon 
ble fragmentert. Psykisk helsearbeid måtte bygge ny organisasjon med 
flere ledelsesnivåer, der verktøyene for kostnads- og resultatkontroll, ved- 
taksfatting samt ledelse på individnivå ble implementert. Slike verktøy 
er rettet mot interne prosesser, og tar ikke konteksten psykisk helsear- 
beid eksisterer innenfor, i betraktning. Bortsett fra dette representerte 
NPM ingen reell løsning på de fastlåste konfliktene i fokuskommunen, 
men framhevet snarere at det var utfordrende å skulle bygge bro mellom 
hierarkisk ledelse, ledelse av enkeltansatte og samarbeidsledelse, og at de 
tilhørende lederrollene resulterte i at de tjenesteenhetene som ikke var 
motivert til å samarbeide ble isolert. Samarbeid og megling ble to av de 
mest forsømte oppgavene i fokuskommunenes implementeringsprosess, 
og psykisk helsearbeids samarbeidsaspekter ble fortsatt neglisjert. Helse 
og omsorgs bestillerenhet måtte etableres før det ble mulig å samarbeide, 
men denne arenaen ble brukt til samarbeid uten at det var tilrettelagt for 
på et av ledelsesnivåene. Medarbeiderne i psykisk helsearbeid inngikk på 
eget initiativ i samarbeid med bestillerenheten. Det er den organisato- 
riske fragmenteringen som ser ut til å ha vært løsningen på konflikten. 
Fragmenteringen ble ferdigstilt etter 15 år, da psykisk helsearbeid skiftet 
til en annen overordnet avdeling. Dette ser ut til å ha vært en betingelse 
for at samarbeid kunne finne sted: Da framstod hjemmetjenesten og psy- 
kisk helsearbeid som likeverdige tjenester som kunne inngå i et økono- 
misk og kontraktsbasert samarbeid. 

Hendelsene som er skissert representerer hver på sin måte vippepunk- 
ter for utviklingen av de psykiske helsetjenestene. Viktige forutsetninger 

for samarbeid er at overordnede ledere tar en nøytral rolle, at beslutnin- 
ger forankres hos mellomlederne, at det utarbeides troverdige og over- 
bevisende rutiner og prosedyrer for å fatte vedtak som er akseptable for 
alle parter, og at det tilrettelegges for en felles forståelse av opptrappings- 
planen. I et alternativt scenario ville den overordnede lederrollen endret 
seg med nye oppgaver og ny organisasjon, og dermed hadde ikke ved- 
kommende overtatt hjemmetjenestens oppfatning av at kjerneoppgavene 
deres ble angrepet. Lederen kunne fått rollen som en nøytral forvalter og 
tilrettelagt for dialog. Samarbeidet kunne funnet sted på en arena etablert 
nettopp for dette, noe som er et viktig aspekt med tanke på at hjemmetje- 
nesten hadde fire mellomledere og mange flere ansatte enn psykisk helse- 
arbeid i den innledende perioden, og dermed hadde en sterkere posisjon 
enn psykisk helsearbeid med sin ene leder. En megler kunne sørget for 
at det ble tatt beslutninger om ressursfordeling som kunne aksepteres av 
begge parter, og tilrettelagt for konstruktiv meningsutveksling og tillits- 
bygging, samt sørget for å forankre beslutninger. Senere kunne en kataly- 
sator identifisert eventuelle ikke-verdiskapende situasjoner som oppstod 
som følge av en mangel på vertikal samordning med helseforetakene, og 
eliminert disse for å sikre mest mulig effektiv tjenesteyting. 

Alle disse lederrollene er nødvendige for å danne en produktiv samar- 
beidskultur. Hvis alle hadde vært til stede i den innledende fasen av opp- 
trappingsplanens implementering, ville dette trolig vært en enkel prosess. 
Vi vet imidlertid ikke hva som ville ha skjedd under NPM-omorganiserin- 
gen. Fokuskommunen kom sent på banen med denne reorganiseringen, 
og ved å se på erfaringene fra andre kommuner kunne denne omveien ha 
vært unngått. En grunn til at dette ikke skjedde, kan være at NPM-om- 
organiseringen var instrumentell: Det kunne besluttes politisk og admi- 
nistrativt at det skulle implementeres en pakke med organisasjons- og 
lederteknikker i en organisasjon som ikke fungerte optimalt. Teorien 
lovet også at NPM skulle legge til rette for samarbeid. Dersom samarbeid 
var et av de ønskede resultatene, i tillegg til bedre kostnadskontroll, fram- 
stod NPM som en riktig løsning. Standardiseringsprosjektet kan belyse 
det interne fokuset på organisatoriske prosesser. Ifølge NPM burde stan- 
dardiseringen ha blitt innført på et tidligere stadium i prosessen, men 
ble gjennomført i 2012 fordi dette var første gang psykisk helsetjeneste 

opplevde at de hadde full kontroll over eget budsjett og tjenestetilbudet 
som helhet. Utad åpnet overgangen til ny institusjonell tilhørighet for nye 
samarbeidstiltak. Lederen for de psykiske helsetjenestene omtalte dette i 
positive ordelag: «Mental helse angår boligrelaterte spørsmål i stor grad» 
(R.19). Vedkommende så derfor fram til å begynne å samarbeide med 
enhetene der om å tildele sosialtjenester, kommunale boliger og syssel- 
settingsmuligheter til sine brukere. Senere er psykisk helse slått sammen 
med tjenester til rusavhengige og blitt en etat som tilbyr individuell opp- 
følging, samt tilrettelagte bo- og aktivitetstilbud. 


Avslutning 


Avslutningsvis er det mulig å peke på at opptrappingsplanen ble iverksatt 
i en brytningstid. Det vil si at en nasjonal plan som var i tråd med verdi- 
ene i den weberianske byråkratimodellen i stor grad traff kommuner som 
reorganiserte seg i tråd med kjennetegnene i New Public Management. 
Dette skapte forvirring om verdier og normer i de aktuelle tjenestene i 
casekommunen. Skifte av institusjonell tilhørighet for psykisk helsear- 
beid i 2012 peker mot at det i tiden etter kunne legges opp til en mer 
samarbeidsorientert kultur, men der tydelige trekk av NPM ble beholdt i 


organisasjonen. 

Helhetlige tjenestetilbud i en 
liten kommune 


Gunnar Vold Hansen 
Fakultet for helse, velferd og organisasjon, Høgskolen i Østfold 


Abstract: One of the three municipalities that participated in the ROPIT project 
was a relatively small one. In this chapter, we take a closer look at how the distinc- 
tive features of a small municipality can affect how services are provided to persons 
with dual diagnoses. It seems as though the work is characterized by collaboration 
between service providers and service recipients as well as a flexible and pragmatic 
approach within the services, but such flexibility is not explicit in the relation 
between the municipality’s other services. However, this is not a unique situation 
for small municipalities. There is reason to believe that larger municipalities do not 
necessarily provide better services for persons with dual diagnoses. Yet how they 
choose to organize their services according to given goals and priorities in order to 
achieve coordinated services will vary. 


Keywords: coordination, flexibility, integrated services, municipality, organization 


Kommunal organisering og samarbeid 


Norske kommuner star i prinsippet fritt til å organisere sine tjenester slik 
de selv ønsker. Riktignok finnes det bestemmelser i særlovgivingen som 
begrenser denne friheten. I tillegg samarbeider de fleste kommunene i 
KS, kommunesektorens organisasjon, og får råd derfra om hvordan 
man kan organisere seg. Likevel er det stor variasjon i organisering av 
norske kommuner. Det skyldes blant annet ulikheter i størrelse. I orga- 
nisasjonsteorien er spørsmålet om hvordan man bør organisere virksom- 
heter sentralt. For at en organisasjon skal fungere er det viktig at den 
ivaretar arbeidsdeling og koordinering. Hvordan dette kan ivaretas vil 


Sitering av denne artikkelen: Hansen, G. V. (2021). Helhetlige tjenestetilbud i en liten kommune. I C. 
Bjørkquist & H. Ramsdal (Red.), Statlig politikk og lokale utfordringer: Organisering av tjenester innen rus og 
psykisk helse (Kap. 8, s. 155-173). Cappelen Damm Akademisk. https://doi.org/10.23865/noasp.140.ch8 

være avhengig av en rekke faktorer som blant annet størrelse, oppgaver 
og organisasjonens omgivelser (Mintzberg, 1979). Mintzberg (1979) deler 
organisasjoner inn i flere ulike grunnformer. I denne sammenhengen er 
det særlig to slike former som er aktuelle. Den ene formen kalles adho- 
krati og kjennetegnes blant annet av at den har en enkel struktur med 
forholdsvis få medlemmer, der den viktigste koordineringsmekanismen 
er gjensidig tilpasning. Denne organisasjonsformen finnes gjerne i hånd- 
verksbedrifter og forskningsinstitusjoner. Den andre organisasjonsfor- 
men som skal trekkes frem, er maskin-byråkratiet. Denne finnes blant 
annet i store produksjonsbedrifter og i offentlig forvaltning, og kjenne- 
tegnes blant annet av en pyramidelignende struktur der virksomheten 
organiseres i vertikale linjer. Standardisering av for eksempel roller, regler 
og utdanning er sentrale koordineringsprinsipper i slike organisasjoner. 
(Mintzberg, 1979). 

Norsk forvaltning er i stor grad organisert som maskinbyråkratier. Det 
skaper utfordringer for samarbeidet både inter- og intraorganisatorisk 
(Nesheim et al., 2019). Disse utfordringene blir særlig tydelige der man 
skal løse problemer til personer med behov for omfattende og samordnete 
tjenester. Utfordringene knytter seg til flere forhold. For det første er det 
en utfordring at det i et maskinbyråkrati er vanskelig å få til kommuni- 
kasjon mellom linjene. For virksomheter som er organisert i ulike linjer 
er det nødvendig med særskilt tilrettelegging for å få til kommunikasjon 
og samarbeid på tvers av linjene (Head & Alford, 2015). I tillegg er frag- 
mentering av tjenestene også en utfordring. Fragmentering kan oppstå 
som følge av utviklingen med stadig tydeligere ansvarsdeling og budsjett- 
deling mellom de ulike tjenestene, blant annet som følge av bruken av 
egne bestiller-kontorer (Peters, 2018). Ansvarsdelingen knyttes vanligvis 
til oppgaver og ikke personer. Det innebærer blant annet at spesialisering 
i form av særskilt kompetanse kan bli et problem. Jo mer spesialisert en 
kompetanse er, jo mer presis kan den beskrives og knyttes til et bestemt, 
avgrenset ansvarsområde. Spesialister har gjerne et avgrenset tiltakspano- 
rama som styrer hvilke behov man avdekker hos brukerne (Abbott, 1988; 
Hansen, 2007). Dersom brukeren har behov for et sammensatt tjeneste- 
tilbud, vil en spesialist gjerne bare kunne tilby deler av dette, og behovet 
for samarbeid blir stort. Spesialiserte tjenester kan dermed medføre at 

tjenestene bare forholder seg til en bestemt utfordring for brukeren, slik 
ROP-brukere har opplevd at spesialisthelsetjenestens deling i en tjeneste 
for ruslidelser og en annen for psykiske lidelser fører til. 

Hvordan man skal organisere tjenestene for å motvirke denne oppde- 
lingen? Det har blitt skissert ulike løsninger som nettverksorganisering 
(Ferlie et al., 2011) og fleksibilitet (Head & Alford, 2015). Fleksibilitet er et 
begrep som kan oppfattes på ulike måter. I noen tilfeller er det de tilsatte 
som er fleksible - det vi kan betegne som personlig fleksibilitet, mens i 
andre sammenhenger er det organisasjonen som er fleksibel - det vi kan 
betegne som organisatorisk fleksibilitet (Karlsson, 2006). Dersom man 
har ambisjoner om å yte samordnete og individuelt tilpassete tjenester, 
bør disse inneha både personlig og organisatorisk fleksibilitet (Head & 
Alford, 2015). Nettverk kan på samme måte både være organisatoriske, 
ved at det tilrettelegges for kontaktpunkter og samarbeid både mellom 
linjene i en organisasjon og mellom organisasjoner, og individuelle, ved 
at personer kjenner og samarbeider (gjerne uformelt) med personer i 
andre linjer og organisasjoner (Peters, 2018). 

Et sentralt spørsmål er hvordan man kan analysere samordningspro- 
sesser. Nesheim et al. (2019) mener at det er viktig å legge vekt på flere 
dimensjoner. For det første er det nødvendig å klargjøre hvilke oppgaver 
de ulike samarbeidspartene har og i hvor stor grad de er avhengige av 
samarbeidet for å løse sine hovedoppgaver. I tillegg er det viktig å legge 
vekt på distanse — det gjelder på flere områder, som fysisk og ideologisk 
distanse. Dessuten handler det om hvilke konkrete tiltak man har iverk- 
satt for å få på plass samarbeid både intra- og interorganisatorisk. 

I dette kapitlet skal vi analysere organiseringen av tjenestetilbudet 
i en liten kommune og hvordan dette påvirker mulighetene for å tilby 
ROP-brukere helhetlige tjenester. I evalueringen av opptrappingsplanen 
for rusfeltet konkluderer forfatterne med det at synes som om mindre 
kommuner har større problemer med å gi brukerne et tilfredsstillende 
tilbud enn store kommuner. Etter deres mening skyldes dette blant annet 
at små kommuner har problemer med å rekruttere personell med rele- 
vant kompetanse (Hansen et al., 2021, s. 46). Ifølge et ekspertutvalg opp- 
nevnt av regjeringen bør en kommune ha minst 20 000 innbyggere for å 
kunne gi et tilfredsstillende tilbud til innbyggerne (Christensen, 2020). 

Diskusjonen om kommunestørrelse er verken ny eller spesifikk for Norge. 
Argumentene for å satse på større kommuner knytter seg blant annet til 
at man antar at større kommuner kan tilby tjenester av bedre kvalitet, at 
saksbehandlingen i mindre kommuner ikke er tilstrekkelig profesjonell 
og uavhengig, og at stordriftsfordeler gir grunnlag for bedre utnyttelse av 
begrensete ressurser (Mouritsen, 1999). Statistikk viser at mindre kom- 
muner for eksempel har lavere utdanningsnivå på sine ansatte, at de har 
dårligere karakterresultater på skolene og lavere dekning av sentrale tje- 
nesteutøvere som leger (Christensen, 2020). Slik sett kan man si at kva- 
liteten på kommunale tjenester i mindre kommuner er dårligere enn i 
større. Likevel viser brukerundersøkelser at befolkningen er mer tilfredse 
med tjenestene i mindre kommuner enn i større (Monkerud & Sørensen, 
2010). Brukertilfredshet er en klart subjektiv variabel, og det kan være 
andre årsaker til høy brukertilfredshet i mindre kommuner enn kvanti- 
tative kvalitetsindikatorer. En slik årsak kan være det som kalles «nær- 
hetseffekten» (Jacobsen & Holtskog, 2013). Kort avstand mellom de som 
er brukere av offentlige tjenester og de som skal yte disse, kan bidra til at 
tjenestene blir bedre tilpasset det brukerne har behov for. For eksempel 
kan det være at små kommuner både har en fleksibel organisasjon og 
tilsatte, slik at kommunen blir tilpasset ønsket om å yte samordnete og 
individuelt tilpassete tjenester (Head & Alford, 2015). En antakelse kan 
også være at større grad av brukertilfredsstillelse i små kommuner enn 
i store, kan komme av at det i små kommuner er større grad av uformell 
hjelp mellom innbyggerne (Christensen, 2020). Det kan i så fall bidra til 
at innbyggerne i små kommuner ikke blir så avhengige av offentlige tje- 
nestetilbud som i store kommuner. 

Dette kapitlet vil derfor konsentrere seg om hvordan en liten kommune 
utformer et helhetlig tjenestetilbud til ROP-brukere. Sentrale spørsmål er 
hvilke utfordringer kommunen står overfor og hvordan disse løses, og 
om utfordringer og løsninger påvirkes av kommunestørrelsen. 


Metode 


Dette kapitlet bygger på datainnsamlingen som er beskrevet i kapittel 2 
i denne antologien. Det innebærer at det beskrevne seminaret, to 

gruppeintervjuer med alle de fem ansatte i avdeling psykisk helse og rus, 
og en del kommunale dokumenter er benyttet. Det siste gruppeintervjuet 
ble gjennomført over et år etter at seminaret ble gjennomført. En del av 
kommentarene som ble gitt i det siste intervjuet, viser derfor til en utvik- 
ling som er skjedd i løpet av prosjektperioden. Det må også understrekes 
at intervjuene ble gjennomført før behandlingslinjer for rus- og psykisk 
helse ble implementert. De skriftlige intervjuene og dokumentene er 
gjennomgått med sikte på å få frem beskrivelser av hvordan tjenestene 
er organisert og hvordan avdeling psykisk helse og rus samarbeider både 
med brukerne og andre tjenester. Disse beskrivelsene ble så skilt ut og 
analysert i en form for innholdsanalyse der det hele tiden utvikles teorier 
og hypoteser som testes mot data (Swanson & Holton, 2005). I denne pro- 
sessen ble det lagt særlig stor vekt på de organisasjonsteoretiske perspek- 
tivene. Analysen viste at det var hensiktsmessig å organisere resultatene 
slik at de beskrev en prosess med etablering av tjenestetilbud, innholdet i 
tjenestetilbudet, og samarbeid. For oversiktens skyld er det dessuten inn- 
ledningsvis i resultatpresentasjonen tatt med en beskrivelse av relevante 
deler av kommunen. 


Resultater 
Generelt om kommunen 


Kommunen er den minste av kommunene i ROPIT-prosjektet med under 
5000 innbyggere. Kommunen er vidstrakt, men har et mindre kommu- 
nesentrum der alle sentrale kommunale tjenester er lokalisert. Kom- 
munen er organisert i syv virksomheter, der følgende tre jevnlig yter 
tjenester til ROP-brukere: omsorg, NAV og familie og helse. Hver av virk- 
somhetene har sine egne ledere og har ulik størrelse og struktur. Tjenes- 
tene til mennesker med rus- og/eller psykiske lidelser er først og fremst 
organisert som en avdeling innenfor virksomhetsområdet «familie og 
helse». I virksomhetsområdet omsorg er det særlig hjemmetjenesten som 
bidrar. Kommunen mener selv at den fremstår som en representant for 
små kommuner, der både muligheter og utfordringer er knyttet til skala- 
problematikk: Det er relativt få pasienter/brukere og få ansatte i tjenes- 
tene, ressursene er relativt begrensede og det politisk-administrative 

systemet kjennetegnes av nærhet og gode forutsetninger for utstrakt 
kommunikasjon på tvers av etater. 


Familie og helse 

Virksomhet familie og helse består av helsestasjon, legekontor, fysio-/ 
ergoterapi, barneverntjeneste og psykisk helse og rus. Virksomheten har 
ca. 20 ansatte og et budsjett på vel 20 millioner kroner. Prosjektmidler 
har bidratt til et balansert resultat i forhold til budsjett, samtidig som det 
også er et mindre overforbruk til noen deler av virksomheten. 


Avd. psykisk helse og rus 

Innenfor virksomhet familie og helse er kommunens tilbud til mennes- 
ker med psykiske helseplager og rusproblemer organisert i Avd. psykisk 
helse og rus. Avdelingen har eget budsjett og er organisert som et team 
med til sammen 5 ansatte. Det er samarbeid med fastlege, kommunale 
etater og spesialisttjenestene. Avdelingen administrerer flere fellestiltak, 
blant annet et dagsenter og «Fellesskapet», som er et tilbud om møteplass 
for fem ROP-brukere. I begge disse tiltakene er ressursene til ulike akti- 
viteter relativt begrensede. 

En arbeidsgruppe med ansatte fra hjemmetjenesten, ruskonsulent, 
avdelingsleder for psykisk helse og rus, avdeling barn og unge, samt 
en representant for brukerne deltok med innspill til kommunedelplan 
på helse og omsorgssektoren. Der ble utfordringer og forslag til tiltak 
beskrevet. En av utfordringene som blir beskrevet er at det «trolig» vil 
bli et behov for flere personer og økt kompetanse i psykisk helsearbeid. 
Dette vil særlig være tilfellet for gruppen brukere med lettere psykiske 
lidelser og rusproblemer, en gruppe som forventes å bli behandlet i kom- 
munen. Gruppen peker på at er behov for å rekruttere flere personer 
til avdelingen, øke kompetansen på enkelte områder (som kartlegging, 
familieperspektiv), og at det er viktig at kommunen legger til rette for 
videreutdanning og annen kompetanseheving. Det pekes også på at en 
forventer at samarbeidet med spesialisttjenestene vil bli mer systemati- 
sert gjennom etableringen av pakkeforløp innen rus og psykisk helse. 

Personalet i rus-/psykisk helse-teamet har vært stabilt over mange 
år. Av de fem ansatte har fire utdanning på høgskolenivå samt relevante 
videreutdanninger, en har utdanning fra videregående skole og har i 
tillegg svært lang erfaring fra kommunen. Noen av de ansatte har hatt 
kortere arbeidsopphold andre steder. Gjennom midler fra opptrappings- 
planen for rusfeltet ble ruskonsulent finansiert gjennom et tidsavgrenset 
prosjekt. Etter at prosjektet ble avviklet ble det imidlertid klart at ruskon- 
sulent i full stilling ble finansiert av kommunen, og vedkommende har 
derfor fortsatt i jobben. 


Etablering av tjenestetilbud 

Kommunen har ikke et bestillerkontor. Det betyr at det er Avd. psykisk 
helse og rus selv som utformer vedtak om tjenester. Dette oppfattes som 
en fordel: 


Vi har ikke sånn bestiller-utførerkontor, vet du. Det er proppen i alt, det. Så her 
kan du egentlig bare komme og banke på døra og spørre om å få en prat, eller 


slå på tråden. Sa... 


Det er særlig to ting som fremheves som en fordel ved ikke å ha et bestil- 
lerkontor som brukere først skal kartlegges av før de får et tilbud. For det 
første gir dette de ansatte muligheter til å utforme det tjenestetilbudet de 
mener er relevant selv. Dernest fremheves muligheten brukerne har til 
å ta direkte kontakt. Det innebærer at de verken må gå omveien om et 
bestillerkontor eller en henvisning fra for eksempel en fastlege. Dette er 
en tilnærming som gjør at tjenesten blir et lavterskeltilbud. Det har flere 
fordeler og en av de andre ansatte utdyper dette: 


Og vi har jo noen brukere som kontakter oss bare av og til, og, når de har et 
behov. For da hjelper det ofte bare med en eller to samtaler, og så går det bra 
igjen. Noen fungerer det bra med, at vi slukker litt brann ved å være lett tilgjen- 
gelige. Og det er jo det vi satser på og, at vi slukker en del branner ved å være 


godt tilgengelig. 


De ansatte understreker at de mener at denne tilnærmingen innebærer at 
brukerne kan få hjelp i en tidlig fase av sykdomforløpet og på den måten 

redusere behovet for tjeneste. Det fører til at det noen ganger er nok med 
bare en eller noen få samtaler for brukeren. Flere kommer gjerne tilbake 
etter en tid for en ny runde med to-tre samtaler. Dette er en gruppe som 
man ikke utformer varige vedtak for. 

For de som trenger et mer omfattende tjenestetilbud, gjennomfører 
avdelingen selv en omfattende kartlegging. En av de ansatte beskrev 
denne kartleggingen slik: 


Jeg tror vi er ganske gode på å tenke helhetlig i kartleggingen. At det handler 
om et sted å bo, det handler om økonomi, det handler om sosialt nettverk, det 
handler om psykisk helse og fysisk helse. Ja. For det er innom de fleste om- 
rådene. Det er liksom fysisk helse og psykisk helse, rus, vold, kriminalitet og 
familienettverk ... Og ikke minst da litt hva som er problemet og hva de ønsker 


og hva vi kan bidra med, liksom. 


Dette tyder på at avdelingen er opptatt av å avdekke brukerens samlete 
behov for tjenester og at de ansatte skaffer seg en oversikt både over hvilke 
tjenester de selv skal yte og hvilke andre virksomheter de må samarbeide 
med. 

Likevel er det områder teamet peker på at tjenestetilbudet klart kan 
forbedres. Det gjelder både aktivitetstilbud til brukerne og samarbeid 
med pårørende. Det understrekes også at kommunen ikke har tilrette- 
lagte boliger for denne brukergruppen, men at boligsituasjonen i kom- 
munen generelt er god, slik at det ikke er vanskelig å finne ledige boliger. 
Da en av brukerne fikk behov for skjermet bolig med døgnoppfølging, 
var det et tilbud kommunen ikke kunne gi, og kommunen måte da kjøpe 
dette tilbudet fra andre. 


Innholdet i tjenestetilbudet 


Kartleggingen som gjøres viser at noen brukere trenger mer langvarig 
oppfølging. En av de ansatte svarer slik på spørsmålet om hvordan vedtak 
utformes: 


Jeg vil si det er et samarbeid med brukerne der. For jeg pleier å spørre hva de 
ser for seg av oppfølging. Og så kommer jeg hvert fall med forslag om hvor ofte 


de vil ha oppfølgingen, hvert fall. Og så er det sånn ... Vi skriver ikke så mye 

konkret, vi skriver bare støttesamtaler, vet du. Så det blir jo andre ting som skri- 
ves i forhold til hva det skal inneholde. Men i selve vedtaket, så er det ofte at vi 


innvilger bare støttesamtaler. 


Dette tyder på at avdelingen legger vekt på å utforme tjenestetilbudet i 
samarbeid med brukerne. Samtidig vil det at tjenesten legger vekt på å 
utforme generelt utformede vedtak skape muligheter slik at de kan til- 
passe seg vekslingen mellom gode og dårlige perioder for brukeren. Det 
synes klart at avdelingen ikke er spesielt opptatt av å avgrense det tilbudet 
de gir. Noen ganger medfører det at de synes det er like hensiktsmessig å 
løse oppgaver som andre har ved å gjøre jobben selv. 


Og ofte det økonomiske og må vi ordne opp i, selv om det egentlig er NAV som 
skal ta av seg det. Men så går det ofte litt treigt noen ganger, og da må vi ... Vi 
tar imot en bærepose og går igjennom regninger og skriver opp og ... Hindrer 


at huset går på tvangsauksjon og litt sånt. 


Dette tyder på at de ansatte legger mer vekt på å løse de utfordringene som 
plager brukeren, enn hvem som egentlig burde løst oppgaven. Heller ikke 
innad i avdelingen er man opptatt av å sette grenser mellom de ulike pro- 
fesjonene. Det virker som mange av brukerne har tett kontakt med «sin» 
behandler, og at de tar opp de problemene de har med denne behandleren 
og overlater til vedkommende å finne ut hvem som skal hjelpe. Den ansatte 
prøver da gjerne å løse problemet uten å ta det opp med andre dersom det 
er mulig. Konsekvensen av dette er at utdanningsbakgrunn ikke er så sty- 
rende for hvem som skal gjøre hva. En av de ansatte beskrev det på denne 
måten: «Jeg tror vi er litt visket ut i faget.» Arbeidsdeling er derfor i liten 
grad knyttet til utdanning. Fordelingen av nye brukere bygger på den kart- 
leggingen som er gjort og en intern diskusjon både om hvilken oppfølging 
brukeren bør få og hvem som er best egnet til å følge vedkommende opp. 
Her er utdanningsbakgrunn bare en av flere faktorer som påvirker beslut- 
ningen. Samtidig er de også opptatt av at de kan få hjelp av de andre i 
avdelingen dersom de trenger det. En av de ansatte beskrev praksisen slik: 
«Og har vi noen utfordringer eller føler vi at vi liksom ikke kommer så mye 
videre, så tar vi det jo ofte opp i gruppa, far litt nye innspill ...» 

På denne måten sørger de ansatte for at de kan utnytte ulikhetene i 
hverandres bakgrunn. Selv om det synes nokså tydelig at avdelingen er 


163 


KAPITTEL 8 


opptatt av å gi et bredest mulig tilbud, så må de i en rekke tilfeller likevel 
samarbeide med andre for å få til et helhetlig tilbud. 


Samarbeid 


En stor del av brukerne har behov for tjenester fra andre deler av kom- 
munen. Det gjelder blant annet dersom brukeren har behov for oppføl- 
ging på grunn av somatiske problemer. Det ble beskrevet på følgende 
måte: «Det som det har vært veldig mye av i det siste, synes jeg, er det 
med somatiske plager og komplikasjoner etter bruk av mye rusmidler.» 
Dette gjør at avdelingen må etablere et samarbeid med hjemmetjenesten. 
Dette samarbeidet er nødvendig av to årsaker. For det første er det klart 
at Avd. psykisk helse og rus ikke har tilstrekkelig kompetanse til å følge 
opp slike somatiske lidelser. Avdelingen yter dessuten normalt bare tje- 
nester i ordinær arbeidstid, mens hjemmetjenesten har mer omfattende 
åpningstider. Dette samarbeidet har ikke vært uproblematisk. Det skyl- 
des flere forhold knyttet til at hjemmetjenesten ikke fremstår like fleksi- 
bel som Avd. psykisk helse og rus. I tillegg er det åpenbart at holdninger 
er et problem. En beskrev det slik: «Vi legger vekt på tålmodighet - evne 
til å jobbe litt saktere, ulikt for eksempel hjemmetjenesten, der alt skal 
gå så fort.» 

Tilbakemeldingene tyder på at her er det en del gjensidig kritikk. 
Avd. rus og psykisk helse mener at hjemmetjenesten ikke tar seg tid nok 
i oppfølging av ROP-brukere, mens hjemmetjenesten kritiserer avde- 
lingen for å bruke for mye tid og ikke være effektive nok. En slik mang- 
lende forståelse for hverandres arbeidsform har nok et potensial i seg 
for å skape et dårlig samarbeidsklima. Dette har ledelsen sett, og det 
er i løpet av prosjektperioden etablert faste samarbeidsmøter en gang i 
måneden mellom de to avdelingene. Dette har gitt resultater, og oppfat- 
ningen er derfor at «hjemmetjenesten er blitt bedre til å samarbeide - 
nå kan vi lage felles journalnotater». På denne måten har man styrket 
mulighetene for samarbeid ved å etablere felles møteplasser. Samtidig 
er felles journalnotater en form for skriftlig utveksling av informasjon. 
Dette gir grunnlag for å beskrive hva som gjøres og hvorfor, noe som 
også bør være et grunnlag for å styrke samarbeidet. En av de ansatte 

pekte dessuten på at vedkommende hadde lang og omfattende erfa- 
ring fra flere virksomheter i kommunen, og at vedkommende derfor 
hadde kjente som ble kontaktet og samarbeidet med utenom ordinære 
kommunikasjonskanaler. Dette illustrerer at også private nettverk kan 
skape relevante samarbeidsarenaer. 

Ansvarsgrupper er en annen felles møteplass som etableres i noen til- 
feller. Det er også en løsning for å styrke samarbeidet med hjemmetje- 
nesten og andre. Dette blir i så fall møteplasser som kommer i tillegg til 
de faste møteplassene mellom avdelingene. Det er også viktig å registrere 
at når de ansatte ser at det er behov for samarbeid med andre, så er det de 
som tar initiativ til å få på plass dette. Dette illustreres i følgende utsagn 
fra en av de ansatte: «Hvis du ser at det her er liksom mange aktører som 
egentlig burde snakke sammen, så er det liksom greit å få et vedtak på at 
vi koordinerer ansvarsgrupper.» I utgangspunktet er avdelingen opptatt 
av å ha generelt utformede og fleksible vedtak, men likevel kan de være 
tydelige på at det skal opprettes en ansvarsgruppe og at de selv tar ansvar 
for å gjøre dette. Dette tyder på at de ser nytten av å ha slike samarbeids- 
arenaer. 

Det er ikke lokalisert noe spesialisthelsetjenestetilbud i kommunen. 
Samarbeidet med spesialisthelsetjenesten er en utfordring. Det skyldes 
delvis at brukerne har problemer med å benytte polikliniske tilbud på 
grunn av avstand og manglende offentlig kommunikasjonstilbud. I tillegg 
peker de ansatte i kommunen på at den elektroniske kommunikasjonen 
mellom spesialisthelsetjenesten og teamet ikke fungerer tilfredsstillende. 
Likevel er det slik at en del av brukerne er avhengig av oppfølging fra spe- 
sialisthelsetjenesten, og da har gjerne løsningen vært at de ansatte har tatt 
på seg rollen som sjåfør: «Vi har jo kjørt en del og, vi da. Kjørt og fulgt. 
Men jeg opplever jo mange som skal ha poliklinisk oppfølging av spesia- 
listhelsetjenesten, sier at de får like god behandling hos oss.» 

Det kan være at tjenestene kommunen tilbyr ivaretar brukerne like 
godt som spesialisthelsetjenesten, men det er også mulig å se kommenta- 
ren om at brukerne får like god behandling i kommunen som et uttrykk 
for hvor viktig tilgjengelighet og fleksibilitet er. Flere av uttalelsene som er 
vist til foran viser hvordan brukerne kan få både tjenester når de ønsker 
det og for en stor del tilpasset deres umiddelbare behov. Konsekvensen 

av tjenester som ikke er tilgjengelige eller fleksible, beskrives av en av de 
ansatte på følgende måte: 


Jeg hadde et tilfelle med alkohol hvor hun var motivert til behandling i spesia- 
listtjenesten. Men det ble for langt løp. For da skulle fastlegen først henvise vi- 
dere, og så skulle de vurdere og da ... Og det ble for langt lop, da var hun ikke 


motivert lenger. 


Tilbud fra spesialisthelsetjenesten krever henvisninger og kartlegginger. 
Kommunen krever ikke dette. I stedet er de tilgjengelig nærmest umid- 
delbart. Dette resulterer i at det kommunale tilbudet i stor grad kan til- 
passe seg svingninger både i brukers motivasjon og behov. 


Drøfting 


Avdeling for rus og psykisk helse fremstår som en avdeling med trekk av 
adhokrati slik Mintzberg (1979) beskriver det. De ansatte beskriver en flat 
struktur der samarbeidet er uformelt og den interne samordningen iva- 
retas gjennom gjensidig tilpasning. Organisasjonsformen samsvarer også 
med beskrivelsen av tverrfaglige team (Øvretveit, 1996). For enkelthets 
skyld betegnes avdelingen i det videre som teamet. Teamet har ansvar 
både for rus og psykisk helse. Det innebærer at man ikke har like omfat- 
tende spesialisering som man ofte finner i spesialisthelsetjenesten. Kom- 
munen unngår dermed noen av de utfordringene som gjerne oppstår ved 
å dele ansvarsområdet opp i to spesialiteter. 

De fem medlemmene i teamet har ulik utdanning og erfaring. Kompe- 
tansenivået fremstår som godt, og utfordringene knyttet til kompetanse 
som Hansen et al. (2021) beskriver synes ikke å være et problem i denne 
kommunen. I teorien kan derimot høy utdanning bli en utfordring, fordi 
profesjonstilhørighet ofte beskriver oppgaver og ansvarsområde (Abbott, 
1988). På den annen side skaper dette også grunnlag for å nyttiggjøre seg 
ulik kompetanse til både å få en oversikt over hvordan brukerens pro- 
blemer skal forstås og hvilke løsninger som er aktuelle (Hudson, 2004). 
Den ansatte beskriver en arbeidsform der de ansatte åpenbart ikke er så 
opptatt av rammene for egen utdanning, men legger mer vekt på hva som 
er brukernes behov. 

Etablering av tjenestetilbud 


Det er tjenesteyterne selv som utformer vedtakene om hvilke tjenester bru- 
kerne skal få. Disse vedtakene bygger på en omfattende kartlegging av bru- 
kernes behov. En av utfordringene med små miljøer er at det alltid er fare 
for at saksbehandlingen blir farget av personlig kjennskap og ikke ivaretar 
ugildhet i tilstrekkelig grad (Jenssen & Robertsen, 2015). En av begrunnel- 
sene ved å benytte et bestillerkontor er at det kan skape en avstand mellom 
tjenesteyter og bruker som gjør at personlige holdninger ikke påvirker ved- 
takene. På den annen side vil det for ROP-brukere i stor grad være behov for 
at den som skal utforme gode tiltak kjenner brukernes behov godt (Hansen 
& Ramsdal, 2005). Muligheten teamet har til umiddelbart å yte tjenester, 
ved for eksempel å ha samtaler med aktuelle brukere, synes å være effek- 
tiv. Dette bidrar til at tjenestetilbudet til ROP-brukere er fleksibelt. Saksbe- 
handlingen er enkel, og gir både brukere og tjenesteyterne grunnlag for å 
få tilpasset tjenestetilbud, slik erfaringen også ofte er med andre små kom- 
muner (Monkerud & Sørensen, 2010). Her er både organisasjonen og de 
ansatte fleksible. Organisasjonen er fleksibel ved at den aksepterer at det er 
tjenesteyterne som skal utforme vedtakene, og de ansatte er fleksible ved at 
de tilpasser sine ytelser til brukernes behov og ønsker. Dette kan da oppfat- 
tes som elementer i den fleksibiliteten som Head & Alford (2015) mener er 
nødvendig for å kunne løse wicked problems. 

En av fordelene med å ha et felles bestillerkontor er at et slikt kontor 
kan bestille tjenester fra flere virksomheter samlet med sikte på å etablere 
et samordnet tjenestetilbud på tvers av ulike virksomheter i kommunen. 
I en organisasjon der de ansatte ikke umiddelbart ser behovet for samar- 
beid (Knudsen, 1993), er en klassisk løsning å pålegge de ansatte å samar- 
beide (Mintzberg, 1979). Et felles vedtak fra et bestillerkontor kan dermed 
være en form for pålegg om hvordan man skal samarbeide. Likevel vil det 
ofte være behov for at tjenesteyterne fra de ulike virksomhetene i samar- 
beidet viser fleksibilitet og vilje til gjensidig tilpasning (Head & Alford, 
2015). Det er derfor grunnlag for at personer i organisasjonen, uavhengig 
av sentrale pålegg, tar initiativ til å etablere samarbeidsarenaer mellom 
flere tjenester (Hudson, 2004). Eksempel på dette kan være beskrivelsen 
teamet gir av hvordan de legger inn krav om ansvarsgrupper i de vedta- 
kene de utformer. Dette utdypes mer siden. 

Innholdet i tjenestetilbudet 


At teamet selv utformer vedtakene, gir dem et grunnlag for å gjøre ved- 
takene så fleksible at de kan tilpasse innholdet i tjenestene til endringer 
i brukers behov. På den andre siden gir generelt utformede vedtak bru- 
kerne et svakere rettslig krav på bestemte tjenester og overlater til tjenes- 
teyterne å definere hva som er brukernes behov. Beskrivelsen av hvordan 
teamet utformer vedtakene i samarbeid med brukerne tyder likevel på 
at brukerne har god innflytelse over innholdet i tjenesten. Teamet peker 
også på at de i visse tilfeller løser oppgaver for brukerne som egentlig 
skulle vært lost av andre - eksempelvis ordne opp i ubetalte regninger. 
Dette er også en indikasjon på at de tilpasser tjenestetilbudet til bruker- 
nes behov. 

Selv om teamet ikke er delt opp i spesialiteter er det er en form for 
spesialisering innad i teamet ved at de fem medlemmene i teamet har 
ulik utdanning og erfaring. Utdanning kan oppfattes som en form for 
standardisering. Slik standardisering kan danne grunnlag for entydige 
koblinger mellom utdanning og arbeidsoppgaver, ved at det er profe- 
sjonstilhørighet som beskriver oppgaver og ansvarsområder (Abbott, 
1988). Dette er åpenbart ikke tilfelle i dette teamet. Beskrivelsen av hvor- 
dan medlemmene lar seg styre av brukernes behov og dermed føler seg 
litt «visket ut i faget» tyder på at profesjonsbakgrunn i liten grad er sty- 
rende for fordeling av arbeidsoppgaver. 

For at en gruppe skal kunne fungere som et reelt tverrfaglig team, er 
det viktig at teamet samarbeider innad (Øvretveit, 1996). Ansatte beskri- 
ver at de tar opp saker der de føler behov for hjelp fra de andre i teamet 
tyder på at de både har respekt for hverandre og at de ser gevinsten i å få 
synspunkter fra de andre medlemmene (Hudson, 2004). Dette gir et bilde 
av et team som samarbeider og utnytter ulikheter i utdanning og erfaring 
til beste for brukerne. 

Alle brukere får en primærkontakt som har hovedansvaret for å følge 
opp vedkommende. Det er, som pekt på foran, interessant at disse koor- 
dinatorene allerede når det skrives et vedtak, tar med at det må etableres 
en ansvarsgruppe og at de selv tar ansvar for å gjøre dette. Tilbakemel- 
dingene tyder på at disse primærkontaktene fungerer som aktive koordi- 
natorer (se kapittel 6 i denne antologien). De tar altså ansvar for å få på 

plass en arena for nettverkssamarbeid, de velger utradisjonelle løsninger 
i form av å ta ansvar for andres oppgaver (som å få orden på ubetalte 
regninger) og de tar selv ansvar for å administrere tjenestetilbudet. Det 
er dermed brukernes behov, mer enn profesjonstilhørighet, som styrer 
hva de gjør — og de fyller dermed en koordinatorrolle slik Oliver (2013) 
anbefaler det. 

Teamet har god kontroll på viktige elementer i tjenestetilbudet. Det 
er de som tar imot brukere og avgjør om de skal få hjelp, det er de som 
kartlegger, det er de som formulerer vedtak og det er de som styrer inn- 
holdet i tjenesten. Dette gjør brukerne svært avhengige av dem og gir 
medlemmene grunnlag for å overstyre brukerne. Beskrivelsen teamet 
gir av hvordan innholdet i tjenestene utformes, tyder likevel på at bru- 
kermedvirkningen ivaretas (Hansen, 2019). Dette underbygges også av 
hvordan de beskriver at oppgaver som egentlig tilligger andre, blir løst av 
teamet. For teammedlemmene medfører dette at de har stor grad av flek- 
sibilitet til å tilpasse tjenestetilbudet til variasjoner i brukers situasjon. 
Slik sett representerer medlemmene stor grad av personlig fleksibilitet. 
Beskrivelsen viser et tjenestetilbud som bygger på stor grad av tilgjenge- 
lighet og individuell tilpasning til brukernes situasjon, noe som tyder på 
at de tjenestene teamet yter i stor grad kjennetegnes av en «nærhetsef- 
fekt» (Jacobsen & Holtskog, 2013). 

Likevel pekes det på at kommunen ikke har gode nok aktivitetstilbud, 
at oppfølgingen av pårørende ikke er god nok og at det mangler tilrettelagt 
boligtilbud. Dette er problemer som er generelle for mange kommuner, 
og synes ikke å være konsekvens av kommunestørrelsen (Helsetilsynet, 
2016). At kommunen generelt sett ikke har mangel på boliger, er heller en 
indikasjon på at kommunen er bedre rustet til å løse slike utfordringer 


enn større kommuner. 


Samarbeid 

Fleksibiliteten i tjenesteytingen fra teamet er likevel avgrenset til ordi- 
nær kontortid. Flere av de ansatte er bosatt i andre kommuner, og det 
innebærer at de heller ikke blir presset til å yte tjenester ut over den tiden 
de får betalt, slik andre rapporterer om (Masvie & Ytrehus, 2013). For 

å yte tjenester utover ordinær kontortid er de avhengig av et samarbeid 
med andre, særlig hjemmetjenesten. Samarbeidet med hjemmetjenesten 
har vært en utfordring og det synes som om manglende tillit mellom tje- 
nestene og en viss grad av stigmatisering av brukerne har vært et pro- 
blem (San Martin-Rodriguez et al., 2005). Enighet om mål og midler er et 
viktig prinsipp for samarbeid (Head & Alford, 2015), men kommentarer 
knyttet til manglende forståelse i hjemmetjenesten for at det må brukes 
tid til brukerne, tyder ikke på det. Dette fører til at de kan få en form for 
ideologisk distanse (Nesheim et al., 2019) der hjemmetjenesten og teamet 
ikke har felles forståelse av brukernes behov og felles mål for tjenesten. 
Ulik tilnærming til brukerens behov er en vanlig utfordring i helse- og 
velferdssektoren og krever vanligvis at man bevisst prover å skape en fel- 
les forståelse mellom de ulike aktørene (Glouberman & Mintzberg, 2001). 
De faste samarbeidsmøtene man nå har etablert mellom teamet og hjem- 
metjenesten, kan være et middel til å redusere motsetningene. 

Det er også interessant å registrere at ett av medlemmene i teamet ikke 
opplevde motsetningene like tydelig, og begrunnet det med sin lange 
erfaring og kontakt med andre fra flere avdelinger i kommunen. Dette 
kan være en illustrasjon på hvordan private nettverk påvirker mulighe- 
tene for å få til et samarbeid (Peters, 2018). Etableringen av faste samar- 
beidsmøter skjedde først etter at mesteparten av datasamlingen var gjort. 
Hvorvidt dette kan fungere som et organisatorisk nettverk i fremtiden er 
det ikke data på. Det er likevel grunn til å tro at slike felles møteplasser 
også kan skape grunnlag for private nettverk (Bjørquist & Hansen, 2018). 

Et annet perspektiv som også er viktig når man skal analysere sam- 
arbeid, er i hvilken grad de som skal samarbeide er avhengige av hver- 
andre (Knudsen, 1993). Dersom den ene parten er avhengig av den andre 
parten for å få løst sine oppgaver, så er denne parten mer interessert i 
samarbeid enn den som ikke er avhengig av den andre parten for å løse 
sine oppgaver (Nesheim et al., 2019). Avdeling helse og rus er avhengig 
av hjemmetjenesten for å få gitt et helhetlig tilbud til «sine» brukere, 
men hjemmesykepleien synes ikke i utgangspunktet å se oppfølging av 
ROP-brukere som sin oppgave. En slik manglende gjensidighet mellom 
de to avdelingene kan også forklare noe av vanskene med å få til et godt 
gjensidig samarbeid. 

Samarbeidet med spesialisthelsetjenesten beskrives som vanskelig. 
Fysisk avstand og dårlig offentlig kommunikasjonstilbud gjør at brukerne 
synes det er vanskelig å utnytte polikliniske tilbud i spesialisthelsetje- 
nesten. Når det også tar tid å få etablert et tilbud fra spesialisthelsetje- 
nesten, slik teamet beskriver, er det ikke overraskende at brukerne sier 
seg fornøyd med det kommunale tilbudet. For de ansatte blir det da hel- 
ler ikke naturlig å ha omfattende kontakt med spesialisthelsetjenesten. 
Dette svekker mulighetene for at tjenesteytere i kommunen kan danne 
private nettverk (Peters, 2018) med ansatte i spesialisthelsetjenesten. Et 
viktig grunnlag for godt formelt samarbeid mellom ulike virksomheter 
synes å være at man også har gode uformelle kontakter (Bjørkquist & 
Hansen, 2018; Hudson, 2004). Det innebærer at gode formelle nettverk 
bygger på gode personlige relasjoner. Teamet pekte også på at den elek- 
troniske kommunikasjonen med spesialisthelsetjenesten ikke fungerte 
tilfredsstillende. Gode kommunikasjonskanaler er sentralt for at orga- 
nisatoriske nettverk skal fungere (Ferlie et al., 2011). En konklusjon blir 
da at fysisk avstand, manglende kjennskap til hverandre og ineffektive 
kommunikasjonskanaler kan forklare at samarbeidet med spesialisthel- 
setjenesten er begrenset. 


Avslutning 


Avdeling rus og psykisk helse fremstår som et fungerende tverrfaglig 
team. Innad i teamet synes fleksibiliteten å være stor. Mulighetene for å 
nyttiggjøre seg ulik utdanning og erfaring som grunnlag for brede fag- 
lige vurderinger både av problemer og løsninger, synes stor. Utfordringer 
knyttet til kompetanse, som andre mindre kommuner erfarer, er ikke et 
problem i denne kommunen. For brukere som i hovedsak mottar tjenes- 
ter fra dette teamet, synes kommunestørrelsen å bidra til gode og over- 
siktlige tjenester. Kommunen synes dermed å ha en «nærhetseffekt» av å 
være liten (Jacobsen & Holtskog, 2013). 

Utfordringen synes å oppstå når det blir behov for fleksibilitet og nett- 
verk både mellom ulike virksomheter i kommunen, og mellom kom- 
munen og spesialisthelsetjenesten. Verken private eller organisatoriske 
nettverk synes å ivareta behovet for godt samarbeid. Dette er likevel ikke 

problemer som er spesielle for små kommuner. Det er derfor ikke noe 
som tyder på at tjenestetilbudet ROP-brukere mottar, svekkes av at kom- 
munen er liten. 

Abstract: By studying how primary care providers organize their services for people 
with concurrent substance abuse and mental health problems (dual diagnosis), this 
study aims to investigate formal and informal integration mechanisms. The study has 
an explorative approach based on interviews with people with dual diagnosis, man- 
agers, and front-line professionals in a Norwegian municipality of medium size. We 
found poor formal structures for internal coordination between services for mental 
health care and services for substance abuse, although they were organised in the 
same unit. Further, there were challenges in cooperation between this unit and the 
other healthcare units. Front-line professionals seemed to compensate for poor formal 
organisational structures with individual, informal coordination arrangements. Draw- 
ing on organisational theory, in particular the dilemmas of street-level bureaucrats 
and the role they play in policy implementation, this chapter discusses the importance 
and limitations of informal coordination measures for people with dual diagnosis. 


Keywords: coordination, mental health, primary care services, street-level bureaucrat, 
substance abuse 

Innledning 


Slik det er beskrevet innledningsvis i denne boken, har idealet om inte- 
grerte lokalbaserte tjenester vært en politisk styringsambisjon gjennom 
flere år. Men, slik kapittel fire i denne boken redegjør for, angir refor- 
mer, lover og retningslinjer få signaler med tanke på hvordan den enkelte 
kommune skal organisere for å sikre reelle og integrerte tjenester til 
innbyggere som har behov for det. Kommunene har stor frihet i valg av 
organisatoriske løsninger, og valgene vil være basert på lokale forhold og 
fortolkninger av styringsambisjonen (Rønhovde, 2016, s. 80). Gjennom å 
reise spørsmålet «hvordan har kommunen organisert sine tjenester for å 
skape samordning?» har dette kapitlet til hensikt å belyse hvordan tjenes- 
ter for innbyggere med ROP-lidelser utøves lokalt. 

ROP-retningslinjen vektlegger at tjenester til personer med ROP- 
lidelser skal foregå integrert og samtidig (Helsedirektoratet, 2012) — i mot- 
setning til parallelle og/eller sekvensielle tjenester, som hevdes å være lite 
egnet (Mueser et al., 2006). Med parallelle tjenestetilbud menes at en tje- 
nestemottaker mottar tjenester fra flere organisatoriske enheter samtidig, 
uten at disse blir sett i sammenheng. Med sekvensielle tjenestetilbud menes 
at brukerne mottar én tjeneste av gangen. ROP-feltet er komplekst, med 
motstridende funn i studier av «hva som virker» (Christiansen & Fodstad, 
2014). Det eksisterer en rekke ordninger i repertoaret av samordningsstra- 
tegier i en stadig mer spesialisert og kompleks tjeneste (Andersson et al., 
2011). Kapitlet vil derfor belyse kommunens ulike virkemidler for sam- 
ordning og koordinering. Her vil vi løfte frem både formelle og uformelle 
samordningsstrategier og tiltak som skal bidra til å skape helhet og sam- 
menheng for den enkelte bruker. Om tjenester skal organiseres som inte- 
grerte, parallelle og/eller sekvensielle er avhengig av hva som er det beste 
for bruker (Bjørkquist & Fineide, 2019). 


Organisasjonsteoretisk innretning 

Samordning kan beskrives som kontinuerlige prosesser der de ulike 
delene eller elementene er knyttet sammen, prioritert og tilpasset hver- 
andre. Samordning kan organiseres på ulike måter (Bjørkquist & Fineide, 
2019; Goodwin et al., 2013). Selv om kommunene forholder seg til de 

samme politiske ambisjonene om integrerte og lokalbaserte tjenester, vil 
samordningsstrategiene variere. I et instrumentelt perspektiv kan kom- 
munene ses på som redskap for å sette dette idealet ut i live. Institusjonelle 
organisasjonsperspektiver peker derimot på at rasjonelle, instrumentelle 
grep for å skape koordinering ikke nødvendigvis lar seg realisere hvis de 
bryter mot innarbeidede forståelser og praksiser (Andreassen, 2019). De 
institusjonelle perspektiver åpner nettopp her opp for at organisasjonene 
har egne institusjonelle regler, verdier og normer som gjør at de ikke uten 
videre tilpasser seg de de nye styringsambisjonene (Christensen et al., 
2015). 

Formelle organisasjoner er institusjonaliserte organisasjoner som 
utvikler uformelle normer og verdier (Eriksson-Zetterquist et al., 2005). 
Menneskebehandlende organisasjoner, som helse- og velferdstjenestene, 
kan regnes som arketypiske eksempler på slike institusjonaliserte orga- 
nisasjoner. I begrepet menneskebehandlende organisasjon ligger å utføre 
arbeid som direkte bearbeider og forandrer menneskers status, helse eller 
livsbetingelser (Hasenfeld, 1992; Vabø & Vabo, 2014). Dette er organisa- 
sjoner som er bundet til å forholde seg til ulike verdisett - som krav om 
effektivitet, byråkratisk grundighet, innsyn og kontroll. Samtidig skal 
de forholde seg til forventninger om å fungere fleksibelt nok til å kunne 
håndtere menneskelige problemer som er innfløkte og moralsk krevende 
(Vabø & Vabo, 2014). Profesjonsutøvere i menneskebehandlende orga- 
nisasjoner står ovenfor såkalte wicked problems (Rittel & Webber, 1973; 
Vabø & Vabo, 2014), som beskrevet i kapittel 5 i denne antologien. Når vi 
nå skal belyse hvordan tjenester for innbyggere med ROP-lidelser utøves 
lokalt, er det naturlig å rette blikket nettopp mot profesjoner og profesjo- 
nelt arbeid. Lipsky (2010) omtaler profesjonene som statens forlengede 
arm; de er både døråpnere og portvakter, de møter tjenestemottakerne 
ansikt til ansikt og de står i situasjoner som krever umiddelbar handling. 
De er «bakkebyråkrater» og utøver stor grad av skjønn for å kunne til- 
passe tjenestene til brukeren. Dette kan utfordre bakkebyråkratene ved 
at de kan komme i en skvis mellom «systemet» og innbyggernes behov. 
Dette er i tråd med Hasenfelds (1992) beskrivelser av trekk ved menneske- 
behandlende organisasjoner. Denne skvisen kan medføre at bakkebyrå- 
kratene utvikler mestringsstrategier som verken overensstemmer med 

brukernes behov, de faglige idealene eller politikernes ønsker (Lipsky, 
2010; Zacka, 2017). Sistnevnte omtaler disse mestringsstrategiene som the 
indifferent, the enforcer og the caregiver (fritt oversatt som «den likegyl- 
dige», «håndheveren» og «forsørgeren»). Disse moralske disposisjoner 
omtaler Zacka som patologiske responser på organisatorisk press som til 
syvende og sist vil påvirke bakkebyråkratenes skjønnsutøvelse (Zacka, 
2017). 

Bakkebyråkratene i de lokaliserte tjenestene befinner seg nederst i 
tjenestelinjen der man ikke kan desentralisere ansvaret. Bjørkquist og 
Ramsdal (2021) betegner en slik posisjon som «strukturell fraskrivelse 
av ansvar», ettersom pasienter med alvorlige psykiske diagnoser ofte blir 
skrevet ut fra spesialisttjenester til lokalbaserte tjenester som mangler 
nødvendige ressurser. Videre improviserer bakkebyråkratene ved å inklu- 
dere tiltak som finnes i lokalsamfunnet og til og med i deres private liv, 
noe som gjør arbeidet deres stressende. Dette betegner de som «personlig 
oversvømmelse av ansvar». De argumenterer således for at den moral- 
ske disposisjonen til profesjonelle i frontlinjen (Zacka, 2017) bør utvides 
til å omfatte mestringsstrategien «personlig ansvarsoversvømmelse» 
(Bjørkquist & Ramsdal, 2021). 


Metode 


Det empiriske grunnlaget i kapitlet bygger på analyser av data fra en 
middels stor kommune på omlag 30000 innbyggere (heretter kalt Kom- 
munen). Datainnsamlingen foregikk i perioden 2018-2020. Kommunale 
styringsdokumenter som planer, budsjettdokumenter og rapporter gir et 
bilde av status og prioriteringer. Den administrative organisasjonsstruk- 
turen med beskrivelse av ansvars- og arbeidsdelingen gir en indikasjon 
på formelle samordningsstrukturer internt i virksomhet for psykisk helse 
og rustjenester og mellom denne virksomheten og de andre kommunale 
virksomhetene som helsetjenestene og NAV. Vi har også samlet inn data 
på ulike tiltak og uformelle grep som blir tatt for å sikre horisontal sam- 
ordning. 

Det ble gjennomført ti individuelle intervjuer; fem intervjuer med 
tjenestemottakere og fem intervjuer med ansatte (se også kapittel 2 

(Bjørkquist & Ramsdal) i denne boken). Alle de fem tjenestemottakere 
har eller hadde hatt omfattende bruk av legale og illegale rusmidler, og 
i perioder også dårlig psykisk helse, fysiske og medisinske utfordringer. 
Flere av informantene hadde lang erfaring fra arbeidslivet. De ansatte 
jobbet i virksomhet for psykisk helse- og rustjenester og koordinerende 
enhet (KE). Med unntak av en leder hadde alle en bruker-rettet stilling 
som profesjonsutøvere. Vi anvender i tillegg data fra ett fokusgruppe- 
intervju med ansatte samt fra to intervjuer med ledere i virksomhet for 
psykisk helse- og rustjenester. 

Det ble tatt lydopptak av alle intervjuene som så ble transkribert. I 
analysen startet vi med en felles gjennomgang av ett intervju før vi for- 
delte de resterende oss imellom for sortering og bearbeiding. Vi hadde da 
fått en felles forståelse av koding av materialet, og hadde jevnlige møter 
for å diskutere funn og identifisere temaer som fremkom. Vi hadde med 
oss en organisasjonsteoretisk forståelse ut fra institusjonelle perspektiver, 
og analysene kan således karakteriseres som en kombinasjon av induk- 
tive og deduktive tilnærminger. Oppsummert går denne studien i dyb- 
den, med en kombinasjon av deskriptivt og eksplorativt design (Jacobsen, 
2005; Miles & Huberman, 1994; Yin, 2003). 


Kommunens organisering av tjenester og 
tilrettelegging for samordning 


Denne delen av kapitlet starter med å gi en beskrivelse av hvordan kom- 
munens virksomhet knyttet til rus og psykisk helse er organisert i hen- 
hold til organisasjonskartet med ansvars- og oppgavefordelingen og 
andre strukturelle forhold som kan knyttes til den interne samordnin- 
gen. Deretter presenterer vi samordningstiltak som ikke i samme grad er 
formalisert. 

I kommuneplanens samfunnsdel beskrives psykiske plager og ruspro- 
blematikk som en av de største helseutfordringene (Kommunen, 2018, 
s. 35). Rus og psykisk helse er organisert som en egen virksomhet i kom- 
munalavdeling helse og omsorg. I samme kommunalavdeling ligger også 
andre virksomheter - som helsehuset, sykehjem og hjemmesykepleie. 
Etter diskusjon i forbindelse med en nylig omorganiseringsprosess ble 

resultatet at psykisk helse og rus fortsatt skulle være en egen virksomhet, 
og ikke organisert sammen med de øvrige helsetjenester: «Så vi følte at vi 
var et lite sånt vedheng som ikke passet inn, og som ikke ville bli hørt i 
den massen av somatikk som vi skulle være en del av» (Ls). 

Det trekkes frem av de ansatte at virksomheten er relativt liten, og at 
det er et komplekst fagfelt. Det å stå som en egen virksomhet muliggjorde 
at fagfeltet ble synlig i den nye kommunalavdelingen. 


Samordning internt i virksomhet for psykisk helse- 
og rustjenester og koordinerende enhet (KE) 

Psykisk helse og rustjenester ledes i dag av virksomhetsleder som rappor- 
terer til kommunalsjefen. I virksomheten er det tre avdelinger som består 
av avdelingene psykisk helse, rustjenester og døgnbemannet bolig. Hver 
avdeling ledes av avdelingsleder som rapporterer til virksomhetsleder. 

Avdeling psykisk helse inneholder psykisk helseteam og aktivitetssen- 
ter for innbyggere med rus og psykisk helse-problemer. Avdelingen er 
bemannet med seks sykepleiere med videreutdanning i psykisk helsear- 
beid som arbeider på dagtid. Avdeling for rustjenester består av feltteamet 
som arbeider i turnus og har en bemanning på omkring ni årsverk med 
både helse- og sosialfaglig utdanning. Rusteamet, med rundt fem årsverk, 
arbeider på dagtid og er bemannet med sosialfaglige ansatte. Her er også 
helsestasjon for rusavhengige. Den tredje avdelingen er oppfølgingsbolig 
psykisk helse, som er døgnbemannet med helse- og sosialfaglige ansatte. 
De fleste tjenestene i virksomheten er samlokalisert i ett bygg i sentrum 
av byen. Informantene trekker frem at dette var en god løsning med hen- 
syn til tilgjengelighet for tjenestemottakerne og samarbeidsmuligheter 
for de ansatte. 

Det må søkes skriftlig på alle tjenester, også om det søkes om plass på 
kommunens aktivitetssenter. Det er etablert ansvarsgrupper for de bru- 
kerne som har individuell plan (IP), og samarbeidsmøter for de som ikke 
har IP. Koordinerende enhet (KE) har det overordnede ansvaret for koor- 
dinering av tjenester i kommunene, mens tjenester rettet mot enkeltbru- 
kere ligger til den enkelte virksomhet. KE har et eget kartleggingsteam 
som gjennomfører en tverrfaglig kartlegging hvor en representant fra 

kartleggingsteamet, en fra den aktuelle virksomheten og den som søker 
tjenester møtes. Deretter blir det fattet vedtak i KE på tildeling av eksem- 
pelvis hjemmesykepleie, hjemmehjelp, støttekontakt eller kommunal 
bolig. KE har vedtaksmyndighet for alle tjenestene i kommunalavdeling 
helse og omsorg, med unntak av virksomhet for psykisk helse og rustje- 
nester, som fatter egne vedtak. Denne organiseringen av tjenestetildeling 
kan illustrere at ansatte i virksomhet for psykisk helse og rus mente at 
de selv var best egnet til å fatte egne vedtak fordi det var de som hadde 
kompetanse rundt den enkelte bruker. 

Det synes ikke å være særlig grad av formalisert samarbeid mellom 
avdelingene i virksomhet for psykisk helse og rustjenester og det synes 
heller ikke å være en felles samarbeidsordning om ressurser; snarere er 
ressursene i form av lønns- og driftsmidler fordelt på avdelingsnivå. I 
praksis betyr dette at tjenestemottakere med dominans av rusproblem 
får tjenester fra avdeling rustjenester, og tjenestemottakere med domi- 
nans av psykisk helse-problemer får tjenester fra avdeling psykisk helse. 
En av tjenestemottakerne opplevde at han måtte velge: «Jeg fikk ikke 
både psykiatrisk sykepleier og rusteam. Da måtte jeg velge, og valgte 
rusteam» (M1). 

I hovedsak forsøkes det å ha kun en avdeling inne rundt hver bru- 
ker, men i enkelte tilfeller - og da særlig i komplekse saker — mobiliseres 
begge avdelingene: «Så det handler om at begge kompetansene trengs og 
man må være to og da kan det likeså godt være en fra hvert team» (L7). 

Utsagnet med «begge kompetansene» kan forstås ut fra at de ansatte 
i avdeling psykisk helse har sykepleiefaglig kompetanse, og de ansatte i 
avdeling rustjenester har en kombinasjon av helse- og sosialfaglig kom- 
petanse. Det er de ansatte selv som sørger for å samarbeide der de ser at 
brukeren har behov for begge kompetanseområdene. 


Samordning med hjemmesykepleie, 
fastlegene og NAV 


Samordningen mellom virksomhet rus og psykisk helsetjeneste og hjem- 
mesykepleien beskrives av de ansatte som utfordrende. I en tilsynsrapport 
fra Fylkesmannen i 2019 kommer det frem at det finnes en prosedyre for 

hvordan utveksling av informasjon skal formidles raskt mellom psykisk 
helse og rus og hjemmesykepleie. Prosedyren er kjent, men følges ikke av 
alle (Fylkesmannen, 2019). Tilsynsrapporten beskriver at ansatte i hjemme- 
sykepleien opplever at de kjenner for lite til status på enkeltpersoner med 
rusmiddelproblem og psykisk lidelse som de yter tjenester til, og at de 
har generelt lite kunnskap om brukergruppen. De er ukjente med om det 
foreligger en plan for krisehåndtering og handlingsstrategier ved plutselig 
forverring i sykdomsforløp (Fylkesmannen, 2019). Ifølge intervjuene med 
de ansatte har hjemmesykepleien manglende tidsressurser. De ansatte fra 
hjemmesykepleien blir ofte invitert inn i ansvarsgrupper som er ledet av 
virksomhet psykisk helse og rus: «Men de har en mye mer presset arbeids- 
hverdag enn det vi har, så det er vanskelig for dem å møte» (L5). 

Det har vært en diskusjon med hjemmesykepleien om manglende til- 
gang til virksomhetens journaler, noe som også ble påpekt av Fylkesman- 
nen i tilsynsrapporten. Dette ble løst ved at ansvarshavende sykepleier i 
hjemmesykepleien fikk tilgang. Ansvarshavende må da sørge for å distri- 
buere informasjon til de ansatte som skal hjem til brukeren. 

Kommuneoverlegen er bindeleddet mellom kommunen og fastlegene, 
men det er ikke etablert strukturert eller overordnet samarbeid mellom 
legene og virksomheten som yter tjenester til denne gruppen utover sam- 
ordning rundt den enkelte (Fylkesmannen, 2019). Det synes også å være 
lite samordning mellom legevakten og virksomhet psykisk helse og rus. 
De ansatte forteller at det er vanskelig å fange opp de brukerne som trenger 
hjelp. Hendelser der en tjenestemottaker har hatt behov for legevakten på 
kveldstid blir ikke fanget opp av virksomheten fordi den ikke blir videre- 
sendt: «for der kommer de som kanskje er mye ut og inn, men ikke har ... 
Ikke klarer å følge opp eller søke sjøl» (sosionom, fokusgruppeintervjuet). 

Det er heller ikke etablert felles journalføring mellom legevakten og 
virksomheten, noe som gir små muligheter til fange opp det som har 
skjedd, med mindre den enkelte selv henvender seg til virksomheten og 
søker om tjenester. 

Virksomhet psykisk helse og rus kan disponere to senger i kommunale 
akutte døgnenheter (KAD), men synes å være lite involvert i bruken av 
disse plassene. Om brukere har akutt behov for hjelp, blir de oppfordret 
til å kontakte fastlegen eller legevakten. 

Det finnes en skriftlig rutine for samarbeidet mellom virksomheten og 
NAV, og det er avtalt at det skal gjennomføres samarbeidsmøter to ganger 
i året. De ansatte forteller at det ofte handler om tildeling av kommunal 
bolig, noe de gir uttrykk for er en stadig utfordring. 


Samordning med spesialisthelsetjenesten 


Oppsøkende rusteam (ORT) ble startet opp som et fire års samarbeids- 
prosjekt mellom rustjenesten i kommunen og sosialmedisinsk poliklinikk 
(SMP) ved sykehuset. På det tidspunktet intervjuene ble gjennom- 
ført, ble ORT driftet som et samordningstiltak mellom kommunen og 
spesialisthelsetjenesten. Hensikten var — og er fortsatt — å gi pasienter 
med ROP-lidelse et helhetlig tilbud i tråd med anbefalinger i ROP- 
retningslinjen (Helsedirektoratet, 2012). Teamet har fire halve stillinger; 
to fra kommunen og to fra spesialisthelsetjenesten. Dette er et tilbud til 
de sykeste pasientene, som får tjenester fra teamet i en avgrenset periode. 
Det gjennomføres her først og fremst dybdekartlegging og ikke oppføl- 
ging av tjenestemottakere. Kartleggingen legger grunnlag for videre opp- 
følging fra ordinært tjenestetilbud. 

Kommunens mulighet til intern samordning settes på prøve når pasi- 
enter skrives ut fra sengepost i spesialisthelsetjenesten. Virksomhetsleder 
forteller at for noen år siden var det vanlig at de ble kontaktet for samar- 
beidsmøter i god tid før utskriving: «Nå går alt på E-Link og det er gjerne 
dagen før, eller to dager før. Pasienten skal skrives ut på torsdag, kan dere 
komme i morgen» (leder, intervju). Dette har kommunene sjelden mulig- 
het til, forteller hun. De får også sjelden epikrise. Men de må snu seg raskt 
rundt og samarbeide om å etablere et tilbud. 

Oppsummert viser kommunens styringsdokumenter og intervjuer 
med ansatte og brukere en indikasjon på at kommunen organisatorisk 
sett i liten grad har innrettet sine tjenester i tråd med den politiske sty- 
ringsambisjonen om integrerte lokalbaserte tjenester. Selv om avdeling 
for psykisk helse og avdeling for rus er isamme virksomhet, synes det ikke 
å være formalisert samarbeid mellom avdelingene. Det er fravær av for- 
malisert samordning og mangel på felles dokumentasjonssystemer mel- 
lom virksomheten og helsetjenestene og NAV. Manglende samordning 

internt i virksomheten og mellom virksomhetene kan indikere at tjeneste- 
mottakerne må forholde seg til både parallelle og sekvensielle tjenester. 
Ett unntak er ORT, som er etablert i tråd med ROP-retningslinjen fra 
2012. Vi skal nå se nærmere på koordinatorfunksjonene og aktivitetssen- 
teret som uformelle samordningsmekanismer. 


Den betydningsfulle koordinatorrollen 


Intervjuene med de ansatte i kommunen viser at hver enkelt ansatt i til- 
legg til sine ordinære oppgaver også har en mer eller mindre uformell 
koordinatorrolle. Vi omtaler denne funksjonen som koordinator her, 
fordi vedkommende koordinerer tjenestene overfor tjenestemottaker 
og skal sørge for horisontal samordning mellom de lokalbaserte tjenes- 
tene, men også vertikal samordning mellom tjenestenivåene. Ordningen 
bærer preg av å være formell og i tråd med forskrift om habilitering og 
rehabilitering, individuell plan og koordinator (2011). Ut fra vårt datama- 
teriale har vi ikke grunnlag for å skille mellom koordinator som formell 
posisjon (for eksempel en ansatt som er oppnevnt i forbindelse med eta- 
blering av ansvarsgruppe og IP), eller om det er en ansatt som er utpekt 
av leder som kontaktperson for en bruker. Sistnevnte bærer preg av en 
uformell posisjon. Betegnelser som kontaktpersoner, kontakter og koor- 
dinator brukes nettopp både av de ansatte og tjenestemottakerne, og ofte 
er vedkommende omtalt med fornavn. Tjenestemottakerne kan omtale 
koordinatoren sammen med omtale av «teamet mitt» eller «de andre» i 
den forstand at alt ikke står og faller på den ene koordinatoren. Koordi- 
natoren kan være en ansatt i virksomhet psykisk helse og rus, eller det 
kan være en fastlege som utgjør et sentralt bindeledd mellom de ulike tje- 
nestene. Men, slik brukerne formidler, kan denne funksjonen også utøves 
av en ansatt i spesialisthelsetjenesten. 

Det fremkommer avintervjuene at disse kontaktene ofte er langvarige og 
stabile kontakter som gir kontinuitet og sørger for opplevelsen av helhet og 
sammenheng, nærmest som et «nav» for tjenestemottakeren. Inspirert av 
Zackas (2017) moralske disposisjoner hos bakkebyråkratene, fritt oversatt 
som «den likegyldige», «håndheveren» og «forsørgeren», samt Bjørkquist 
og Ramsdals (2021) beskrivelse av «personlig ansvarsoversvømmelse», vil 


184 


SAMORDNING AV LOKALBASERTE TJENESTER 


vi nedenfor presentere de mest sentrale funksjonene koordinator beskri- 
ves å inneha. Disse rollebeskrivelsene omtaler vi her som «døråpneren», 
«tilretteleggeren» og «fallskjermen», slik disse fremkommer i vårt data- 
materiale. 


«Døråpneren» 


Døråpneren kjenner til den organisatoriske konteksten og de øvrige tje- 
nestene og sørger for kontakt og/eller henvisning til andre tjenesteytere 
og virksomheter. De deltar på møter og samtaler sammen med brukeren 
og taler tjenestemottakernes sak når de selv ikke klarer dette. Døråpne- 
ren kan eksempelvis være fastlegen: 


Ja, har hatt henne noen år. Og hun er bra, for hun kjenner jeg, hun vet akkurat 
hvordan det fungerer med rutiner og hele pakka, og hun hører på meg når jeg 


snakker. Og hun vet at når jeg sier at det er på en måte, så er det sånn. (K2) 


Døråpneren kan også være en av de ansatte i psykisk helse og rus om 
har gode personlige relasjoner til samarbeidspartnere som ansatte i NAV 
og som sørger for direkte kontakt til vedkommende. Men døråpneren 
kan også være en ansatt i Sosialmedisinsk poliklinikk (SMP) som har 
kjennskap til og henviser videre til rette navngitte behandlere innenfor 
spesialisthelsetjenesten. 

Det kan også være vanskeligheter med å fylle «døråpnerfunksjonen». 
Koordinatorene i virksomhet psykisk helse og rus drar ofte sammen med 
tjenestemottakerne til fastlegen. Situasjoner der det er behov for akutt 
bistand fra fastlegen kan imidlertid være tidskrevende: 


Så skal du sitte halve formiddagen i telefon, og så kanskje er du heldig og får en 
akutt-time, så skal du klare å få pasienten akkurat til det tidspunktet, og så må 
du sitte å vente i tillegg med en pasient som er dårlig. Da er klokka to, ikke sant, 
da har du holdt på hele dagen. Og så kan du risikere at pasienten bare reiser seg 


og går fra det legekontoret. (Sosionom, fokusgruppeintervjuet) 


Det var i dette tilfellet den ansatte som sørget for akutt-time og som reiste 
til legen sammen med den syke tjenestemottakeren. Informanten formid- 
let videre at hun skulle forholde seg til flere tjenestemottakere som hadde 

ulike behov gjennom denne arbeidsdagen, og hun ga utrykk for at det var 
krevende å stå i en slik situasjon. Her illustreres hvordan koordinatorene 
forsøker å dekke gapet mellom stor arbeidsmengde, knappe ressurser og 
uttalte behov hos tjenestemottakerne. 


«Tilretteleggeren» 


Tilretteleggeren sørger for organisering av ansvarsgruppemøter og sam- 
arbeidsmøter med de nødvendige aktørene. Her er det en rekke ulike 
aktiviteter og arrangementer som skal planlegges, gjennomføres og føl- 
ges opp av tilretteleggeren. Det kan være både sporadiske ad hoc-møter 
og planlagte møter. En av tjenestemottakerne forteller at hun har faste 
ukentlige møter med ansatte fra psykisk helse og rus og i tillegg ansvars- 
gruppemøter: «og så hver fjerde uke har ansvarsgruppemøte med alle 
sammen, med både hjemmesykepleie, ambulerende team og ...» (K3). 

Som tidligere nevnt betegnes møter som ansvarsgrupper for de tjeneste- 
mottakerne som har IP og samarbeidsmøter for de som ikke har IP. 
Betegnelsen ansvarsgruppemøte kan således tyde på at brukeren har en 
individuell plan, og hun forteller at en slik ble laget en gang. Men hun er 
usikker på om den er gjort ferdig, og synes ikke å være særlig opptatt av 
å ha en slik plan. 

Tilretteleggeren kan også være fastlegen. En av tjenestemottakerne 
forteller at fastlegen arrangerer at hun får møte både fastlegen og psykia- 
teren samtidig, og at det da blir et godt samarbeid om alt fra medisinering 
til annen form for behandling. Her har fastlegen organisert arbeidstiden 
sin med en fast dag i uken som brukes til å delta på samarbeidsmøter med 
NAV og andre sammen med pasienten. En annen tjenestemottaker vekt- 
legger fastlegens tilretteleggende rolle gjennom organisering av møter 
med store deler av behandlingsapparatet og at hen er opptatt av å finne 
alternative løsninger. 

Det er mye praktisk som tjenestemottakerne skal forholde seg til for 
å få tjenester fra NAV. Her trekker både ansatte og tjenestemottakere 
frem betydningen av å tilrettelegge for bistand og hjelp til søknader og 
annet. Dette er det ofte koordinatoren i psykisk helse- og rusteamet som 
utfører. 

En av tjenestemottakerne omtaler koordinator ved rustjenesten 


sammen med «teamet mitt»: 


For bedre team skal du lete lenge etter. Nå har jeg ruskonsulenten her, jeg har 
psykiatritjenesten — ja, det er jo kommunen - og så har jeg en behandler pa 
SMP. Og så resten av teamet, det er liksom fastlegen min og saksbehandleren 


min i NAV, som er helt fantastisk, og vergen min. (K3) 


Hun forteller videre at ruskonsulenten skulle tilrettelegge et møte med 
psykisk helsetjeneste neste uke, men så ringte SMP henne og ville ha et 
møte på onsdag. Så var det fastlegen som sa at han skulle sette opp time 
på tirsdag. Selv om brukeren forholdt seg til mange aktører ble ikke dette 
problematisert, og hun utrykker at «de hjelper med hjertet her». 


«Fallskjermen» 


Fallskjermen er tilgjengelig, enkelte også utenom arbeidstid, og tar imot 
når brukeren ikke mestrer livet. 


Men uansett så er de der og støtter meg og bryr seg. Om det skulle vært kvelden 
nar de var ferdige på jobb, noen av dem i hvert fall. Eller om det ... Ja, når som 


helst på døgnet, egentlig. (K3) 


Sitatet over viser at noen av de ansatte er tilgjengelig utenfor arbeidstid. 
Det kan tyde på at de ansatte som inntar rollen som fallskjerm kan ha en 
sterk opplevelse av forpliktelse overfor brukerne. Vi har tidligere vist til 
at kommunen ikke har en døgnkontinuerlig tjeneste, men at avdeling for 
rustjenester har et feltteam som arbeider i turnus. At ansatte bruker egen 
fritid til å møte hensynet til det særegne og spesielle i brukernes situasjon 
kan gjøre arbeidet deres svært belastende. 

En tjenestemottaker forteller at hun har en svært tilgjengelig fastlege, 
men her innenfor kontortid: 


Og jeg kan i prinsippet komme opp og si: «Jeg må prate med [fornavn legen]. 
Nå! For nå er det ikke greit.» Da kan hun fort be en pasient vente ti minutter, så 
tar hun meg inn. [...] Og skulle det bli så det faller, så jeg kjenner at jeg trenger 


psykolog, da sier jeg bare til fastlegen: «Nå må du henvise meg.» (K2) 

En annen tjenestemottaker forteller at hvis det tar en halvtime hos legen, 
så blir det en halvtime. Han ringer eller sender melding, så han kommer 
inn raskest mulig. 

Vi ser her at de tre rollene som er fremkommet av datamaterialet er 
delvis overlappende med de moralske disposisjoner hos bakkebyråkra- 
tene, særlig rollene som «håndheveren», «forsørgeren» og «personlig 
ansvarsoversvømmelse» (Bjørkquist & Ramsdal, 2021; Zacka, 2017). Vi 
diskuterer de moralske disposisjoner i slutten av kapitlet. I denne siste 
del av analysen vil vi ta for oss betydningen av sosiale møteplasser som 
uformell samhandlingsarena. 


Aktivitetssenteret som sosial møteplass 
og samhandlingsarena 


Aktivitetssenteret har omkring tre årsverk og er åpent alle - hverdager 
på dagtid, og en dag i uken også på kveldstid. Det stilles krav om søknad 
for å få plass, og det fattes vedtak for seks måneder av gangen. Vedtaket 
spesifiserer hvilke aktiviteter som tildeles og hvilke dager man kan møte. 
Tidligere var dette senteret kun for de tjenestemottakerne som benyt- 
tet tjenester fra avdeling psykisk helse. Avdeling for rustjenester hadde 
samtidig startet opp «prosjekt helsestasjon og lavterskeltilbud til rusav- 
hengige». Tiltaket var finansiert av prosjektmidler fra Fylkesmannen og 
ble prøvd ut ett år. Det var mindre vellykket, og det ble gjennomført en 
brukerundersøkelse der det viste seg at 95 prosent av brukerne ønsket 
seg et rusfritt tilbud. Helsestasjonen for rusavhengige ble videreført, men 
lavterskeltilbudet ble nedlagt og midlene lagt inn i aktivitetssenteret. Da 
dette ble rapportert til Fylkesmannen fikk de tilbakemelding på at dette 
var i tråd med intensjonen om nedbygging av særordninger for de enkelte 
gruppene. 

I forbindelse med en nylig omorganisering var det planlagt at aktivi- 
tetssenteret skulle trekkes ut av virksomhet for psykisk helse- og rustje- 
nester og organiseres inn i en ny virksomhet sammen med de andre 
kommunale aktivitetstilbudene. De ansatte argumenterte for at aktivi- 
tetssenteret var knyttet tett opp til utfordringer for personer med ROP 
lidelser: 

Det går dårlige folk der som man trenger kompetanse for å se at «nå er det var- 
selsymptomer, nå blir han dårligere, snart må han legges inn ...», så da fikk vi 


beholde aktivitetssenteret i vår virksomhet. (L5) 


Nå er aktivitetssenteret tilgjengelig for alle brukere i virksomheten, og 
det er organisert ut fra avdeling for psykisk helse. Aktivitetssenteret gir 
virksomheten et spillerom når henvendelsene hoper seg opp: 


For selv om det er venteliste på en til en samtaler i psykisk helseteam eller på 
kursene som holdes her, så har man muligheter til å begynne på aktivitetssente- 


ret, og der er det ikke ventetid. (L7) 


Den ansatte forteller videre at dette er en god ordning med tanke på inte- 
grering av psykisk helse og rus. Tjenestemottakerne løfter opp betydning 
av aktivitetssenteret som en uformell sosial arena der de kan møte andre 
tjenestemottakere og ansatte. For noen tjenestemottakere er det også et 
sted for møter med «sin» koordinator. På den måten kan også de ansatte 
her utøve de koordinatorfunksjoner vi har omtalt som døråpnere, tilret- 
teleggere og fallskjerm. 

Som nevnt møter brukerne i ulike aktivitetsgrupper på bestemte dager 
og dette er beskrevet i vedtak. Men det er allikevel en fleksibilitet i tilbu- 
det: 


Jeg kan komme hit på onsdag ettermiddag når det er åpent for alle. De andre 
dagene har vi ulike grupper, så du blir tildelt grupper. Og jeg er jo i kjøkken- 
gruppen tirsdag og fredag. Men det er jo aldri noen som skulle si noe om jeg 


kommer inn på en mandag og bare tar en kaffe. (K2) 


En tjenestemottaker forteller at det er mange som ønsker å komme inn på 
senteret. Noen blir værende der, og andre er bare innom før de går videre. 


Hun ser på senteret som en form for ettervern: 


... de som ikke har noen familie rundt seg, som for eksempel har vært lagt inn på 
DPS eller sånt. Så virker det jo som om det er så lite ettervern når de blir skrevet 
ut. Og det samme tenker jeg at det er jo også i forhold til folk som har rusa seg, 
å ha en mellomstasjon. Og det tror jeg egentlig senteret her gjør veldig bra. (K1) 


En annen tjenestemottaker forteller at han er så fornøyd med senteret 
fordi han er med i kjøkkengruppen der han kan lage mat og diskutere 

med andre. Og hvis det er noe han sliter med, «så kan jeg ventilere, lufte 
og blåse ut, i stedet for at ... eller gå på trimgruppa i tillegg for å få ut litt» 
(M2). Sitatet illustrerer at brukeren opplever å bli møtt på sine egne pre- 
misser i trygge rammer som gir rom for både aktivitet og sosial kontakt. 

Oppsummert indikerer denne del av analysen at de uformelle samord- 
ningsmekanismene, som koordinatorfunksjoner og aktivitetssenteret, 
gjør at spørsmål rundt hvorvidt tjenestene er parallelle eller sekvensielle 
er av mindre betydning. Det er den enkelte profesjonsutøver i sine koor- 
dinatorfunksjoner som «døråpner», «tilrettelegger» og «fallskjerm», som 
sørger for integrasjon av tjenestene. Det kan således tyde på at enkelte 
brukere opplever at det er integrerte lokalbaserte tjenester selv om tjenes- 
tene er parallelle og/eller sekvensielle. 


Drøfting 


Vi reiste spørsmålet «hvordan har kommunen organisert sine tjenes- 
ter for å skape samordning»? Funnene indikerer at kommunen - med 
unntak av oppsøkende rusteam (ORT) - i liten grad har tilrettelagt for 
å etablere formelle samordningsstrukturer mellom de lokalbaserte tje- 
nestene for personer med ROP-lidelser. ORT var en satsing på etable- 
ring av en ny samarbeidskonstellasjon mellom kommunen og sykehuset 
i tråd med ROP-retningslinjen fra 2012. Her er det en tydelig kobling 
mellom mål om integrerte lokalbaserte tjenester og middel; det vil si 
det ble utviklet en ny praksis gjennom måten ORT ble organisert på. 
Selv om dette er et tiltak som kan bidra til vertikal samordning mel- 
lom nivåene, ser det ikke ut til å påvirke den horisontale samordningen 
nevneverdig. 

Innledningsvis viste vi til at det er klare styringsambisjoner om inte- 
grerte lokalbaserte tjenester, og at kommunene har stor frihetsgrad i valg 
av organisatoriske løsninger. Det er dermed ikke gitt at styringsambisjo- 
nene innfris, og det kan være vanskelig for organisasjonene å rette seg 
inn mot krav om etablering av nye formelle samordningsstrukturer. Der- 
som styringsambisjonene bryter med allerede innarbeidede forståelser og 
praksiser vil det være en utfordring for organisasjonene helt uten videre 
å tilpasse seg de stadig nye kravene (Andreassen, 2019; Christensen et al., 

2015). Vi skal nå diskutere betydningen av - og begrensningene med - de 
«dagligdagse» og uformelle samordningsgrepene som i all hovedsak utfø- 
res av bakkebyråkratene. 


Når styringsambisjonen møter etablerte praksiser 
De «dagligdagse» uformelle samordningsgrepene gir et bilde av en inn- 
arbeidet forståelse og praksis (Eriksson-Zetterquist et al., 2005). Denne 
praksis kan synes å bidra til delvis å kompensere for styringsambisjonens 
krav om etablering av formelle samordningsstrukturer som i utgangs- 
punktet skal sikre integrerte lokalbaserte tjenester. Her kan organisato- 
risk fragmentering kompenseres eller «mykes» opp gjennom uformelle 
samordningstiltak, slik at tjenestemottakeren kan oppleve helhet og sam- 
menheng i de lokalbaserte tjenestene. De dagligdagse samordningsgrep 
vil således ha stor betydning for tjenestemottakeren. 

Men, slik analysen viser, er det strukturelle utfordringer rundt eksem- 
pelvis organisering av informasjonsdeling mellom virksomhet psykisk 
helse og rus og hjemmesykepleien. Og her, som på andre sårbare tje- 
nesteområder, kan utstrakt bruk av uformelle arrangementer stå i fare 
for å skyggelegge strukturelle samordningsutfordringer. En skygge- 
legging i denne sammenheng kan innebære at samordningsutfordrin- 
ger som oppstår på grunn av organisatorisk fragmentering ikke så lett 
kommer til syne. Utstrakt bruk av uformelle arrangementer kan således 
begrense organisasjonens mulighet til å identifisere behovet for å eta- 
blere formelle samordningsstrukturer som skal sikre integrerte tjenester. 
Vi vil derfor rette oppmerksomheten mot den rollen bakkebyråkratene 
kan spille. 


Bakkebyråkratenes roller og mestringsstrategier 

Bakkebyråkratene i de menneskebehandlende organisasjoner spiller en 
vesentlig rolle for at brukeren skal oppleve helhetlige tjenester og utøver 
stor grad av skjønn for å kunne tilpasse tjenestene til den enkelte brukers 
behov (Lipsky, 2010). Som vi tidligere har vært inne på, er arbeidshverda- 
gen preget av mange ulike hensyn og motstridende interesser, og det kan 

oppstå problemer ved at bakkebyråkraten kan havne i en skvis mellom 
«systemet» og brukerens behov (Hasenfeld, 1992; Lipsky, 2010). «Systemet» 
kan assosieres med de strukturer og vilkår som bakkebyråkraten omgis 
med, eksempelvis standarder som regulerer arbeidsutførelsen, krav til 
effektivisering, prosedyrer for samhandling mellom enhetene og obliga- 
torisk bruk av felles kommunikasjonssystemer. Det kan også være fravær 
av formelle samordningsstrukturer, samarbeidsavtaler, rutiner og prose- 
dyrer i «systemet», slik vi har sett i vår analyse. Og her vil det forventes 
at bakkebyråkraten skal dekke slike mangler for å klare å håndtere kre- 
vende og innfløkte menneskelige problemer (Lipsky, 2010; Vabø & Vabo, 
2014). Bakkebyråkratene innfrir nettopp disse forventningene gjennom 
bruk av uformelle, dagligdagse samordningsgrep for å få til gode løsnin- 
ger for tjenestemottakeren. Disse uformelle arrangementene er en natur- 
lig del av profesjonsutøvelsen, men det kan være krevende. Vi har sett at 
profesjonsutøveren inntar ulike roller både innenfor arbeidstiden og på 
egen fritid, noe som kan gjøre arbeidet svært belastende. Til syvende og 
sist kan bakkebyråkratene som utsettes for organisatorisk press utvikle 
mestringsstrategier som verken overensstemmer med brukernes behov, 
de faglige idealene eller politikernes ønsker (Bjørkquist & Ramsdal, 2021; 
Lipsky, 2010; Zacka, 2017). 


Avslutning 


Vi har i dette kapitlet vist til at uformelle arrangementer som utføres av 
bakkebyråkrater delvis kan kompensere for manglende formelle sam- 
ordningsstrukturer ved at organisatorisk fragmentering «mykes» opp 
av den enkelte bakkebyråkrat, slik at brukeren får en opplevelse av inte- 
grerte tjenester. Her er bruk av de uformelle arrangementene av stor 
betydning. 

Men bakkebyråkratene kan utsettes for et organisatorisk press, og 
det kan også stilles spørsmål om utstrakt bruk av uformelle arrange- 
menter kan resultere i skyggelegging av reelle samordningsutfordringer 
i de lokalbaserte tjenestene. Således kan organisasjonens mulighet til å 
identifisere behovet for etablering av formelle samordningsstrukturer bli 
begrenset. 


192 


SAMORDNING AV LOKALBASERTE TJENESTER 


Referanser 


Andersson, J., Ahgren, B., Axelsson, S. B. Eriksson, A. & Axelsson, R. (2011). 
Organizational approaches to collaboration in vocational rehabilitation — an 
international literature review. International Journal of Integrated Care, 11(4). 
https://doi.org/10.5334/ijic.670 

Andreassen, T. A. (2019). Tilnærminger i forskning om samordning og samarbeid. 
IC. Bjorkquist & M. J. Fineide (Red.), Organisasjonsperspektiv på samordning 
av helse- og velferdstjenester (s. 19-46). Cappelen Damm Akademisk. https://doi. 
org/10.23865/noasp.66.ch1 

Bjorkquist, C. & Fineide, M. J. (2019) Introduksjon: Behovet for samordning og 
samarbeid I C. Bjørkquist & M. J. Fineide (Red.), Organisasjonsperspektiv på 
samordning av helse- og velferdstjenester (s. 7-17). Cappelen Damm Akademisk. 
https://doi.org/10.23865/noasp.66.cho 

Bjørkquist, C. & Ramsdal, H. (2021). Structural disavowal and personal inundation 
of responsibility — a local perspective on pressure on mental health front-line 
professionals. European Journal of Social Work. https://doi.org/10.1080/13691457.2 
021.1882399 

Christensen, T., Egeberg, M., Lægreid, P., Roness, P. G. & Røvik, K. A. (2015). 
Organisasjonsteori for offentlig sektor (3. utg.). Universitetsforlaget. 

Christiansen, B. & Fodstad, H. (2014). Hva kan kjennetegne oppfatninger av 
personer med rus- og psykiske helsevansker (ROP) hos ansatte og studenter? 
Tidsskrift for psykisk helsearbeid, (2), 126-134. 

Eriksson-Zetterquist, U., Kalling, T. & Styhre, A. (2005). Organisation och 
organisering. Liber. 

Forskrift om habilitering og rehabilitering. (2011). Forskrift om habilitering og 
rehabilitering, individuell plan og coordinator (FOR-2011-12-16-1256). Lovdata. 
https://lovdata.no/forskrift/2011-12-16-1256 

«Fylkesmannen». (2019). Tilsynsrapport. [Anonymisert av personvernhensyn] 

Goodwin, N., Sonola, L., Thiel, V. & Kodner, D. (2013). Co-ordinated care for people 
with complex chronic conditions. Key lessons and markers for success. The King's 
Fund. https://www.hqsc.govt.nz/assets/General-NEMR-files-images-/nick- 
goodwin-co-ordinated-care-kingsfund-Nov-2013.pdf 

Hasenfeld, Y. (1992). Human services as complex organizations. Sage. 

Helsedirektoratet. (2012). Samtidig ruslidelse og psykisk lidelse (ROP-lidelser) 
[Nasjonal faglig retningslinje]. https://www.helsedirektoratet.no/retningslinjer/ 
samtidig-ruslidelse-og-psykisk-lidelse-rop-lidelser 

Jacobsen, D. I. (2005). Hvordan gjennomfore undersokelser? Innforing i 
samfunnsvitenskapelig metode (2. utg.). Hoyskoleforlaget. 

«Kommunen». (2018). Årsrapport. [Anonymisert av personvernhensyn] 


193 


KAPITTEL 9 


Lipsky, M. (2010). Street-level bureaucracy: Dilemmas of the individual in public 
services (Utv. utg.). Russell Sage Foundation. (Opprinnelig utgitt 1980) 

Miles, M. B. & Huberman, A. M. (1994). Qualitative data analysis: An expanded 
sourcebook (2. utg.). Sage. 

Mueser, K. T., Noordsky, D. L., Drake, R. E. & Fox, L. (2006). Integrert behandling av 
rusproblemer og psykiske lidelser. Universitetsforlaget. 

Rittel, H. W. & Webber, M. M. (1973). Dilemmas in a general theory of planning. 
Policy Sciences, 4(2), 155-169. https://doi.org/10.1007/bfo1405730 

Rønhovde, L. (2016). Kommunal organisering i møtet med samhandlingsreforma. 
IJ. Amdam, R. Bergem & F. O. Båtevik (Red.), Offentleg sektor i endring 
(s. 79-96). Universitetsforlaget. https://doi.org/10.18261/9788215027722-2016-07 

Vabø, M. & Vabo, S. I. (Red.). (2014). Velferdens organisering. Universitetsforlaget. 

Yin, R. K. (2003). Case study research. Sage. 

Zacka, B. (2017). When the state meets the street: Public service and moral agency. 
Harvard University Press. 


194 


KAPITTEL 10 


Samarbeid om rus- og psykiske 
helsetjenester - erfaringer fra 
en innovasjonsprosess I en 
storbykommune 


Rannveig Røste 
Fakultet for helse, velferd og organisasjon, Høgskolen i Østfold 


Catharina Bjørkquist 
Fakultet for helse, velferd og organisasjon, Høgskolen i Østfold 


Abstract: Collaboration has been emphasized as a solution for many complex 
problems, in both political agendas and research literature. Public reforms aim at 
coordination and integration of services for people with complex health and social 
challenges, such as addiction and mental health problems. How to organize services 
in a coordinated and integrated manner is for each local authority to determine. 
In this chapter, we examine an innovation process initiated by a large city in order 
to develop integrated services. By using the process approach as a method, this 
chapter provides in-depth insight into how different actors meet and collaborate on 
reorganizing the services and the challenges they encounter in their collaboration. 


Keywords: addiction and mental health, collaborative innovation, coordination, 
innovation process, integrated services 


Innledning 


Dette bokkapittelet diskuterer forskningsfunn fra en studie av en innova- 
sjonsprosess i rus- og psykiske helsetjenestene i en storbykommune. Denne 
storbykommunen er blant de stedene i landet som har flest personer med 


Sitering av denne artikkelen: Roste, R. & Bjorkquist, C. (2021). Samarbeid om rus- og psykiske 
helsetjenester — erfaringer fra en innovasjonsprosess i en storbykommune. I C. Bjørkquist & H. Ramsdal 
(Red.), Statlig politikk og lokale utfordringer: Organisering av tjenester innen rus og psykisk helse (Kap. 10, 
s. 195-216). Cappelen Damm Akademisk. https://doi.org/10.23865/noasp.140.ch10 

rus- og psykiske lidelser, og kommunen har igangsatt et prosjekt for å imø- 
tekomme utfordringene. Prosjektet er innrettet mot å utvikle en ny orga- 
nisasjonsenhet med et samlet tjenestetilbud tilpasset brukernes behov. Helt 
konkret består den nye organisasjonsenheten av en overflytting av NAVs 
sosialtjeneste til kommunens enhet for mestring av psykisk helse og rus. 
Den nye organisasjonsenheten er innrettet mot å utvikle et tett samar- 
beid om et helhetlig tjenestetilbud hvor brukerens ressursmobilisering og 
egenmestring står i sentrum. Opprettelsen av denne nye organisasjonen 
er interessant å studere gjennom en innovasjonsprosess for å få innsikt i 
hvordan samarbeidet oppstod og ble utviklet over tid, og hvilke utfordrin- 
ger kommunen står overfor i samordningen av de komplekse kommunale 
rus- og psykisk helsetjenestene. 

Komplekst sammensatte problemer, som rus- og psykiske lidelser, har 
blitt beskrevet som et kjennetegn på moderne samfunnsutfordringer, 
og som i forskningslitteraturen er omtalt som wicked problems (Head & 
Alford, 2015; Rittel & Webber, 1973). I nyere litteratur om innovasjon i 
offentlig sektor er samarbeidsdrevet innovasjon fremhevet for å fremme 
mulige løsninger gjennom samarbeid på tvers av organisasjons- og pro- 
fesjonsgrenser (Hartley et al., 2013; Torfing et al., 2019). Samtidig innehar 
denne litteraturen få konkrete anbefalinger for hvordan samarbeid kan 
bidra til å overkomme komplekst sammensatte problemer. Koordinering 
av samarbeid gjennom opprettelse av nye organisasjonsenheter på tvers 
av eksisterende organisasjonsgrenser har vært trukket frem som en mulig 
løsning, men hvor litteraturen også har påpekt hindringer i endring av 
eksisterende strukturelle og institusjonelle grenser (Christensen et al., 
2019; Christensen & Lægreid, 2007). 

Kapittelet bidrar med ny innsikt til denne forskningslitteraturen om 
hvordan samarbeid på tvers av organisasjonsgrenser blir til for å løse 
komplekst sammensatte problemer, hvilke utfordringer samarbeidet 
møter underveis, og hvordan disse utfordringer forsøkes overkommes. 
Dette gjøres gjennom å benytte prosesstilnærming som forsknings- 
metode for å kunne gå i dybden for å frembringe kunnskap om hvordan 
og hvorfor samarbeid på tvers av organisasjonsgrenser oppstår, utvikler 
seg og bidrar til å iverksette endringer over tid (Langley et al., 2013; 
Pettigrew, 2012). 

Prosjektet i denne storbykommunen hadde et mandat som la opp til 
samarbeidsdrevet innovasjon for å fremme helhetlige tjenester for personer 
med rus- og psykiske lidelser. Dette prosjektet er derfor en mulighet til nett- 
opp å studere hvordan denne organisasjonsformen kan bidra til å utvikle 
samarbeid i et komplekst sammensatt problemområde og på tvers av eksis- 
terende grenser. Studien bringer til overflaten problemer som kommunen 
står overfor med å gi tjenester til personer med sammensatte og komplekse 
behov, og gir innsikt i hvordan de ulike involverte partene jobber, møtes og 
samarbeider om utvikling av tjenestene i den nye organisasjonen. 

Følgende forskningsspørsmål stilles: Hvordan kan prosjektet om sam- 
arbeidsdrevet innovasjon bidra til å etablere en arena for å utvikle helhet- 
lige tjenester på tvers av eksisterende organisasjonsstrukturer, og hvilke 
utfordringer møtte samarbeidet underveis? 

I de videre delene av bokkapittelet presenteres en gjennomgang av 
forskningslitteraturen om hvordan samarbeidsdrevne prosesser kan 
bidra til å utvikle helhetlige tjenester. Prosesstilnærming som metode 
introduseres, før det gås inn i den konkrete innovasjonsprosessen 
som studeres, i utvikling av en ny organisasjonsenhet med et helhetlig 
tjenestetilbud for personer med rus- og psykiske lidelser i denne storby- 
kommunen. Hovedfunnene diskuteres deretter og avslutningsvis sum- 
meres det opp hvordan samarbeid kan bidra til å overkomme komplekst 
sammensatte problemer. 


Utvikling av helhetlige tjenester 
gjennom samarbeid 


De siste tiårene har forskningslitteratur innen offentlig administra- 
sjon fremhevet betydningen av samarbeid. Samarbeid har vokst frem 
som en del av nettverksbaserte styringsformer, og som et alternativ til 
eksisterende styringsformer om byråkrati og New Public Management 
(Bryson et al., 2017; Pollitt & Bouckaert, 2011). I denne litteraturen er det 
relasjonelle og interaktive aspektet i offentlig styring fremhevet, i hvor- 
dan moderne problemer bringer sammen aktører med sammenfallende 
interesser og etablerer nye arenaer for samarbeid. Litteraturen presise- 
rer også behovet for samhandling på tvers av organisasjonsgrenser gitt 

kompleksiteten i de mange sammensatte samfunnsutfordringer. I møtet 
mellom de mange ulike aktørene, deres ideer og erfaringer fra eksis- 
terende praksis, kommer nye forståelser til syne. Nettverk utfordrer slik 
eksisterende praksiser og de enkelte aktørenes vanetenkning og mulig- 
gjør for transformativ endring. 

En nettverksbasert tilnærming som har fått oppmerksomhet den 
senere tid, er samarbeidsdrevet innovasjon (Crosby et al., 2017; Sørensen 
& Torfing 2011; Torfing et al., 2019). Perspektivet fremhever hvordan ulike 
aktører kommer sammen og skaper innovasjoner ved at offentlig ansatte, 
ledere, politikere, interesseorganisasjoner og private bedrifter ofte kom- 
mer sammen i nettverk. Nettverkene representerer offentlige verdier 
(Bryson et al., 2017; Hartley et al., 2013), som danner grunnlag for deres 
samarbeid. Det er deres sammenfallende interesser for disse offentlige 
verdiene som bringer dem sammen og danner et grunnlag for samarbeid 
i praktiske problemløsningsprosesser. 

Samtidig påpeker sentrale bidragsytere (Crosby et al., 2017; Sørensen & 
Torfing, 2011; Torfing et al., 2019) at det er en rekke hindringer for innova- 
sjon i nettverk. Interaksjonen over tid kan føre til at aktørene utvikler et 
sett av delte oppfatninger som hemmer kreativ nytenkning. Manglende 
tillit til hverandre og en høy grad av usikkerhet kan begrense deling av 
tanker og ideer. På den annen side er det ikke slik at alle aktører i et nett- 
verk må være enige om en bestemt løsning. Sterke koalisjoner med kom- 
petente og ressurssterke aktører kan være nok til å skape og gjennomføre 
kreative løsninger. Slike koalisjoner vil ofte være i stand til å bryte 
med en sporavhengig utviklingsretning og skape en ny rute (Ansell & 
Torfing, 2014). Samarbeidsdrevet innovasjon er med andre ord ikke 
en enkel løsningsformel. Organisasjonsformen kan fungere godt der- 
som det er tilstrekkelig grad av samarbeid eller sterke koalisjoner, men 
for tett interaksjon og maktdominerte forhold kan også forhindre både 
nytenkning og utvikling av nye tjenester. 

Innen offentlig administrasjonslitteraturen er etablering av nye forstå- 
elser i organisasjoner som bryter med eksisterende praksiser, en velkjent 
tematikk (March & Olsen, 1984; March & Simon, 1958). I senere tid har 
også denne litteraturen pekt på de komplekst sammensatte samfunns- 
problemene og at koordinering av samarbeid er viktig for å bryte med 

etablerte strukturer og skape nye helhetlige styringssystemer (Christensen 
et al., 2019; Christensen & Lægreid, 2007; Fimreite et al., 2013). Denne lit- 
teraturen har imidlertid presisert at selv om det foreligger styringsverk- 
tøy og det er forventninger til samarbeid, både fra politisk styringshold, 
ledelse og blant ansatte, så er det vanskelig å koordinere samarbeid på 
tvers av eksisterende organisasjonsgrenser. Utfordringen ligger i de bestå- 
ende strukturene; i de institusjonaliserte rutinene for hvordan organisa- 
sjonene pleier å løse problemene de står overfor. 

Samarbeid kan slik forstås som nøkkelen til transformativ endring, 
men det kan være en rekke hindringer som gjør at samarbeidet ikke blir 
godt og effektivt og som dermed gjør det vanskelig å bryte med de insti- 
tusjonaliserte rutinene i organisasjonen. 


Metode 


Denne studien har tilnærmet seg problemfeltet utvikling av helhetlige tje- 
nester gjennom samarbeid ved bruk av prosesstilnærming som metode. 
Prosesstilnærming er ikke en enhetlig metode, men et sett av forsknings- 
strategier som er innrettet mot å skape forståelse av hvordan og hvorfor 
fenomenene innovasjon og endring oppstår, utvikles og iverksettes over 
tid i og på tvers av organisasjoner (Langley et al., 2013; Pettigrew, 2012). 
Bidragene er forente i forståelsen av fenomenene som er for komplekse til 
å brekkes opp i uavhengige og avhengige variabler, og at innovasjons- og 
endringsprosesser må studeres i sin helhet. 

Prosessene studeres gjennom å kartlegge hendelser og serier med hen- 
delser over tid. Tid er en viktig faktor for å forstå hvordan innovasjonen 
oppstår, utvikles og iverksettes i kronologiske utviklingsprosesser, men 
også for å forstå det temporære — i hvordan enhver hendelse foregår i en 
gitt tid. Hendelsene foregår slik i en bestemt sosial kontekst, som virker 
inn og former prosessene som studeres. Ved å studere det spesifikke i 
dets tid og kontekst kan dette forskningsdesignet bidra til å frembringe 
ny innsikt om de sosiale mekanismene som ligger under de observerbare 
hendelsene. 

I dette kapittelet omhandler disse mekanismene samarbeid for å 
utvikle helhetlige tjenester, gjennom å undersøke hvordan samarbeid 

blir til på tvers av organisasjoner, hvilke utfordringer samarbeidet møter 
underveis og hvordan disse utfordringer forsøkes overkommet. Det 
observerbare er data som samles inn om hendelser i det faktiske pro- 
sjektet: organisasjonsendring i psykisk helse- og rustjenestene i denne 
storbykommunen. Prosjektet foregår i en storbykommune med et høyt 
antall innbyggere med alvorlige rus- og psykisk helseutfordringer, med et 
mandat om samarbeidsdrevet innovasjon, og hvor det tilsynelatende har 
vært lite tradisjon for samarbeid på tvers av organisasjonsgrenser, NAV 
og andre kommunale tjenester. Prosjektet fremstår slik som et vindu til 
et sosialt drama, slik Pettigrew (1990) beskriver det, hvor vi kan kikke inn 
på samarbeidet og kontroversene som utspiller seg. 

I prosesstilnærmingen brukes ulike strategier for å skape forståelse 
og teoretisere. Denne studien har benyttet strategien temporære brudd 
(Langley, 1999, 2009). Strategien går ut på å gruppere data i tidsperioder 
definert av bestemte hendelser, for slik å analysere hvordan hendelser i en 
tidsperiode resulterer i endring i en neste periode. Virkeligheten er langt 
fra en slik lineær ordning av hendelsene, men ved å gruppere hendelsene 
kan en arrangere orden i kompleksiteten for å gå inn og forstå hvordan 
sosiale mekanismer driver frem og hindrer prosessen. 

Presentasjon av resultatene benytter også dette analytiske grepet ved 
å fortelle om innovasjonsprosessen gjennom tre overordnede tidsperio- 
der: initiering, utvikling og iverksetting. Prosessen som er gjenstand for 
studien her, utspiller seg i en kort tidsperiode, fra februar 2019 til oktober 
2019, men den har røtter lenger tilbake i tid. Den er også del av en prosess 
som fremdeles pågår. 

Analysen er basert på en rekke data om selve prosjektet i form av 
interne dokumenter, møter og intervjuer med involverte. I tillegg har 
datamaterialet beskrevet i antologiens kapittel 2 (Bjørkquist & Ramsdal) 
vært benyttet, gjennomgang av relevante strategier i kommunen og sta- 
ten samt intervjuer med ansatte i aktuelle rus- og psykisk helsetjenester 
i kommunen. 

Det er gjennomført intervjuer og gruppeintervjuer med ledere og 
ansatte involvert i innovasjonsprosessen på ulike tidspunkt, og i hen- 
holdsvis i 2018, 2019 og 2020. I det første gruppeintervjuet deltok to 
ansatte og to ledere fra hver enhet, til sammen åtte personer. Temaet var 

ansvarsfordeling mellom NAV og kommunale tjenester, hvordan de to 
enhetene jobbet med brukere og hvilke tjenester som var spesielt rettet 
mot målgruppen. I det andre gruppeintervjuet var antall enheter redu- 
sert gjennom organisasjonsendringen, og det var nå fire personer som 
deltok. Temaet var tjenester til brukere med rus- og psykiske lidelser, 
den foregående omorganiseringen samt samarbeid mellom kommunale 
tjenester og spesialisthelsetjeneste. I 2020 intervjuet vi prosjektlederen 
om hennes deltakelse i prosjektet, om organiseringen og metodene som 
ble benyttet i prosjektet, og om hennes refleksjoner om organisasjons- 
endringen. De første gruppeintervjuene (beskrevet i kapittel 2) hadde et 
bredere siktemål enn denne organisasjonsendringen, men hvor lederne 
hadde flere utsagn som har vist seg interessante i lys av hvordan proses- 
sen har utviklet seg. Utsagnene viser hvordan involverte aktører vurderte 
situasjonen på et tidlig tidspunkt, og er særlig viktig datamateriale for å 
forstå hvorfor og hvordan innovasjonsprosessen startet opp. 

Interne dokumenter er innhentet fra prosjektgruppa i kommunen. 
Dokumentene består av rapporter, notater og presentasjoner fra pro- 
sjektarbeidet. I tillegg har vi innhentet strategier, årsmeldinger og orga- 
nisasjonskart fra kommunen. Prosjektet er godt dokumentert, noe som 
har bidratt til en god tilgang til data. Vi har ikke inntrykk av at det er 
holdt tilbake dokumentasjon fra prosjektgruppa. Dokumentene er skre- 
vet av ulike personer i prosjektgruppa, lederne og ansatte i de berørte 
organisasjonsenhetene og ledelsen i kommunen, samt av en utviklings- 
konsulent som var prosjektleder i initierings- og utviklingsfasen. Doku- 
mentene gjengir slik oppfatninger fra mange ulike personer som var 
til stede i prosessen, samt fra mange ulike tidspunkt. I analysen har vi 
vurdert disse oppfatningene i forhold til det øvrige datamaterialet, med 
utsagn fra møter, intervjuer og dokumenter, for slik å kunne vurdere de 
ulike oppfatningene i forhold til utsagn fra enkeltpersoner. 


Helhetlige rus- og psykiske helsetjenester 
i en storbykommune 


Denne delen av kapittelet forteller om det faktiske prosjektet i organisa- 
sjonsendring i rus- og psykisk helsetjenester i denne storbykommunen, 

gjennom identifisering av viktige hendelser i tre overordnede tidsperio- 
der i innovasjonsprosessen: initiering, utvikling og iverksetting. 


Initiering 

Kommunen satte i gang prosjektet organisasjonsendring i psykisk helse- 
og rustjenester ved inngangen til 2019. I mandatet for prosjektet' frem- 
heves det at «kommunen skal ha psykisk helse- og rustjeneste som sikrer 
at innbyggere tilbys nødvendige og forsvarlige helse- og omsorgstjenester. 
[...] Samhandling mellom instansene flyter, og innbyggerne opplever 
bydelens tjenester innen helse- og omsorg som en helhet». Første skritt 
i organisasjonsendringen er å overføre arbeid med personer med rusut- 
fordringer fra NAV til kommunens enhet for mestring av psykisk helse 
og rus. 

I dokumentasjonen av prosjektet karakteriseres den eksisterende orga- 
niseringen av tjenestene i NAV og kommunen som et problem. Innde- 
lingen er problematisk fordi arbeidsfordelingen er uklar mellom de to 
organisasjonene. NAV har ansvaret for oppfølging av arbeid og sosi- 
ale tjenester for personer med rus- og psykisk helseutfordringer, mens 
kommunen følger opp rusomsorgen med ettervern, aktivitetssenter, 
boligoppfølging og psykiske helseutfordringer. I realiteten tilbyr de to 
organisasjonene overlappende tjenester, og de har ansvar for mange av 
de samme brukerne. 

I tråd med mandatet ble det nedsatt en prosjektgruppe bestående av 
teamlederne i de berørte organisasjonene, tillitsvalgte og hovedverneom- 
bud. Avdelingens utviklingskonsulent ble utnevnt til prosjektleder, med 
ansvar for utarbeidelse av aktivitetsplan, fremdrift, dokumentasjon og 
sluttrapportering. Avdelingsdirektøren ble oppnevnt som prosjekteier, 
og som leder av en styringsgruppe bestående av enhetsledere fra de de 
berørte områdene i kommunen og NAV. 

Prosjektgruppa presenterte et forslag til ny organisasjonsmodell i 
mars 2019. Forslaget strukturerte arbeidet etter alvorlighetsgraden i 
utfordringene til brukerne (mild, moderat og alvorlig grad), og med et 


1 «Mandat prosjekt organisasjonsendring psykisk helse og rus», Storbykommunen, februar 2019. 

mottak for kartlegging, se figur 1. Forslaget inneholdt en rekke anbe- 
falinger for hvordan lykkes med organisasjonsendringen, blant annet 
samlokalisering i et nytt bygg som er planlagt ferdigstilt i 2021, og beho- 
vet for avklaring av rolle- og myndighetsområder mot andre tjeneste- 
steder i kommunen. 


Team Team Team 
Velkommen 1/Redt 2/Gult 3/Grønt 
inn (mild til (moderat til (moderat til 
moderat) alvorlig) alvorlig) 


Figur 1. Forslag til ny organisasjon fra prosjektgruppa 


Kilde: Prosjektdokument mars 20197 


Prosjektgruppa understreker i løsningsforslaget at prosjektarbeidet har 
synliggjort et behov for å innhente mer innsikt om antall brukere og 
hvilke tjenester de mottar for å foreta justeringer av den foreslåtte orga- 
nisasjonsmodellen. Innspill fra ansatte og brukere er også ønskelig for 
å sikre vurderingene til prosjektgruppa og gjøre eventuelle tilpasninger. 


2 «Forslag til løsning for overføring av ansvar for innbyggere med rusutfordringer fra NAV til 
kommunen», prosjektdokument, mars 2019. 

Prosjektgruppa anbefalte at denne innsikten ble fremskaffet i løpet av to 
uker. 

Løsningsforslaget fremstår som svært konkret, både i den foreslåtte 
modellen og i behovene som påpekes for samlokalisering, i grense- 
dragningene til andre enheter i kommunen og i involvering av ansatte 
og brukere for å utvikle og iverksette modellen. Det kan slik se ut til at 
prosjektgruppa hadde bestemt seg for en organisasjonsmodell allerede en 
måned etter at prosjektet var igangsatt. Datamaterialet gir noen indika- 
sjoner på hvordan og hvorfor prosjektgruppa kom frem til denne raske 
løsningen. 

For det første uttalte lederne i intervjuer våren 2018 at de lenge hadde 
ønsket en endring fordi den eksisterende organisering ga flere utfordrin- 
ger. En av teamlederne uttrykket for eksempel i et intervju i mai 2018: 
«Det viser seg at det er en tilfeldig inngangsport for hvor du havner, om 
det er på psykisk helse, rus, NAV.» For det andre forteller lederne at flere 
storbykommuner har foretatt tilsvarende organisasjonsendringer, og at 
det lenge har vært en trend å se rus og psykisk helse i sammenheng. 

Lederne i de to organisasjonene fremstår slik som å ha vært klare for 
endringen lenge før prosjektet ble en realitet, og til å ha hatt mange ufor- 
melle samtaler om organiseringen. Som en forklaring på hvorfor organi- 
sasjonsendringen ikke har vært igangsatt tidligere, viser lederne til at det 
har vært lite tradisjon for samarbeid på tvers av organisasjonsenhetene i 
denne kommunen, som uttrykt i intervju i mai 2018: «Når du har et orga- 
nisasjonskart tegnet med en tykk sprittusj så er det vanskelig å trenge 
gjennom til neste boks.» 

Prosjektgruppa kan slik ha lagt opp til en konsentrert prosjektprosess 
fordi de allerede hadde etablert en felles forståelse av behovet for endring 
og kjennskap til organisasjonsendringer foretatt andre steder før selve 
prosjektarbeidet startet opp. 


Utviklingen 

Utover våren 2019 ble det arrangert flere aktiviteter for å utvikle den 
nye organisasjonen, se figur 2. Prosjektlederen var i mandatet tilskre- 
vet et ansvar for å utarbeide en aktivitetsplan for utvikling av den nye 

organisasjonen, og for hvordan det skulle jobbes med utvikling av tje- 
nestene etter at den nye organisasjonsmodellen var implementert. Etter 
planen skulle den nye organisasjonen realiseres i juni 2019, mens en så for 
seg at tjenesteutviklingen skulle fortsette utover høsten 2019. 


B= -- 
= 


Tjenesteutvikling 
og 
kompetanseheving 
01:09:231:12119 


Kontinuerlig tjenesteutvikling og videreutvikling av tjenestene 


Figur 2. Aktivitetsplan for utvikling av ny organisasjon 


Kilde: Prosjektdokument april 20193 


Figur 2 viser at en rekke aktiviteter var planlagt inn i utviklingen og 
implementeringen. Hensikten med de ulike møtene var å invitere bruker- 
representanter og ansatte, slik det ble påpekt i et prosjektdokument i mars 
2019, for «å identifisere problemområder, nye løsninger og risikovurdere 
disse, samt avstemme brukeres behov med hvordan kommunen tilbyr 
tjenestene».* 


3 «Forslag til løsning for ny enhet som utgangspunkt for videre utredning», prosjektdokument, 
april 2019. 

4 «Forslag til løsning for ny enhet som utgangspunkt for videre utredning», s. 3, prosjektdoku- 
ment, april 2019. 

En invitasjon til deltakelse i en ressursgruppe ble sendt til medar- 
beiderne i de to organisasjonsenhetene, brukerne av tjenestene og rus- 
misbrukernes interesseorganisasjon RIO. 13 personer ønsket å delta. 
Ressursgruppa diskuterte løsningsforslaget på et arbeidsmøte i april, hvor 
de identifiserte en rekke utfordringer og nedfelte fem arbeidsgrupper til 
å jobbe med identifiserte problemområder frem mot et nytt arbeidsmøte 
ijuni 2019. Disse fem arbeidsgruppene skulle se nærmere på: (1) arbeids- 
prosesser, rutiner og kompetanse, (2) vurdering og vedtak, (3) grensedrag- 
ning mellom målgrupper og team, (4) kartlegging av behov og ressurser 
og (5) videreutvikling av løsningsforslaget til ny organisasjonsenhet med 
bruk av iterativ metode. Prosjektgruppa utformet mandat for hvert av 
problemområdene. 

I arbeidsgruppene deltok 25 ansatte fra de to organisasjonsenhetene: 
NAVs sosialtjeneste og kommunens enhet for mestring av psykisk helse 
og rus. Arbeidsgruppene ble satt sammen med ansatte på tvers av orga- 
nisasjonene. 

Arbeidet i gruppene viste at de ansatte opplever at man jobbet i hver sine 
retninger, og det var særlig problematisk at det ikke fantes noen oversikt 
over hvem som har benyttet de ulike tjenestene, hvilke tiltak som har vært 
benyttet, og hvilke erfaringer man hadde med bruk av ulike tiltak for den 
enkelte bruker. Organiseringen innebar slik en lite hensiktsmessig utnyt- 
telse av ressursene. Hver enkelt saksbehandler hadde en stor portefølje, og 
når mange personer henvender seg til mange ulike saksbehandlere, ble det 
lite tid til grundig oppfølging av den enkelte person. Organiseringen var 
uheldig for brukerne, i den manglende helheten i behandlingen, og i uver- 
digheten ved gjentatte ganger å måtte fortelle om behovet for hjelp. 

Arbeidet i gruppene resulterte i identifisering av 12 kompetanseom- 
råder. Disse ble presentert på et arbeidsmøte med prosjekt- og ressurs- 
gruppa i juni 2019. Møtet hadde et uttalt formål om å «lande et forslag 
til ny løsning», slik det er referert til i prosjektdokument i juni 20193 
Utfallet av møtet ble at man skulle utarbeide konkrete planer for tiltak 
med gjennomføring innen september 2019. Av disse planene var blant 
annet en kompetansekartlegging av medarbeiderne, samt utarbeidelse av 


5 «Workshop med bruker-, ansattrepresentanter og prosjektgruppa», prosjektdokument, juni 2019. 

administrative og budsjettmessige detaljplaner. Ressursgruppa møtte til 
et arbeidsmøte hvor de videreutviklet forslaget, og allerede dagen etter 
presenterte prosjektgruppa et revidert løsningsforslag til ny organisa- 
sjonsmodell for styringsgruppa. 

Det var altså stor aktivitet og en rekke aktører involvert i prosjektet 
denne våren. Prosjektgruppa hadde påpekt i løsningsforslaget at det var 
behov for å involvere brukere og ansatte til å videreutvikle modellen. 
Dokumentasjonen fra prosjektet fremhever at involvering av brukere og 
ansatte er et viktig suksesskriterium i endringsprosesser både for å finne 
frem til den beste løsningen og for å gjøre medarbeidere ansvarlige og 
motiverte. 

I flere av kommunens strategier er også bruker- og ansattinvolvering 
fremhevet. Samtidig påpeker sluttrapporten og prosjektlederen at en 
utstrakt involvering, som i dette prosjektet, var nytt for denne kom- 
munen: 


Nivået av brukere- og ansattinvolvering i denne type endringsarbeid og orga- 
nisasjonsutvikling var nytt for både ledere, tillitsvalgtapparat, vernetjeneste og 
medarbeidere i kommunen [...] For å få alle partene med på en større grad 
av involvering måtte nye metoder for endringsarbeid og organisasjonsutvikling 
presenteres og slå rot. [...] Dette er i realiteten en kulturendring som tar tid og 


må fortsette fremover.* 


Dokumentasjonen fra prosjektet og intervjuer med teamlederne viser 
imidlertid at den kommunale ledelsen ikke nødvendigvis delte disse 
oppfatningene om nye metoder, kulturer og endringstempo. Både pro- 
sjekteier og styringsgruppa var opptatt av en rask avklaring og imple- 
mentering av den nye organisasjonen, slik for eksempel styringsgruppa 
uttrykte det i et prosjektdokument i mai 2019: «Det er viktig at prosessen 
avgrenses i tid.» Det kan slik synes som om prosjektet her sto overfor 
to ulike kulturer til organisasjons- og endringsarbeid, hvor ledelsen var 
opptatt av synlige resultater og utviklingskonsulenten av det interaktive 
i samarbeidet. 


6 «Metoder og prosesser for bruker- og ansattinvolvert endringsarbeid og organisasjonsutvik- 
ling», august 2019. 

Iverksettingen 


I juni 2019 ble en ny organisasjonsmodell presentert. Modellen ble presen- 
tert som et forslag til løsning og som et resultat av involvering av ansatte 
og brukerne i arbeidsmøtene og arbeidsgruppene våren 2019. 


TEAMLEDER 


Lavterskelteamet W Oppfølgingsteamet 


TEAMLEDER TEAMLEDER 


N) QR Oppfølgingsteam Oppfølgingsteam 
Telefon inn første kartieggng PLO / kom. ne Rus /ROP/ 


J J ; Alle førstegangskartlegginger som vurderes til 
RPH grupper vedtak går til team oppfølging. Brukeren fordeles 
til den kontaktpersonen som synes mest egnet for 

teamet. All saksbehandling og tildeling skjer her. 


Mottak av alle henvendelser. 


Et fysisk sted. Rask kartlegging og vurdering. 
Alle tiltak som ikke krever vedtak legges her. 


Saksbehandling 


Tverrfaglig sammensatt team Tverrfaglig sammensatt team 


Figur 3. Forslag til løsning for ny organisasjon 


Kilde: Prosjektdokument juni 2019” 


I det reviderte forslaget var den nye organisasjonen organisert i to team: 
lavterskel- og oppfølgingsteamet. Dette forslaget hadde slik endret 
prosjektgruppas opprinnelige løsningsforslag, som innebar tre team. 


7 «Workshop: Vi skaper de beste tjenester for rus- og psykisk helse», prosjektdokument, juni 2019. 

Teamene er organisert etter brukernes behov for henholdsvis lavterskel- 
tiltak og oppfølging. Oppfølgingsteamet er delt i to, hvor det ene teamet 
følger opp brukere med psykisk helseutfordringer og det andre brukere 
med rus- og samtidige psykisk helseutfordringer. Den nye modellen ble 
vedtatt og bestemt til å tre i kraft 1. september 2019. 

Det var i hele prosjektprosessen et uttalt mål at tjenestene skulle vide- 
reutvikles også etter at den nye organiseringen var på plass, men selve 
prosjektet med organisasjonsendringen ble avsluttet da den nye orga- 
nisasjonsmodellen ble iverksatt. Med avslutning av prosjektet opphørte 
prosjektorganiseringen, med alle tildelte roller i prosjektgruppe, pro- 
sjektleder, prosjekteier, styringsgrupper, ressursgruppe og arbeidsgrup- 
per. Selve iverksettingen hadde intet mandat eller milepæler for når 
endringene skulle være på plass, heller ikke avsatte roller og ressurser 
til å jobbe frem endringen. Team- og enhetslederne opplyste i intervju i 
november 2020 at det videre arbeidet med iverksettingen ble overlatt til 
dem, som et arbeid som skulle forløpe ved siden av den ordinære driften. 
Rapporteringen foregikk gjennom oppnåelse av momentene i gevinstre- 
aliseringsplanen. 

Ved utgangen av 2020 jobbet kommunen fremdeles med å få på plass 
et reelt samarbeid i den nye organisasjonen. De hadde hatt store utfor- 
dringer med fremdriften under covid-19-pandemien, som la lokk på 
endringsprosessen. Samtidig hadde denne perioden gitt lederne mulig- 
heter til å reflektere rundt hva som kunne gjøres for å få på plass et godt 
samarbeid og for å videreutvikle arbeidet i tjenestene. 


Drøfting 


Norske kommuner har stor frihet med hensyn til hvordan de vil organisere 
sine tjenester. Slik er det også innenfor psykisk helse og rus, hvor det ikke er 
noen klare føringer i offentlige planer for hvordan tjenestene skal organise- 
res. Samtidig er det slik at tjenestene skal håndtere stadig flere utfordringer, 
og tjenestene tilskrives flere oppgaver. Forskningslitteraturen om wicked 
problems (Head & Alford, 2015; Rittel & Webber, 1973) viser at tilskrivelsen 
ikke bare kommer ovenfra, fra statlig hold, men også fra en økt komplek- 
sitet i problemene som skal løses. I prosjektet som er studert her, forventet 

man en økning i kommunens ansvar og arbeidsoppgaver for personer med 
rus- og psykiske lidelser, blant annet på grunn av desentralisering av rustil- 
tak, avvikling av botilbud for rusavhengige og innføring av pakkeforløp for 
psykisk helse og rus. Kompleksiteten i brukernes behov fordret også bedre 
samordning og samarbeid mellom tjenestene. 

Kommunens mandat påpekte nettopp dette behovet for bedre sam- 
handling mellom eksisterende organisasjoner, samt et behov for å orga- 
nisere for et tettere samarbeid for å skape fremtidige helhetlige tjenester. 
Behovet ble nedfelt i målsettinger og i en organisering av aktiviteter og 
personer til å jobbe frem resultatene. Mandatet kan slik sies å legge opp 
til samarbeidsdrevet innovasjon (Crosby et al., 2017; Sørensen & Torfing 
2011; Torfing et al., 2019), hvor prosjektet om organisasjonsendring i rus- 
og psykisk helsetjenester etablerte en arena for å komme sammen for å 
skape helhetlige tjenester for personer med rus- og psykiske lidelser. 

I litteraturen om samarbeidsdrevet innovasjon er offentlige verdier 
sentrale for å skape et nødvendig felles grunnlag for samarbeid (Bryson 
et al., 2017; Hartley et al., 2013). I dette prosjektet ble en kommunal 
enhet for rus- og psykisk helsetjenester definert som en første målset- 
ting, og kan slik fremstå som et fundament for å samordne kommunale 
aktører for den videre utviklingen av helhetlige tjenester for bruker- 
gruppen (Osborne et al., 2016). Det betyr imidlertid ikke at alle parter 
la det samme innholdet til grunn i sin oppfattelse av målet og for sin 
deltakelse i prosjektet. Mandatet definerte ikke hva de enkelte aktørene 
skulle gjøre for å oppnå hovedmålet, og når de skulle gjøre det i pro- 
sjektprosessen. 

Det kan se ut til at prosjektgruppa oppfattet sin rolle som fremtre- 
dende, mens styringsgruppa oppfattet sin rolle som tilbaketrukket. 
Påtrykket for initieringen synes særlig å ha kommet nedenfra, og da spe- 
sielt fra mellomledernivå i disse to organisasjonsenhetene. Samtidig har 
det vært et press ovenfra og utenfra med økt oppmerksomhet på helhet- 
lige tjenester både i nasjonal politikk og i det internasjonale fagmiljøet. I 
denne kommunen hadde det imidlertid vært lite tradisjoner for samar- 
beid på tvers av organisasjonsenheter, men med endringer i kommunens 
ledelse åpnet det seg et mulighetsvindu (Aberbach & Christensen, 2001; 
Christensen & Lægreid, 2007). 

Prosjektgruppa leverte et løsningsforslag allerede en måned ut i pro- 
sjektet. Gitt at prosjektgruppa bestod av lederne i organisasjonene som 
var under omorganisering, så bryter denne hendelsen med betingelsene 
for samarbeidsdrevet innovasjon. Invitasjonen til samarbeid var dessuten 
i form av en videreutvikling av den foreslåtte modellen, ikke til utvikling 
av alternative modeller. Prosjektet kan slik fremstå som styrt av lederne, 
og av deres oppfatninger om organisering av helhetlige tjenester innen 
rus- og psykisk helse. Samtidig kan det synes som det var etablert en alli- 
anse mellom lederne i tjenestene forut for den formelle opprettelsen av 
prosjektet og før man fikk mandat fra kommunen. En slik allianse styr- 
ker muligheten for å bryte med etablerte spor og skape samarbeidsdrevet 
innovasjon (Ansell & Torfing, 2014). Samtidig kan den tette interaksjo- 
nen ha hemmet nytenkningen og forhindret andre aktører i å bidra inn 
til utviklingen. 

Det kan også synes som om lederne var inspirert av løsninger valgt 
andre steder, samt av nasjonal politikk og internasjonale trender. Et 
eksempel på dette er forslaget til ny organisasjon fra prosjektgruppa, 
hvor organisasjonen er strukturert i tre team etter alvorlighetsgrad i bru- 
kernes lidelser. Prosjektgruppa bygger her på «Sammen om mestring» 
(Helsedirektoratet, 2014). Veilederen gir ingen konkrete forslag til orga- 
nisatoriske løsninger, men den blir retningsangivende for utformingen av 
dette første løsningsforslaget. (Se også kapittel 5 (Bjørkquist & Ramsdal) i 
denne antologien hvor veilederen diskuteres.) 

Sett i lys av den brede involveringen som mandatet la opp til, kan 
imidlertid løsningsforslaget virke noe forhastet og førende. Det særlig 
fordi løsningsforslaget inneholder uttalelser om manglende innsikt i 
brukernes behov og tjenestene, men hvor en likevel velger å foreslå orga- 
nisasjonsmodellen. Ledelsen kan her fremstå som formet av valg gjort 
andre steder. De har ventet lenge på muligheten til å gjøre noe med 
organiseringen av arbeidet, og var nå klare til endelig å gjennomføre 
endringene som de så var iverksatt andre steder. Det må også legges til 
at det var lite tradisjon for samarbeid om organisasjons- og tjenesteut- 
vikling i denne kommunen, og at det var lederne som vanligvis igang- 
satte og implementerte slike prosjekter. Lederne i disse organisasjonene 
kan slik ha vært styrt av flere institusjonaliserte rutiner i organisasjonen 

(March & Olsen, 1984; March & Simon, 1958), hvorav samarbeid om 
organisasjonsløsninger innad og på tvers av organisasjoner ikke var en 
del av de institusjonaliserte rutinene. 

Dersom det hadde blitt benyttet en annen tilnærming og andre meto- 
der fra starten av, kunne det ha gitt et annet utgangspunkt for prosjek- 
tet. Perspektivet om samarbeidsdrevet innovasjon (Crosby et al., 2017; 
Sørensen & Torfing 2011; Torfing et al., 2019) fremhever at møtet mel- 
lom ulike aktører og deres erfaringer og ideer fra eksisterende praksi- 
ser kommer til syne som kan utfordre den eksisterende praksisen og 
muliggjøre transformativ endring. I denne studerte innovasjonspro- 
sessen viser involveringen av de ansatte og brukerorganisasjonene at 
de hadde mange erfaringer om utfordringene de opplevde og ideer til 
hvordan utvikle mer helhetlige tjenester gjennom et tettere samarbeid 
i utviklingsprosessen. Involveringen brakte inn en rekke forhold som 
ledelsen ikke hadde tenkt på. Det viste seg imidlertid vanskelig å få 
arbeidet inn de ansattes og brukerorganisasjonenes ideer. En årsak kan 
være at ansatte og brukerorganisasjoner kan være opptatt av detaljer og 
egen situasjon, og slike innspill kan vanskeliggjøre deres bidrag inn i 
innovasjonsprosessen. Utvikling av mer helthetlige tjenester krever et 
overordnet perspektiv blant annet fordi brukernes behov nettopp går på 
tvers av organisasjons- og profesjonsgrenser (Bjørkquist & Fineide, 2019; 
Bryson et al., 2017). 

Hvorfor det hastet så med å få på plass organisasjonsmodellen frem- 
går i liten grad av dokumentene og intervjuutsagnene, ut over at ledel- 
sen generelt var opptatt av å komme frem til konkrete produkter og 
ikke bruke unødvendig tid på diskusjon av utfordringer. Den påpekte 
manglende kulturen for samarbeid på tvers av organisasjoner i kom- 
munen innebærer at det er lite erfaring med hvor krevende en slik 
organisasjonsendring kan være, og at man på overordnet nivå under- 
vurderer arbeidet og ressursene som må til for å komme i mål med 
en vellykket endring. I denne kommunen har det også vært en tydelig 
horisontalt og vertikalt inndelt organisasjonskultur og -struktur, med 
lite tradisjon for samarbeid om organisasjonsendringer på tvers av og 
innenfor avdelinger, som en utfordring for samarbeidsdrevet innova- 
sjon (Christensen, et al., 2019; Christensen & Lægreid, 2007; Fimreite, 


212 


SAMARBEID OM RUS- OG PSYKISKE HELSETJENESTER 


et al., 2013). De siste årene har det imidlertid kommet inn mange nye 
aktører som tenker annerledes om organiseringen. Det gjelder sær- 
lig for ledelsen i kommunen, som bidro til initieringen av dette pro- 
sjektet med sine ideer. Det gjelder også for prosjektlederen som bidro 
til å fremme samarbeidsdrevet innovasjon med sine metodikker i 
utviklingsfasen. Organisasjonene som stod overfor endringene ser på 
den annen side ut til å stå fast i rutiner som har begrenset arbeidet og 
løsningsrepertoaret. 


Avslutning 


Forskningslitteraturen har fremhevet betydningen av samarbeid for å 
identifisere nye løsninger og bryte med etablerte strukturer i offentlig 
sektor. Samtidig er det slik at denne litteraturen har få konkrete anbefa- 
linger for hvordan samarbeid kan overkomme komplekst sammensatte 
og komplekse problemer. Vi har i dette kapittelet vist at samarbeid kan 
være utslagsgivende for initieringen og utviklingen av prosjekt, men at 
samarbeidsdrevne innovasjonsprosesser er krevende for forventningene 
om en rask implementering av innovasjonen. 

Samarbeid kan ha en rekke utfordringer for implementeringen innen- 
for det kommuneledelsen setter som rammer. Involveringen av mange 
ulike interessenter medfører at det ble brakt inn en rekke forhold som det 
viste seg vanskelige å få arbeidet inn på den korte tiden som var satt av 
til prosjektet. Prosjektet opphørte også på det tidspunkt organisasjons- 
modellen var antatt ferdig utviklet og ble satt i verk. En var slik for opti- 
mistisk til en rask implementering av den nye modellen. Det var ikke 
avsatt ressurser til å utvikle nye samarbeidsrutiner i denne fasen av en 
innovasjonsprosess. Samarbeidet kan slik ha muliggjort en transforma- 
tiv endring, men selve endringen tar tid og er krevende å få på plass på 
grunn av sin omfattende karakter. 

Aktørene som deltar i slike innovasjonsprosesser, har ulike interesser 
og problemoppfatninger betinget av posisjon, ansvar og myndighet. Kom- 
muneledelse, mellomledere, ansatte og brukerrepresentanter har ulike 
oppfatninger om hvordan man kan organisere for å skape helhetlige tje- 
nester. Det kan slik synes som særlig viktig å arbeide med rolleforståelsen 


213 


KAPITTEL 10 


i samarbeidsdrevne innovasjonsprosesser for på den måten å tydeliggjøre 
funksjonen til den enkelte aktør og unngå at noen føler seg forbigått i pro- 
sessen. Det synes også viktig å gi plass til de mange rollene i alle fasene 
av innovasjonsprosessen når det legges opp en samarbeidsdrevet prosess. 
Dersom samarbeidet ikke får spillerom, kan den samarbeidsdrevne inn- 
ovasjonen bli en skinnprosess. Det kan bidra til at både implementering 
og den videre utviklingen i organisasjonen blir vanskelig. I tillegg kan det 
medføre svekkede tillitsforhold. 

I den innovasjonsprosessen vi har studert, har man tatt utgangpunkt 
i den nasjonale veilederen «Sammen om mestring». Det viser seg van- 
skelig å omsette veilederen direkte til organisatoriske løsninger som kan 
fungere i praksis. Det kommunale selvstyret står sterkt med hensyn til 
organisering i Norge. Det er opp til enkelte kommune selv å utforme den 
konkrete organiseringen av helse- og velferdstjenestene slik man vurder 
det egnet til å realisere lokale mål og prioriteringer innenfor tilgjengelige 
ressurser og kommunale rammer. Følgelig vil organiseringen av helse- og 
velferdstjenestene variere mellom ulike kommuner. 

En utvikling av nye helhetlige tjenester på tvers av eksisterende orga- 
nisasjonsgrenser innebærer en endring av institusjonelle rutiner i og mel- 
lom mange organisasjoner. Endring av mange og komplekst sammensatte 
rutiner er vanskelige å bryte på samme tid og mot et felles mønster. Dette 
står i sterk motsetning til forventninger om raske omstillinger og gevins- 
ter i kommunene, i form av sparte kostnader, behovsrettede tjenester og 
tilfredse brukere. Vår studie viser slik behovet for å sette av ressurser til 
implementering av endringer. Innovasjoner blir ikke til av seg selv, men 
må følges opp og ledes. 

Det er et utstrakt press på å vise handlingskraft og endringsvilje i 
norske kommuner. I tillegg er tenkningen rundt organisering i kon- 
tinuerlig endring. Vi vil derfor ikke kunne forvente at organisasjons- 
modeller vil bestå over særlig lang tid, før det vil komme nye krav og 
forventninger om endringer. Utfordringen for kommunene synes her 
å være at tenkningen om innovasjon fremdeles er sterkt forankret i en 
lineær tankegang, mens erfaringer viser behovet for systemisk og sir- 
kulær tenkning. 

Bolig til brukere med omfattende 
rus- og psykiske lidelser 


Gunnar Vold Hansen 
Fakultet for helse, velferd og organisasjon, Høgskolen i Østfold 


Abstract: This chapter addresses one of the biggest challenges for persons with 
dual diagnoses - the need for adapted housing. We take a close look at how hous- 
ing needs are defined, allocation processes, and coordination with other relevant 
services. Å major challenge is allocation of adapted housing, partly because many 
people with dual diagnoses are unable to function adequately in the housing they 
have at their disposal. The chapter concludes with the suggestion that one of the 
reasons why housing is so challenging is that those responsible for allocation do not 
have sufficient knowledge of the housing users and their needs. This challenge could 
be resolved by enabling more extensive cooperation between the various actors who 
provides services to the end users. 


Keywords: adapted housing, allocation, cooperation 


Innledning 


En konsekvens av den internasjonale utviklingen der større deler av 
helsetjenestens tilbud flyttes ut av institusjoner og går over til å ytes 
poliklinisk eller ambulant, er at bolig blir et viktig tema for dem som 
mottar tjenester (Nelson, 2010). I den risikovurderingen Helsetilsynet 
fikk gjennomført, konkluderte man med at tilrettelagt bolig var et av de 
områdene tjenestene til ROP-brukere sviktet mest (Helsetilsynet, 2016). 
I ROPIT-prosjektet har et av de områdene vi har sett nærmere på vært 


Sitering av denne artikkelen: Hansen, G. V. (2021). Bolig til brukere med omfattende rus- og psykiske 
lidelser. I C. Bjørkquist & H. Ramsdal (Red.), Statlig politikk og lokale utfordringer: Organisering av tjenes- 
ter innen rus og psykisk helse (Kap. 11, s. 217-234). Cappelen Damm Akademisk. https://doi.org/10.23865/ 
noasp.140.ch11 

Lisens: CC-BY 4.0 

de utfordringene kommunene har med å tilrettelegge for gode boliger til 
denne brukergruppen og hvordan man har håndtert disse utfordringene. 

Bolig ses vanligvis som en del av den sosiale tryggheten i et velutviklet 
velferdssamfunn som Norge. Tilrettelagte boliger handler i Norge der- 
for om noe mye mer enn bare mennesker med rus- og psykiske lidelser. 
Begrepet som brukes for å beskrive samfunnets strategi for å sikre alle 
et tilfredsstillende boligtilbud, er boligsosialt arbeid. Med boligsosialt 
arbeid menes det minst tre ulike tiltak. Først handler det om å skaffe 
bolig til dem som trenger det. Dernest handler det om å sikre beboerne 
økonomisk på en slik måte at de kan beholde boligen, og i siste omgang 
handler det om å gi beboerne oppfølging i hjemmet for at de skal kunne 
fungere der (NOU 2011: 15). Boligpolitikken i Norge handler slik om noe 
mer enn å bare å få tak over hodet. Regjeringen har derfor lagt følgende 
til grunn for hvordan boliger skal tildeles ROP-brukere: 


Det er viktig at kommunen tek utgangspunkt i den einskilde sine behov. Ein 
god busituasjon kan gjere den einskilde meir sjølvstendig og sjølvhjelpen, 
medan ein dårleg busituasjon kan føre til eit større hjelpebehov. (Meld. St. 17 
(2012-2013), s. 103) 


Det sentrale spørsmålet i dette kapitlet blir da om kommunene klarer å 
leve opp til disse ambisjonene. 


Boligløsninger - muligheter og utfordringer 
for ROP-brukere 


I Norge er det særlig to måter å organisere boligtilbudet til brukerne på 
(Holm, 2012). Det ene er å tilby ulike former for felles bolig til en gruppe 
brukere — det som kalles bofellesskap. Slike bofellesskap består ofte av en 
serviceenhet med personell til stede hele døgnet. Denne serviceenheten 
har fellesområder der beboerne kan ta kontakt med de ansatte dersom 
de ønsker det, og der det gjerne arrangeres en del fellesaktiviteter. Bofel- 
lesskapets ansatte har ansvar for å yte botrening og aktivitetstilbud, men 
gir ikke noe behandlingstilbud. De har likevel ofte oversikt over hvilke 
behandlingstilbud beboerne får, ambulant eller poliklinisk, og sørger 
gjerne for at beboerne møter opp til sine avtaler. Beboerne har i tillegg 

sine egne boenheter - små leiligheter eller hybelleiligheter. Beboerne 
anses som leietakere og har egen leieavtale og disposisjonsrett over leilig- 
heten, men noen bofellesskap har leieavtaler som forplikter beboerne til 
å følge fastsatte regler. 

Den andre måten er å la beboerne bo i egne leiligheter eller andre boli- 
ger som beboerne enten eier eller leier av andre, for eksempel kommunen. 
Beboerne får et ambulant og/eller poliklinisk tjenestetilbud. Hva slags 
tilbud de får varierer. Noen får da tilbud fra en rekke ulike aktører, andre 
får et mer samordnet tilbud gjennom oppfølging fra team som yter hel- 
hetlige tjenester. 

Internasjonalt er det fortsatt en rekke land som tilbyr ulike former for 
hospits eller lignende der beboerne ikke har egen boenhet, men bare får 
tilgang til et rom med seng (Nelson, 2010). Dette er løsninger hvor bru- 
kerne langt på vei opplever seg utstøtt og uten støtte til å mestre livet 
sitt (Johannessen, 2008), og internasjonal forskning viser at slike institu- 
sjonspregete boliger ikke oppleves som særlig positive blant annet fordi 
de utfordrer brukernes selvstendighet og fordi de i liten grad fremmer 
rusfrihet. Slike løsninger finner vi derfor i begrenset grad i Norge i dag. 
Flertallet av brukerne av slike botilbud ønsker andre boformer (Duffin, 
2007; Nelson & Laurier, 2010). 

Det har vært gjort en del undersøkelser av hva slags bolig mennesker 
med rus- og psykiske lidelser ønsker. Duffin (2006) finner at brukerne 
er opptatt av gode boligtilbud, men at midlertidige boliger med mye rus- 
misbruk — som hospits — egner seg dårlig som utgangspunkt for å bli rus- 
frie. Brukerne legger også stor vekt på at de har behov for ambulante og 
tverrfaglige tjenester. Browne & Courtney (2005) finner at for brukerne 
er det viktig å ha en tilfredsstillende bolig - en opplevelse av et eget hjem. 
De finner også at brukerne legger vekt på relasjoner — å bli akseptert og 
forstått av andre, og å ha noen å bo sammen med. 

Borg et al. (2005) oppsummerer funnene fra sin undersøkelse med at 
bolig handler om å realisere noe alle drømmer om. Dersom den i til- 
legg skal kunne karakteriseres som et hjem, legger brukerne vekt på at 
boligen skal være et sted for vekst og utvikling, et sted der brukerne selv 
har kontroll, og et sted der de kan balansere privatliv og sosial deltakelse. 
Forchuk et al. (2006) peker i tillegg på at jo større grad av selvstendighet 

brukerne har, jo vanskeligere er det å få hjelp dersom det oppstår en kri- 
sesituasjon. Det er derfor ønskelig med tjenester som er tilgjengelige døg- 
net rundt. I tillegg er det viktig med tilrettelagte transporttjenester som 
ikke koster brukerne mer enn de har råd til å betale dersom de er avhen- 
gig av poliklinisk oppfølging. 

Andvig et al. (2013a) konkluderer på grunnlag av en review med at 
boligtilbud kan bidra både til positive erfaringer (for eksempel trygg- 
het, sosial kontakt og tro på fremtiden) og til utfordringer (for eksempel 
ensomhet, økonomiske problemer og utilstrekkelig bistand). Det er også 
viktig at boligen oppleves som et hjem. I Hansen (2020) beskriver beboere 
i bofellesskap selv hvordan boligtilbudet bidrar til blant annet trygghet, 
sosial kontakt og tilgang på andre tjenester. 

I en undersøkelse der man sammenlignet beboerne i bofellesskap 
med omfattende tjenesteoppfølging og beboere i uavhengige boli- 
ger med begrenset ambulant tjenestetilbud, fant man at beboerne i 
begge formene for botilbud gradvis fikk det bedre (Grant & Westhues 
2010). Et interessant aspekt ved denne undersøkelsen var at avgjørel- 
sen om hvilken boform de skulle ha, var tatt av beboerne selv i samar- 
beid med tjenesteytere som kjente dem godt. En antakelse er derfor at 
det ikke er avgjørende hvilken boform som velges, men at valget byg- 
ger på individuell tilpasning til den enkelte bruker. En slik oppfatning 
deles av Richter og Hoffmann (2017), som mener at det er klar doku- 
mentasjon på at beboernes egne valg av boform er avgjørende for deres 
livskvalitet og bedringsprosess. Dette er en konklusjon som deles av 
andre, og det synes å være stor enighet om at avgjørende for god livs- 
kvalitet er at brukerne selv får være med på å avgjøre hvilket botilbud 
de skal tilbys (Nelson & Laurier, 2010; O’Connell et al., 2006; Richter & 
Hoffmann, 2017). 

Noen kommuner har innført en helt spesiell form for brukermed- 
virkning ved at de inkluderer brukerne både i planlegging og oppføring 
av boligene. Blant annet viser oppfølgingen av en gruppe bostedsløse som 
selv var med på å planlegge og bygge sine egne boliger, at boligene blant 
annet bidro til trygghet, forutsigbarhet og fellesskap (Andvig et al., 2013b). 
De samme erfaringen har man også gjort i andre kommuner (Wågø et al., 
2019). 

De siste årene har boligtilbud til ROP-brukere gjerne blitt knyttet opp 
mot den strategien som betegnes housing first. Utgangspunktet for til- 
budet til ROP-brukere har ofte vært at man først skal de behandles i en 
institusjon for å bli rusfrie. Når de så er rusfrie, skal man kunne tilby 
ulike former for oppfølging i hjemmet, men siden de da er «friske», har 
man ikke ansett at det har vært behov for omfattende tjenester. Housing 
first er en omvendt strategi. Her tenker man seg at bolig er basis, og ulike 
tjenester bygger på at målsettingen ikke nødvendigvis er å bli frisk, men 
derimot å kunne mestre livet og sosiale utfordringer man møter best 
mulig. Sentralt i denne strategien er at brukerne selv skal velge hvilket 
botilbud de skal ha (Tsemberis et al., 2004). 

Et viktig poeng når det skal tildeles bolig, er at bistandsbehovet for 
denne gruppen kan variere stort fra dag til dag (Evjen et al., 2012). Mange 
vil derfor oppleve at det er ønskelig med personell som er fleksible og 
tett på og kan tilpasse oppfølgingen raskt til endringene (Forchuk et al., 
2006). Slik oppfølging er det lettere å legge til rette for dersom tjeneste- 
yterne er tett på brukerne i deres hjem (Hansen & Grødem, 2012). 

Denne gjennomgangen gir grunnlag for å trekke følgende konklu- 
sjon: Det er behov for å sørge for at bolig er basis i alle tjenestetilbud til 
ROP-brukere, og boligtilbudet må fremstå som en integrert del av det 
totale tjenestetilbudet. 


Metode 


Dette kapitlet bygger på intervjuene vi gjorde på seminaret som er beskre- 
vet i kapittel 2 (Bjørkquist & Ramsdal) i denne antologien. De skrevne 
intervjuene ble gjennomgått slik at alle utsagn som omhandlet tildeling 
av bolig og oppfølging av brukerne etter at de hadde blitt tildelt bolig, 
ble skilt ut for seg. Det ble benyttet en analysemetode som kalles direkte 
innholdsanalyse. Denne analysemetoden er i hovedsak deduktiv og tar 
utgangspunkt i relevante teorier og forklaringer knyttet til forsknings- 
temaet — i dette tilfellet bolig til ROP-brukere (Lune & Berg, 2017). Ana- 
lysen av data viste tydelig at det sentrale analytiske begrepet var housing 
first, og teorier knyttet til dette begrepet. Dette gjorde at det ble naturlig å 
organisere temaene i tråd med en utviklingsprosess fra tildeling av bolig, 


221 


KAPITTEL 11 


via behovet for en talsmann til behovet for oppfølging etter at brukeren 
var kommet inn i boligen (jfr Miles & Hubermann, 1994). Dette ga føl- 
gende tematiske overskrifter: housing first, tildelingsprosessen, behovet 
for en talsmann og behovet for oppfølging. Disse temaene ble så analysert 
hver for seg i en prosess der teorier og hypoteser ble utviklet og testet 
mot dataene (Ruona, 2005). En viktig ramme for analysen var, i tillegg til 
teorien om housing first og erfaringene om hva som er viktige elementer 
i tjenestetilbud forankret i denne strategien, de ambisjonene regjeringen 
har skissert i Meld. St. 17 (2012-2013), Byggje - bu - leve. Til slutt ble inter- 
vjuene lest gjennom på nytt for å sikre at de konklusjonene som ble truk- 
ket ikke var i motstrid til et helhetlig bilde av intervjuene. 


Resultater 
Housing first 


Bolig er åpenbart basis i de kommunale tjenestene. En av de ansatte 
beskriver utfordringen mange av dem peker på: 


Hvis man ikke bor noen sted, hvordan skal man følge opp en pasient da? Du må 
jo ha et sted å starte. Hvis de bare er på midlertidig bolig og sover på sofaen hos 


kameraten, så er det vanskelig å gi gode tjenester. 


Dette viser hvordan prinsippet fra housing first om bolig før behandling 
danner utgangspunkt for det kommunale tjenestetilbudet. Dersom tje- 
nestene skal kunne følge opp brukerne med tilfredsstillende tilbud, legger 
de ansatte til grunn at brukeren må ha en bolig som basis for tjeneste- 
tilbudet. ROP-brukere er en brukergruppe som ofte trenger omfattende 
oppfølging. Kommer brukerne fra en institusjon, eller av andre grunner 
ikke har hatt egen bolig tidligere så er det vanskelig å klare seg uten god 
oppfølging. En av de ansatte formulerte utfordringen slik: «Det er utrolig 
bratt å komme fra de skjermede omgivelsene og ut i en kommunal leilig- 
het, hvor verden er foran deg, og du har ingenting.» 

Når brukerne er i en slik situasjon, der de mangler erfaring med hvor- 
dan de skal leve utenfor en institusjon, så er det avgjørende at de har en 
bolig for at tjenesteyterne skal kunne yte nødvendige tjenester. Det med- 
fører at tildelingen av en bolig blir svært viktig for brukerne både fordi 

det er ønskelig å ha et sted å bo og fordi en bolig er avgjørende for at de 
skal få tilfredsstillende oppfølging. 


Tildeling av bolig 

De to største kommunene hadde da intervjuene ble gjennomført begge 
en form for bolig- eller bestillerkontor — her benevnt som tildelingsmyn- 
dighet. Tildeling av kommunale boliger avgjøres av disse kontorene etter 
søknad. I utgangspunktet er det brukeren selv som må ta kontakt og søke 
om et botilbud. Kommunale boliger ytes til en rekke grupper, og det er 
tilsynelatende stor mangel på slike boliger. Det skaper utfordringer knyt- 
tet til hvordan brukere skal følges opp dersom de kommer fra et institu- 
sjonsopphold (fengsel, sykehus eller annen behandlingsinstitusjon). En av 
de ansatte beskrev utfordringen slik: 


Det er kø på kommunale leiligheter. Så jeg synes at det er kjempevanskelig å få 
på plass gode tilbud, da. Da blir det på en måte en sånn ventetid, kanskje, hvor 
ting er litt sånn uavklart og hvor vi egentlig ikke kan levere på noe. Og så har 
vi sykehusene som på en måte ... Pasienten er utskrivningsklar, og så har vi på 
en måte ikke noe som kan ivareta brukeren på en god måte i etterkant. Så da 
blir det liksom løsninger som er ... Ja, veldig midlertidige og ikke bra nok, da, 


tenker jeg. 


Det er ikke bare mangel på boliger som er et problem. Også de prinsip- 
pene tjenestene ytes etter, kan gjøre at det blir vanskelig for brukerne å 
mestre det boligtilbudet de får. 


Man begynner med lite, sper på hvis det er behov for det. Men mange av disse 
trenger mye med en gang, også trekker man heller ifra. [...] Det tilbudet de får 
er ofte så dårlig at de nesten vet at det ikke kommer til å gå bra før de starter. Det 
er ikke noen god følelse å sitte på. Det er akkurat forsvarlig helse, men det er ikke 


noe mer enn det. Og de skal gjerne ha mer for å lykkes. Så det der er vanskelig. 


Problemet, slik det beskrives her, er at tilbudet i begynnelsen ikke er 
omfattende nok. Det skyldes delvis at det tar tid å få på plass et tilbud, og 
delvis at man i første omgang legger opp til å yte boligtilbud med minst 
mulig oppfølging og ser om det fungerer. Slik våre informanter beskriver 

det synes det som at det er stor enighet om at de som tildeler bolig ikke 
har tilstrekkelig oversikt over hvilke behov brukerne har. Tildelingsmyn- 
digheten har da store problemer med å finne frem til en velegnet bolig 
for den enkelte bruker. En av tjenesteyterne skisserte følgende løsning 
på dette problemet: «Vi fantaserer om at vi gjerne skulle hatt noen over- 
gangsboliger hvor man kunne kartlagt det reelle funksjonsnivået.» 

Dette utsagnet indikerer at det er svært utfordrende å finne frem til et 
boligtilbud som brukeren kan mestre. En søknad og en enkel kartlegging 
er ikke tilstrekkelig grunnlag for å finne frem til en tilpasset bolig. Denne 
informanten ser derfor behov for å ha muligheter til å observere brukeren 
over tid med sikte på å se hva vedkommende mestrer og hva vedkom- 
mende bør ha hjelp til. 


Brukermedvirkning og makt 

Tilrettelagt bolig er åpenbart et knapt gode. Det innebærer at det både er 
vanskelig å få tilfredsstillende bolig, og at det kan være ventetid før bolig 
blir tildelt. Det er også en utfordring at tildelingsmyndigheten skal skaffe 
bolig til en rekke andre grupper. Tildelingsmyndigheten må derfor foreta 
prioriteringer. Det er uklart hvilke kriterier boligkontorer tildeler bolig 
på grunnlag av, men det ser ut som man i begrenset grad samler inn opp- 
lysninger og vurderinger fra de som ellers følger opp brukeren. Derimot 
er det klart at de blant annet forholder seg til egne erfaringer med den 
aktuelle brukeren. Det er ikke alltid en fordel for vedkommende. Flere 
av brukerne har hatt vansker med å fungere i boligtilbud som de har fått 
tidligere. Følgende utsagn illustrerer hvordan dette blir problematisk: 


Vi har jo noen utfordrende brukere. Og det blir kjempevanskelig for oss som 
jobber med dem og få dem inn i en bolig, og i hvert fall inn i en egna bolig hvis 


de har en historie på å ødelegge. 


Dette tyder på at hvis tildelingsmyndigheten har negative erfaringer med 
brukeren fra før, så blir det vanskelig, ikke bare å få en tilrettelagt bolig, 
men å få en bolig i det hele tatt. En slik situasjon kan føre til at brukeren 
vil ta til takke med en hvilken som helst bolig. Et annet utsagn understre- 
ker samme poenget: 

Jeg har erfart at mange innenfor denne målgruppa har hatt en kommunal bolig 
tidligere, på at eller annet tidspunkt, og så har de av en eller annen grunn blitt 
kasta ut. Og så kanskje de i større grad nå er klar for å bo i bolig, men så slår det 


inn at du har gjeld og den må betales tilbake før du kan få bolig ... 


I dette tilfellet pekes det også på poenget om at noen brukere har pådratt 
seg gjeld fordi de har en historie med utagerende atferd som har ført til 
ødeleggelser kommunen krever at de må erstatte. Dette er også en situa- 
sjon som fører til at brukeren er i en dårlig forhandlingssituasjon overfor 
tildelingsmyndighetene. Denne forhandlingssituasjonen kan til en viss 
grad styrkes ved at brukeren har med seg en talsmann. De ansatte peker 
på at mange av de aktuelle brukerne har vansker med å kommunisere 
med et bolig-/bestillerkontor. Flere brukere understreker også at de føler 
seg både mistenkeliggjort og misforstått når de søker om bolig. En av de 
ansatte mente at det derfor var behov for at brukerne hadde en person 
som kunne støtte dem i møter med tildelingsmyndighetene: «Hvis tjenes- 
teyter deltar på møtet med brukeren, så tyder erfaring på at det er lettere 
å få gjennomslag.» 

For det første innebærer dette at en slik talsmann kan bidra med mer 
innsikt i brukerens situasjon enn det tildelingsmyndigheten ellers har. 
I tillegg synes dette å antyde at en talsmann også kan innebære en viss 
form for maktbalansering ved at talsmannen har større tillit fra systemet. 


Flere tjenester 

Housing first innebærer at bolig bare er basis i et større tjenestetilbud. 
Informantene er derfor tydelige på at bolig er bare en av mange utfordrin- 
ger som må løses. En av tjenesteyterne skisserer følgende utfordringer. 


Og mange av dem kommer i leilighet og bolig for første gang, og så skal vi 
tilrettelegge tjenester slik at vi ser hva de trenger av tjenester, alle mulige. Hvis 
de har oss så får de ikke oppfølging da, men ... Ja, som jeg nevnte behandling: 


tannlege, fastlege, få alt dette her opp og gå. 


Denne uttalelsen skisser to poenger. For det første at det er behov for 
en omfattende kartlegging før man kan konkludere med hvilken oppføl- 
ging brukeren trenger. I tillegg er det viktig å få på plass en rekke andre 

tjenestetilbud som er nødvendige for at beboeren skal få et tilstrekkelig 
helhetlig tilbud. Dessuten tyder beskrivelsen på at behovet for samar- 
beid ikke begrenser seg til et samarbeid mellom tildelingsmyndigheten 
og rus- og psykisk helsetjeneste, men også bør inkludere flere hjemme- 
baserte tjenester. 

Det er altså en utfordring å finne en bolig som er tilpasset den enkeltes 
behov, slik ambisjonen i regjeringens melding til Stortinget er beskrevet 
foran. Tjenesteyterne beskriver en rekke situasjoner der beboeren ikke 
klarer å mestre situasjonen. Noen av disse situasjonene oppstår fordi 
beboeren mangler erfaring med å løse elementære oppgaver som mat- 
laging og husarbeid. Andre beskriver situasjoner der beboerne mangler 
forståelse for hvordan utstyr for eksempel på bad og kjøkken fungerer. 
Konsekvensen av dette er at noen brukere får boligtilbud de ikke klarer 
å håndtere, og da blir resultatet gjerne det en av de kommunalt ansatte 
beskrev på følgende måte: «De klarer ikke å bo. Å holde på en leilighet.» 

Tjenesteyterne ser likevel at det finnes løsninger på de utfordringene 
de beskriver. En informant formulerte følgende tilnærming til hva som 
burde gjøres: 


Jeg tenker at en del her går på samhandling, å ha boligkontoret tettere opp mot 
tjenesten, og man må på en eller annen måte prioritere gruppa, i større grad enn 


det som har blitt gjort. 


I praksis synes denne uttalelsen å skissere to forventninger til hva som bør 
gjøres. Forventningen om å prioritere brukergruppen innebærer trolig et 
ønske om at tilgangen til boliger skal bli bedre. Det kan gi grunnlag for 
å gi brukerne valg mellom flere boalternativer. Bedre samarbeid er den 
andre forventningen som kan bidra at de boalternativene som foreligger 
blir vurdert ut fra et helhetlig perspektiv på brukerens situasjon og behov. 


Drøfting 
Housing first 


Informantene er tydelige på at det er brukernes bolig som er utgangs- 
punkt for de tjenestene de yter, og at en hensiktsmessig bolig er nødven- 
dig for at de kan yte et tilfredsstillende tjenestetilbud. Dette er i tråd med 


226 


BOLIG TIL BRUKERE MED OMFATTENDE RUS- OG PSYKISKE LIDELSER 


en housing first-strategi. Forskning på housing first tyder på at det er av 
avgjørende betydning for beboernes mestring at boligtilbudet bygger på 
god innsikt i brukerens mestringsnivå, og at tilbudet utformes i samar- 
beid både med brukeren selv og de som kjenner vedkommende. Videre 
synes det å være viktig å sørge for at brukeren kan få hjelp når vedkom- 
mende trenger det — aller helst burde det være tilgjengelig døgnet rundt. I 
tillegg tyder mange undersøkelser på at det er positivt for brukeren at flest 
mulig tjenester ytes av færrest mulig tjenesteytere (se f.eks. Nordaunet & 
Andvig, 2018; Snertingdal, 2014; Tsemberis et al., 2004). Dette innebærer 
at hvordan man organiserer tildeling av bolig, hvordan man tilrettelegger 
for brukermedvirkning og hvordan man følger opp de brukerne som har 
fått en bolig, blir viktige faktorer for å bidra til mestring for brukeren. 


Tildeling av bolig 

Beskrivelsene som våre informanter har gitt, tyder på at tildelingspro- 
sessen av bolig kjennetegnes av to forhold: For det første at det er egne 
tildelingsmyndigheter som ikke har spesiell innsikt i brukerens situasjon, 
og for det andre at man er opptatt av å tildele minst mulig ressurskre- 
vende boligtilbud. Dette kommer i motstrid til de erfaringer som er gjort 
i andre sammenhenger og som tyder på at det er viktig at de som skal til- 
dele bolig har god innsikt i brukernes atferd, kognitive funksjon og rela- 
sjonelle ferdigheter (Ose & Pettersen, 2014). I praksis innebærer det at den 
som tildeler en bolig må ha bedre kjennskap til brukerne enn det man får 
ved å forholde seg til en skriftlig søknad og en rask kartleggingssamtale. 
For det andre tyder utsagnene fra våre informanter at tildelingsmyndig- 
hetene er opptatt av å tildele minst mulig ressurskrevende botilbud. Dette 
kan føre til at en del av brukerne får botilbud de ikke mestrer. Manglende 
mestring kan så føre til at brukeren utagerer, og at det igjen bidrar til at 
tildelingsmyndigheten er negativ til å prøve ut nye botilbud, slik flere av 
informantene beskriver. 

Informantene i denne undersøkelsen peker på at det i alle fall finnes 
to tiltak som kan avhjelpe svakhetene i en slik tildelingsprosess. For det 
første handler det om mulighetene for å gi brukeren en midlertidig bolig 
der brukeren kan prøve ut eget mestringsnivå og observeres tett. Dette er 

løsning som gir større muligheter for å avdekke brukerens mestringsnivå 
enn ved en søknad eller en kartleggingssamtale. En annen løsning er at en 
tjenesteyter som kjenner brukeren godt kan delta i en kartleggingssamtale 
og hjelpe til å beskrive brukerens mestringsnivå, gjerne en koordinator, 
slik som beskrevet i kapittel 6 (Hansen) i denne antologien. Vi kommer 
også tilbake til at dette kan styrke brukerens situasjon på flere måter. 


Brukermedvirkning og makt 


Housing first er en tankegang som er forankret i brukermedvirkning 
(Tsemberis et al., 2004). Dette underbygges i en rekke andre undersø- 
kelser som viser at botilbud til ROP-brukere bør bygge på brukernes 
egne valg og prioriteringer (se f.eks. Nelson, 2010; O’Connell et al., 2006; 
Richter & Hoffmann, 2017). Vi legger til grunn at brukermedvirkning 
innebærer at brukerne har reell innflytelse på relevante beslutninger. 
Beslutningsprosesser styres også av hvor klare målene er, at man kjenner 
aktuelle løsningsalternativer og at man ser konsekvensene av de løsnings- 
alternativene som foreligger (March, 1994). Det innebærer at vi anser at 
brukermedvirkning må innebære at brukerne får informasjon om ulike 
alternativer som kan foreligge, får innsikt i hvilke konsekvenser hvert 
enkelt alternativ har, at de får anledning til å diskutere de aktuelle løs- 
ningsalternativene og at de har innflytelse på de beslutningene som tas 
(Hansen, 2019). En måte dette kan oppnås er ved hjelp av det som gjerne 
kalles delt beslutningstaking. Storm & Edvards (2013) peker på at en slik 
prosess blant annet krever aktiv deltakelse fra både bruker og tjenesteyter 
og en prosess der informasjonsdeling og reelle valg av løsninger er sen- 
trale elementer. Undersøkelsene som er presentert viser at brukerne ofte 
har ønsker som kan oppfattes som motstridende. For eksempel kan det 
være vanskelig å kombinere mest mulig selvstendighet og ønsket om at 
hjelp skal være tilgjengelig døgnet rundt. En diskusjon der brukeren pre- 
senteres for fordeler og ulemper med ulike former for botilbud bør derfor 
være sentral i prosessen med å tildele bolig til ROP-brukere. I de beskri- 
velsene som informantene gir i dette kapitlet er det ikke noe som tyder 
på at tildeling av bolig foregår på denne måten. Det ser ut som om det i 
større grad er spørsmål om å få et botilbud eller ikke som er situasjonen. 

En forutsetning for delt beslutningstaking er at det er en viss balanse i 
maktforholdet mellom de som skal ta en felles avgjørelse. En klassisk defi- 
nisjon på makt, er: «Makt forekommer når en aktør A får en aktør B til å 
gjøre noe hun eller han ellers ikke ville ha gjort» (Dahl, 1957, s. 202-203, 
min oversettelse). Slik makt kan oppstå dersom man har et bytteforhold 
som ikke er balansert. Det vil si at dersom aktør A har et gode som aktør B 
virkelig ønsker seg uten at aktør B har noe å gi tilbake, vil aktør A ha makt 
over aktør B (Hernes, 1978). Dette er relevant i denne sammenhengen fordi 
tildelingsmyndighetene har noe som brukeren er svært opptatt av å få — 
en bolig, mens brukeren ikke har noe å tilby igjen. De beskrivelsene som 
informantene gir tyder på at brukere som fra tidligere har en historie med 
«uheldige» situasjoner, kommer i en spesielt dårlig forhandlingssituasjon. 
Det betyr at selv om brukeren har klare preferanser for hva slags botilbud 
vedkommende ønsker seg, er det fare for at brukeren kan akseptere løsnin- 
ger som ikke er ønskelige bare for å få en bolig. Brukermedvirkning i form 
av delt beslutningstaking der tjenesteyter og bruker diskuterer seg frem til 
en god løsning kan derfor være vanskelig å oppnå. 

Også i denne problemstillingen skisserer informantene en løsning. I 
mange tilfeller styrkes brukerens situasjon dersom vedkommende har en 
talsmann (Bjørkquist & Hansen, 2019). Dette er et synspunkt som også 
fremmes i denne undersøkelsen. I kapittel 6 i denne antologien pekes det 
på at mange av brukerne vil ha behov for en koordinator som kan fremme 
brukerens synspunkter. I våre data er det flere som fremhever behovet 
brukerne har for å ha med seg en talsperson i møtet med tildelingsmyn- 
dighetene. Det kan bidra både til at tildelingsmyndighetene får tilgang på 
gode data om brukeren, og at brukeren får med seg en som kan bidra til 
å utjevne ulikhetene i makt. 


Flere tjenester 


Dataene viser at det er et problem at så mange brukere ikke mestrer livet 
i boligene de disponerer. Det er flere grunner til det. De ansatte peker på 
at det er brukere som ikke har erfaring med å bo for seg selv og mangler 
innsikt i hvordan man lager mat og hvordan man ellers løser de daglige 
gjøremålene i en egen bolig. I tillegg er det åpenbart at bolig i seg selv 

løser få problemer. For de fleste må det på plass en rekke andre tjeneste- 
tilbud for at brukerne skal kunne mestre et liv i egen bolig. Informantene 
peker på flere årsaker til at det er vanskelig å yte tilfredsstillende oppføl- 
ging av brukerne i boligen. 

For det første beskrives en praksis der man begynner med minst mulig 
omfattende tjenester og så fyller på med mer etter hvert som det avdekkes 
nye behov. En av kommunene har fått kritikk fra fylkesmannen fordi de 
ikke hadde et tilfredsstillende system for opplæring av brukere som fikk 
bolig. Som en av informantene påpeker foran, har en del av brukerne lite 
eller ingen erfaring med å bo for seg selv. Beskrivelsen tyder på at brukere 
da kommer i en situasjon de ikke mestrer. 

I tillegg er det utfordringer knyttet til samarbeid. Informantene peker på 
at tjenestene i boligen ytes av flere ulike virksomheter som rus- og psykisk 
helsetjeneste, boveiledningstjeneste og andre individuelt tilpassete tjenes- 
ter. Selv om det i mange tilfeller benyttes ulike former for ansvarsgruppe- 
møter for å ivareta samarbeid mellom de ulike virksomhetene, er dette 
tilsynelatende ikke nok. Det skyldes trolig at man organiserer tjenestene 
i egne budsjettenheter (Hansen & Ramsdal, 2005; Head & Alford, 2015). 
Denne delingen, der hver virksomhet bare har ansvar for en liten del av 
tjenestetilbudet til brukerne, gjør det utfordrende å samarbeide. En grunn- 
leggende forutsetning for at man skal få til et godt samarbeid i en gruppe, 
er at alle gruppemedlemmene tar et ansvar for helheten (Øvretveit, 1996). 
Dersom man har en ordning der virksomheter som skal samarbeide om et 
helhetlig tjenestetilbud er egne budsjettenheter, vil dette kunne føre til at 
den enkelte virksomhet bare er villig til å ta ansvar for de oppgavene den er 
pålagt å løse, og unngår nye oppgaver - selv om man ser at brukeren tren- 
ger slik hjelp (Head & Alford, 2015). Undersøkelser som er gjort tyder på at 
tilstrekkelig oppfølging i hjemmet og samarbeid mellom de ulike tjenestene 
er avgjørende for at brukerne skal kunne mestre boligsituasjonen (Sylvestre 
et al., 2007). Dette er også den løsningen våre informanter peker på. 


Avslutning 


Regjeringen har skissert klare ambisjoner om at boligtilbudet til 
ROP-brukere skal bygge på behovene til hver enkelt bruker. Situasjonen 

informantene beskriver tyder på at det er langt igjen til denne ambisjonen 
er oppfylt. Det er særlig fire forhold som bidrar til dette. For det første er 
tildelingen av bolig ikke god nok. Den bygger ikke på tilstrekkelig inn- 
sikt i brukerens situasjon til at man kan finne en tilpasset bolig. For det 
andre beskrives en praksis der man innledningsvis yter et minimumstil- 
bud og tenker seg at det skal fylles på med mer etter hvert som behovene 
blir avdekket. I tillegg tyder dataene på at brukermedvirkningen er svak, 
blant annet fordi det ikke er tilstrekkelig maktbalanse mellom den som 
yter tjenester og bruker. Manglende helhet til tjenestetilbudet på grunn 
av fragmentering av tjenestene er det siste problemet som trekkes frem av 
informantene. 

Informantene peker også på hvordan en del av disse problemene kan 
løses. For det første understrekes det at tildeling av bolig bør skje ved 
et samarbeid mellom tildelingskontor og de som ellers yter tjenester og 
kjenner brukerens mestringsnivå. Dernest pekes det på at dersom en av 
tjenesteyterne fungerer som brukerens talsmann, så kan det styrke både 
innsikt i brukerens behov og brukerens forhandlingssituasjon. Til slutt 
understrekes behovet for økt samarbeid mellom de ulike tjenestene som 
skal yte et samlet og helhetlig tjenestetilbud. 

Erfaringene med housing first viser at dette er en strategi som kan 
oppfylle ambisjonene som regjeringen skisserer i stortingsmeldingen. 
Samtidig tyder erfaringene i dette kapitlet på at dersom ambisjonene skal 
realiseres, er det behov for at tildeling av bolig må integreres bedre i et 
tjenestetilbud der brukerens behov, boligtilbud og andre tjenestetilbud 
utgjør en samordnet og tilpasset helhet. 

«... det vanskeligste er jo å finne noe 
fornuftig å gjøre»: Om betydningen 
av arbeid og aktivitet for mennesker 
med ROP-utfordringer 


Ragnhild Fugletveit 
Fakultet for helse, velferd og organisasjon, Høgskolen i Østfold 


Abstract: This chapter explores ways in which work and other activities contrib- 
ute meaning in the everyday lives of people with co-occurring challenges. There 
is still insufficient knowledge about the importance of work and activity among 
people with co-occurring challenges. This is evident in the Norwegian context, 
where people with co-occurring challenges are marginally represented in the 
workforce and other realms of activity. The conceptual framework in this chapter 
is based on symbolic interactionism, which implies meaning as a formative pro- 
cess. The methodological design is a bottom-up perspective, and the empirical 
sample consists of qualitative interviews with 13 women and men with challenges 
and/or co-occurring challenges. The findings indicate that work and activity have 
a significant impact, providing structure in their everyday lives and benefiting 
others. Work and activity contribute to affiliation in society and the local commu- 
nity. The conclusion indicates that emphasis and attention on work and activity 
as basic needs for people with co-occurring challenges is required: work and acti- 
vity must become a central part of comprehensive services aimed at people with 
co-occurring challenges. 


Keywords: activity, bottom-up, co-occurring challenges, work 

Innledning 


Temaet for dette kapittelet er å diskutere hvilke symbolske betydninger 
aktivitet og arbeid kan ha for mennesker som har sammensatte proble- 
mer relatert til rus og psykisk helse. Kapittelet har som ambisjon å løfte 
frem enkeltmennesker med psykiske og rusrelaterte problemer, for å syn- 
liggjøre deres oppfatninger og vurderinger av deres hverdagsliv og mer 
spesifikt til betydningen av arbeid og aktivitet. 

I kapittelet argumenteres det for at arbeid og aktivitet er viktige og 
sentrale forhold som må inngå som nødvendige deler av tjenestetilbudet. 
Det å ha noe meningsfylt å fylle hverdagen med er nært forbundet med 
levekår, og må derfor vurderes på lik linje med andre tjenester som tilbys 
den enkelte som har utfordringer knyttet til rusproblematikk og psykisk 
helse. Denne forståelsen gjenspeiles til en viss grad gjennom arbeidslinja, 
hvor velferdssystemet skal tilrettelegge for inntektsgivende arbeid for 
alle i yrkesaktiv alder. Arbeid skal være hovedmålet for alle arbeidsføre 
i yrkesaktiv alder, og dersom arbeid ikke er mulig, skal aktivitet være 
målet (St.meld. nr. 39 (1991-92). 

Av sentrale levekår er det aktivitet og arbeidsliv som innebærer de 
største utfordringene for mennesker med sammensatte problemer knyt- 
tet til rusproblematikk og psykisk helse. Det er også en sterk oppfatning 
om at arbeid og aktivitet kan bidra til stabil inntekt, redusere skadelig 
rusinntak, strukturere hverdagen, redusere stigma og etablere relasjo- 
ner (Biernacki, 1986; Cebulla, 2004; Fugletveit, 2018; Hustvedt et al., 
2018; Lauritzen et al., 2012; McIntosh et al., 2008; Prop. 15 S (2015-2016); 
Ravndal, 2009; Thommesen, 2012). 

Deltakelse i arbeidslivet har en sterk verdi i det norske samfunnet. For 
den enkelte kan arbeidsliv innebære identitet, aksept, mening og sosi- 
alt felleskap med andre (Øverbye & Hammer, 2006; Fugletveit, 2018). 
Og motsatt, det å ikke være i arbeid kan medføre at man mister en vik- 
tig del av den sosiale aksepten i samfunnet (Tanum & Krogstad, 2014; 
Fugletveit, 2018). Ifølge Wadel (1973/2011, s. 21) er det få unntak: «Dei 
som er unnatekne og framleis sosialt aksepterte, er dei sjuke, dei gamle, 
dei unge og ein kunne legge til, dei rike som ikkje treng å arbeide fordi 
dei har midlar til å klare seg sjølv.» Wadel (1973/2011) minner oss om at 
det ikke er hvem som helst som kan befinne seg utenfor arbeidslivet og 

samtidig bli akseptert for det. I dette kapittelet blir temaet belyst med 
utgangspunkt i «bottom up» perspektivet (Blumer, 1969), som inne- 
bærer å analysere erfaringer fra ståstedene til mennesker som er berørt 
av denne tematikken og deretter etablere kunnskap med dette som 
grunnlag. 


Begreper og problemstilling 


Sammensatte problemer relatert til rus og psykiske helse betegnes van- 
ligvis som ROP-lidelser (Helsedirektoratet, 2012). Den forståelsen av 
begrepet som ligger til grunn for dette kapittelet er at det å ha sammen- 
satte problemer relatert til rus og psykisk helse utfordringer oppleves, 
forståes og erfares på ulike måter, noe som også betyr at menneskene 
som er berørt, ikke kan fremstilles som en homogen gruppe. Dette betyr 
også at problemene, lidelsene og utfordringene ikke kan forstås som ute- 
lukkende individuelle, eller som medisinske diagnoser, uten å belyse de 
strukturelle dimensjonene - som også innebærer tilgjengelighet til og 
oppfølging av hjelpeapparatet. ROP-utfordringer er sammensatt av indi- 
viduelle og strukturelle forhold, noe som også innebærer levekårene til 
den enkelte. Fattigdom, stigma, marginal tilgang på lønnet arbeid, bolig- 
problemer, ensomhet og fysiske helseproblemer er sentrale dimensjoner i 
denne sammenheng (Nafstad, 2013). Det å ha ustabil bosituasjon, mangel 
på rusfrie nettverk og svak tilknytning til aktivitet eller arbeidsliv kan 
i seg selv bidra til å opprettholde problemene, utfordringene og lidel- 
sene. Med andre ord er det forholdet mellom den enkelte og omgivelsene 
som danner utgangspunktet og forståelsen av ROP-utfordringer i dette 
kapittelet. 

Problemstillingen for kapittelet er: Hvordan kan arbeid og aktivitet 
skape mening for mennesker med ROP-utfordringer? Begrepet mening 
er hentet fra teoritradisjonen symbolsk interaksjonisme (Blumer, 1969). 
Denne teoritradisjonen viser til at mennesker ikke automatisk over- 
tar sosiale definisjoner av virkeligheten. Aktørene reflekterer over den 
mening deres handlinger utgjør, parallelt med hvordan andre (samfun- 
net/kulturen) oppfatter handlingene. Symbolsk interaksjonisme består 
ifølge Blumer (1969) av tre grunnleggende premisser, der det første er at 

mennesker handler mot «noe» på basis av meningene dette «noe» har for 
dem. Andre premiss er at disse meningene utvikles fra sosial interaksjon 
med andre mennesker, og tredje premiss er at disse meningene håndte- 
res og modifiseres gjennom fortolkninger som gjøres av personene og 
situasjonene de utspilles og erfares i. Blumer (1969) understreker betyd- 
ningen av å fortolke mening som ikke innebærer en sosialt determine- 
rende prosess, og utdyper dette poenget på følgende måte: «Accordingly, 
interpretation should not be regarded as a mere automatic application 
of established meanings but as a formative process in which meanings 
are used and revised as instruments for the guidance and formation of 
action» (Blumer, 1969, s. 5). 

Relatert til problemstillingen innebærer symboler i denne sammen- 
heng en fortolkning av betydningen av hva arbeid og aktivitet innebærer 
for mennesker med sammensatte lidelser og utfordringer. Det å analysere 
mening handler i denne sammenheng om å analysere hvilke fortolknin- 
ger informantene vektlegger når de vurderer betydningen av arbeid og 
aktivitet som en del av deres hverdagsliv. 


Arbeid og aktivitet - noen utfordringer 


Det er et stort forbedringspotensial når det gjelder tjenester som kan 
bidra til meningsfull hverdag. I Opptrappingsplanen for rusfeltet (Prop. 15 
S (2015-2016)) ble det lagt vekt på tilbud «som kan bidra til en meningsfull 
hverdag, fremme mestringsevne og sosial inkludering» (Prop. 15 S (2015- 
2016)), s. 47). Evalueringen av opptrappingsplanen viser at andelen med 
meningsfylt aktivitet er stabilt lav, på 29 prosent (Hansen et al., 2020). 
Utfordringene synliggjøres også i Brukerplan, som er kommunenes kart- 
legging av brukere av tjenestene. Brukerplan viser at arbeid eller aktivitet 
er områdene som brukerne skårer lavest på av alle levekårene som blir 
kartlagt (Hustvedt et al., 2018). Registeringene, som ble utført i 2017, viser 
at 60 prosent av brukere som ble definert i kategorien «ROP-utfordringer» 
hadde svært lite eller ingen form for meningsfull aktivitet (Hustvedt 
et al., 2018). 

Fravær av meningsfylte aktiviteter i hverdagen oppgis også som en 
av årsakene til tilbakefall etter gjennomført rusbehandling i tverrfaglig 

spesialisert behandling (Prop. 15 S (2015-2016)). I en longitudinell opp- 
følgingsstudie av mennesker som søkte rusbehandling i 1998 under- 
streker Lauritzen et al. (2012) behovet for en bredere tilnærming. Ti år 
senere var den største utfordringen fraværet av meningsfull aktivitet 
eller arbeid. Lauritzen et al. (2012, s. 135) utdyper utfordringen på føl- 
gende måte: 


Det er en stor utfordring for offentlige og private aktører å imøtekomme de som 
har redusert eller avsluttet rusmiddelbruken og som ønsker å komme inn i so- 
siale sammenhenger med tilpasset aktivitet, men som ofte beskriver et liv med 


stor grad av ensomhet og passivitet. 


Passivitet og mangelen på aktivitet og arbeid er områder som flere 
forskningsbidrag definerer som hovedutfordringene til mennesker som 
har utfordringer knyttet til rus og psykisk helse. Et viktig poeng i denne 
sammenhengen er det ensidige fokus på heltidsarbeid. McIntosh et al. 
(2008) hevder at arbeidstiltakene i altfor stor grad er rettet mot heltids- 
arbeid og mindre mot deltidsarbeid. Mer vekt på deltidsarbeid kan føre 
til at flere klarer å mestre et arbeidsforhold, og viktige elementer i slike 
tiltak må også være utdanning og arbeidstrening som kan sikre basis- 
ferdigheter. 

Arbeidsliv kan bidra til identitetsendringer som innebærer andre 
syn på seg selv og sin situasjon, noe som blir påpekt i Biernackis (1986) 
empiriske studie av 101 tidligere heroinavhengige personer som klarte å 
redusere rusproblemene uten rusbehandling. Studien viser til tre sentrale 
områder som ble viktige for å redusere problemene. For det første var 
det viktig å ha en aktivitet, noe å fylle tiden med — som arbeid, frivillig 
arbeid eller tilgang til et rusfritt nettverk. Aktivitetene hjalp informan- 
tene til å holde oppmerksomheten og håpet rettet mot målet om å skape 
avstand til rusen og miljøet. For det andre bidro deltakelse i arbeidslivet 
med muligheten til å planlegge livet mer langsiktig. Det tredje området 
som informantene vektla var å bli bekreftet av andre, det å bli sett som 
noe annet og mer enn det å ha ruslidelser og psykiske problemer. De tre 
områdene som studien utdyper som betydningsfulle, viser at arbeid og 
aktivitet er viktige elementer som kan bidra til å endre levekår og skape 
bedre livsvilkår (Biernacki, 1986). 

McIntosh & McKeganey (2000) gjennomførte en tilsvarende kvalitativ 
intervjustudie i Glasgow i Skottland 14 år etter Biernackis (1986) under- 
søkelse. I likhet med Biernacki viser McIntosh et al. (2000) betydningen 
av å distansere seg fra rusen og miljøet som et viktig utgangspunkt for 
bedring og at hovedproblemet ikke var å stoppe å ruse seg, men å unngå 
tilbakefall når beslutningen om å slutte å ruse seg var tatt. To prosesser 
ble viktige: For det første måtte informantene distansere seg fra sitt tidli- 
gere rusmiljø, og for det andre ble det viktig å få tilgang til andre og nye 
aktiviteter og nettverk. McIntosh et al. (2000) påpeker imidlertid betyd- 
ningen av lønnet arbeid som den mest ideelle løsningen. Studien viste 
at lønnet arbeid skapte mening, men også trygghet mot tilbakefall, økt 
selvtillit og stabilt fotfeste i arbeidslivet. Evans og Repper (2000) under- 
streker betydningen av å vektlegge arbeid for personer med rus- og psy- 
kiske lidelser. Slade går enda lenger og hevder at hvis det er én faktor som 
skal fremheves foran andre i tjenestetilbudet, så er det arbeid (Slade, 2010, 
s. 9). 

Ifølge van der Wel et al. (2019, s. 309) preges de norske sysselsettings- 
tiltakene av en «overdreven behandlingsoptimisme» hvor resultatene er 
marginale når det gjelder økt sysselsetting av mennesker med sammen- 
satte problemer og behov. At resultatene er marginale handler også om 
at de aktive arbeidsmarkedstiltakene og kvalifiseringsprogrammet som 
ble etablert i 2006 i forbindelse med etablering av NAV, er individuelt 
utformet, hvor det er deltakerne som skal klargjøres for å mestre arbeids- 
livets krav. Tilsvarende krav blir ikke stilt arbeidsgivere og arbeidslivet 
generelt (Hernes, 2014). Evalueringer av arbeidsmarkedsprogrammer 
som er utviklet i tråd med «individuell opprustningsideologi» (Hernes, 
2014, S. 310) viser beskjedne resultater. Et annet og typisk kjennetegn er at 
mennesker med ruslidelser og psykiske helseproblemer først må utredes 
og behandles terapeutisk og/eller medisinsk til å bli «frisk nok», før en 
eventuell avklaring for arbeid eller aktivitet kan utredes og iverksettes 
(Hansen et al. 2019; Schafft, 2013). Et siste kjennetegn er en ny type pro- 
grammer, supported employment (jobbstøtte). Her brukes det ordinære 
arbeidslivet som arena, hvor det offentlige setter inn ressurser overfor 
arbeidstakere med store bistandsbehov og gir støtte til arbeidsgivere. 
Dette arbeidsmarkedstiltaket har vist seg spesielt lovende for mennesker 

som sliter med moderate psykiske problemer og utfordringer (Reme 
et al., 2016). 


Metode 


Det metodologiske utgangspunktet er inspirert av «bottom up»- 
perspektivet (Blumer, 1969), som innebærer en induktiv tilnærming 
(Fugletveit, 2018). Det vil si å ta utgangspunkt i menneskenes liv og deres 
fortolkninger, og deretter etablere teorier ut fra forskningsmaterialets 
meningskompleksitet (Blumer, 1969). Denne teoriretningen vektlegger 
forståelser av den sosiale virkeligheten, mer enn å forklare eller studere 
årsakssammenhenger (Blumer, 1969; Fugletveit, 2018). Dette innebærer 
«kontekstspesifikke regelmessigheter som verken tilfredsstiller kravet om 
universell gyldighet eller kausal nødvendighet» (Aakvaag, 2008, s. 71). 


Utvalg og rekruttering 


Datagrunnlaget som utgjør empirien i denne artikkelen er basert på kvali- 
tative individuelle intervjuer med mennesker som har ROP-utfordringer og 
deres vurderinger av arbeid og aktivitet. Samlet utgjør utvalget 13 individu- 
elle intervjuer av 5 kvinner og 8 menn i alderen 25 til 65 år, som det er rede- 
gjort for i kapittel 2 (Bjørkquist & Ramsdal) i denne boken. Fellestrekket 
for informantene var at ROP-utfordringer hadde bidratt til omfattende leve- 
kårsproblemer, som å miste kontakten til nære relasjoner, ha ustabile bosted 
og sporadiske arbeidsliv. Alle informantene hadde flere års erfaringer med 
oppfølging fra både kommunale og statlige helse- og velferdstjenester. Inn- 
tektsgrunnlaget for informantene var lønnsinntekt, uførepensjon, arbeids- 
avklaringspenger (AAP) eller sosialpenger. 

Informantene som inngår i den empiriske undersøkelsen i kapittelet 
er en utvalgt gruppe av mennesker hvor alle har til felles at de har erfa- 
ringer med å motta tjenester fra det offentlige hjelpeapparatet - som 
rusbehandling, psykisk helsevern, ettervern, arbeidsgivere og NAV - 
for å få innpass i arbeidslivet. På denne måten knytter jeg det å ha 
sammensatte ROP-utfordringer og problemer til noen bestemte livsom- 
stendigheter og kontekster: de som er i kontakt med hjelpeapparatet for 

deres problemer med rus og psykisk helse. Dette er en viktig presisering 
ettersom flere med sammensatte utfordringer og problemer ikke oppsø- 
ker hjelpeapparatet, men klarer å redusere rusproblemene og skaffe seg 
arbeid eller meningsfulle aktiviteter på andre måter, uten oppfølging 
fra velferdsstaten (Biernacki, 1986; Blomqvist, 2002; Fugletveit, 2018; 
Granfield & Cloud, 1999). 


Analysestrategi 

Jeg har valgt tematisk analyse som fremgangsmåte til fortolkningen av 
dataene (Braun & Clarke, 2006). Tematisk analyse er ikke personorien- 
tert; det vil si at det ikke er den individuelle biografien eller livshistorien 
som er hovedanliggendet, men snarere hva og til dels hvordan menings- 
produksjonen fremtrer, løsrevet fra den biografiske fremstillingsformen 
(Braun & Clarke, 2006). 

I arbeidet med analysene har jeg valgt ut temaer som har utdypet eller 
fått frem nyanser i problemstillingen. Jeg har vært inspirert av Braun og 
Clarke (2006, 2016), som har utviklet seks trinn for tematisk analyse for å 
beskrive hvordan analysene ble kodet og systematisert underveis til den 
endelige fremstillingen av empirien. Jeg har fulgt de stegene som fungerte 
hensiktsmessig for å gjøre det empiriske grunnlaget forståelig og trans- 
parent. 

Inspirert av Braun & Clarkes (2006) tematiske tilnærming ble følgende 
hovedtema fremtredende: «... det vanskeligste er jo å finne noe fornuftig 
å gjøre»; «Avklaring av situasjonen — jobb eller uføre?»; «Jeg klarer ikke å 
jobbe 100 % ...», «Ønske om å bidra til fellesskapet; «Kjedsomhet, støtte 
og dagsform». Temaene utdyper informantenes vurderinger av hvilke(t) 
meningsinnhold arbeid og aktivitet hadde i deres hverdag. 


Resultater 


«... det vanskeligste er jo å finne noe fornuftig 
å gjøre» 
Det var både krevende og utfordrende for informantene å fylle hverdagen 


med fornuftige gjøremål. Dette var et fellestrekk som alle informantene 

hadde kjent på, og som ble aktivert i møte med velferdsstatens tjenester. 
Ingen hadde en konkret plan for hva de ønsket å gjøre med livet ut over 
det å ikke ruse seg på skadelige måter. Forventningene de hadde til seg 
selv var skyhøye fordi de var så redde for å feile og «havne på ruskjøret» 
igjen. Denne perioden ble opplevd som vanskeligere enn å slutte å ruse 
seg. En av informantene, en mann i 50-årene, uttrykte utfordringene på 
følgende måte: «Det vanskeligste er jo ikke å slutte med rus, det vanske- 
ligste er jo å finne noe fornuftig å gjøre.» Sitatet peker på de utfordringene 
informantene kjente på når de ble bedt om å beskrive sine interesser eller 
ønsker for fremtiden, gjerne i forbindelse med behandlingsopphold eller i 
møter med NAV. En av de andre informantene beskrev et møte med NAV 
hvor hun ble bedt om å definere interessene hennes. 


Så skulle jeg selv finne ut av hva jeg skulle bli når jeg blir stor. Jeg var i begyn- 
nelsen av 40-årene og hadde aldri tenkt på hva jeg skulle bli når jeg ble stor. Jo, 
jeg ville bli ballettdanser, men det var for seint. Jeg hadde ikke peiling på noe og 


var godt over 40 år, og trodde ikke jeg skulle leve så lenge. 


Det å definere interesser eller ønsker for arbeidslivet var vanskelig, slik 
denne informanten uttrykker det. Ikke fordi hun ikke hadde erfaringer 
med å arbeide, men fordi hun sjeldent ble spurt eller hadde tenkt over 
hvilke interesser hun hadde. Det hun midlertid var klar på, var at hun 
ville ut av NAV-systemet. «Jeg ville jo ut av systemet, jeg hadde jo gått 
på sosialkontoret siden begynnelsen av 1980-tallet.» Ambisjonene var 
enorme, og hun var redd for å feile da hun fikk innvilget økonomisk 
støtte til utdannelse via NAV. 


Man blir jo sett på som frisk med en gang, men med min diagnose så tar jeg alt 
innover meg selv. Jeg fikk beste resultater på eksamenene, men var jo helt utslitt. 
Det er jo de kravene man får, ikke sant. Og jeg turte ikke å si at dette her passer 
meg ikke eller det her går ikke. Jeg fikk supre karakterer og da ble jeg jo sett på 


som veldig ressurssterk, ikke sant. 


Stresset og forventningene til å være flink og prestere ovenfor andre og 
selv fikk helt andre konsekvenser for denne informanten. Da siste eksa- 
men var gjennomført hadde hun ikke mer å gi og var utslitt. Siste rest 
av arbeidsevne var oppbrukt. «Så møtte jeg veggen når jeg var ferdig 

med fagbrevet. Jeg tenkte hva er jeg driver med nå? Jeg kjørte meg helt i 
grøfta.» Slitasjen etter mange år med enorme belastninger i livet ble med 
dette sluttpunktet for å forsøke å komme seg ut av systemet. Hennes inn- 
sats for å tilpasse seg systemet på systemets premisser hadde sin pris. 


Nei altså, når jeg ser tilbake så «burde» jo noen ha sagt til meg at kanskje det er 
best at du søker uførepensjon for mange år siden, så hadde jeg sluppet så mye 


smerte og så mye strev. Jeg fungerte jo ikke i arbeidslivet, ikke i livet. 


Det å ta ansvar eller sette ned foten når det er åpenbart at arbeidslivet 
ikke er en løsning, var en vanskelig avveining som handler om flere og 
til dels kompliserte avgjørelser. Forventningene i det å «bli som andre» 
med jobb som inntektskilde var en sterk identitetsmarkør som var sterkt 
forankret i informantenes bevissthet, noe som kom tydelig til uttrykk i 
denne informantens beskrivelser. Hun investerte mange år med omsko- 
lering og utdanning før slitasjen og de psykiske utfordringene satte en 
stopper for planene om å «komme seg ut av systemet». Dette sier noe om 
informantens vilje til å prøve å tilpasse seg arbeidslivets krav om kom- 
petanse. Arbeidslivet var målet og gullstandarden, men til hvilken pris? 
Dette var en uhyre komplisert og vanskelig balansegang som informan- 
tene slet med å finne veier ut av. Utfordringene stod i kø. Ikke bare skulle 
informantene finne en interesse, de måtte finne ut av hvor mye stress og 
påkjenninger de var i stand til å mestre i et arbeidsliv, og ikke minst finne 
ut av hvilke alternativer som kan fungere som et alternativ til arbeidsliv. 
Dette var vanskelige avveininger, som krevde bevissthet og kjennskap 
til egne grenser og ikke minst til å håndtere forventningene fra arbeids- 
givere og hjelpeapparatet for øvrig. I tillegg til at innholdet i arbeidsliv og 
aktiviteter måtte skape mening i deres liv. 


«Jeg klarer ikke å jobbe 100 % ...» 


Blant informantene var det flere som var under utredning for avklaring 
av arbeidskapasitet. Flere av dem var engstelige og redde for fremtiden. 
Det å være i en slik situasjon var veldig stressende for informantene. Det 
var vanskelig å se fremover og planlegge livet langsiktig, fordi fremtiden 
var usikker. Flere av informantene befant seg midt i denne frustrasjonen. 

En kvinne i begynnelsen av 30-årene hadde nylig sendt søknad om delvis 
uføretrygd. Hun var nervøs for hva som ville skje dersom hun ikke fikk 
innvilget søknaden. Til forskjell fra informanten i forrige avsnitt hadde 
hun et helt avklart forhold til sin egen arbeidsinnsats. Hun visste hvor 


mye hun kunne mestre av arbeid. 


Nå så jobber jeg ca. 40 prosent og stortrives med det. Jeg blir stresset. Så nå 
gjelder det å stoppe opp litt fordi jeg er så kreativ og har lyst å jobbe masse med 
det, men det kan jeg ikke. Jeg må holde meg litt tilbake. 


Hun var bevisst på arbeidsmengden og måtte jobbe hardt med seg selv for 
ikke å gli inn i gammelt mønster igjen. 


Ja, det er det derre stresset som er så farlig for meg. Jeg klarer ikke 100 % jobb, 
da kan jeg bare legges inn rett og slett. Jeg er redd for å sprekke. Og det er noe 
jeg må jobbe hardt for hver dag å ikke gjøre. 


Redselen for å ruse seg igjen var til stede og noe hun tenkte mye på og 
jobbet hardt for å unngå. Men den største usikkerheten var knyttet til 
vurderingen av søknaden om delvis uføretrygd. 


Hvis jeg får beskjed om at du får ikke innvilget uføre, så slutter arbeidsavklarings- 


penger [AAP] så vet jeg ikke hvordan det går. Jeg vet ikke helt hva jeg gjør da. 


Frustrasjonen over å ikke ha kontroll over fremtiden var altoverskyg- 
gende i livet hennes. Risikoen for å havne på sosialhjelp, bli presset til å 
jobbe heltid og sprekke og havne tilbake i gammelt rusmønster, var noe 
av det stresset og skrekkscenariene hun forsøkte å håndtere i hverdagen. 
Hennes nåværende arbeidssituasjon var avklart ut fra hennes premisser. 
Hun hadde kjempet hardt for å finne en plass i arbeidslivet som var til- 
passet hennes behov og mestring. 


Jeg må holde meg litt tilbake. Dette er jo en arbeidsplass som bare ansetter folk 
med rusbakgrunn. Sånn at jeg har sjef som skjønner hvis jeg kommer og sier at 
jeg har en dårlig dag. Nå tipper det over i hodet liksom. Så jeg kan si ifra til han 
hvis jeg har en dårlig dag. Det er ikke noe problem. 


Denne arbeidsplassen kjente godt til informantens behov, og dette var 
noe av oppskriften på hvorfor det fungerte så bra for henne på denne 

arbeidsplassen. Å jobbe sammen med andre i tilsvarende situasjon fun- 
gerte bedre enn det hun hadde av erfaringer fra tidligere arbeidsplasser. 
Hun hadde lært gjennom tidligere arbeidserfaringer viktigheten av å 
stoppe opp og kjenne etter. 


Jeg har 7 timer på jobb og skal ikke jobbe mer, men det surrer rundt i hodet mitt 
etter jobb og jeg blir så stressa, derfor kan jeg ikke ha en 100 % jobb. Det er så 


mye sånn som jeg må passe på da. 


Redselen for å ta for mye ansvar med alt det innebar av tenkearbeid var 
noe hun slet med å avgrense seg fra. Dette er kanskje den delen av det å 
slite med ROP-utfordringer som er mest komplisert i møte med arbeids- 
liv eller aktiviteter. Ingen av informantene hadde fått særlige gode råd 
eller hadde særlig bevissthet rundt det å sette grenser for seg selv. Hva 
tåler jeg og hvordan unngå at det blir for mye press og stress var noe alle 
informantene slet med å tilpasse og forholde seg til. 


Ønske om å bidra til fellesskapet 


Informantene som ble rekruttert til denne studien hadde til felles at 
det var sårt å ikke skulle bidra til fellesskapet via inntektsgivende full- 
tidsarbeid. De ønsket å være en ressurs for fellesskapet, og i denne 
sammenheng utgjorde arbeidsliv et viktig symbol. Alle hadde et sterkt 
ønske om å skaffe seg en jobb for å bli anerkjent og skape mening i hver- 
dagen. Ingen av informantene i denne studien hadde helse til å jobbe 
fulltid i det ordinære arbeidslivet. Denne erkjennelsen var utfordrende 
fordi det brøt med planene for fremtiden, og ikke minst verdiene knyt- 
tet til det å delta i arbeidslivet. Det var ikke kun planene som måtte 
endres, det krevde også omstillinger av verdier og deres identitet. En 
av informantene, en mann i slutten av 50-årene, uttrykte det på føl- 
gende måte: «Jeg kommer fra et hjem hvor arbeid har vært kjernever- 
dien.» Det å omstille seg til å tenke alternative løsninger, krevde andre 
måter å betrakte seg selv på og ikke minst skape mening i hverdagsli- 
vet. Mening måtte revurderes, tilpasses og justeres til andre områder. 
Hva kunne erstatte arbeidslivet? Hvordan skape tilhørighet utenfor det 
ordinære arbeidslivet? Dette var spørsmål som informantene forholdt 

seg til i prosessene med å finne andre alternative måter å skape mening 
og innhold i hverdagen. 

Tilpasningene eller prosessen med å endre synet på hva innholdet i 
fremtiden skulle innebære, involverte frustrasjoner og usikkerhet. En av 
informantene beskrev den første reaksjonen han fikk etter å ha fått inn- 
vilget uførepensjon. «Jeg husker at jeg tenkte: jøye meg, har de kappa av 
deg beina nå.» Erkjennelsen av å ikke være en del av arbeidslivet var tøff. 
I likhet med de andre informantene hadde han hatt arbeid gjennom store 
deler av livet, og identifiserte seg sterkt med det å arbeide. Det å omjustere 
arbeidskapasiteten til andre områder ble viktig for han, og noe han fikk 
hjelp av et oppfølgingsteam til å håndtere. Etter flere runder med samta- 
ler med oppfølgingsteamet fant han nye løsninger på hvordan han skulle 
håndtere livssituasjonen. 


«Men så tenkte jeg, oj det er jo en unik mulighet da. Da kunne jeg senke skuld- 
rene. Jeg gikk inn i Røde Kors og psykisk helsehjelp. Ja jeg trengte det, å ha noen 


støttespillere. 


Informanten fant omsider sin plass og mening i frivillig arbeid, hvor han 
hjalp andre i tilsvarende situasjoner. Det frivillige arbeidet, når helsen 
tillot det, bidro til å regulere hverdagen og fikk nærmest lik betydning 
som ordinært arbeid hadde hatt tidligere. Forskjellen var at han nå kunne 
påvirke arbeidsmengden og regulere belastningen. Denne informanten 
var også bevisst på hvilket område han valgte å gå inn i. Det å velge 
psykisk helsehjelp handlet også om å ha noen støttespillere dersom han 
hadde behov for oppfølging. Flere av informantene beskrev hvordan de 
taklet det å ikke skulle være en del av det ordinære arbeidslivet og hvor- 
dan det åpnet opp andre måter å bidra til fellesskapet på. Bevisstheten 
de opparbeidet seg skapte ro til å fokusere. En av informantene beskrev 
det på følgende måte: «Jeg har fått mer roi livet. Jeg sover bedre, får mer 
energi, da kan jeg drive frivillig arbeid i ting som jeg brenner for da, og 
hjelpe andre igjen, ikke sant.» 

Det å brenne for noe eller ha en interesse som kunne overføres til fri- 
villig arbeid var konstruktivt og viktig, slik informanten ovenfor også 
uttrykker. Det å ha en interesse eller et felt som engasjerte var også en 
fordel dersom det kunne overføres til det kommunale aktivitetstilbudet. 

Da ble det enklere å ta kontakt og finne sin plass i tilbudet. En av infor- 
mantene trakk frem nettopp dette som en fordel: 


Det jeg trenger mest, det er å få være ute blant folk og gjøre folk glad. Jeg liker å 
lage mat, jeg er jo kokk. Å få den positive tilbakemeldingen fra andre brukere, 


det gir meg glede. Det gir meg så mye tilbake.» 


Denne informanten hadde overført interessene fra arbeidslivet inn i akti- 
vitetstilbudet. På denne måten fikk hun videreført det hun likte å gjøre. 
Hun overførte de tingene som hun mestret fra tidligere arbeidsliv, og 
erfarte at det ga henne anerkjennelse også i det nåværende aktivitetstil- 
budet. 


Kjedsomhet, støtte og dagsform 


Til tross for at informantene var opptatt av å skape ny mening eller andre 
former for mening, var kjedsomhet og passivitet også en sentral del av 
deres liv. Spesielt for dem som ikke hadde særlig innvirkning på aktivi- 
tetstilbudet. Dette handlet til dels om hvor de bodde. De som bodde i byer 
hadde flere og varierte aktivitetstilbud enn de som bodde mer perifert. Den 
siste kategorien måtte nærmest ta til takke med det tilbudet som kommu- 
nen kunne tilby, noe som ifølge informanten var lite i løpet av en uke. 


Det er ikke så mye sosialt jeg har. Så det kommunale tilbudet er noe av det. Det 
vil jeg si at er en god ting. Det gjør at du kommer deg litt vekk fra husets fire 
vegger, for å si det sånn. Det har jo litt å si. Ellers blir det til at jeg sitter mye 


inne og ser på TV. 


Dagtilbudet ble et viktig avbrekk i informantens hverdag. Det handlet 
om å komme seg ut av huset og være sosial med andre, og informantene 
var prisgitt det som kommunene hadde av dagtilbud til dem. Det å ha noe 
meningsfullt å fylle hverdagen med var viktig, spesielt for de som ikke 
kunne være i arbeid. For dem ble hverdagen ofte preget av kjedsomhet og 
passivitet. En av informantene synliggjorde denne utfordringen på føl- 
gende måte: «Nei, det daglige er ganske kjedelig. Jeg er trygdet. Jeg er ikke 
frisk nok til å jobbe, men ikke syk nok til det motsatte. Da er det sånn at 
jeg kan være med på det meste.» 

Informanten var tydelig på at det var overskudd av tid i hans tilværelse, 
tid som skulle fylles med et eller annet. Han benyttet et kommunalt akti- 
vitetstilbud, som innebar 2 timers sosialt samvær med andre i lignende 
situasjon 1 gang i uka. 


Men det er greit å være med der, for jeg har jo tid til det. Du kan si det på den 
måten. Jeg har tid til å gå dit. Da blir det sånn at jeg dilter etter. Man sitter der og 
drikker kaffe et par timer. Kanskje jeg heller skulle funnet på noe annet positivt? 


Men hvis det er dårlig vær ute, er det jo greit å komme og drikke kaffe. 


I likhet med de andre informantene hadde denne informanten vært i 
arbeid store deler av sitt voksne liv, men på grunn av helsemessige årsaker 
måtte han avslutte yrkeslivet. Det han hadde av sosial kontakt med andre 
ut over familien, var dette tilbudet og kommunens aktivitetstilbud, som 
ble ukas avbrekk fra kjedsomheten. 

Passiviteten og kjedsomheten i hverdagen handlet ikke utelukkende 
om mangelen på aktivitetstilbud i nærmiljøet der informantene bodde. 
Det handlet også om terskelen for å oppsøke disse tilbudene. En av infor- 
mantene formulerte det på følgende måte: «Det er mange som sliter med 
psykiatri og rus som faktisk sliter med at de ikke tør. De vet kanskje ikke 
engang hva de skal be om.» Utsagnet sier noe om angsten og redselen for 
å oppsøke tjenestene som tilbys. Informanten vil ikke være til bry, paral- 
lelt med at terskelen for det å ta egne grep for å komme seg ut, var høy. 
Ikke fordi de ikke ville eller var motivert. En av informantene var irritert 
over måten flere av aktivitetstilbudene ble organisert på. Hun mente at 
det var helt feil å forvente at folk ville møte opp på eget initiativ uten å 
kjenne til aktivitetstilbudet eller menneskene som vanket der: 


Men på mange av disse stedene så tenker man at folk må jo ville, og da må de 
klare å komme dit selv. Nei, noen ganger så trenger man å bli fulgt. Jeg er en 
voksen kvinne, men av og til trenger jeg andre voksne til å ta vare på meg. Det 
er helt innafor og kanskje man burde ha en slags fadderordning. Folk som følger 
deg til sånne aktiviteter. Ja du burde klare å komme dit selv, men noen ganger 
så klarer du ikke det. 


Informanten synliggjør her en annen og viktig del av det å være aktiv i 
hverdagen, som handlet om å ikke forveksle vilje med motivasjon. Det å 

ønske å delta, eller å ha en interesse, var ikke nødvendigvis det som skulle 
til for å komme seg ut av boligen. Det handlet også om å bli «dyttet» 
ut i det. Informanten ønsket mer fokus på støtte til å komme seg ut av 
boligen. Mye av utfordringene i det å delta på aktiviteter handlet også om 
å forsere «dørstokkmila», slik denne informanten påpekte. Barrierene for 
å oppsøke aktiviteter handlet også om å vurdere dagsformen. Dette gjaldt 
aktivitetstilbud som minnet mer om arbeidsliv, hvor den enkelte måtte gi 
beskjed dersom vedkommende ikke klarte å møte opp. To av informan- 
tene poengterte det som kunne minne om en form for manglende tillit til 
å vurdere egen dagsform: 


De må jo se an situasjonen din, for er du kjempedårlig så kan du jo ikke tvinges 
til hva som helst. Men da kan det jo være nok med at du faktisk bare er her og 
får være sosial og sånn. Etter en tid så vil de gjerne at du har faste dager og faste 
aktiviteter som du møter opp til. Det var litt motstand iblant en del til å begynne 
med, men det tror jeg mesteparten har funnet ut at er en fordel. For det er jo 
ikke sånn at ... Hvis du har en dårlig dag og du er sjuk, så ringer du bare og sier 


ifra: «Jeg klarer ikke å komme i dag.» 


Det er fælt om det skal begynne å mislykkes, for man føler seg så mislykket om 
du ikke kommer ut og kommer av gårde. Jeg gjør det i hvert fall, og det tror jeg 
de fleste gjør. At da føler man på den: «Faen, klarte jeg ikke å komme meg ut 
dag? Uff.» For det handler ikke om å ikke komme opp. Jeg sitter ferdig hjemme 


og er klar. Det handler om å gå ut døra. 


Aktivitetstilbudet var organisert etter en struktur som krevde større grad 
av forpliktelse blant brukerne, med hensyn til dagsform, hvilke dager de 
benyttet og hvilke aktiviteter de ønsket å delta på. Dette var ikke helt 
ukomplisert å forholde seg til som bruker. 


Og så på dette nye systemet så har de en slags evaluering hver sjette måned. At 
de ser om du kanskje skal bytte aktivitet, eller om du skal ha flere eller mindre 
dager ved senteret. Det spørs hvordan de ser ... Noen har jo muligheten til å 
utvikle seg, andre har kanskje tilleggsdiagnoser som gjør at de ikke ... For en 
del så skal det liksom være mellomstasjonen, og så skal man gå videre. Men de 


tilpasser jo som regel. 

Brukerne av aktivitetstilbudet ble vurdert etter potensiale og videre 
utvikling for andre aktiviteter. En slik organisering kunne bety mer 
fokus på å delta i aktivitetene, fordi det var forventet et aktivt engasje- 
ment av brukerne. Tiltaket åpnet også opp for at brukerne hadde behov 
for ulike tilpasninger og at dette var mulig å justere, slik en av informan- 
tene understreket på følgende måte: «Det er jo kanskje det som er litt 
givende med senteret òg, at vi som klarer litt, vi kan engasjere oss litt og 
hjelpe til litt.» Aktivitetene skapte tilhørighet og engasjement, og kan- 
skje var dette mest til hjelp for dem som «klarte litt ekstra». Men kanskje 
bidro kravene, oppfølgingen og bevisstheten rundt egen situasjon, også til 
at brukere som ikke var bevisst på hva de ønsket med fremtiden, falt fra. 

En annen merkbar utfordring blant dem som var i et arbeidsforhold, 
var behovet for å ha noen snakke med og ventilere utfordringene de støtte 
på i hverdagslivet uten planlagt oppfølging fra hjelpeapparatet. En av 
informantene som var tilbake i jobb, understreket dette behovet: «Nå er 
jeg tilbake i hundre prosent jobb og nå fungerer alt, så tenker jeg at kan- 
skje skulle jeg ha bedt om å få noen timer, kanskje med stort mellomrom 
mellom hver, men beholdt litt av det.» Informanten var redd at det også 
denne gangen skulle gå galt, slik det hadde gjort så mange ganger tidli- 
gere: «Fordi jeg gikk veldig fort på snørra, for å si det sånn, regelrett.» 

Redselen og angsten for at livssituasjonen skulle bli verre, var til stede 
blant informantene. Dette var noe av det som både holdt dem tilbake 
fra høyt aktivitetsnivå. For utenforstående var det ofte vanskelig å forstå 
informantenes livssituasjon og utfordringer. En av informantene forsøkte 
å beskrive kontrastene mellom det folk oppfattet og det informanten 
slet med: 


For jeg mener mange kan ikke i sin villeste fantasi skjønne hvilke problemer 
jeg har, egentlig. Som sliter noe så sinnssykt med rutiner, fremmede folk og nye 
ting. Jeg kan begynne å grine bare de har snudd en rutine. Og det er sånn folk 
ser meg. Så det blir virkelig to sider. For jeg er den kjempesosiale, men jeg er 


også den som ... Jeg sliter noe sinnssykt. Bare vit hva det koster, liksom. 


Grensene mellom det å være syk og frisk var en vanskelig balansegang 
som også handlet om hvordan andre betraktet den enkelte og situasjo- 
nen de befant seg i. Denne reguleringen av andres vurderinger som ikke 

alltid stemte med den enkeltes bilde av seg selv, var noe det var viktig å 
jobbe med. Ikke minst det å sette klare grenser for hvor mye aktivitet 


man kunne bidra med i hverdagen. 


Så lenge så holder to dager, og så onsdagen frivillig. Det holder godt for at jeg 
skal kjenne ... For å kjenne at jeg har overvunnet. Og skulle jeg kjenne at jeg 
har lyst på en dag til, da sier jeg ifra. Men det gjør jeg ikke før jeg er sikker på 
at jeg klarer det. 


Grensene for aktivitetsnivået var viktige å overholde for seg selv, ikke 
minst for å avverge nye nederlag og slit. Dette krevde bevissthet og kon- 
tinuerlig vurdering av livssituasjonen, noe som var enklere å håndtere 
når det gjaldt aktiviteter. Det å holde igjen i arbeidslivet kunne være mer 
utfordrende dersom man ikke hadde noen å støtte seg til. 


Drøfting 
Arbeid og aktiviteter skaper mening i hverdagen 


For alle informantene var det sentralt å ha noe å fylle hverdagen med. 
Når arbeidslivet ikke var mulig, ble det viktig å delta på aktiviteter som 
på en eller annen måte ga mening. Informantene styrte innholdet i akti- 
vitetene i liten grad, og flere av dem «måtte» ta til takke med det kom- 
munen hadde å tilby. Analysene av arbeid og aktivitet gir liten tvil om 
at det å ha noe å gjøre i hverdagen var viktig for informantene. De kom 
seg ut av boligen og hadde noe å strekke seg etter, noe som også skaper 
anerkjennelse og tilhørighet. Dette var like viktig enten informantene 
benyttet seg av aktivitetstilbud og frivillig arbeid eller var i et arbeids- 
forhold. 

En rekke av de undersøkelsene jeg tok utgangspunkt i innlednings- 
vis, beskriver arbeid som en betydningsfull vei til å løse problemer og 
utfordringer som den enkelte slet med (Biernacki, 1986; McIntosh et al., 
2008; Slade, 2010). Denne fremstillingen av arbeid og aktivitet minner 
også om det som Hernes (2014) omtaler som «behandlingsoptimisme», 
og fremstår nærmest som en behandlingsstrategi hvor arbeid er syno- 
nymt med personlig endring og reduksjon av problemer. Informantene i 
denne studien viser at det ikke er så enkelt. Flere av informantene hadde 

mistet jobben på grunn av problemer med rus og psykisk helse, og hadde 
ikke helse til å delta på de premissene som arbeidslivet eller arbeidsgivere 
definerte. 

Studien viser imidlertid at mening handler om mestring av arbeid eller 
tilpasning av aktiviteter i lys av de ressursene man har. Hvis det oppstår 
ubalanse, kan man gjenopprette balansen ved enten å redusere krav, øke 
ressursene eller gjøre begge deler (Bakker & Demerouti, 2017). Dette tyder 
på at det er utfordringer knyttet til det å bruke arbeid som en del av en 
behandling og rehabiliteringsopplegg. Det å definere arbeid som en ensi- 
dig suksessfaktor for oppnåelse av mening, kan være en altfor ensidig 
strategi, ettersom det ikke vil fungere for alle. 

Denne studien viser at arbeidslivet fungerte for svært få av informan- 
tene. Derfor var det viktig å utvikle aktivitetstilbud som kunne erstatte 
betydningen arbeidslivet hadde hatt, som en viktig markør på hvem 
de oppfattet seg som. Øverbye og Hammer (2006) kaller arbeid for en 
identitetsmarkør. Personer beskrives ut fra hvilket arbeid de har, og de 
som av ulike grunner står utenfor arbeidslivet må bruke mye innsats på 
å rettferdiggjøre denne situasjonen. Dette stemmer til en viss grad med 
resultatene i denne studien. Å arbeide — å ta del i den samfunnsmessige 
produksjonen, blir vanligvis regnet som den mest grunnleggende forut- 
setning for at et menneske skal kunne fungere som et fullverdig medlem 
av samfunnsfellesskapet. Informantene i denne studien åpner opp for at 
aktivitet og frivillig arbeid kan ha samme betydning, når det oppleves 
som meningsfylt og gir anerkjennelse. Det er nærmest som om aktiviteter 
og frivillig arbeid langt på vei bidrar til den sosiale aksepten som Wadel 
(1973/2011) hevder er forbeholdt arbeidstakere. 

Resultatene synliggjør viktigheten av å betrakte aktiviteter som en 
viktig del av de helhetlige tjenestene for mennesker med sammensatte 
problemer. Ensomhet og mangel på mening i hverdagen er viktige 
dimensjoner som må håndteres helhetlig; det vil si at alle tjenester som er 
involvert må ha oppmerksomheten rettet mot fremtiden til den enkelte. 
Slade (2010) fremhever arbeid og aktivitet som en helt sentral dimensjon 
som i større grad må integreres i tjenestene. Dette er et viktig perspektiv 
som bør ha en større plass i behandlingsplaner og videre oppfølging av 
mennesker med sammensatte utfordringer og problemer. 

Studien viser, i likhet med Lauritzen et al. (2012), at aktivitetstilbud 
og frivillig arbeid bør fremheves som et alternativ for dem som av ulike 
grunner ikke mestrer lønnsarbeid. Dette er et viktig resultat som ikke 
bare synliggjør viktigheten av å fremme andre alternativer til arbeid 
når situasjonen til den enkelte krever det. Det krever også at den enkelte 
det angår, og tjenestene, har oversikt og kjennskap til de ulike tilbudene 
som eksisterer, slik at man i større grad tilpasser aktivitetene og arbeids- 
innsatsen til det som er mulig for den enkelte å gjennomføre. Dette kan 
bidra til langsiktig planlegging, slik Biernacki (1986) og McIntosh (2000) 
understreker, hvor den enkeltes tilpasning samt hensyn til forutsigbar- 
het er sentrale elementer. Studien viser at langsiktig planlegging også bør 
være en del av aktivitetstilbudene som gis, slik at menneskene som bidrar 
kan legge planer for fremtiden og oppnå samme grad av forutsigbarhet 
som i arbeidslivet. Det kan bidra til rutiner i hverdagen, noe som er viktig 
for den enkelte. 

Arbeidsliv eller aktivitet løser ikke alle utfordringene den enkelte kan 
ha, men det kan bidra til å strukturere hverdagen og på denne måten 
bidra til mening og bevissthet rundt egen livssituasjon. Det kan til en 
viss grad redusere kjedsomhet og ensomhet og bidra til livskvalitet på 
flere dimensjoner enn helse. Et helhetlig tjenestetilbud til mennesker 
med sammensatte utfordringer må derfor omfatte tjenester som på lang 
sikt kan bidra til å løse andre utfordringer, som det å sosialiseres inn i 
meningsfulle hverdagsliv. Et viktig premiss i denne sammenhengen er å i 
større grad tilrettelegge for kombinasjoner av arbeid og aktivitet for dem 
som ikke greier fulltidsarbeid, men som ønsker å ha et fotfeste innenfor 
det ordinære arbeidslivet. 


Avslutning 


I dette kapittelet har jeg vist på hvilke måter arbeid og aktivitet kan ha 
betydning for mennesker som har ROP-utfordringer. Dette er områ- 
der som - til tross for økt politisk fokus og innsats gjennom flere opp- 
trappingsplaner — viser seg å utgjøre de største utfordringene knyttet til 
levekår. Inspirert av Blumer (1969) og hans fokus på å utvikle kunnskap 
nedenfra, fra ståstedene til mennesker som er berørt av denne tematikken, 


254 


«... DET VANSKELIGSTE ER JO Å FINNE NOE FORNUFTIG Å GJØRE» 


kan kapittelet knyttes til minst tre sentrale premisser for å imøtekomme 
dem som ønsker en hverdag med økt innslag av arbeid og aktivitet. For 
det første er det å ha ROP-utfordringer sammensatt; noe som betyr nød- 
vendigheten av individuelle tilpasninger, også når det gjelder tjenestetil- 
bud. Dette innebærer økt oppmerksomhet på den enkeltes mestring av 
arbeid og aktivitet, ikke kun arbeidslivets eller aktivitetstilbudets behov 
og premisser. Dette henger også sammen med det andre premisset, som 
handler om vurderinger av egen dagsform, kapasitet og interesse. Dette 
er en vanskelig og ofte utfordrende vurdering som kan medføre vanske- 
ligheter med å opprettholde et arbeidsforhold, samt aktivitetstilbud som 
krever kontinuitet og engasjement. Press og krav kan bidra til økt stress 
og angst som i liten grad bidrar til mening og inkludering i fellesskapet. 
Det fører i større grad til ekskludering og dårligere helse. Dette er et sen- 
tralt poeng som må ivaretas ytterligere i de politiske ambisjonene om økt 
aktivitetsnivå og arbeidsinkludering innenfor dette feltet. Dette henger 
sammen med det tredje og siste premisset, som retter seg til forståelsen av 
det å ha ROP-utfordringer. Dette er ikke en homogen gruppe, hvor ens- 
artet tilnærming vil fungere for å oppnå økt aktivitetsnivå og deltakelse 
i arbeidslivet. Mennesker med ROP-utfordringer har ulike erfaringer, 
behov og muligheter og må derfor møtes på deres premisser. 

under og etter at de har sonet 
en dom i fengsel 


Gunnar Vold Hansen 
Fakultet for helse, velferd og organisasjon, Høgskolen i Østfold 


Abstract: In this chapter, we take a closer look at the follow-up of convicted offend- 
ers with dual diagnoses during and after imprisonment. Helping convicted offenders 
to lead a crime-free life after release is an important goal within the criminal justice 
system. Reaching this goal depends on cooperation between the justice system and 
municipalities during the offender’s imprisonment. Today there are different strate- 
gies for reaching this goal, and measures within the criminal justice system appear 
to be divided. One possible obstacle to effective collaboration is the lack of inter- 
professional education between healthcare and social services personnel, and those 
working in the criminal justice system. This is particularly interesting because one 
of the goals of the ROPIT project is to outline a common interprofessional training 
program for all relevant bachelor-level educational programs. A possible solution, 
therefore, is to ensure that prison service educational programs adopt a common 
interprofessional training program. 


Keywords: collaboration, imprisonment, interprofessional education, municipalities 


Innledning 


I St.meld. nr. 37 (2007-2008) Straff som virker - mindre kriminalitet - 
tryggere samfunn la regjeringen stor vekt på at straff skal være noe mer enn 
bare oppbevaring av de domfelte. En dom skal ha et innhold som inne- 
bærer at de domfelte etter endt soning er bedre i stand til å leve et liv uten 
kriminalitet. Et av målene i ROPIT-prosjektet (se også kapittel 2 (Bjørkquist 


Sitering av denne artikkelen: Hansen, G. V. (2021). Oppfølging av ROP-brukere før, under og etter at de 
har sonet en dom i fengsel. I C. Bjørkquist & H. Ramsdal (Red.), Statlig politikk og lokale utfordringer: 
Organisering av tjenester innen rus og psykisk helse (Kap. 13, s. 259-279). Cappelen Damm Akademisk. 
https://doi.org/10.23865/noasp.140.ch13 

& Ramsdal) i denne antologien) var derfor å se hvordan kommunene sam- 
arbeidet med kriminalomsorgen med sikte på å tilrettelegge soningen slik 
at de domfelte ble best mulig forberedt på et liv i frihet etter endt soning. 
I dette kapitlet ser vi derfor nærmere på en del av de utfordringene man 
møter i et slikt samarbeid og hvordan man kan håndtere disse. 

Kriminalomsorgen er et statlig ansvar, mens kommunene har ansvar 
for primær helse- og sosialtjeneste - også mens domfelte soner en feng- 
selsstraff. Kommunene har ansvar for en omfattende offentlig helse- og 
velferdstjeneste som blant annet inkluderer boligtilbud, økonomisk 
støtte, medisinsk behandling, rusmestringssamtaler og aktivitetstilbud. 
De som soner fengselsstraff, har en rekke levekårsutfordringer. Blant 
annet kan vi nevne at om lag en tredel av dem har alvorlige psykiske 
problemer, og at halvparten av dem har brukt ulovlige rusmidler dag- 
lig det siste halvåret før soningen ble påbegynt. Nesten halvparten har 
ulike former for offentlig stønad som viktigste inntektskilde og om lag 
en tredel av de innsatte har fått behandling for sine rus-/psykiske lidelser 
tidligere (Bukten et al., 2016; Revold, 2015). Det innebærer at en stor del 
av de sonende har omfattende og samtidige rus- og psykiske plager — det 
vi betegner som ROP-brukere. Denne gruppen har ofte et stort behov for 
kommunale tjenester før, under og etter soning. Det innebærer at det er 
ønskelig med samarbeid mellom kommunale helse- og velferdstjenester 
og kriminalomsorgen for å sikre et helhetlig og samordnet tjenestetilbud. 

I dette kapitlet skal vi se nærmere på forhold som fremmer og hem- 
mer mulighetene for å få til et helhetlig tjenestetilbud til innsatte ROP- 
brukere. 


ROP-lidelser og kriminalitet som 
uregjerlige problemer 


Både ROP-lidelser og kriminalitet kan beskrives som wicked problems, på 
norsk omtalt som uregjerlige problemer (Ferlie et al., 2011; Freudenberg, 
2006; Rittel & Webber 1973). Det er en rekke kjennetegn på uregjerlige 
problemer. Kunnskapen om hva som bidrar til at en person blir krimi- 
nell, er begrenset. Riktignok vet man at blant annet ruslidelser, lite for- 
mell utdanning og svak kobling til arbeidslivet er risikofaktorer, men det 


260 


OPPFØLGING AV ROP-BRUKERE FØR, UNDER OG ETTER AT DE HAR SONET EN DOM I FENGSEL 


er ikke slik at alle med en ruslidelse, lite formell utdanning og svak kob- 
ling til arbeidslivet blir kriminelle. Det er også begrenset innsikt i hva 
som bidrar til at en domfelt fjerner seg fra kriminalitet. Det er likevel i 
stor grad blitt forståelse for at løsningen trolig ligger i å forholde seg til 
at kriminalitet, ROP-lidelser og andre risikofaktorer er deler i en helhet. 
Løsningen finnes derfor i å se på utfordringene som en helhet der de ulike 
elementene er gjensidig avhengig av hverandre. Likevel er det slik at for 
hver enkelt person er sammensetningen av ulike problemer og hvordan 
disse griper inn i hverandre forskjellige, og det er derfor nødvendig å for- 
holde seg til domfelte som individer - ikke som en gruppe (Freudenberg 
2006; McNeill, 2006). 

Denne innsikten har bidratt til at norsk kriminalpolitikk de siste 
tiårene har lagt stadig større vekt på å motivere kriminelle til å bli lov- 
lydige, heller enn å satse på at strengere straffer skal avskrekke dem fra 
kriminalitet (Hansen & Samuelsen, 2016). Denne tilnærmingen er for- 
ankret i flere ulike teorier som kan samles under overskriften positiv 
kriminologi (Ronel & Elisha, 2010). I norsk sammenheng har begrepet 
desistance vært sentralt. Desistance er en prosess som kjennetegnes av at 
den domfelte blir mer moden, fjerner seg fra sosiale nettverk som iden- 
tifiseres med kriminalitet og kvalifiserer seg for deltakelse i ordinært 
samfunnsliv (for eksempel ved utdanning/arbeid), og der man endrer sin 
sosiale identifikasjon ved å bli mer ansvarlig, mer opptatt av andre og mer 
opptatt av fremtiden (McNeill, 2006). En slik prosess vil i mange tilfeller 
være avhengig av at den domfelte har støtte fra en eller flere personer som 
de etablerer gode og trygge relasjoner til (Panuccio et al., 2012, Weaver, 
2012). Også utenfor kriminalomsorgen, i sosialt arbeid og psykisk helse- 
arbeid, ser vi det samme. Det er klar dokumentasjon på at hvis man skal 
få til en endringsprosess, er det viktig at brukeren opplever sosial støtte 
fra en eller flere av de som yter tjenester (se f.eks. Redko et al., 2007; Topor 
et al., 2011). 

Den endringsprosessen som det er ønskelig at den domfelte gjen- 
nomgar, er ofte preget av to skritt frem og ett tilbake (MacDonald et al., 
2012; Weaver & McNeill, 2011). Dette er en følge av at de utfordringene 
de domfelte har, er uregjerlige problemer (Freudenberg, 2006). De ulike 
delproblemene og tiltakene som iverksettes vil påvirke hverandre. Det 

er derfor ikke bare de problemene som avdekkes mens en domfelt soner 
som er viktig å få på plass. Ofte er det slik at en del av problemene som 
de domfelte har, bare kan løses utenfor murene. Det vil derfor være slik 
at et helhetlig tjenestetilbud bør innebære at de tiltakene som ytes i løpet 
av straffegjennomføringen, henger sammen både med eventuelle tiltak 
før soningen og oppfølging etterpå (Fox et al., 2005). En forutsetning for 
å få til dette vil i mange sammenhenger være at det eksisterer et nett- 
verk der kommunen og kriminalomsorgen kan samarbeide (Ferlie et al., 
2011). Fordi det er individuelt og forbundet med usikkerhet knyttet til 
hva som virkelig skaper en endringsprosess, er det viktig at deltakerne i 
et slikt nettverk er fleksible og kan tilpasse innsatsen til den utviklingen 
de registrerer (Pacanowsky, 1995). 

Kriminalpolitikken bygger i dag på to strategier. Den ene er å iverksette 
tiltak i løpet av soningen som kan bidra til at den domfelte blir motivert 
til å fjerne seg fra kriminelle aktiviteter. Den andre strategien handler om 
å knytte interne tiltak i fengslene sammen med tjenester den domfelte 
har, eller burde hatt, før og etter soningen. 


Tiltak i fengslene 


I denne sammenhengen skal det trekkes frem to viktige tiltak som benyt- 
tes i fengslene for å forberede domfelte til et liv utenfor fengselet. Det er 
ordningen med kontaktbetjenter og programvirksomhet. 


Kontaktbetjenter 

Alle som soner i fengsel, skal få oppnevnt en kontaktbetjent. Målet med 
kontaktbetjentordningen er at den domfelte skal få en person å forholde 
seg til som kan hjelpe vedkommende til å få på plass et soningsforløp som 
bidrar til en kriminalitetsfri fremtid etter endt soning. Den forskningen 
som er presentert foran, har vist at hvis man skal legge til rette for en 
endringsprosess der domfelte endrer seg fra kriminell til lovlydig, så er 
det behov for motivasjon og støtte. Det er derfor forventet at kontakt- 
betjenten skal «skal arbeide aktivt sammen med den innsatte i en mot- 
ivasjons- og endringsprosess». Kontaktbetjenten skal også være sentral 
i arbeidet med å få på plass samarbeid med andre aktører som kan yte 

tjenester både under og etter soning (Justis- og politidepartementet, 
2002). 


Programvirksomhet 
Kriminalomsorgen i Norge, så vel som i en rekke andre vestlige land, 
tilbyr domfelte ulike former for programmer med sikte på å redusere 
gjentakelse av kriminell aktivitet. En stor del av disse programmene tar 
sikte på å endre risikofaktorer i de domfeltes atferd (for eksempel rusbruk 
eller vold). For å sikre at de programmene som tilbys har en tilfredsstil- 
lende kvalitet, har mange land etablert akkrediteringsordninger der et 
program blir vurdert før det blir godkjent for allmen bruk i kriminalom- 
sorgen. For å få et program akkreditert, må det vises at det er forankret i 
vitenskapelige prinsipper. I praksis innebærer det at man i stor grad har 
vært opptatt av å dokumentere at de prinsippene et program bygger på, 
fører til at man reduserer risikofaktorer (Maguire et al., 2010). 
Kortprogram rus (KR) er et program som er utviklet for å være et til- 
bud til innsatte med korte dommer eller som er varetektsfengslet. Det er 
derfor vesentlig kortere enn andre tiltak som tilbys i kriminalomsorgen. 
Programmet har som målsetting å bevisstgjøre de innsatte på utford- 
ringene med rus og gi dem motivasjon og muligheter for å redusere sitt 
rusproblem. Programmet tilbys med fire samlinger i løpet av fire uker. 
I tillegg er det ambisjoner om å engasjere andre deler av relevant helse- 
og sosialtjeneste både innenfor og utenfor kriminalomsorgen, med sikte 
på å bygge opp et samordnet og helhetlig tjenestetilbud som både kan 
følge opp den innsatte resten av soningstiden og etterpå. Programmet 
kan derfor ses på som et ledd i en helhetlig strategi med sikte på å legge 
forholdene til rette for at deltakerne kan få kontroll på sine rusproblemer 
og begrense eller slutte med sin kriminelle aktivitet (Hansen, 2017). 


Samarbeid mellom kommune og kriminalomsorg 

Mange land har satt i gang forsøk eller prosjekter for å få til slikt samar- 
beid. Kinner & Williams (2006) oppsummerer sin gjennomgang av den 
forskningen som er gjennomført med å konkludere at dersom man til- 
rettelegger for et helhetlig soningsforløp og planlegger både hvilke tiltak 

som skal gjennomføres under soningen og hvilke som skal være tilgjen- 
gelige som en videreføring etter endt soning, så bidrar dette til å redusere 
gjentatt kriminell aktivitet og til å bedre livet for de domfelte og deres 
pårørende. Slike resultater har man også sett i forsøk som er gjennomført 
i Storbritannia (Fox et al., 2005). EU har satt i gang et utviklingsprosjekt 
i seks land med sikte på å skape et helhetlig og samordnet tilbud til de 
domfelte fra de påbegynner soningen til de er godt tilbakeført etter endt 
soning. Dessverre har evalueringen vist at resultatene ikke var i samsvar 
med ambisjonene. Utfordringene knyttet seg særlig til manglende felles 
kartlegging og utveksling av data, manglende oppfølging fra kommunene 
under soning, uavklarte ansvarsforhold og ulike ideologier (MacDonald 
et al., 2012). 

En oppsummering av denne litteraturgjennomgangen kan være at der- 
som målsettingen til kriminalomsorgen om å få de domfelte gjennom en 
endringsprosess fra kriminell til lovlydig, så er det behov for at krimi- 
nalomsorgen følger opp med sosial støtte i løpet av soningen og legger til 
rette for at det kan planlegges og ytes praktisk bistand både under og etter 
soningen. For mange domfelte er det en utfordring å ordne dette mens de 
soner. I Norge er den tiden de domfelte sitter i fengsel forholdsvis kort, 
og mer enn halvparten av de innsatte slipper ut før det er gått 90 dager 
(Kriminalomsorgen, 2019). En stor del av de korte dommene er rusrelaterte. 


Metode 


Dette kapitlet bygger på de intervjuene som vi gjorde på seminaret beskre- 
vet i kapittel 2 (Bjørkquist & Ramsdal) i denne antologien. Det viste seg 
at mange av ansatte hadde liten erfaring i samarbeid med kriminalom- 
sorgen, og at ingen av de brukerne hadde, eller ville fortelle at de hadde, 
vært i fengsel. For å få en bredere forståelse av samarbeidet eller mangel 
på samarbeid vil vi i dette kapitlet også ta med en del av de erfaringene 
som ble beskrevet av både innsatte og ansatte i en del fengsler som hadde 
gjennomført et opplæringsprogram i rusmestring. 

I tillegg til intervjuene vi gjorde i seminaret (se kapittel 2), ble det 
gjennomført ni individuelle intervjuer med deltakere fra tre ulike pro- 
gramgjennomføringer. Alle de domfelte var menn, og de fleste hadde 

en lengre historie både med rusmisbruk og kriminalitet. Dessuten ble 
i alt syv ansatte i kriminalomsorgen intervjuet i tre gruppeintervjuer, 
hvorav fire ansatte var med på to gruppeintervjuer. De individuelle 
intervjuene med deltakerne varte normalt ca. 20 minutter, noen litt 
mer, og noen litt mindre. Intervjuene var semistrukturerte, der del- 
takerne først ble oppfordret til å si noe om hvilke tanker de satt igjen 
med etter at de hadde deltatt i programmet. Etter hvert ble samtalen 
mer styrt inn på spørsmålet om hvordan deres behov for oppfølging 
i kommunene ble ivaretatt. De tre gruppeintervjuene med de ansatte 
varte mellom 1 og 1 % time hver. 

I intervjuene fra seminaret ble de få utsagnene som omhandlet feng- 
sel og samarbeid med kriminalomsorgen skilt ut. En tilsvarende prosess 
ble gjort med intervjuene av ansatte i kriminalomsorgen, der intervju- 
ene som omhandlet samarbeid både internt og med kommuner ble skilt 
ut. Fra intervjuene med deltakerne ble utsagn som omhandlet behov og 
ønsker om videre oppfølging skilt ut. Det ble benyttet en analysemetode 
som kalles direkte innholdsanalyse. Denne analysemetoden er i hoved- 
sak deduktiv og tar utgangspunkt relevante teorier og forklaringer 
knyttet til forskningstemaet — i dette tilfellet samarbeid mellom kom- 
muner og kriminalomsorgen om tjenester til ROP-brukere som soner 
en dom i fengsel (Lune & Berg, 2017). Analysen av data viste tydelig at 
utfordringen handlet om å få tjenestetilbudet til å fremstå som en sam- 
menhengende prosess. Dette gjorde at det ble naturlig å ta utgangspunkt 
i hvordan tjenestene og de ulike tilbudene var organisert, hvordan de 
domfelte ble kartlagt og hvordan de ble fulgt opp, samt foreta en ana- 
lyse av hva de svakhetene som ble avdekket kunne skyldes. Relevante 
utsagn ble derfor organisert i følgende fire temaer: fragmenterte tjenes- 
ter; kartlegging; oppfølging; holdninger. Disse temaene ble så analysert 
i en prosess der teorier og hypoteser ble utviklet og testet mot dataene 
(Ruona, 2005). Det ble lagt særlig vekt på de teoriene som er presentert 
foran, om organisering av helhetlige tjenester og betydningen av gode 
relasjoner for å bistå den domfelte i en prosess mot et kriminalitetsfritt 
liv etter endt soning. Til slutt ble intervjuene lest gjennom på nytt for å 
sikre at de konklusjonene som ble trukket ikke var i motstrid til et hel- 
hetlig bilde av intervjuene. 

Resultater 
Fragmenterte tjenester 


Innledningsvis ble det i denne boken (kap. 1) pekt på fragmentering som 
en av årsakene til at det er vanskelig å skape helhetlige tjenestetilbud. 
Fragmentering er en problemstilling som også er relevant i denne sam- 
menhengen. Internt i kriminalomsorgen har de ulike fengslene blant 
annet en egen helseavdeling og en egen sosialtjeneste som har sine defi- 
nerte oppgaver, men som forventes å samarbeide med kontaktbetjentene. 
Tilbakemeldingene fra ansatte i kriminalomsorgen tyder på at samar- 
beidet mellom fengslenes sosialtjeneste og kontaktbetjentene oppfattes 
som begrenset. Også ved gjennomføringen av Kortprogram rus ble dette 
et problem. Før programmet ble startet opp ble mulige deltakere kart- 
lagt, delvis for å avklare om de burde delta i programgjennomføringen 
og delvis for å avklare hva slags oppfølging de trengte. Programlederne 
ga klart uttrykk for at de var skuffet over at ingen andre i kriminalom- 
sorgen var opptatt av å følge opp denne kartleggingen. Verken kontakt- 
betjenter, sosialkonsulenter eller helseavdelingen benyttet seg av denne 
kartleggingen. En av de ansatte i helseavdelingen sa det slik: «Program- 
met er bra, men for oss skaper det bare merarbeid.» En viktig begrun- 
nelse for at også andre i kriminalomsorgen burde følge opp deltakerne 
var at programmet var begrenset til totalt fire samlinger over fire uker. 
Programlederne var derfor bevisste på at den daglige oppfølgingen er 
det andre som bør ha ansvar for: «Vi ser at en del av oppfølgingen - den 
gode relasjonen - bør etableres med kontaktbetjenter, sosialkonsulent 
og/eller en sykepleier.» Et viktig poeng her er at forskningen som er vist 
foran tyder på at de domfelte trenger en person å etablere en god relasjon 
til for å komme vekk fra kriminalitet. Slik programlederne ordlegger 
seg synes det å være begrenset interesse for å etablere slike relasjoner 
med utgangspunkt i den kartleggingen som blir gjort ved oppstart av 
programmet. 

En annen form for fragmentering er den oppdelingen av ansvar 
som foregår ved at de ulike aktørene løser sine oppgaver suksessivt. 
Tilbakemeldinger fra både kriminalomsorgen og kommunene viser 
at man i stor grad fordeler ansvaret etter hvor brukeren oppholder 

seg. Kriminalomsorgen peker på denne utfordringen på denne måten: 
«Utfordringen er at vi gjør vårt, men så må andre utenfor ta over - hvem 
skal ta over den stafettpinnen? 

Tilsvarende beskriver en av de kommunalt ansatte hvordan kom- 
munen ikke følger opp brukere mens de soner en dom: «Hvis en per- 
son skal være i fengsel over lang tid, så jobber jo ikke vi med oppfølging 
mens de er der, stort sett, vi venter liksom litt mer til de er på veien til å 
komme ut.» 

Selv om det siste utsagnet peker på personer som soner lange dommer, 
så viser både dette og det forrige utsagnet at man tenker seg at ansvaret 
knytter seg til hvor brukeren er. Det vil si at er vedkommende i et fengsel, 
så er ansvaret hos kriminalomsorgen, og hvis vedkommende er løslatt, 
er vedkommende kommunens ansvar. Dette er også en indikasjon på at 
ingen tar et helhetlig ansvar for et samlet tjenestetilbud fra domfellelse 
via soning til brukeren er innlemmet i samfunnet utenfor fengselet igjen. 


Kartlegging 

I mange sammenhenger er det en fordel også for kommunen at de får 
kontakt med den domfelte før vedkommende er blitt løslatt. Det handler 
blant annet om kartlegging. I fengselet vil de innsatte komme i en helt 
annen situasjon enn utenfor murene. De får en klar døgnrytme med faste 
tider for søvn, mat og aktivitet. I tillegg er de fleste rusfrie. Det skaper 
muligheter for en annen kontakt enn den man kan oppleve utenfor. En av 
de kommunalt ansatte hadde tidligere jobbet et år i et fengsel og beskrev 
sine erfaringer på denne måten: 


Det var bare så spennende å jobbe i fengselet og få alle de som ruser seg så hardt 
ute, så kommer de inn der og så blir de jo nykter, og så har de jo tenkt litt andre 


ting etter hvert da, til når de kommer ut. 


Dette tyder på at det er mer fruktbart å kartlegge brukeren mens ved- 
kommende soner. Kommunen har da et bedre grunnlag for å finne frem 
til et helhetlig tjenestetilbud bygget på brukermedvirkning. Det er ingen 
av deltakerne som beskriver at denne muligheten utnyttes, heller tvert 
imot. En av de kommunalt ansatte fortalte dette: 

Det er ikke noe samarbeid. Vi kan vite at folk sitter i fengselet ... vi har jo bedt 
om å få noen utredninger, blant annet, i fengselet da, på ekstremt dårlige bruke- 
re som vi ikke får til: får avslag, gang på gang, kan ikke gjøre det. Så jeg synes at 


samarbeidet med fengselet er enten dårlig eller ikke-eksisterende. 


Denne historien er problematisk fordi kommunen tydeligvis ikke har fått 
noen god begrunnelse for avslagene, noe som bidrar til at kommunen får 
inntrykk av at fengselet ikke er interessert i samarbeid. Det er da interes- 
sant å se nærmere på hvordan det legges opp til samarbeid både internt i 
kriminalomsorgen og med kommunene. 


Oppfølging 
En av målsettingene med Kortprogram rus var at deltakerne skulle få på 
plass oppfølging både i fengselet og etterpå. Problemet er at deltakerne 
ikke opplever at de får en slik oppfølging. For det første peker deltakerne 
på at programmet er av begrenset omfang og at de derfor ønsker seg en 
oppfølging En av deltakerne sa det slik: «Det hadde vært bra om vi kunne 
hatt en oppfølging - du får ikke mye ut av fire ganger.» 

En annen er tydelig på at det er ønskelig at man får oppfølging både i 
fengselet og etterpå: 


Jeg vil gjerne ha et klart tilbud når jeg kommer ut. Kurset var greit — det var 
ikke dårlig, men det var litt kort for å komme i gang ordentlig [...] trenger 
oppfølging [...] skulle vært lengre — skulle hatt flere samtaler, gjerne ordnet 


oppfølging når vi kommer ut. 


Erfaringen denne domfelte beskriver, viser flere av de utfordringene som 
man står overfor. For det første bekrefter vedkommende at deltakerne 
hadde ønsket et mer omfattende tilbud. I den forbindelse er det viktig å 
legge merke til at vedkommende særlig etterspør flere samtaler. Vedkom- 
mende peker også på behovet for at tilbud som ytes i fengsel, ofte bør føl- 
ges opp ved løslatelse. Ønsket om å få til flere samtaler synes det vanskelig 
å få realisert. Det handler tydeligvis også om relasjoner. En beskriver det 
på følgende måte: «Jeg snakker ikke om problemene mine med kontakt- 
betjenten - sosialkonsulenten snakker jeg litt med, men hun er ganske 
opptatt.» 

Kriminalomsorgen legger opp til at den sentrale personen for person- 
lige samtaler skal være kontaktbetjenten. For de fleste bygger personlige 
samtaler på tillit til den man skal kommunisere med, og dette utsagnet 
tyder på at det her ikke er tilstrekkelig tillit til kontaktbetjenten. Det kan 
ha en sammenheng med at kontaktbetjenten også har en viktig funksjon 
som «vokter». Det underbygges av at informanten sier vedkommende 
har et godt forhold til sosialkonsulenten som ikke har en «vokterrolle» i 
fengselet. 

En annen tolkning handler om at slike personlige samtaler ikke prio- 
riteres av kontaktbetjentene. En av deltakerne fortalte følgende historie: 


Jeg hadde en kjempegod samtale med kontaktbetjenten min her om dagen. Da 
var vi innom alt, han var veldig fornøyd. Sånne samtaler hjelper deg - nei, men 
det er viktig å ha hjelp, sørge for at det blir samarbeid. Jeg har hatt god kontakt 
med sosialkonsulenten - det har egentlig bare vært henne som har vært in- 
teressert. Nå er kontaktbetjenten også på banen. Sosialkonsulenten har ordnet 


kontakt med ruskonsulent når jeg kommer ut, så det meste er på plass. 


Selv om denne deltakeren er positiv, er det grunn til å merke seg at 
kontaktbetjenten først er kommet på banen etter en stund. Det synes 
dessuten som om det er sosialkonsulenten som har vært den som har 
tatt ansvar for å følge opp deltakeren og sørge for at det er på plass en 
oppfølging etter endt soning. At sosialkonsulenter i fengslene er aktuelle 
samarbeidsparter for kommunene trekkes frem også av en av de kom- 
munalt ansatte. 

Erfaringene tyder på at det er særlig sosialarbeiderne i fengslene kom- 
munene klarer å samarbeide med: 


Men jeg har da vært på mange ansvarsgruppemøter ... hvor de var veldig på, 
fra fengselet sin side, hun som er sosialarbeider der oppe, for å få kontakt og for 
å være i forkant av en løslatelse hvor vedkommende ikke har noe sted å bo, og 


hvor vi skal nå planlegge for det. 


Her beskrives det en situasjon der kommunen klarer å få på plass et tilbud 
før den domfelte er løslatt. For at kommunen skal kunne få på plass et 
tilfredsstillende tilbud, er den ofte avhengig av at det gjøres en skikkelig 
kartlegging. 

Holdninger 

Data-analysen viste at når de ulike aktørene skulle beskrive samarbei- 
det mellom kriminalomsorgen og kommunene, så pekte mange på pro- 
blemer. Programlederne uttrykker for eksempel bekymring for hvordan 
kommunene følger opp. Blant annet peker de på at en del kommuner 
er trege med å få i gang arbeid med individuelle planer og oppnevning 
av koordinatorer med ansvar for helhetlige tjenestetilbud i kommunen. 
Likevel er de tydelige på at de er opptatt av å få på plass et samarbeid med 
kommunene. En forteller følgende: 


Vi ser tydelig at KR gir oss en innsikt som gjør at vi kan sende henvisninger til 
kommunene. På bakgrunn av dette har enkelte av deltakerne fått kontakt med 
egne ruskonsulenter. Hvis vi er gode på å skrive henvisninger og å dokumentere 
behovene så kan vi følge opp og hjelpe deltakerne med å skrive klager til fylkes- 


mannen når de ikke får den hjelpen vi mener de har krav på. 


Selv om de peker på at det er eksempler på at de domfelte får på plass 
en oppfølging etter endt soning, så er det også tydelig at de i mange 
tilfeller forventer at kommunen ikke følger opp, og at henvisninger 
derfor må skrives slik at det er lett å klage til fylkesmannen (nå stats- 
forvalteren). 

Også kommunene beskriver problemer med samarbeidet med krimi- 
nalomsorgen. Et eksempel som går igjen, er dato for løslatelse. En av de 
kommuneansatte beskrev problemet slik: 


Men et problem kan være at man har en dato, ikke sant, og den kan vel endre 
seg hele tiden, altså den kan vel forflytte seg litt. Så har man fått en dato, at ok, 
da skal brukeren ut, og så er vi veldig på at: «Da må dere si ifra litt i god tid, så vi 
kan forberede oss, sånn at vi kan være på.» Og så blir de ofte sluppet før datoen, 
og så har vi ikke fått vite om det. Da er det jo litt vanskelig å være ... Å sikre en 


god overgang, da. 


Både disse to utsagnene og flere av dem som er sitert foran tyder på at det 
er begrenset tillit mellom ansatte i kriminalomsorgen og i kommunene. 
Dette er et problem som kan påvirke mulighetene for å få til et godt sam- 
arbeid. 

Drøfting 


Fragmentering 

Mange land sliter med å få til ordninger som sikrer at de domfelte får de 
tjenester de har behov for og krav på, både under og etter soning (se f.eks. 
MacDonald et al., 2012). Vanskelighetene med å få til et samarbeid mel- 
lom kommuner og kriminalomsorgen som skisseres her er derfor ikke 
spesielle for Norge. Spørsmålet er hvorfor dette er så vanskelig å få til? 
Det handler både om de tiltakene som kriminalomsorgen setter i verk i 
løpet av soningen og om hvordan kommuner og kriminalomsorgen sam- 
arbeider. 

Beskrivelsene fra både de ansatte og de innsatte tyder på at de dom- 
feltes problemer i kriminalomsorgen blir håndtert som om de kan løses 
hver for seg. Selv om kriminalomsorgen har vært klar over at de domfelte 
har en rekke problemer å forholde seg til både under soning og etterpå, så 
har de tiltakene de har tilbudt, vært oppdelte — for eksempel i avgrensete 
programmer som beskrevet her i dette kapitlet. Selv om ambisjonen med 
dette programmet er å ivareta en rekke av de problemene deltakerne har, 
viser erfaringen at det stort sett bare er ruslidelsen man tar tak i. Dette 
synes i stor grad å være tilfelle med ulike programmer i kriminalomsor- 
gen. Et viktig element med disse programmene er at de skal være stan- 
dardiserte, slik at tilbudet skal være likt fra fengsel til fengsel (Maguire et 
al., 2010). Konsekvensen av dette er man verken tilpasser seg forskjeller 
mellom de ulike fengslene eller mellom de ulike domfelte (Hansen et al., 
2013). Ambisjonen om å se den domfelte som helhetlige og ulike perso- 
ner kan derfor vanskelig ivaretas. Riktignok var ambisjonen med dette 
programmet - Kortprogram rus - at man skulle fa til en slik helhetlig 
tilnærming. Forutsetningen var at andre skulle følge opp deltakerne både 
under programgjennomføringen og etterpå. I den sammenhengen har 
kontaktbetjentene en særlig viktig rolle, men dataene tyder på at de ikke 
følger opp verken internt i fengslene eller eksternt overfor kommunene. 

I tillegg er det tydelig at de ulike aktørene i kriminalomsorgen ikke 
samarbeider godt nok. Oppfølgingen fra kontaktbetjentene er svak. 
Utsagnet fra en ansatt i helseavdelingen ved et av fengslene om at pro- 
grammet bare førte til merarbeid for dem, tyder på at programmet ikke 

ses på som en del av en helhetlig strategi for hele virksomheten. Det betyr 
at programmet blir sett på som en aktivitet litt på siden av de oppgavene 
som andre deler av kriminalomsorgen ønsker å prioritere. Det tyder på at 
den klassiske utfordringen om å bli enige om mål og prioriteringer også 
skaper problemer for internt samarbeid i fengslene (Head & Alford, 2015). 
Det ser likevel ut som om sosialavdelingen er et unntak fra dette. Både 
samarbeid utad beskrives positivt, og de domfelte beskriver at de får hjelp 
derfra. Dette er ikke nødvendigvis uttrykk for at sosialavdelingen sam- 
arbeider internt. Det kan også forstås som at de anser oppfølging etter 
løslatelse som en av sine hovedoppgaver og at de derfor prioriterer den. 

Det synes også som om kommunene tenker seg at de problemene som 
domfelte har med rus, psykisk helse og mestring generelt, er problemer 
som enten kan settes på vent mens de soner, eller som det er kriminal- 
omsorgens ansvar å følge opp. På denne måten får man en prosessori- 
entert oppfølging av brukerne, en forløpsmodell (Fineide, 2019). En av 
utfordringene med den forløpsmodellen som kommunene og krimi- 
nalomsorgen legger opp til, er overgangene mellom de ulike tjenestene. 
Målet må være å gjøre disse overgangene sømløse, ved at fengselet har 
planlagt soningen og oppfølgingen av den domfelte før vedkommende 
har påbegynt soningen, og at kommunen har planlagt oppfølging etter 
endt soning før den domfelte løslates. De ansatte i denne undersøkelsen 
beskriver hvordan informasjonsutvekslingen mellom kommune og kri- 
minalomsorgen svikter i ulike sammenhenger. 


Kartlegging og oppfølging 

En av de kommunalt ansatte som hadde jobbet en tid i et fengsel, ga 
en interessant beskrivelse av hvordan det var å møte brukere som ved- 
kommende kjente fra før igjen i fengselet. Historien tyder på at det kan 
være hensiktsmessig også for kommunen å kartlegge brukere mens de 
soner. Et sentralt spørsmål er i så fall hvem som skal kartlegge. Krimi- 
nalomsorgen har de siste årene lagt stor vekt på å ta i bruk omfattende 
kartlegging av de domfeltes behov både under soning og etter løslatelse 
(Hansen & Samuelsen, 2016). Kartlegging handler gjerne om å avdekke 
sensitive data som man ikke vil dele med andre enn dem man stoler på. 

Tilbakemeldingene som er presentert foran tyder på at de domfelte i liten 
grad har etablert gode og tillitsfulle relasjoner til kontaktbetjentene som 
har ansvar for å gjennomføre slike kartlegginger. Det er ikke noe nytt at 
de domfelte mangler tillit til ansatte i fengsel. En rekke undersøkelser har 
opp gjennom årene vist at forholdet mellom de domfelte og fengselsan- 
satte generelt sett er preget av mistro og mistenksomhet (se f.eks. Christie, 
2007; Farral & Maruna, 2004; Ugelvik, 2011). Dette gjør blant annet at 
Kolind et al. (2010) reiser spørsmålet om det er mulig å fungere både som 
vokter og veileder for de domfelte. 

I kapittel 6 (Hansen) i denne antologien ble rollen til en aktiv koor- 
dinator eller boundary spanner beskrevet nærmere. I USA har det vært 
gjort forsøk med å etablere en ordning der man engasjerte frivillige som 
tok på seg oppgaven som boundary spanner både under og etter endt 
soning. Tilbakemeldingene var at denne ordningen gjorde at de domfelte 
fikk gode og trygge relasjoner til koordinatoren og at de fikk tilgang på 
oppfølging etter endt soning (Pettus & Severson, 2006). 

Det gir grunnlag for å stille spørsmål om kommunen bør ta et sterkere 
ansvar for å følge opp ROP-brukere mens de soner i fengsel. Som pekt 
på foran har kommunen samme ansvar for å yte tjenester til sonende 
ROP-brukere som de har når brukeren er utenfor fengselet. Data som ble 
presentert i kapittel 6, viser at brukerne opplevde aktive koordinatorer 
som tok et ansvar for å få på plass et helhetlig tjenestetilbud som positivt. 
Det bør derfor vurderes om den koordinatoren som den domfelte hadde 
før soning, bør ta et fortsatt koordinatoransvar også gjennom soningen 
og etterpå. Dersom den domfelte ikke har en slik koordinator før soning, 
bør det kanskje oppnevnes en slik under soningen. 

Innledningsvis ble det vist til en god og trygg relasjon til en person 
som kan støtte vedkommende i en prosess bort fra kriminalitet er et sen- 
tralt element i det som kalles desistance (McNeill, 2006). En rekke under- 
søkelser viser til at domfelte har fremhevet slike relasjoner med en ansatt 
i eller utenfor kriminalomsorgen som avgjørende for at de har fjernet seg 
fra kriminalitet (Barry, 2007; Panuccio et al., 2012). Etablering av en trygg 
og god relasjon mellom ROP-brukere og en tjenesteyter synes også være 
den faktoren som er viktigst i brukerens mestringsprosess (Davidson 
et al., 2008). 

Erfaringene de domfelte beskriver foran tyder på at kontaktbetjentene 
i liten grad er en person som de domfelte har gode og tillitsfulle relasjoner 
til. Det kan derfor tenkes at også ambisjonene om å redusere kriminalitet 
best kan realiseres ved at det er kommunalt ansatte som etablerer gode og 
tillitsfulle relasjoner til brukerne også mens de soner. 


Holdninger 


Både ansatte i kommunene og i kriminalomsorgen uttaler seg på en 
måte som tyder på at de har manglende tillit til hverandre. Manglende 
tillit og negative holdninger har en tendens til å forsterke seg ved at 
aktiviteter og uttalelser blir tolket i verste mening (Schein, 1987). Hvis 
det er slik at ansatte i kriminalomsorgen og kommunalt ansatte mang- 
ler tillit til hverandre, kan dette hemme mulighetene til å få på plass et 
samarbeid (San Martin-Rodriguez et al., 2005). Riktignok peker en av 
de kommunalt ansatte på at vedkommende samarbeider godt med en 
sosialarbeider i kriminalomsorgen. Dette tyder på at samarbeid mel- 
lom to med felles utdanning og bakgrunn kan være lettere enn med 
andre (Hudson, 2004). Sentrale elementer i utviklingen av et samord- 
net og helhetlig tjenestetilbud er evnen til å kommunisere og bli enige 
om felles mål (Head & Alford, 2015). Det forutsetter at deltakerne har 
en forankring i et felles begrepsapparat (Clark & Brennan, 1991). Det 
gjør det lettere for en kommunal sosialarbeider å kommunisere med 
en i kriminalomsorgen og kan forklare hvorfor informantene beskri- 
ver slike erfaringer. Erfaringer tyder dessuten på at kontaktbetjenter i 
fengsel har begrenset innsikt i kommunale tjenestetilbud og hvordan 
de eventuelt kan hjelpe den domfelte (Hansen & Bjørkquist, 2017). Det 
kan derfor være grunn til å stille spørsmål om utdanningssystemet er 
organisert slik at man legger tilstrekkelig grunnlag for et godt sam- 
arbeid mellom kommuner og kriminalomsorgen. Vanskeligheter med 
å etablere gode samarbeidsrelasjoner mellom ulike yrkesgrupper er 
ikke en ny utfordring. Utdanningsmyndighetene har derfor i årevis 
lagt opp til å utforme helse- og velferdsutdanningene slik at de leg- 
ger til rette for samarbeid. I løpet av 90-tallet satte derfor Utdannings- 
departementet i gang en prosess for å samordne en del av helse- og 

sosialfagutdanningene. Dette ble etter hvert fulgt opp med Meld. St. 13 
(2011-2012) Utdanning for velferd. Denne meldingen konkluderte med 
at beskrivelsen av kompetansebehov i utdanningene viste at bachelor- 
utdanningene trengte større grad av tverrprofesjonell samarbeids- 
læring (TPS) på tvers av utdanningene. TPS innebærer at medlemmer 
av flere enn en profesjon har praktiske øvelser sammen for å bli kjent 
med hverandres kompetanse og lære å jobbe sammen mot et felles mål 
(Barr, 2012). En gjennomgang av den forskningen som er gjort på dette 
feltet, viser at dette er en strategi som stort sett fungerer (Reeves et al., 
2017). I Norge har dette ført til at TPS er et krav i alle helse- og velferds- 
utdanningene. Utdanning av fengselsbetjenter er likevel ikke inkludert 
i dette samarbeidet. Kriminalomsorgens utdanningssenter (KRUS) er 
nå inkludert i høgskolesystemet, men uten å være samlokalisert med 
andre utdanninger. Kravene om at alle helse- og velferdsutdanninger 
skal knyttes til TPS, gjelder ikke for KRUS. 

Det at KRUS ikke er inkludert i den aktuelle TPS-strategien for 
helse- og velferdsutdanningene, bidrar både til at fengselsbetjenter får 
dårlig innsikt i andre profesjoners kompetanse, men også til at andre 
profesjoner heller ikke får kjennskap til hva fengselsbetjenter gjør og 
hvordan kriminalomsorgen jobber for å forberede de innsatte på et liv 
i frihet. Det er derfor ikke overraskende at begge parter er misfornøyde 
med hverandres innsats for å skape et helhetlig og samordnet tjeneste- 
tilbud. 

Det finnes en rekke måter å bygge opp et godt samarbeid mellom 
ulike virksomheter. TPS som et sentralt ledd i grunnutdanningen utgjør 
en slik måte, men det tar trolig lang tid før en slik strategi får omfat- 
tende virkninger. Det er derfor viktig å ha klart for seg at TPS ikke 
ensidig handler om grunnutdanninger, men like gjerne kan være en del 
av etter- og videreutdanning, eller gjennomføres som gjensidige hos- 
piteringsordninger. Et av målene med ROPIT-prosjektet er at det skal 
utarbeides et felles opplæringsprogram. En løsning som kan bidra til å 
skape den felles forståelsen som TPS etterstreber, kan være å la grunn- 
utdanningsstudenter i kriminalomsorgen gjennomføre denne felles 
opplæringen som et TPS-prosjekt med aktuelle helse- og sosialfaglige 
bachelorutdanninger. 

Avslutning 


Kriminalomsorgen i Norge har som mål at domfelte i løpet av sonings- 
tiden skal forberedes for liv uten kriminalitet etter soningen. Det inne- 
bærer at man ser behov for at kriminalomsorgen og kommuner skal tilby 
et samlet og helhetlig tjenestetilbud både under og etter soning. Dette for- 
utsetter samarbeid mellom kriminalomsorgen og kommunene. Data som 
er presentert i dette kapitlet viser at det er vanskelig å få til et slikt samar- 
beid. Slik informantene beskriver det, synes det være særlig to grunner til 
at samarbeidet ikke fungerer i tråd med intensjonene. Den ene grunnen 
er at tjenestene ytes fragmentert og i en forløpstenkning. Den andre er at 
ansatte i kriminalomsorgen og kommunene mangler tillit til hverandre. I 
dette kapitlet skisseres to mulige løsninger på disse problemene. Den ene 
er å sørge for at den domfelte har en kommunal koordinator som følger 
den domfelte gjennom både soningsforløp og etterpå, og som tilretteleg- 
ger for et samlet tjenestetilbud, slik som beskrevet i antologiens kapittel 6. 
Den andre løsningen handler om å koble KRUS tettere opp mot resten 
av helse- og velferdsutdanningene, for eksempel ved at den felles utdan- 
ningsbolken om tjenester til ROP-brukere som ROPIT-prosjektet skal 
utvikle, gjennomføres som et TPS-tilbud der også studentene ved KRUS 
inkluderes. 

Abstract: The purpose of this book has been to show how the challenges associ- 
ated with services for people with complex needs, exemplified here by addiction 
and mental health disorders, are handled at the local level. The starting point was 
three characteristics of trends in national policy and organization of services for 
people with complex needs: decentralization, user participation and coordination. 
We argue that these characteristics represent conditions within the services for such 
disorders and also provide a framework for development within them. The charac- 
teristics are understood as entangled processes that constitute elements in the emer- 
gence of a “new paradigm” in the services, what is described as a focus on “locally 
based services”. The processes for change at the local level which we have studied 
show that institutional characteristics, based on different histories and traditions in 
the work with addiction and mental health disorders, are important for understand- 
ing how these change processes are organized. The three municipalities we studied 
all recognize that addiction and mental health disorders and illness are important 
societal problems that must be addressed locally. We can also state, however, that 
local strategies for achieving the goal of better coordination and integrated services 
evolve in very different ways. 

Innledning 


Formålet med denne boken har vært å vise hvordan utfordringene knyt- 
tet til tjenester for mennesker med komplekse og sammensatte behov 
håndteres på lokalt nivå. Her illustreres dette med eksempler fra politikk 
og tjenester rettet mot mennesker med samtidige ruslidelser og psykiske 
lidelser. Disse lidelsene betegnes vanligvis som «ROP-lidelser». Ambi- 
sjonsnivået for tjenestene til mennesker med slike lidelser har økt betrak- 
telig de siste tiårene. Både psykiske lidelser og ruslidelser var — hver for 
seg — i lang tid et ikke-prioritert, og i mange sammenhenger skjult, poli- 
tikk- og tjenestefelt. Fordommene mot mennesker med slike lidelser var 
store, og er ennå ikke borte. Men den politiske oppmerksomheten har 
etter hvert blitt større, og det er en erkjennelse av at kostnadene - for den 
enkelte, familien, og for samfunnet — er store og økende. Derfor er dette 
feltet nå i sentrum av mange politiske initiativ og debatter. 

Innledningsvis stilte vi noen spørsmål som omhandlet hvordan nasjo- 
nal politikk er utformet med tanke på regulering, finansiering og orga- 
nisering av lokale rus- og psykiske helsetjenester. Videre har vi studert 
hvordan tjenestene er organisert, spesielt med tanke på muligheten for å 
skape integrerte tjenester og samarbeid mellom tjenestene. I dette kapit- 
let vil vi trekke frem tre forhold som kan danne utgangspunkt for en dis- 
kusjon av de resultatene og analysene vi har presentert i de foregående 
kapitlene. 

For det første har vi diskutert de statlige reformstrategier og faglige 
kunnskapsgrunnlag slik disse er manifestert i de siste års opptrappings- 
planer og faglige veiledere, og i arbeidet med å styrke brukerperspektiv 
blant annet gjennom statlige krav om individuelle planer. Dette har vi dis- 
kutert i tre kapitler presentert i del 1. Boken er et resultat av et forsknings- 
prosjekt finansiert av Norges forskningsråd, og i denne første delen 
inngår også et kapittel om brukerdeltakelse i forskning, slik Forsknings- 
rådets politikk legger føringer for. Bedre samordning gjennom integrerte 
tjenester, særlig mellom rustjenestene og psykiske helsetjenester, og økt 
vektlegging av brukermedvirkning på alle nivå i tjenestesystemet er her 
viktige kjennetegn. 

For det andre viser vi hvordan de kommunene der vi har stu- 
dert endringsprosesser på tjenestefeltet har valgt ulike strategier for 

(re-)organisering av tjenestene. Dette er knyttet til de fire kapitlene i del 2. 
Til sist har vi tatt for oss noen av de tjenestene som er sentrale for men- 
nesker med rus- og psykiske lidelser: bolig og arbeid. For det tredje vet vi 
også at noen, særlig innenfor rusfeltet, kommer i kontakt med kriminal- 
omsorgen, der samhandling (eller manglende samhandling) med lokale 
tiltak og tjenester er en utfordring. Dette er tema for del 3. Gjennom de 
empiriske analysene er det en felles tråd knyttet til å se hvorvidt de nasjo- 
nale mål blir ivaretatt, og særlig hvordan en organiserer for bedre sam- 
ordning og samarbeid i tjenestesystemet. 

De organisatoriske og faglige perspektivene på rus- og psykiske hel- 
setjenester har endret seg. I innledningskapittelet i denne boken tok 
vi utgangspunkt i tre utviklingstrekk i organiseringen av tiltak og tje- 
nester for mennesker med komplekse problemer som reflekterer denne 
utviklingen: desentralisering, brukermedvirkning og samordning. Disse 
utviklingstrekkene mener vi legger en ramme for, og representerer pre- 
misser for, den tjenesteutvikling vi ser for slike lidelser. Utviklingstrek- 
kene må forstås som sammenfiltrede prosesser, og vi har betegnet disse 
som elementer i fremveksten av et «nytt paradigme» i tjenestene: mot det 
som betegnes som et fokus på lokalbaserte tjenester. 

Ved å se utviklingen av tjenestetilbudet gjennom disse tre perspekti- 
vene, fremkommer det et komplekst bilde som er i kontinuerlig endring. 
Et hovedspørsmål er om de utviklingsprosessene vi har studert, bidrar til 
å nå de overordnete målene om helhetlige og likeverdige tjenester uan- 
sett hvor en bor i landet. Disse prosessene omfatter samspillet mellom 
statlige og lokale myndigheter, mellom faglige arbeidsformer og økono- 
misk-administrative kjennetegn, og samordning og samarbeid mellom 
ulike deler av tjenestesystemet. 

Vi vil understreke at det er viktig å se de lange linjene i utviklingen 
av tjenestefeltet - både slik de manifesterer seg som statlig politikk og 
som organisatoriske og faglige løsninger lokalt. Ideen om «lokalbaserte 
tjenester» er forankret i nasjonale, statlige reforminitiativ. Derfor er 
det ikke mulig å forstå hvordan lokale endringsprosesser skjer uten å se 
dem i sammenheng med statens mål og ambisjoner, og, som vi har vært 
særlig opptatt av i denne boken; hvordan de statlige virkemidler for å 
bidra til den lokale utvikling i tjenestesystemet blir utformet. Det er i 

det dynamiske samspillet mellom statlige og lokale endringsstrategier og 
-prosesser at omfang, kvalitet og struktur på disse tjenestene blir til. 

Utviklingen av tjenestesystemet på rus- og psykisk helsefeltet er kjen- 
netegnet av de nasjonale målene slik de er formulert i ulike politiske 
dokumenter. Her heter det at befolkningen skal ha god behandling og 
likeverdig tilgang til helse- og omsorgstjenester. Dette gjelder uavhengig 
av for eksempel diagnose, alder og bosted, og uansett om tjenestene blir 
levert på lokalt nivå eller i spesialisttjenestene. Det er i ulike sammen- 
henger understreket at dette også er prinsipper og mål som gjelder de 
som også har rus- og psykiske plager. Rus- og psykiske helsetjenester skal 
prioriteres både i lokale tjenester og i spesialisttjenestene, heter det. Disse 
rettighetene er dels beskrevet i lover og beslutninger vedtatt i hovedsak 
enstemmig av Stortinget gjennom flere tiår. I tillegg kommer en rekke 
forskrifter som pålegger bestemte krav til utøvelsen av tjenestene. En 
rekke reforminitiativ og opptrappinger på feltet har konkretisert en gene- 
relt utformet nasjonal politikk, og vært viktige for den lokale utviklingen 
av tjenestesystemet — både i spesialisttjenestene og i kommunene. 

Det har derfor ikke manglet på gode mål og ambisjoner på feltet. 
Mange tiltak er blitt etablert, og de statlige bevilgningene til tjenesteut- 
vikling lokalt har økt. Opptrappingsplanen for psykisk helse (1998-2009) 
og de to opptrappingsplanene for rusfeltet (2007-2010, 2016-2020) kan 
stå som viktige milepæler i denne utviklingen. Disse planene reflekterer 
også at ideen om å bygge ut «lokalbaserte tjenester» er blitt bekreftet og 
forsterket gjentatte ganger. Dette betyr ikke at spesialisttjenestene ikke er 
viktige, men at deres rolle blir endret. Dette er i tråd med prinsipper som 
ble presisert i Samhandlingsreformen (St.meld. nr. 47 (2008-2009)), der 
det heter at deres rolle skal være å bli mer spesialiserte, mer kompakte og 
mer behandlingsorienterte. Både de kommunale tjenestene og spesialist- 
tjenestene er derfor i endring, i tråd med det nye paradigmet som nå er 
gjeldende politikk. 

For politiske myndigheter er det kanskje naturlig å understreke alt det 
som har gått bra på feltet. I forbindelse med behandlingen av den såkalte 
rusreformen i 2021 viser regjeringen til flere forhold som bekrefter dette: 
bevilgningene over statsbudsjettet har økt, og målet om 2,4 milliarder kr 
knyttet til rusopptrappingsplanen 2016-2020 er «overoppfylt», heter det. 

Dette skjer samtidig med en opptrapping av økte bevilgninger til boligtil- 
tak, og en bedring i antallet rusavhengige som har fått arbeid og aktivitet 
(fra at 42 prosent ikke hadde arbeid/aktivitet da opptrappingsplanen ble 
startet i 2016 til en reduksjon til 28 prosent i 2020) (Helse- og omsorgs- 
departementet, 2019). Antallet årsverk i kommunale rus- og psykiske 
helsetjenester har også økt med 2500 siden 2016. I tillegg må nevnes at i 
2018 oppgir 65 prosent av kommunene at deres tjenester på rus- og psy- 
kisk helsefeltet rettet mot voksne nå er samlet i en felles enhet for psykisk 
helse- og rusarbeid, mens 27 prosent oppgir at tjenestene er organisert i 
separate enheter (adskilte tjenester). De øvrige 9 prosent oppgir at de har 
«integrerte tjenester», det vil si at rus- og psykiske helsetjenester er orga- 
nisert sammen med andre helse- og/eller velferdsfaglige tjenester (Ose 
et al., 2018). 

Samtidig har en rekke undersøkelser vist at endringsprosessene for å 
realisere høyere kvalitet og likeverdige tjenester for hele landet ikke er 
nådd. Det er langt igjen, og «det går for sakte» (Karlsson, 2016). En rekke 
evalueringer og tilsyn har vist at tjenestene sliter med alvorlige utford- 
ringer. Riksrevisjonens undersøkelse av psykiske helsetjenester i 2020 
konkluderer med at samtidig som en større andel av befolkningen får 
mer behandling, er fordelingen ujevn, og befolkningen i noen helseregi- 
oner får mer behandling enn andre. Tilgangen til psykiske helsetjenester 
i kommunene er ulik, og mange med psykiske plager og lidelser får ikke 
hjelp når de trenger det. Det heter også at «den gylne regel» om at vekst 
i psykisk helse og rusbehandling skal prioriteres foran somatiske helse- 
tjenester ikke er innfridd. Arbeidet med å øke og ta i bruk kunnskap i 
behandling av psykiske plager og lidelser er ikke godt nok, det er ikke til- 
strekkelig brukermedvirkning, og kvalitetsforbedring blir ikke ivaretatt 
av mange ledere i tjenestene (Riksrevisjonen, 2021, s. 5). 

For oss er et viktig poeng i Riksrevisjonens rapport dessuten at 
«(D)e statlige virkemidlene som skal bidra til god kvalitet i tjenestene 
kan brukes på en bedre måte» (Riksrevisjonen, 2021, s. 13; 99-73). Om 
dette heter det blant annet at over halvparten av de faglige retningslinjene 
som omhandler psykisk helse ikke er oppdaterte de siste fire årene, selv 
om veilederne og retningslinjene i stor grad oppleves som nyttige. Pak- 
keforløp som er iverksatt på rus- og psykisk helsefeltet har ikke bidratt til 

økt samarbeid og koordinering, og mange kommuner opplever ikke å få 
god nok bistand av statsforvalteren. Det påpekes også at det ikke eksis- 
terer «nasjonale kvalitetsindikatorer som gir informasjon om hvorvidt 
tjenestene til personer med psykiske plager og lidelser er virkningsfulle» 
(Riksrevisjonen, 2021, s. 60). Riksrevisjonen peker også på at studier av 
brukernes erfaringer med tjenestene er fåtallige på nasjonalt nivå. 

Dette er en klar indikasjon på at det er grunn til å stille spørsmål ved 
omfang og kvalitet av tjenestene og særlig at målet om likeverdige tjenes- 
ter for hele landet ikke er oppnådd. Til det er variasjonene i tjenestetil- 
budet, særlig i kommunene, for store. En rekke evalueringer og uttalelser 
fra brukere og organisasjoner på feltet synes å være samstemte i at dette 
er en korrekt beskrivelse av dagens situasjon. Mens det foreligger mange 
og gode oversikter over utviklingen, særlig knyttet til evalueringene av 
opptrappingsplanene, er det imidlertid vanskeligere å gripe de lokale 
prosesser som kan forklare hvorfor dette skjer, og fanger nyanser i de 
endringsprosessene der målet om «lokalbaserte tjenester» skal ivaretas. 

Nettopp fordi det er så allmenn oppslutning om de overordnete 
målene, er det, slik vi ser det, behov for å studere den lokale iverkset- 
tingen av målene og organisering av tjenestetilbudet. Her kan empiriske 
analyser vise hvordan lokale endringsprosesser skjer. Her kan en også 
konkretisere utfordringer og dilemmaer om organisering av tjenestefeltet 
som ofte er underkommunisert i politiske (og mange ganger også faglige) 
sammenhenger. Det blir også tydeligere at mens det er tilslutning til de 
overordnete målene, er det - slik vi tolker det — stadig flere som stiller 
spørsmål ved om virkemidlene er tilstrekkelige for å nå dem. 


Statlig politikk - rammene for utvikling av 
tjenestene på rus- og psykisk helsefeltet 


Det er ikke mulig å forstå utviklingen av «det nye paradigmet» om lokal- 
baserte tjenester i rus- og psykisk helsefeltet uten å avklare de rammene 
som statens politikk kjennetegnes av. Denne politikken fremtrer primært 
som resultatet av nye reguleringer; lovverk og retningslinjer for tjenestene, 
statlig organisering av utdannings- og kunnskapssystemet, og ikke minst 
de reformene og opptrappingene som har vært lansert de siste tiårene. To 

trekk ved disse statlige initiativene er påfallende. For det første innebærer 
det at rus og psykisk helse er kommet på den politiske dagsorden, fra et 
utgangspunkt der mange politiske aktører frem til 1980-årene hadde et 
svært lavprofilert, nærmest angstfylt forhold til mennesker som led av 
psykiske lidelser og rusproblemer. Men sett i perspektiv har en gjennom 
mange år - i Norge som i andre vestlige land — opplevd at dette er satt på 
agendaen, ut fra erkjennelsen av hvor omfattende utfordringene er. For 
det andre har utviklingen dreiet seg om en styrking av de lokalbaserte 
tjenestene — også dette har vært en kontinuerlig og konsistent utvikling. 
De reformene og opptrappingene som har blitt initiert i Norge, følger 
den internasjonale utviklingen på feltet. Men i likhet med i andre land, 
er de forvaltningsmessige rammene særegne, og krever for eksempel en 
avklaring av hvilken rolle statlig styring og kommunalt «selvstyre» skal 
ha i endringsprosessene. Her fremtrer det dilemmaer som kan innebære 
at kraften i reformarbeidet, sett fra brukeres eller sektoren perspektiv, 
må modifiseres for å balansere ulike hensyn. Derved er det vanskelig å 
anvende styringsinstrumenter som potensielt ville ha sterkere påvirkning 
på lokal organisering og arbeidsformer enn tilfellet faktisk er. 

Slik vi ser det, er det vanskelig å ikke oppfatte de reformdesign som 
har vært valgt i forbindelse med de tre opptrappingene på rus- og psykisk 
helsefeltet de siste tiårene, som uttrykk for de muligheter og dilemmaer 
en møter i arbeidet med disse lidelsene. Opptrappingsplanen for psykisk 
helse var kanskje der en tok grep som var mer koplet til en hierarkisk 
styringsmodell enn tilfellet var for de to rusopptrappingsplanene som ble 
lansert senere. De viktigste kjennetegn på dette var at en i denne planen 
både stilte krav om bemanning - men ikke hvilke profesjonsgrupper som 
skulle ansettes - og valgte å finansiere størstedelen av den kommunale 
veksten gjennom øremerkede tilskudd. Fordi dette brøt med den rådende 
forvaltningspolitikken, slik den er nedfelt i kommuneloven, kan dette 
anses som et relativt radikalt uttrykk for at en ga psykiske helsetjenester i 
kommunene prioritert. Dette ble begrunnet nettopp gjennom en «krise- 
definisjon» - at det var «svikt i alle ledd». Valg av styringsinstrumenter i 
opptrappingsplanen for psykisk helse ble ansett som sterke, og i ettertid 
fremstår resultatene som i all hovedsak vellykkede. Det er liten tvil om 
at denne planen også banet veien for en konkretisering og utdyping av 

hva en skulle legge inn i begreper som «lokalbaserte tjenester». Dette ble 
i praksis først avklart som begrep i veilederen «Sammen om mestring» i 
2014. De to rusopptrappingsplanene fulgte i kjølvannet av opptrappings- 
planen for psykisk helse, men innebar at en her tok bort det virkemidde- 
let som kanskje hadde størst konsekvenser: nemlig øremerkede tilskudd 
til kommunene. 

Det er ikke mulig å forstå de utfordringene rus- og psykisk helsefel- 
tet lokalt står overfor, uten å se det i sammenheng med utformingen av 
opptrappingene. Mange av de viktigste trekk bryter med det overordnete 
mål om likeverdige tjenester. Dette gjelder i forhold til faglig kvalitets- 
utvikling, god behandling og likeverdig tilgang til helse- og omsorgstje- 
nester. De mål som er formulert, innebærer at en forventer at rus- og 
psykiske helsetjenester integreres også i kommunene, og at en legger 
vekt på å utvikle god samordning med spesialisttjenestene. Som vist, har 
det skjedd en økning i størrelsen på overføringene til kommunene med 
henblikk på å styrke tjenestene på feltet. Men dersom en ikke er opp- 
merksom på de forvaltningspolitiske rammene, vil anvendelsen av disse 
midlene lokalt fremstå som et paradoks. De lokale aktørene som forsva- 
rer en økning i ressursene til disse tjenestene, må selv overbevise poli- 
tiske og administrative instanser i kommunen om at dette er ment som 
en forutsetning for å utvide det lokale tilbudet. Debatten i forbindelse 
med rusreformen i 2021 dreier seg - uavhengig av hovedspørsmålet om 
avkriminalisering av avgrenset narkotikamisbruk - om behovet for økte 
ressurser til forebyggende arbeid blant barn og unge, og statlig støtte til 
ulike tiltak for voksne. 

På den ene siden vil derfor den «dialogiske» styringsrelasjonen mellom 
stat og kommune for mange fremtre som for svak til å skape tilstrek- 
kelig kraft i prioriteringene. På den annen side er tanken bak at kom- 
munene selv skal velge hvordan de vil organisere sine tjenester også på 
dette feltet. Her er begrunnelsen at lokale aktører kjenner best til forhol- 
dene, og at en her har mulighet til å prioritere både omfang og struktur 
på de tjenestene som skal betjene lokalbefolkningen. Resultatet er uan- 
sett, slik evalueringer og tilsyn viser, at variasjonen i tjenestetilbudet for 
brukere med rus- og psykiske lidelser er stor mellom kommunene. Den 
umiddelbare kritikken av opptrappingene på rusfeltet er at de ikke tar i 

bruk sterkere virkemidler; særlig øremerkede tilskudd, bemanningskrav 
og mer spesifikke kvalitetskriterier for tjenestene. Et annet aspekt er at 
det er vanskelig å få en samlet oversikt over de statlige overføringene i 
rusopptrappingene, ettersom bevilgningene til dette formålet skjer via 
budsjettene til ulike departementer - nettopp det som gir disse opptrap- 
pingene karakter av fragmentering (Hansen et al., 2018). Dette legger i sin 
tur grunnlag for at det er usikkerhet og uenighet om hvorvidt de statlige 
mål for den økonomiske satsingen faktisk ivaretas eller ikke. 

Et annet punkt er at kommunene, og da særlig lederne for rus- og psy- 
kisk helsetjenestene, gjennom de relativt vide rammer den statlige poli- 
tikken setter, gis et tilsvarende «handlingsrom» som de selv kan fylle. 
Dette oppfattes av mange ledere som positivt, og som et uttrykk for at 
også mange kommuner gir sektoren et mandat til selv å organisere sine 
tjenester. Men denne frihet innebærer også at kommunen, og da også 
særlig lederne for tjenestene, blir belastet med krav fra pasienter og pårø- 
rende i tillegg til forventninger i spesialisttjeneste som de ofte ikke kan 
tilfredsstille. Derved blir handlingsrommet også et uttrykk for det som 
betegnes som «maktens samvittighet» - at desentralisering av ansvar 
medfører at en til sist blir alene med de utfordringene styringssystemet 
etterlater lokalt (Anvik et al., 2020; Bjørkquist & Ramsdal, 2021; Vike 
et al., 2002). Ved siden av utfordringene dette innebærer for ledere og 
ansatte i tjenestene, peker dette også på utfordringene som preger pro- 
sessene der tjenestene organiseres — nettopp det vi har fokusert på i våre 
studier presentert i del 2. 


«Det nye paradigmet» om lokalbaserte tjenester 
møter ideen om «den nye kommunen» 


Vi har tatt utgangspunkt i at målet om å vektlegge lokalbaserte tjenester 
i rus- og psykisk helsefeltet, og i andre tilsvarende komplekse arbeids- 
felt, må organiseres i den enkelte kommune og i lokale spesialisttjenester 
(som DPS og SMP) på relativt fritt grunnlag der statlige standarder ikke 
etableres. Dette har to viktige implikasjoner: for det første er feltet, sett i 
perspektiv, åpent for lokale fortolkninger av nasjonale mål og ambisjoner. 
For det andre er organisering av tjenestene en dynamisk prosess — der det 

kontinuerlig skjer større eller mindre tilpasninger til ulike hensyn. Ideen 
om «den nye kommunen» - i en partnerskapsrelasjon til statlige myndig- 
heter - innebærer at kommunene selv må finne en vei der lokale særpreg 
blir ivaretatt (NOU 2005: 6). Det er likevel viktig å påpeke at tendensen 
i utviklingsprosessene vi kan observere innebærer at retningsangivelsen 
ligger fast - mot ideen om lokalbaserte tjenester innenfor rammen som 
ideen om «den nye kommunen» representerer. Dette innebærer at det er 
grunnleggende konsistens i den forvaltningspolitiske retningsangivelsen 
vi her retter oppmerksomheten mot. Men det innebærer både utfordrin- 
ger, dilemmaer og muligheter å skulle organisere tjenestesystemet lokalt 
på dette grunnlaget. 

Helgesens studie (kapittel 7 i denne boken) av organiseringen av psy- 
kiske helsetjenester i kjølvannet av opptrappingsplanen for psykisk helse 
er i så måte illustrerende. Den viser at det skjer endringer i måten disse 
tjenestene organiseres ved å først bli koplet til hjemmetjenestene, som 
primært har eldre brukere, for etter noen år bli en egen tjenesteenhet i 
sammenheng med boligtjenester og sosialtjenestene. Denne utviklingen 
er også preget av at nye organisasjons- og styringsprinsipper, forankret 
i New Public Management-prinsipper som resultatenheter og bestiller- 
utfører-organisering, blir innført i kommunen (Ramsdal, 2004). Dette 
har to implikasjoner: at psykiske helsetjenester får en mer selvstendig 
identitet, og at tjenestene blir mer isolert fra det øvrige tjenestesystemet. 
Dette er et frampek mot den organisering av disse tjenestene som vi 
har vært særlig opptatt av: koplingen mellom psykiske helsetjenester og 
rustjenester. Sett i perspektiv, er denne beskrivelsen av utviklingen av tje- 
nestene på dette feltet i en kommune å anse som eksempel på hvordan 
«lokalbaserte tjenester» utvikles som et eget ansvars- og arbeidsområde. 
Et uttrykk for dette er at de statlige anbefalingene om å integrere psykiske 
helsetjenester til hjemmetjenestene i den første fasen av opptrappings- 
planen etter hvert ble erstattet av en anbefaling om å etablere en egen 
tjeneste på dette feltet senere i gjennomføringen av planen - noe kommu- 
nene i all hovedsak fulgte opp. 

Den statlige styringen som skjer gjennom opptrappingsplanene og 
veiledere på feltet er å forstå som anbefalinger — og det er primært gjen- 
nom tilsyn basert på relativt få og til dels upresise kvalitetsstandarder at 


290 


«DET NYE PARADIGMET» 


kommunene kan få et inntrykk av hvorvidt deres valg av organisasjons- 
løsninger er hensiktsmessige. Veilederne spiller utvilsomt en viktig rolle, 
men de er ofte så generelt formulerte, eller har så mange gode råd, at 
kommunene også i relasjon til disse har stor grad av frihet. 

Vi har argumentert for at den statlige påvirkningen, som en kombi- 
nasjon av dialogiske, «svake» reformdesign og veilederne, kan karak- 
teriseres som nudging. Men erfaringene tyder på at øremerkede midler 
er viktig. I forbindelse med opptrappingsplanen for rusfeltet (Prop. 15 S 
(2015-2016) fikk kommunene nesten to milliarder kroner til rusarbeid, 
men det viser seg at hver fjerde kommune ikke trappet opp innsatsen sin 
på dette feltet (Borge et al., 2020). Det vil likevel være nok rom for at de 
lokalbaserte tjenestene kan og må formes i kommunene hver for seg. 


Kommunale endringsprosesser og 
tjenesteutvikling på noen arbeidsfelt 


De fire kapitlene i del 2 som omhandler hvordan kommunene møter for- 
ventninger om å samordne tiltak og tjenester for mennesker med rus- og 
psykiske lidelser viser at problemstillingene som er skissert over, har stor 
betydning når lokale endringsprosesser finner sted. Studiene av endringer 
i organisasjons- og arbeidsformer i utvalgte kommuner fokuserer særlig 
på hvordan målene om samordning og samarbeid om ROP-brukere gjen- 
nom organisatorisk integrasjon mellom rustjenestene og psykiske helse- 
tjenester skjer. Et hovedinntrykk er at kommunene er på leting etter gode 
løsninger, men at deres søken etter disse er en relativt ensom, til dels iso- 
lert, prosess. Dette må forklares med at en både må tilpasse endringene 
til lokale forhold, ivareta noen overordnete prinsipper for organisasjon 
og styring den enkelte kommune har valgt, og samtidig at det gis få, om 
noen, retningsangivelser i de statlige føringene på feltet. Kapitlene som 
tar for seg dagens situasjon viser at mens de nasjonale rammebetingel- 
sene for arbeidet med integrerte og helhetlige tjenester er de samme, er 
løsningene en velger, ulike. 

Det er likevel noen viktige likhetstrekk mellom kommunene - 
uavhengig av kommunestørrelse og politisk-administrative forhold. Et 
viktig fellestrekk er at en erkjenner at rus- og psykiske lidelser og plager 

er et viktig samfunnsproblem, som må håndteres lokalt. Utfordringene 
er beskrevet i ulike kommunale planer og dokumenter, og det er gene- 
relt politisk enighet om at det er behov for å utvikle tjenestene. Det kan 
synes som at det ikke lenger er (sterk) motstand mot utviklingen av 
lokalbaserte tjenester, slik en ofte opplevde da deinstitusjonaliseringen 
skjedde fra 1970-tallet. Sett i et lengre tidsperspektiv, må det kunne hev- 
des at enigheten om at lokale tjenester skal være ryggraden i tjenestene 
som en nå finner, innebærer at det politiske grunnlaget for iverksetting 
av «det nye paradigmet» prinsipielt er til stede. Utfordringene dreier 
seg tilsynelatende om hvordan denne utviklingen skal finne sted: Vil 
en finne organisatoriske løsninger lokalt som innebærer at forutsetnin- 
gene for god tjenesteyting faktisk skjer? 

Alle kommunene vi har studert, har initiert endringsprosesser for å 
skape mer integrerte og helhetlige tjenester på feltet. Her har en ønsket 
å endre både strukturen på tjenestene og arbeidsformer. Disse endrings- 
prosessene har også til felles at de i hovedsak skjer ved at kommunene 
hver på sin måte har måttet finne organisatoriske og faglige løsninger ut 
fra sine forutsetninger og fortolkninger av nasjonale mål og råd. Kom- 
munene har kunnskaper om anbefalingene nasjonale helsemyndigheter, 
KS og andre relevante parter har gitt, og har forsøkt å tilpasse valgte løs- 
ninger i samsvar med disse. I dette arbeidet har en valgt ulike strategier, 
men i tråd med nasjonale mål har det særlig vært lagt vekt på å bedre 
samordning og samarbeid i tjenestene. Her viser det seg at samordning 
på tvers av nivåene - mellom kommunale tjenester og spesialisttjenes- 
tene, og mellom ulike lokale tiltak og tjenester — er utfordrende. 

Vi ser at de fleste kommuner har etablert rus- og psykiske helsetje- 
nester som egne administrative enheter, og at disse i løpet av de siste 
årene har fått en egen identitet i det kommunale systemet. Rus- og 
psykiske helsetjenester har blitt utskilt fra for eksempel hjemmesyke- 
pleie, og fremstår som et kompetansefelt som har en særegen form - 
i skjæringspunktet mellom helse- og sosialfag. Det har for eksempel 
etter hvert stort sett fått aksept for at særpreget ved brukernes proble- 
mer tilsier at standardiserte vedtak innenfor rammen av et bestiller- 
utfører-system ikke er adekvate for denne brukergruppen. Slik vi ser det 
må det oppfattes som en manifestasjon av at rus- og psykisk helsearbeid 

har fått en selvstendig status som kunnskaps- og arbeidsfelt i de kom- 
munene vi har studert. 

Det er likevel vanskelig å finne fellestrekk i måten de kommunale 
tjenestene er strukturert. Ulikhetene har dels sammenheng med kom- 
munestørrelse, og det er åpenbart at en liten kommune på 3000-4000 
innbyggere preges av en «nærhetskultur» i det politisk-administrative 
systemet som skaper helt andre forutsetninger for lokale løsninger enn 
tilfellet er i storkommunen. De endringsprosessene vi har fulgt, viser at 
også institusjonelle særtrekk, forankret i ulik historie og tradisjon i arbei- 
det med ruslidelser og psykiske lidelser, er viktige for å forstå hvordan en 
velger å organisere endringsprosessene. Tidligere erfaringer med omor- 
ganiseringer på kommunenivå - blant annet med styrings- og ledelses- 
former i tråd med New Public Management-ideer — har nedfelt seg i ulike 
tilnærminger til endringsprosessene både med hensyn på tidsperspekti- 
ver, løsninger som oppfattes som «realistiske» og grad av involvering av 
brukere og ansatte. 

Ved å studere endringsprosessene i de tre kommunene som er beskre- 
vet i boken, kan en konstatere at strategiene for å nå målet om bedre sam- 
ordning og helhetlige tjenester skjer på svært ulike måter: 

I den lille kommunen gjennom inkrementelle prosesser, der en fra år til 
år har justert og økt rammene for tjenestetilbudet. Rus- og psykiske hel- 
setjenester er organisert i en enhet, med flere parallelle og overlappende 
tiltak. Samtidig bærer tjenestene preg av at det er en bemerkelsesverdig 
stabil stab, med godt samarbeid, fleksible arbeidsformer og personlige 
relasjoner både til brukerne og ansatte i de kommunale tjenestene. 

I den mellomstore kommunen finner vi at de formelle strukturene for 
tjenestene er endret ved å skape en selvstendig enhet for rus- og psykisk 
helsearbeid, men at det internt i avdelingen fremdeles er formelle skiller 
mellom rustjenester og psykiske helsetjenester. For å overkomme disse 
ser en at uformelle ordninger vokser frem og kompenserer for skillene 
i den formelle oppdelingen i avdelingen. Totalt sett fremtrer derfor den 
kommunale organiseringen og faglig arbeid i denne kommunen som en 
noe paradoksal hybridform. 

I den største kommunen er endringsprosessene mer utfordrende. Slik 
vi ser det, er tjenestene preget av at de er «dobbelt autonome»: Staten 

avholder seg fra å styre den kommunale organisering, mens kommu- 
nenivået ikke legger seg bort i hvordan kommunedelene organiserer sine 
tjenester - ut fra samme målstyringslogikk som statlige myndigheter 
benytter. Også her er de ansvarlige for rus- og psykiske helsetjenester i 
kommunedelen vi har studert, under betegnelsen «storbykommunen», 
overlatt til seg selv i å gjennomføre prosjektet for å endre tjenestene. Så 
vidt vi kan se er det heller ikke kommunikasjon eller samarbeid mellom 
kommunedelene om hvordan mål, prosesser og forventede resultater skal 
struktureres. Her har endringsprosessen skjedd primært ved at deler av 
NAV blir integrert med de eksisterende rus- og psykiske helsetjenester, i 
tråd med målet om å konkretisere samordnings- og samarbeidsformer 
i disse tjenestene. Men endringsstrategien her blir betegnende nok stu- 
dert som en «innovasjonsprosess» — strukturert gjennom et formalisert 
prosjekt som ytre sett tilfredsstiller mange av de krav som stilles til god 
prosjektorganisering. Det er også interessant at kommunen i sin første 
modell valgte å la strukturen følge prinsippene for inndeling av pasi- 
entene i tre grupper i tråd med prinsippene i veilederen «Sammen om 
mestring». Dette måtte en senere gå bort i fra, ettersom det viste seg at 
denne inndelingen ikke skapte effektive løsninger på organisasjonsnivå. 
(Å kople organisasjonsstruktur til pasientgruppene på denne måten har 
strengt tatt ikke vært tanken fra de som produserte denne veilederen.) 
Men innflytelse og påvirkning i prosessen er ulikt fordelt mellom delta- 
kerne, og selve prosessen har vært relativt tung, med usikkerhet, leting 
etter løsninger og mange fram- og tilbakeskritt. Det som slår oss er at 
betingelsene for hvordan tjenestene fungerer uansett er at de økonomiske 
rammene er anstrengt, de ansatte og ledelse er hardt presset, i en vans- 
kelig balansegang mellom brukernes behov og de rammene en opererer 
innenfor. 

De tre kommunene vi har fulgt endringsprosessene i, har derved hatt 
ulike utfordringer for å skape integrerte og helhetlige tjenester, og svart 
på disse på svært ulikt vis. Disse prosessene er særlig interessante i rela- 
sjon til ROP-brukerne. Vi har vært opptatt av at en kan identifisere disse 
utfordringene på ulike nivåer i organiseringen av tjenestene: På et over- 
ordnet nivå dreier det seg om hvordan en forholder seg til de nasjonal 
politikk, og slutter seg til de overordnete mål for denne. I dette ligger også 

spørsmålet om hvorvidt en utnytter, og derved retter seg etter, de inci- 
tamenter som statlige myndigheter anvender. Dette er særlig viktig når 
det gjelder finansieringssystemet, der øremerkede tilskudd til bestemte 
tiltak er prioritert nasjonalt, men ikke nødvendigvis lokalt: Den minste 
kommunen i vår studie valgte å trekke seg fra samarbeidet om ACT - 
med begrunnelsen at utgiftene overgikk fordelene på grunn av avstander 
og pasientgrunnlag i kommunen. På den annen side var storkommunen 
etter hvert «eksperter» i å finne slike prosjektbaserte tiltak som en - 
åpenbart på grunn av storskala-fordeler - kunne etablere. Interessant 
er at en her etter hvert også fikk mer spesialiserte (FJACT-team (FACT 
eldre, FACT ung). 

Mens disse prosjektfinansierte tiltakene var knyttet til standardiserte 
modeller, er det likevel interessant at den «ordinære» kommunale driftsor- 
ganisasjonen i praksis måtte endres gjennom lokalt genererte prosesser — 
uten særlig hjelp fra overordnete myndigheter. På mange måter er det 
et paradoks at parallelt med at rus- og psykisk helsearbeid er blitt mer 
selvstendig - både faglig og organisatorisk — har dette medført en mer 
isolert tilværelse i kommuneorganisasjonen. Og samtidig skjer organise- 
ringen av tjenestene ved at en i stor grad selv har måttet finne løsninger på 
driftsorganisasjonen, her isolert fra støtten statlige myndigheter kunne 
gitt gjennom reformer, økonomisk støtte og faglige kvalitetskrav. Å stu- 
dere endringsprosesser på feltet uten å ha disse rammene for tjenestene i 
mente, gjør det vanskelig å forklare ulikhetene i tjenestetilbudet mellom 
kommunene. 

Ulikhetene som kan observeres mellom kommunene i sine endrings- 
prosesser og organisasjons- og samarbeidsformer reflekteres også i analy- 
sene av de tre tjenesteområdene som er presentert i del 3. Her presenteres 
problemstillinger og politiske betingelser for noen utvalgte tjenestefelt 
som har særlig betydning for mennesker med kombinerte rus- og psy- 
kiske lidelser. Det som er felles for disse tjenestefeltene er at de viser utford- 
ringene som slike brukere har, og som vi har diskutert som «uregjerlige» 
problemer. De tre kapitlene viser hver på sin måte at det er behov for 
fleksible løsninger som ivaretar den enkelte brukers behov og er tilpasset 
de særegne utfordringer den enkelte har. Kapitlene viser kompleksiteten 
i lidelsesformer og utfordringer i dagliglivet, og at disse ofte kan endre 

seg fra dag til dag. Betydningen av at tjenestene bidrar til mening og 
trygghet i hverdagen er et viktig fellestrekk. Et annet fellestrekk er også at 
det er utfordringer med hensyn til samordning og samarbeid knyttet til 
delene av tjenestesystemet som er særlig rettet mot denne brukergruppen 
og de som i utgangspunktet har en større målgruppe hvor ROP-brukere 
også inngår. Dette gjelder boligpolitikken og NAVs tiltak når det gjelder 
arbeid og aktiviteter, men også kriminalomsorgens primæroppgave sett 
i relasjon til brukerens behov for gode overganger i tiden etter soning. 
Forfatterne beskriver hvordan en på hvert av disse tjenesteområdene har 
samordningsutfordringer, og at overordnete mål om meningsfull tilvæ- 
relse for den enkelte og helhetlige tjenester møter en rekke utfordringer 
når en skal standardisere tiltakene. Det er likevel uklart hvor grensen går 
mellom utfordringene som tjenestene kan bidra til å redusere og særtrek- 
kene ved den enkelte brukers lidelser og problemer, og hvor realistisk det 
er å tilrettelegge for disse bidragene innenfor rammene av de eksisterende 
tjenestesystemene som er etablert. Analysene av de tre tjenesteområdene 
understreker betydningen av individuelt tilpassede løsninger, der pla- 
ner og tiltak må ta utgangspunkt i kompleksiteten i den enkelte brukers 
behov. 


Avslutning 


Vi har i denne boken vist noen av utfordringene som oppstår i møtet 
mellom mennesker med komplekse problemer - eksemplifisert ved kom- 
binerte rus- og psykiske lidelser — og tjenestesystemet som er utformet 
basert på overordnete mål om helhetlige, integrerte og samordnete tje- 
nester. Dette har vi betegnet som utviklingen av «et nytt paradigme» i 
rus- og psykisk helsefeltet. Vi har vektlagt at dette innebærer noen utvik- 
lingslinjer som viser at disse møtene endrer karakter. Den første tenden- 
sen er at en politisk har søkt å desentralisere tjenestetilbud, hovedsakelig 
til kommunene. Dette innebærer at reformstrategiene som er valgt de 
siste tiårene, både søker å fasttømre det lokale ansvaret for tjenester på 
feltet, og samtidig utformer vide rammer - et stort handlingsrom - for 
måten de lokalbaserte tjenestene kan utformes. Evalueringene som er 
gjennomført de siste årene viser at det har skjedd en positiv utvikling i 

tråd med mål og ambisjoner på feltet. Det er for eksempel vist, også i våre 
analyser, at det skjer en integrasjon av rus- og psykiske tiltak og tjenester 
i kommunene. 

Samtidig er det mange aspekter ved denne utviklingen som skaper 
utfordringer i den daglige tjenesteyting: fremdeles er samordning og 
samarbeid et problem - både horisontalt mellom tjenestene på samme 
forvaltningsnivå, og vertikalt mellom kommunale tjenester og spesialist- 
tjenestene. Det kan, med grunnlag i de utfordringene det siste punktet 
innebærer, stilles spørsmål ved hensiktsmessigheten av at skillet mellom 
spesialisttjenester og kommunale tjenester, særlig DPS og SMP, oppretthol- 
des. På samme måte viser evalueringene at brukerperspektiver etter hvert 
får større plass i tjenestene, og at det nå er klarere begreper om hvilke krav 
som må tilfredsstilles for at brukernes innflytelse over egne tjenester skal 
bli innfridd. Samtidig er det mange utfordringer ved at en fremdeles ser 
at fordommer mot brukerne finnes - ikke bare i befolkningen, men også 
blant ansatte i helse- og velferdssektoren. Også her er det en lang vei å gå før 
de overordnete mål og ambisjoner blir ivaretatt i hverdagen. 

Ambisjonene om å skape bedre samordning og integrering av tjenes- 
tene er på samme måte et prioritert område. Det er liten tvil om at det 
har skjedd mange viktige endringsprosesser i tjenestesystemet som har 
hatt dette formålet. Det gjelder både i reformene som er initiert, og i de 
lokale endringsprosessene vi har studert. Hvilke faktorer som hemmer 
og fremmer bedre samordning og samarbeid har utviklet seg til et eget 
kunnskapsfelt - både internasjonalt og i Norge. Erfaringene tilsier at 
kombinasjonen av endringer i utdanningssystemet, i samordningspro- 
sesser i ulike tjenester og den politiske oppmerksomheten vil bidra til 
at samordningen vil bli lettere, og at samarbeidsrelasjoner som ikke er 
konstruktive vil bli uakseptable i det fremtidige helsesystemet. 

En hovedkonklusjon av evalueringene som er gjennomført av de siste 
opptrappingsplanene viser at kommunenes tilbud varierer — og at dette 
innebærer at målet om likeverdige tjenester uansett hvor du bor i landet 
ikke blir nådd. Dette kan knyttes til reformenes preg av å være utfor- 
met med virkemidler som er «dialogiske». Reformenes mangel på pre- 
sise forventninger til lokal tjenesteyting er knyttet til kombinasjonen 
av strukturen i de økonomiske overføringene, manglende standarder 

for kvalitetskrav knyttet til rekruttering og kompetanse i tjenestene, 
og faglige veiledere som gir så mange åpninger for lokale tilpasninger 
at de primært fungerer som det vi har betegnet som nudging eller dul- 
ting. Kombinasjonen av «dialogiske» reformdesign og nudging for fag- 
lig veiledning representerer til sammen et hovedproblem i forhold til de 
ambisiøse mål en nå har formulert for rus- og psykiske helsetjenester. 
Et svar på dette, som kan henvise til de gode erfaringene med opptrap- 
pingsplanen for psykisk helse, vil være at nasjonale myndigheter velger 
øremerkede midler til kommunenes rus- og psykiske helsetjenester, at en 
krever planer for organisering og rekruttering av fagkompetanse, at en 
stiller kvalitetskrav som blir formulert som samlete, og konsentrerte, for- 
ventninger i tjenesteytingen. Med andre ord: fra «governance-styring» til 
mer «government-styring» på dette tjenesteområdet. Nye, friske midler 
er også nødvendig, hevder blant annet Actis — rusfeltets samarbeidsorga- 
nisasjon og lederne for kompetansesentrene for rusomsorg (Borge et al., 
2020). 

Det må likevel understrekes at heller ikke overordnete nasjonale poli- 
tiske tiltak vil være tilstrekkelig for å forbedre kvalitet, likhet, samordning 
og samarbeid i seg selv. Til det er brukernes utfordringer for komplekse. 
Arbeidsinnsatsen som tjenesteyterne gjør i sitt daglige arbeid sammen 
med brukerne, må anerkjennes og være grunnlaget for måten en organi- 
serer tjenestesystemet på. 

